tă 


Clipa ca permanen 


Teodor Pracsiu 


CLIPA CA PERMANENŢĂ 


WWW .cimec.ro 


Coperta: Manuela Oboroceanu 
Redactor de carte: Antoaneta Ciucă 
Tehnoredactare: Mihai Cantea 
Coordonator proiect: Ioan Mancaş 


Cartea a apărut cu susținerea financiară a Muzeului Județean 
Ştefan cel Mare şi Sfânt, Vaslui 


Descrierea CIP a Bibliotecii Naţionale a României 
PRACSIU, Teodor 

Clipa ca permanență /Teodor Pracsiu,- laşi 

ART XXI, 2006 

ISBN 973-87823-0-9 


WWW .cimec.ro 


Teodor Pracsiu 


CLIPA CA PERMANENȚĂ 


Editura 
ART XXI 


Iaşi, 2006 


WWW .cimec.ro 


In memoriam Valentin Silvestru 


WWW .cimec.ro 


Argument 


Cronicarul de tcatru contemplă clipa, momentul unic şi 
irepetabil al premierei; criticul de teatru înscrie spectacolele în 
durată şi — dacă există un temei estetic — în permanență, cronicarul 
îşi poate îngădui libertatea de a fi subiectiv şi „impresionist”, 
înregistrând „la cald” punctele tari şi punctele slabe ale construcției 
scenice; criticul este chemat să se obiectiveze, să emită judecăți de 
valoare şi să proiecteze spectacolele pe ecranul timpului; cronicarul 
contemplă obiectul în sine, închizându-l într-un cerc fragil, al 
consideraţiilor de moment; criticul vede deschiderile, face 
conexiuni și schițează posibile filiaţii şi ierarhii; cronicarul 
surprinde notele particularizante și chiar accidentalul vizibil în 
circumstanțial; criticul fixcază genul proxim şi diferenţa specifică, 
instituind rigori cvaluativc; cronicarul apreciază fragmentul; criticul 
însumează fragmentele într-o coerență axiologică. 

Pe linie de consccuţie, putem socoti legitimă ecuaţia 
cronicar versus critic? 

Evident că nu! În ranița fiecărui cronicar se află bastonul de 
critic. 

Valentin Silvestru, cel mai mare critic român de teatru 
postbelic, se ghida în faimoasele sale expertize după câteva principii 
sănătoase: 1. Publicul nu trebuie judecat niciodată! 2. Dacă publicul 
/ o parte a publicului părăseşte sala, un atare gest poate reprezenta o 
reacție estetică şi s-ar cuveni să dea de gândit înainte de toate 
oamenilor de teatru şi abia apoi experților în sociologia succesului; 
3. Regizorul este simultan om de știință şi artist, iar condiţia lui de 
autor de proiect, înzestrat cu puteri virtual demiurgice, îl obligă să 
valideze noua creație din punct de vedere estetic; 4. Regizorul- 

creator articulează un edificiu coerent, pomind întotdeauna de la 
textul dramatic, potențat prin armonia celorlalte componente, nu 
încifrând sensurile montării ci luminându-le dintr-o perspectivă 
înalt estetică; 5. Dacă vom continua să dăm publicului prostioare, 
lipsindu-l de adevăratele repere artistice, vom perverti repede gustul 
acestui public și-l vom îndepărta iremediabil de nobila artă a 
teatrului; 6. Se pare că o nouă categorie estetică a căpătat putere de 
circulație: drăguțul. Nimic mai periculos pentru un spectacol de 
teatru decât să fie etichetat drept drăgut. 

Lecţia reputatului teatrolog — de la a cărui dispariție 
violentă şi intempestivă au trecut — vai! — nouă ani — rezistă şi astăzi, 
în pofida mutaţiilor de gust şi de orientare ale spectatorului modem, 
confruntat cu marile provocări ale momentului: televiziunea, 
calculatorul, Intemetul, globalizarea informaţională. 

Bătrânul teatrolog (ar fi împlinit 81 de ani în 2005) şi-a 
asumat condiția de mentor într-o vreme când conceptul ca atare 
funcţiona doar în relație cu Titu Maiorescu şi Junimea. L-am 
cunoscut şi m-am aflat o vreme în preajma autorului Elementelor de 
caragialeologie, chit că intermitent şi în circumstanțe mai mult 
oficiale decât intime. Corespondenţa dintre noi umplea întrucâtva 
sincopele temporale şi a reprezentat pentru mine, la vremea 
potrivită, un imbold extraordinar. Urmând tiparul profesionist al 
infatigabilului critic, am scris ani mulți cronici teatrale, convins 
fiind că şi clipa ţine de durată, Ceea ce pare mai efemer decât puful 
păpădiei, spectacolul, rămâne, fie şi infidel, în corpul vaporos al 
cronicilor teatrale şi în îngălbenitele fotografii de album sentimental 
din arhiva secretarilor literari. 

O mărturie peste ani a cronicarului — fatalmente datată — dă 
seamă despre ceea ce au însemnat spectacolele de ieri şi de azi în 
scurgerea inexorabilă a anilor şi a deceniilor. Efortul de obiectivare 
a unei subiectivităţi sensibile merită întotdeauna să fie făcut. Am 
adunat în volumul de față — necesarmente selectiv — cronici de teatru 
risipite în periodice şi în câteva volume eclectice, încercând să 

acopăr o acoladă de trei decenii (1976 —2005). Tentativă orgolioasă, 
deşi nu se ştie dacă mai poate interesa pe cineva într-o epocă atât de 
grăbită şi de cinică. 

Dacă n-aş fi şi altceva decât par a fi aici, aş spune cu 
demnitatea lucidă şi controlată a lui E. Lovinescu: Sunt critic de 
teatru şi nimic mai mult, dar nici mai puţin. 


Autorul 

Teatrul „Nottara” — Bucureşti 


„Karamazovii” de Horia Lovinescu şi Dan 
Micu, după Dostoievski 


Dostoievski, contemporanul nostru! Un contemporan 
copleşitor, unul din puţinele spirite tutelare venind din secolul al 19- 
lea cu un prestigiu ce s-a consolidat inatacabil în acest zbuciumat 
secol al 20-lea. Ce poate fi, în consecință, mai temerar decât 
dramatizarea acestui inhibant monstru sacru! În judecata critică 
argumentul cel mai comod este acela al congenialității: autorii 
dramatizărilor trebuie să fie egali în geniu cu autorul dramatizat; 
transpunerea substanței romaneşti în substanță dramatică reprezintă 
o întreprindere atât de delicată, de anevoioasă, ținând de legile 
esoterice ale creaţiei şi de inefabilul personalității, încât puţini 
reuşesc să treacă de media acceptabilă. Durata romanescă trecută în 
durată scenică suportă inerente și fatale metamorfoze; sondările în 
subconşticnt se realizează în roman pe coordonate specifice, 
imposibil de regăsit sub luminile rampei; definirile caracterologice, 
portretele interioare, eul profund se cristalizează în zeci de pagini, 
luminându-se reciproc în strânse conexiuni şi într-o viziune unitară 
ce este numai a scriitorului; limbajul teatral este în chip esenţial 
altceva şi trecerea dintr-un registru în altul poate lua înfăţişarea 
operaţiunii procustiene. Ceca ce nu i-a împiedicat pe Horia 
Lovinescu şi Dan Micu să-şi încerce şansa şi să reuşească un lucru 
mai mult decât meritoriu. Comparaţia cu etalonul romanesc devine 
superfluă şi înclinăm să dăm dreptate lui Leonida Teodorescu 
(Teatrul, martie, 1982, p. 19): „... Karamazovii reprezintă mult mai 

mult decât un succes scriitoricesc, reprezintă o ipoteză (subl. n.) cu 
privire la un Dostoievski văzut din punctul de vedere al teatrului” 
O dramatizare ce operează prin selecție şi concentrare, pe de o parte, 
iar pe de alta prin lărgirea sferei karamazovismului, alăturând 
clanului alți eroi din galeria dostoievskiană a „demonilor”, exprimă 
o ipoteză îndrăzneață şi un punct de vedere personal. 

Un orgoliu bine disimulat marchează scenariul iar 
spectacolul confirmă aserțiunea. Regizorul Dan Micu ştie că 
modernitatea lui Dostoievski este etemă şi ca atare nu operează 
modemizări factice, forțate, tautologice. Disoluţia morală, socială şi 
politică a lumii Karamazovilor este fin sugerată, tensiunile se 
echilibrează şi se destramă, într-un ameţitor joc antitetic, pornind 
din interior, din străfunduri sufleteşti, îngerii şi demonii trăiesc 
frenetic ori auster stările conflictuale, spasmul moral are un ce 
tragic tulburător iar epicizarea nu trebuic să ne înșele: conflictul 
tată-fii, cazuistica crimei, procesul Karamazovilor etc. sunt riguros 
integrate metaforei existențiale, au adâncimea necesară şi ridică 
dezbaterea la cota semnificativului. Scenografia lui Dragoş 
Georgescu conţine multiple antinomii sugestive, incită şi tulbură 
spiritul: heruvimi şi diavoli, gardul negru-sângeriu, porţile ce închid 
abisul, pasarela metalică (înălțare-prăbuşire), spațiul labirintic al 
inocenţei şi culpabilității, al purității şi abjecției asigură coerenţa 
compozițională. Din spaţiul dat nimeni nu scapă, compasiunca 
însăşi (dacă există!) are o coloratură aparte, purificarea lăuntrică 
săvârşindu-se dincoace şi dincolo de spectacol, în conştiinţa unui 
spectator sensibiliza şi prevenit. Ni s-a impus cu putere 
dimensiunea freudistă a acestei montări excepționale, nescutită de 
scăderi dar revelatoare pentru potenţele teatrului românesc actual. 
Dan Micu l-a citit pe Dostoievski printr-o indubitabilă grilă 
freudiană. Complexul oedipian, paricidul, epilepsia, complexul 
bastardului, substituirea Tatălui, în sens psihanalitic, visul nevrotic 
al lui Ivan sunt toate în spectacol, fie sugerate subtil, fie exprimate 
ca atare. Ivan exclamă ritos: „Cine nu doreşte moartea tatălui 

său?...” Pentru mai multă precizie propoziţia putea suna astfel: 
„Care fiu nu doreşte moartea tatălui său?” Într-un spectacol de 
asemenea proporţii, cu o durată mai puţin obişnuită la noi (4 ore), 
interpretările actoricești capătă aspectul unor tururi de forţă, 
angajând toate potențele psiho-intelectuale şi fizice ale 
protagoniştilor. George Constantin, unul din marii actori ai epocii 
noastre, este Feodor Pavlovici Karamazov, Tatăl, ținta paricidului, 
pendulând între maleficul expresiv şi atitudinea bufonă. Tentaţia 
actorului este de a juca mai degrabă măscăriciul tragic, viclean- 
jucăuş şi şturlubatic, de o falsă umilință, bufon de geniu cu priviri 
diabolice, ironic şi auto-ironic, degajat, dezinvolt, meditativ, filosof 
amar al unui existențialism sui-generis. Este o creaţie deosebit de 
interesantă, în care personalitatea actorului se revelează plenar, ca- 
ntr-o oglindă cu ape adânci, neliniştitoare şi cu o suprafață aparent 
senină. Unul din cele mai bune roluri ale sale compune Alexandru 
Repan (Ivan). Partitura dificilă îl solicită intens şi în câteva 
momente, monologând cu faţa către o entitate metafizică, o 
dumnezeire ingrată, sau perorând pe tema supunerii depline, actorul 
clipe în care Ivan este cu adevărat bolnav, mânat de un vânt al 
demolițiunii şi extincţiei, rătăcind pe meandrele unui suflet 
învolburat. Acum Repan dă măsura posibilităţilor sale, căci alteori 
el intră în zone de expresivitate comune, joacă studiat, pedant, 
patetic şi lustruit, exprimând — după vorba unui critic — problema lui 
Ivan şi nu boala lui Ivan. Dragoș Pâslaru creează un Alioşa 
hieratic, cufundat în ample tăceri elocvente, întrerupte de izbucniri 
ciudate, ca şi cum s-ar afla în stare hipnotică şi altcineva, din afară, 
i-ar dicta mişcările şi gesturile. Personaj ciudat, complex, derutant, 
un „idiot”ce tulbură conştiințele culpabile şi ațâță patimile 
instinctuale, croit după tipare inumane şi — de ce nu? culpabilizat el 
însuși, dacă e să luăm în consideraţie vorbele pe care i le adresează 
Ivan: „Orice om ascunde un demon în inimă, Alioşa Karamazov!” 
Travaliul artistic al lui Ștefan Sileanu (Dimitri) este desigur 

important, mai important chiar decât pare la prima vedere şi cel 
puţin o ecuaţie a personajului a fost dezlegată: rivalitatea sexuală. 
Să ne amintim cuvintele adânci ale lui Freud: „.... aici crima este 
comisă de un altul (Smerdeakov, n. n.), dar acest altcineva se află şi 
el într-o relație filială față de cel ucis, ca şi personajul principal 
Dimitri, la care rivalitatea sexuală se manifestă deschis” (Sigmund 
Freud —Scrieri despre literatură şi artă, Editura Univers, Bucureşti, 
1980, p. 49). Sunt şi accente factice în jocul său, sunt și momente 
când interpretul nu s-a integrat adânc problemei ce i-a revenit, dar 
nu se poate contesta aportul lui Sileanu la stabilirea tensiunii 
conflictuale, a raportului de forțe în scenă, la reliefarea abjecției în 
forma primară şi a violenței paroxistice. Ne-dostoievskian? 
Nicidecum! Ne pare rău că trebuie s-o spunem dar n-avem încotro: 
Horaţiu Mălăele (Smerdeakov) înregistrează aici un semi-eșec; 
datele eroului sunt altele, traiectoriile lor rămân paralele, 
conexiunea necesară nu se produce. Actorul pare devitalizat, 
exterior, jucând parcă pentru o miză oarecare, în tracăt, detaşat, mult 
prea detaşat, „micşorând” lucruri importante, dându-le aspect de 
bagatelă, rostogolind cuvintele fără convingere, din datorie, blazat, 
absent, ca şi cum ar rosti o partitură ce este a altuia. Labirinticul 
Smerdeakov s-a estompat până la dispariţie, lăsând în loc o vagă 
siluetă de fum, o părere, un abur. Păcat! Joana Crăciunescu 
(Katerina Ivanovna) are o consistență net superioară, o eleganță a 
jocului şi o distincție neostentative; frumusețea ei nu şochează chiar 
dacă este una din armele de temut ale femeii fatale, ale femeii 
misterioase, tulburătoare, imprevizibile. Ceea ce nu are aici 
personajul (Şi ar fi trebuit să aibă!) este un ritm vital mai apăsat. 
Dana Dogaru (Gruşenka) este mai aproape de datele esențiale ale 
eroinei sale, de exuberanţa erotică şi de spiritul posesiv al femeii 
fără complexe, ființă vitală, lascivă, devoratoare. 

Bun -— trio-ul complementar al karamazovismului: George 
Busnea (Stavroghin), Radu Dunăreanu (Kirilov) şi Valentin 
Teodosiu (Svidrigailov). Expresive, de o plasticitate pregnantă şi 

elocventă — secvențele de grup lucrate minuţios de regizor. Siluetă 
inconfundabilă, fizionomie ce nu se uită: Mircea Anghelescu 
(Starețul Zosima). 

În semiobscuritatea scenei, Ivan stânge în mâini ceasul care 
măsoară implacabil clipele vieții lui Smerdeakov şi se crispează 
dureros în clipa fatală. Moment memorabil, metaforă străvezie 
închizând în învelișul ei esoteric destinul damnat al Karamazovilor. 

Stagiunea 1981-1982 

„Există nervi” de Marin Sorescu 


Cu Există nervi Marin Sorescu a țintit neîndoielnic departe 
şi în adâncime, fixând într-o lunetă imaginară mirajul unei mari 
mize problematice. „Proiectul” inițial de piesă şi cristalizările 
ulterioare sunt dintre cele mai ambiţioase, purtând o pecete de 
ilustru prestigiu: teatrul absurdului. Fără a căuta cu obstinație 
paradoxul, putem spune că voind prea mult, autorul a obținut în 
final mai puţin decât spera. Comedie? Metaforă dramatică? 
Parabolă? Pamflet teatral disimulat? Ca şi în alte cazuri, creaţia 
soresciană sc arată rebelă la clasificări, afirmându-şi cu superbie 
unicitatea formulei, structura deconcertantă. Desigur, se poate vorbi 
aici de condiţia omului într-un secol extrem de agitat, a omului 
asaltat de întrebări multiple şi de dileme existenţiale, resimțind acut 
perturbările dinamicii ontologice, „trestie gânditoare” pândită de 
multiple pericole, între care cel nuclear nu este dintre cele mai roze. 
Mai poate fi vorba şi de existența subminată insidios de absurd, 
omul căutându-şi — prin opțiuni nu o dată dureroase — sensul şi 
menirea socială. Şi deopotrivă — metafora vieții ca tren (a trenului 
ca viaţă?), călătorie ce poate fi făcută oriunde și oricând, putând fi 
reluată la infinit, sub semnul aleatoriului. Și încă: fragilitatea 
făpturii gânditoare şi încă multe alte piste ideatice pe care le poate 
sugera. Nu vor scăpa ochiului scrutător „simbolistica” întâlnirilor 
fortuite, trimiterea aluzivă la forța malefică şi, în definitiv, 
compensatorie a subconştientului acelui pilot care și-a pierdut 
mințile după lansarea teribilei bombe atomice, ecoul subtextual, cu 
reverberaţii în adânc, al unei propoziții ce nu vrea să fie doar 

trăsnită: „Secolul ăsta mi-a distrus flora intestinală!” Cultivând 
neobosit necontenita convertire a glumei în meditaţie şi a gravităţii 
în umor, paradoxalul Sorescu se mişcă printre formule şocant- 
insolite cu dexteritatea unui prestidigitator (Truculenţa verbală, 
aluziile, subînţelesurile, apetența parodică, sarcasmul sunt dealtfel 
modalități frapante numai pentru ochiul superficial, altminteri ele 
având valoarea unor semne premonitorii, indubitabile în cazul 
cunoscătorilor teatrului sorescian). Din planul strict meditativ, grav, 
metafizic, replica alunecă repede în planul concret-terestru, pentru 
ca în clipa următoare să revină în spaţiile... eterate, după o 
capricioasă (Şi foarte... soresciană, în fond) pendulare celest-teluric, 
pământ-azur. Subminarea perpetuă a gravității, intrarea în calambur 
şi în paradox reprezintă o constantă programatică, niciodată 
abandonată, niciodată obosită, susținută de un mecanism perfect pus 
la punct: „Femeia este o tovarășă de viață, de muncă, de concepții, 
de... aspirator (aspirații — „aspirator”), „Noul irită! Irită... fierea!”; 
„Ne apropiem cu ştiinţa de marile descoperiri ale... vieţuitoarelor” 
(Autorul n-a ezitat dealtfel să integreze piesei sale şi o mai veche 
poezie — Nudism — paradoxal-ironică şi iconoclastă). Cum însuşi 
bunul Homer mai ațipea câteodată, nici textul sorescian n-a putut fi 
egal de spiritual şi de substanţial de la un capăt la altul. Mai dăm şi 
peste „goluri? de intensitate ideatică, simțim uneori şi vidul de 
semnificaţii de dincolo de cuvinte. 

Fără a ignora totalmente construcția, dramaturgul ştie să 
eludeze cu eleganță arhitectura riguroasă, sugerând într-un mod 
propriu înclinația către finit. El ne propune aici fragmente dintr-un 
amplu mozaic, enunțuri, idei concentrate la dimensiunile „pilulei”, 
sentințe, deosebit de interesante în sine dar şi printr-o adiționare 
„cromatică”, învecinate câteodată, prin jocul imprevizibil al 
asociaţiilor libere, într-un ansamblu viu, pulsând derutant. Dar 
Sorescu judecat fragmentar nu mai este Sorescu! 

Cât de anevoioasă a fost misiunea directorului de scenă 
Florin Fătulescu e lesne de presupus. Pe linia fragilă dintre 

gravitate şi umor, text şi subtext, realism şi parabolă, claritate şi 
ambiguitate, solar şi teluric, meditativ şi interogativ e greu să-ți 
menții echilibrul, riscul alunecării într-o latură sau alta fiind 
iminent. Lăsând liberă circulaţia ideilor, a accentelor, a replicii 
(suverană la Sorescu), regizorul a vegheat la configurarea metaforei 
globale a spectacolului, cristalizată în cele din urmă cu unele 
anevoinți. Ne gândim la absența unui putemic nucleu coagulant, la 
dispersarea energiilor pe spaţii spectaculare modice, la finalul 
demonstrativ-tezist, la proiecția dezbaterii filosofice pe un fundal 
albastru (un cer înstelat) — viziune edulcorată, „teşind” brusc 
necesarele asperităţi satirico-sarcastice ale piesei, soluție regizorală 
„lipită”, cu atât mai surprinzătoare la un atent lector al dramaturgiei 
soresciene cum este Florin Fătulescu. Constantin Băltăreţu 
(Locatarul), Iurie Darie (Prietenul), Mihai Pălădescu (Profesorul), 
Vladimir Găitan (Vizitatorul), Sanda Toma (Femeia necesară), Anca 
Pandrea (Femeia în plus) alcătuiesc incontestabil o echipă 
redutabilă, oferind din start garanţia reuşitei. Jocul lor se desfăşoară 
în spirit sorescian, prin atenta şi simultan dezinvolta „decupare” a 
replicii, prin susținerea regimului firesc al paradoxului, poantei, 
calamburului, prin sugerarea inteligentă a planurilor real/-suprareal, 
cu încetiniri de ritm şi izbucniri înfocate şi mai ales prin dozajul 
optim al efectelor, fără supralicitări exterioare. Mai rar și numai 
acolo unde textul „macină în gol”, interpreţii simulează o însuflețire 
ce rămâne, cu tot efortul, factice. Rigoarea scenografiei se probează 
numai în sistemul referențial al piesei: spațiu anodin, impersonal, de 
oriunde. Semnatarul scenografiei, Jon Popescu Udrişte, artist de 
mare vocaţie, a gândit-o în coerenţa lăuntrică a textului şi a 
spectacolului, expunându-se cu francheţea creatorului autentic 
posibilei obiecţii de paupertate... plastică şi de puținătate a 
potențialităților sugestive. 

Stagiunea 1980-1981 

„ Turnul de fildeş” de Victor Rozov 


Septuagenarul Victor Rozov este unul dintre dramaturgii 
jucaţi la noi şi cu audienţă la public, împrejurare ce nu are nevoie de 
îndelungi motivații. Autorul stăpâneşte perfect meșteșugul 
dramaturgic, are știința ecuaţiei conflictuale, deține o largă paletă 
caracterologică şi manevrează dibaci modalităţile ironiei şi 
umorului. Personajele sale nu sunt maleficii fără leac şi nici 
angoasaţii de duzină ci oameni cu însuşiri şi lacune obişnuite, aşa 
cum se întâlnesc şi pe alte coordonate geografice, cu psihologii 
comune şi habitudini uşor detectabile. Problema — ca să zicem aşa 
— a Turnului de fildeş (cu subtitlul aluziv-metaforic Cuibul 
cocoșului de munie) este hiatusul dintre existență şi conştiinţă, o 
existență cvasi-opulentă şi o conştiinţă retardatară. Pe acest fond 
problematic se proiectează trăiri, sentimente, nuanțe 
comportamentalc, teme şi motive ce au făcut şi fac adesea obiectul 
unei dramaturgii viabile şi interesante, Rozov însuşi forând cu 
succes filonul. Sigur că se poate vorbi de începutul mortificării 
sociale la unii dintre eroii săi şi chiar de forme alienante, dar 
extrapolarea este imposibilă. Personajele lui Rozov au un bogat 
fond de umanitate, o bonomie ce-i scuteşte de încrâncenări 
paroxistice; frământările lor sc înscriu în ordinea firescului, de unde 
şi privirea afectuoasă a creatorului. Demersul regizoral (Jon Cojar) 
s-a organizat în sensul fidelității fată de text, al unei aplicate şi 
exacte exepeze scenice. Nimic discordant, nimic ostentativ, nimic 
din categoria „găselnițelor” ce fac deliciul „galeriei”; o transpunere 
coerentă şi consecventă sicşi, o „„verticalizare” afectuoasă, fără 
orgoliu afişat şi fără falsă umilință. Diversitatea tipologică şi 
perspectiva ironică asigură spectacolului cota de interes, 
conferindu-i deopotrivă pecetea de „bine făcut” Câştigat de 
substanța generoasă a textului, regizorul Jon Cojar a aşezat cu grijă 
lucrurile în matca lor, în dozaje cuvenite, fără a forța re-semantizări 

factice. Distribuţia însăşi s-a cristalizat în acest „spaţiu securizant” 
şi, într-o benefică exprimare colectivă, e revelatoare. Cadrul 
scenografic (semnatar Jon Popescu Udrişte), cu excepţia 
glasvandului central, greoi, inoportun şi incomod, a susținut cu 
elemente sugestive viziunea regizorală. Interioarele, biblioteca, 
icoanele, măştile artei negre, arcul şi săgețile, craniul etc. au permis 
stabilirea unei relaţii semnificative între personaj — obiect, univers 
uman —univers material, conştiinţă — existenţă, ceea ce era de fapt 
esențialul în contextul dat. 

Spectacolul Teatrului de Comedie oferă actorului /on 
Lucian prilejul de a-şi pune încă o dată în valoare cunoscutele virtuți 
artistice: expresivitate, dezinvoltură, sinceritatea trăirii, firescul 
replicii, gestica etc. „O mare vocaţie nativă” — iată sintagma 
definitorie în cazul acestui interpret de certă popularitate. În 
„tălmăcirea” sa, Sudakov capătă o corporalitate pregnantă şi un 
timbru inconfundabil. Într-un rol episodic, Stela Popescu (Valentina 
Dimitrievna) etalează gama de mijloace expresive ce-i sunt proprii, 
individualizându-și putemic eroina. Într-un moment de acalmie 
scenică apariţia ei provoacă o creştere bruscă a tensiunii dramatice 
şi o spontană adeziune a sălii. În economia stagiunii, spectacolul 
Teatrului de Comedie a lăsat impresia solidității, echilibrului şi 
moderației. 

Stagiunea 1980-1981 

„Între etaje” de Dumitru Solomon 


Spectacol studențesc dintre cele mai interesante și mai 
incitante! Debutul stdenţilor anului IV actorie în spectacolul Între 
etaje este revelator. Autorul piesei a pregătit pentru ei o variantă 
adecvată — prin concentrare și esențializare — profesorul Amza 
Pellea i-a condus în scenă, în ipostaza regizorului-personaj, iar 
regizorul de drept — Ion Cojar susținut scenografic de Diana 
Cupşa Popescu, a realizat o montare cu certe virtuți artistice şi 
pedagogice, sublimând un efort colectiv şi dând un sens major 
demersurilor creatoare. E o întâlnire benefică (se întâmplă atât de 
rar!) între un profesor de institut, un regizor de experimentată 
condiţie artistică, un dramaturg matur şi o clasă de studenți deosebit 
de dotată. Fără a fi cea mai valoroasă creaţie a lui Dumitru 
Solomon, piesa articulează o problemă interesantă şi etem valabilă 
— aceea a condiţiei creatorului în veacul său, ins asaltat de stimuli 
interiori şi exteriori perturbatori, căutător înfrigurat al echilibrului 
lăuntric. 

În optica autorului teatrul este mai mult decât viață, cele trei 
etaje semnificând o gradualitate şi o opțiune axiologică: realitatea 
trăită, realitatea scrisă și realitatea retrăită prin spectacol. Cele trei 
niveluri comunică într-un chip subtil, creatorul fiind acela care 
stabileşte necesarele raporturi, după o dialectică a cauzalității. 

Suntem în miezul convenției teatrale, asistăm la o repetiție 
şi refacem împreună cu interpreții drumul de la o sinucidere (simplu 
fapt divers) la cauzele moral-psihologice ale dramei. Similitudinile 
cu pirandelliana căutare a celor şase personaje nu merg mai departe 

de suprafața lucrurilor, fiind vorba de fina ironizare a 
pirandellismului şi chiar — păstrând proporţiile — de o delimitare 
polemică. Putea fi salvată sinucigaşa Andreea? Întrebarea are şi nu 
are obiect. Are în măsura în care autorul, reconstituindu-i moartea, 
avea posibilitatea opțiunii într-un noian de soluții; nu are dacă ne 
gândim la rigorile convenției şi la faptul că ni s-a oferit o posibilitate 
nu mai puţin îndreptăţită decât altele. 

În acest spectacol delectabil totul este la vedere, totul se 
consumă în spaţiul dat, într-un ritm adesea drăcesc, cu rare şi 
discrete imixtiuni ale regizorului-profesor (Amza Pellea), didactic 
fără ostentaţie şi cu o blajină şi protectoare asumare a 
responsabilităţii. Impresia este de improvizație strălucită. O 
impresie înşelătoare, totul fiind organizat cu meticulozitate 
deosebită de către regizor, atent la detalii, la nuanțe, la accente, 
nelăsând nimic sub zodia aleatoriului, ochi vigilent şi neiertător, 
afectuos şi ludic, îndrăzneț și pilduitor. Spectacolul reprezintă şi o 
lecţie de regie, organizată cu voluptate, în refuzul didacticismului 
îngust, ca o fereastră deschisă spre zările exprimării artistice libere. 

A vorbi despre disponibilităţile creatoare ale trupei este în 
clipa de față prea puţin. Studenţii profesorului Amza Pellea au talent 
şi — ceea ce este încă mai important — au capacitatea de a și-l etala 
scenic, în compoziţii dificile, în registre diverse, în tonuri şi linii 
sigure, aidoma profesioniştilor veritabili. Ei ştiu deja să se mişte în 
spaţiul artistic, să-şi asume obiectele înconjurătoare, să propună 
dezinvolt schiţe caracterologice şi temperamentale, să-și folosească 
virtuțile plastice ale corpului, să sublinieze subtextul replicii 
ş.a.m.d. Din grup se distinge Magda Catone, talent complet şi 
inconfundabil. Doamna Trifoi rămâne în întruchiparea tinerei actrițe 
o mică bijuterie, cizelată cu surpmzătoare finețe şi maturitate. Vom 
mai auzi cu siguranță vorbindu-se şi de ceilalți interpreţi, din 
rândurile cărora se vor recruta poate acei „monştri sacri” ai teatrului 
românesc de mâine. 

Stagiunea 1981-1982 

„Nişte țărani” de Dinu Săraru 


Un roman, devenit fulgerător celebru, plasându-l pe autorul 
său, fără nici un echivoc, în primele rânduri ale prozatorilor 
contemporani, dramatizat şi ecranizat cu o precipitare uşor de 
înțeles, intrat rapid în notorietatea cea mai generoasă, are de ce să 
nască prejudecata sceptică. Succesul ce pare prea lesnicios este mai 
întotdeauna privit cu circumspecţie şi cu îndoială. Se pare însă că 
Dinu Săraru a trecut cu brio prin toate sitele critice, binemeritând 
laudele ce s-au adus cărții sale, una dintre acele scrieri ce nasc 
impresia acută că deschid un drum, răspunzând într-un chip strălucit 
sensibilităţii şi mai ales spiritului epocii. 

În faţa atâtor succesive „întrupări” artistice (roman, 
dramatizare, scenariu de film şi, cine ştie, poate că vreun spirit 
iconoclast, lipsit de complexe culturale, va realiza cândva şi un 
scenariu pentru teatru de marionete), critica s-a simțit mereu datoare 
să refacă drumurile în sens invers, până la „„matricea” romanescă. 
Spectacolul a avut de suportat presiunea tiranică a prestigiului cărții, 
ceea ce într-un fel era de prevăzut. Principiul funcționează ca o 
constantă ineluctabilă în mai toate cazurile, născând, uneori, vai, 
false probleme, câlțos-aride, chiar şi pentru exegeţii cei mai lucizi şi 
mai inteligenți. 

Destinul unei clase nu poate fi decât un subiect seducător în 
arie problematică şi raportarea la literatura lui Marin Preda s-a 
impus firesc. Comu' Caprei încetează a mai fi un sat oarecare, 
focalizând confruntări clarificatoare în plan politic, social şi moral, 
chiar dacă evenimente importante se produc şi în altă parte. 
Reverberaţiile acestora ating satul, care vibrează cu o profundă 
sensibilitate. Autorul conturează un spațiu existențial distinct, 

fremătând de viață, cu oameni capabili în cele din urmă să-și asume 
destinul istoric. Pe de altă parte, aşa cum s-a observat, în ordine 
cosmică şi ca entitate esenţială a locului, omul rămâne etem; doar 
indivizii sunt trecători. Prefacerile sociale joacă şi rolul factorului 
perturbator şi sunt scrutate din unghiul unei prudenţe ancestrale. 
Viclenia, umorul, disimularea dibace, vorba „în doi peri” sunt 
structurale ţăranului, acelui țăran ce a traversat seisme sociale cu o 
putemică forță alienantă. Adaptabilitatea nu este o însușire ce se 
poate căpăta peste noapte. Existența rurală îşi are fixaţiile ei adânci 
şi unul din tâlcurile romanului aici trebuie căutat. 

Cele şapte „anotimpuri” ale scenariului (semnatară: 
Cătălina Buzoianu) se regăsesc în spectacol într-o tulburătoare 
expresie scenică. Materia romanescă se  esențializează, 
concentrându-se în momente semnificative, de un bun efect artistic. 
Spectacolul se annonizează în funcţie de multitudinea de idei, trăiri, 
confruntări, fulgerări de conştiinţă, rememorări, limpeziri vitale, 
orchestrând cu suplețe componentele teatrale. Regizoarea Cătălina 
Buzoianu a intuit în cazul de față pericolul fragmentarismului, al 
lucrului „pe bucățele”, organizat cel mai adesea în speranța unei 
asamblări finale norocoase. Materialul artistic a fost perceput 
simultan pe părți şi în întregul său, așadar în singurul mod posibil 
de organizare compoziţională cu adevărat riguroasă. În acest fel, 
altă pondere și o coerență scenică indubitabilă capătă tablourile 
retrospective, visările protagoniştilor, altemările planurilor prezent- 
trecut. 

Scenele de grup dobândesc concretețe, fără a fi reconstituiri 
fotografic-naturaliste ale cutărui sau cutărui episod din roman. 
Regizoarea are ochi plastic, o excelentă capacitate de a construi 
vizual, un putemic simț al mişcării grupurilor. Dinamica scenică 
este deosebit de sugestivă, permanent controlată, implicând 
spectatorul, dându-i iluzia participării. Montarea este gândită şi 
realizată în planuri contrastante, în polarități succesive, din 
preocuparea pentru persuasiune. Citirea romanului s-a făcut în 

spirit, prin forări dibace, aducându-se în prim-plan cele câteva 
adevăruri importante. lată un mod de a tălmăci în cuvinte spiritul 
inconfundabil al cărții: „Cele două cupluri principale ale romanului: 
prolificul Năiță, semeț şi sămânțos ca o buruiană rea, cu roșcovana 
lui născătoare de prunci, Genica, afurisită de gură, vicleană ca şi el 
dar credincioasă şi neclintită lângă bărbat, cuplul acesta 
binecuvântat în rod, înconjurat de şase guri, „care cer şi te-apucă 
dacă nu le dai, c-aşa sunt pe aici oamenii, răi de nevoie”, familia 
aceasta monolitică, din grupul căreia, atunci când pleacă Gheorghe, 
se frânge pentru ei o bucată de viață, apare în vădit contrast cu 
celălalt cuplu, unit într-o tăcere iematică: Pătru cel Scurt şi Sterp, 
măcinat de complexul copilului orfan, crescut la uşa altora, şi 
muierea lui, mare, colțuroasă, neîmplinită, fără rost în lume, dacă nu 
e dat să poarte rod, două singurătăți unite la întâmplare, ducând, 
unul lângă celălalt, o existență măcinată în pustiu” (Caietul- 
program). Regizoarea n-a scăpat din vedere valoarea exponențială 
(„arhetipală”, zice ea) a eroilor romanului, trecuți în spectacol cu 
acest atribut esenţial. La o privire atentă devine evident şi sensul 
polemic al montării, în raport cu o epocă de tristă amintire — aceea 
a abuzurilor şi exceselor unor funcționari ai aparatului de stat. În 
partea finală, spectacolul se organizează în acorduri poematice, 
asumându-și şi o notă „ritualică”, nediscordantă. Dispariţia lui Pătru 
cel Scurt nu este o benignă şi episodică trecere „dincolo” Ea 
semnifică mult mai mult, în esență, incapacitatea de adaptare a 
eroului la pulsul accelerat al istoriei, de unde și melancolia inefabilă 
ce-l cuprinde, ca o „răceală” soresciană (săvârşită desigur în alte 
vremi Şi la alte proporţii). 

Un spectacol trăieşte şi există în întregul său organic. 
Reuşitele parţiale nu pot conta prea mult într-o evaluare axiologică 
exactă. Adevăr irefutabil şi-n cazul acestei montări, care ființează 
prin ansamblul armonic. „Decupând” succint câteva scene, n-o 
facem decât din necesități de demonstraţie; repudiem în principiu 
procedeul culpabil al „degustării” părticelelor pitoreşti. Sunt în 

acest spectacol momente de excelent teatru, pe care memoria le 
reține cu fidelitate: strategia vicleană a protagonistului Năiţă 
Lucean aplicată ori de câte ori intră în contact cu autoritățile 
indezirabile: grupul compact al copiilor săi năvăleşte asupra 
oaspeţilor nepoftiți, sufocându-i;, discuţiile eroului cu Dumitru 
Dumitru, turnate în formule sentențioase; moartea lui Pătru cel 
Scurt şi lamento-ul tulburător al nevestei; sătenii la pomană; 
Alexandru Turbatu scos din aparatul de stat, în secvența mută în 
care este asemenea unui tânăr lup hăituit, măcinat de impulsuri 
contradictorii (interpret Gheorghe Visu). O distribuţie numeroasă 
acoperă „claviatura” personajelor şi când spunem „acoperă” avem 
în vedere deopotrivă sensul propriu şi figurat. Evident, Mitică 
Popescu (Năiţă Lucean) are de susținut una din partiturile 
actoriceşti cele mai dificile, dar şi cele mai generoase. Interpretul şi- 
a „simţit” cu exactitate eroul: amestec sublim de bonomie, umor, 
haz (de necaz), vorbire repezită, sfătoşenie... oltenească, un mod 
inimitabil de a dialoga cu interlocutorii săi, aparent în treacăt şi cu 
dibace fandări şi atacuri fulgerătoare, ca într-un aprig duel de 
istețime. O cumpănire exactă a vorbei, un zâmbet sceptic, o 
încăpățânare stâncoasă, un mod insistent de a-şi chestiona destinul 
(ceva în genul „Da” cu noi cum rămâne?...”) s-au întrepătruns fericit 
în relația interpret-personaj. Un Năiță Lucean memorabil, la datele 
căruia se vor raporta — nu ne îndoim -— întruchipările ulterioare. 
Valeria Seciu (Genica) este „rug şi flacără”, scăpărare de energie şi 
tandrețe neechivocă, învolburare temperamentală şi afecțiune 
matemă, un rol înşelător pentru ochiul spectatorului neprevenit, al 
aceluia înclinat să vadă superficia lucrurilor — partitură pe măsura 
profundului şi atât de expresivului ei talent. Dinu Manolache (Pătru 
cel Scurt) şi Carmen Galin (Muierea lui Pătru) aduc în spectacol o 
indicibilă artă a nuanțării, probând capacitatea de a sugera stări de 
spirit complexe, de la nedumerire şi îndoială la stupefacție şi 
consternare. Bocetul femeii lui Pătru are ceva din tânguirea 
paroxistică a vestitelor tragediene. În jurul celor două cupluri 

gravitează multe dintre personaje, ca într-o horă ciudată, grupându- 
se, desfăcându-se şi regrupându-se după afinități, conjunctură, 
situații de forță majoră etc. O mască grotesc-feroce ne propune 
Papil Panduru (Ciclop). Alte siluete izbutesc să dăinuie dincolo de 
fulguraţia clipei: Nicolae Pomoje (Craina), Tatiana lekel (Tudora), 
Florin Vasiliu (Moşul din Sacoţ), Liana Ceterchi (Mătrăcuca 1), la 
aceasta din urmă minus excesul de zel actoricesc în secvențe fără 
pondere. 

Un spectacol de mare siguranță regizorală şi scenografică 
(scenografia: Mihai Mădescu). Însuşire rară, pe care o întâlnim 
totuşi mai adesea în ultimii ani la această instituţie curajoasă, demnă 
şi deschisă noului care este Teatrul Mic. 

Stagiunea 1980-1981 


„Mârâiala ” de Paul Cornel Chitic 


Dramaturgul Paul Comel Chitic este un spirit febril, 
neliniștit, acaparat de întrebări, vădind o importantă capacitate de 
problematizare a politicului, a acelui politic dimensionat din 
perspectiva momentului  social-istoric actual. Implicarea 
dramaturgului ține de evidență şi doar scepticismul, ca să nu 
spunem defetismul unora, face ca piesele sale să zăbovească prin 
sertarele secretariatelor literare un timp nejustificat de mare şi să 
rămână în chip nepermis în afara scenei. În ultimii ani lucrurile s-au 
schimbat simțitor şi iată că Teatrul Mic şi directorul acestuia, Dinu 
Săraru, au spart crusta îndoielii, montând Mârâiala. Ajunşi aici, să 
spunem că sunt necesare anume disocieri. Sensul interogativ al 
piesei se configurează în baza unor date etico-politice pe care proza 
noastră contemporană, bunăoară, le-a asimilat curajos, 
inculcându-le unor structuri romaneşti de mare adâncime şi acuitate 
estetică și ideatică (Nu facem ierarhizarea genurilor literare ci doar 

observăm, cu obiectivitate, anumite întâietăți inevitabile, pe care 
istoria literară fără îndoială că le va fi ratificat deja). Cum gestul 
dramaturgului nostru nu premerge ci succede unor atare inițiative 
(piesa este ulterioară inclusiv pamfletului său politic Europa, aport, 
viu sau mort!), se impun atenţiei exegetului întrebări de genul: „În 
ce măsură dramaturgul exploatează şi valorifică persuasiv o poziție 
estetică deja câștigată?”, „În ce grad poate înrâuri conştiințele 
spectatorilor şi reverbera pe spaţii psihologice mai ample „ecuaţia” 
unei conştiinţe ultragiate, ştiut fiind că albia problematică a fost 
săpată mai înainte de alții?”, „Iconoclastul Paul Comel Chitic nu se 
înscrie, cumva, fie şi fără intenţii declarate, într-o modă a 
iconoclastiei?” Căci — fapt indubitabil — el nu defrișează, încearcă, 
ambițios, să adâncească. 

Spre a nu lăsa cumva impresia că pretindem autorului 
inclusiv ceea ce el nu a avut în vedere, să conchidem că piesa de față 
— nu cea mai puternică dintre creaţiile sale de până acum — deține 
elementele unei dezbateri viguroase şi ale implicării politice. Mai 
mult încă, dramaturgul schițează gestul unei provocări, adresate 
spectatorului, cu un subtext polemic străveziu: „Dacă aţi venit, va 
trebui să dați singur răspunsul la o seamă de întrebări care vă 
aşteptau (nici mie nu-mi plac răspunsurile date înainte de a fi pusă 
intrebarea)” (subl. n.). 

Miezul iradiant al piesei trebuie căutat în semantica unei 
sintagme-cheie: conștiința trează Într-o actualitate de un dinamism 
debordant, declanşând mutații la nivelul existenţei sociale, 
conştiinţa capătă atributele unei pârghii esenţiale. Morala fabulei: 
există încă indivizi retardatari, fideli unor mai vechi închistări şi 
dogme, lozincilor vidate — prin repetiție automatizată — de sensul lor 
generos, iubitori de sloganuri, prizonieri ai  ticurilor 
comportamentale. În jocul înşelător dintre aparență şi esenţă, 
conştiințele leneşe vegetează, cantonate iremediabil într-o auto- 
mulțumire fără orizont, când nu atentează, prin forme subtil- 
disimulate ori fățişe, la integritatea conştiințelor rectilinii. 

Adevărata conștiință — conştiinţa trează — (ipostaziată aici în 
personajul Samuil Muşa) găseşte forța pentru a-şi exercita mandatul 
purificator, virtuțile catalizatoare. 

Un regizor tânăr, cu personalitate bine marcată, vizibilă în 
orice caz în spectacolele sale anterioare, Cristian Hadjiculea, a găsit 
climatul favorizant la Teatrul Mic şi gestul său de temeritate 
încetează de a mai fi atât de temerar, înscriindu-se într-o normalitate 
estetică benefică (Dramaturgul, în schimb, ține să împingă lucrurile 
spre absolut şi spre exclusiv, declarând ritos în caietul-program: 
„Numai la acest teatru putea fi pusă în scenă Mârâiala...”, mod 
insolit de a elogia o instituţie care, fără a fi singura, şi-a făcut un 
punct de onoare din a promova consecvent teatrul politic). 

Surpriza, în proaspăta montare, e de a lua cunoștință, 
paradoxal, cu discreția regiei, retranşată în spațiile albe-invizibile 
dintre structuri, infuzată în câtimi plastic-ideatice, cert expresive dar 
de scurtă respiraţie. O regie pândită aici de depersonalizare, cu atât 
mai surprinzătoare la un regizor precum Hadjiculea, preocupat 
altădată să-şi imprime personalitatea în spectacol ca pe o pecete 
inconfundabilă, individualizantă. Ceea ce nu ne împiedică să simțim 
totuşi şi acum o boare... regizorală adiind prin scenă şi mişcând 
„faldurile” unui spectacol gândit şi realizat în registru agitatoric. 

Montarea dezvoltă fățiş argumentația persuasiunii civice, 
neocolind nici chiar parodia unor formule propagandistice golite de 
substanță. Ce altceva dacă nu pastişă subțire şi parodie este 
interludiul... brigăzii artistice — expresia demonetizării soluției 
satirice prin excesivă repetiţie. Demonstrația surogatului artistic, 
ridicol şi derizoriu, plantat într-un câmp de uşoare ambiguităţi, a 
fost convingătoare. La fel — incisiva mimare comică a clişeelor 
propagandistice dintr-o epocă revolută: „Păstrați entuziasmul!”, 
„Cântaţi un cântec patriotic, terminați cu circul!”, „Nu aducem în 
discuţia colectivului decât probleme... limpezite!” etc. 

A spune că tânăra trupă și-a urmat regizorul ar fi o dovadă 
de frivolitate... critică, discreţia regizorului contrazicând aserțiunea. 

Că echipa este deosebit de talentată e un fapt ce ține de evidență. 
Dinu Manolache (Samuil Muşa) ceste dinamic şi persuasiv, 
Gheorghe Visu (Caina) — riguros şi economicos, Jean Lorin 
Florescu (Capalb) — de o duritate... vătuită, Rodica Negrea (Suzana) 
— evanescentă şi... metafizică. Spaţiul scenografic (Vittorio Holtier) 
nu ascunde nimic, nu „misterizează” nimic; este gândit realist, cu 
hală de producţie, „cuşca” de plasă a şefului, bancul de lucru în jurul 
căruia muncitorii decupează la un moment dat litere pentru 
viitoarele lozinci, cu numeroase alte detalii şi elemente scenice 
necesare. Totul este la vedere, totul este etalat cu o francheţe ce 
frizează ostentația. 

Spectacolul pulsează credibil, fără a declanşa putemice 
seisme lăuntrice. 


Stagiunea 1980-1981 


„Mitică Popescu” de Camil Petrescu 


Caracterizarea eroului camil-petrescian (v. Caietul- 
program), datorată criticului Virgil Brădățeanu, ni se pare exactă: 
„Mitică (...), replică dată „miticismului”, adică spiritului mărunt, 
falselor pretenții, neputinței intelectuale, pe care dramaturgul nu 
vrea să le accepte drept caracteristice unei anumite categorii sociale, 
vine parcă din adâncurile ființei noastre, îi găsim rădăcina printre 
personajele populare: iute la minte, cinstit, curajos, cu sublime 
calități şi destule defecte, simpatic, vioi şi niciodată dator cu vorba. 
Întreg şi adevărat, totdeauna el, în esență bun, în ciuda eforturilor pe 
care le face de a fi altfel decât este. Făcut să fie îndrăgit, „pe 
trăsnitul, pe naivul, pe unicul Mitică, pe această fermecătoare 
pușlama sentimentală, pe acest fanfaron cinstit, loial” nu poți decât 
să-l simpatizezi, atunci când nu-l iubeşti...” 

Ar fi acceptat anti-calofilul Camil Petrescu muzicalul 

Mitică Popescu? lată o întrebare pe care ne-o putem pune fără 
complexe în 1984, la mulți ani de la dispariția sa fizică. Privind 
lucrurile din perspectiva unei simple ipoteze critice, suntem tentaţi 
să credem că autorul Patului lui Procust ar fi refuzat cu obstinaţie o 
atare modalitate scenică. Din fericire (sau din nefericire?!), istoria 
spectacologiei teatrale — ca atâtea alte istorii dealtfel — nu se scrie cu 
ipoteticul dacă. Faptul teatral s-a produs efectiv, critica specializată 
a luat cunoştinţă de el la momentul potrivit (premiera a avut loc la 
15 iunie 1984) şi totul ține acum de domeniul evidenţei. Problema 
stringentă a fost la un moment dat doar aceea a integrării inițiativei 
în sfera estetică adecvată. Realitatea scenică propusă ne-a dovedit 
indubitabil că se poate şi așa! Ar fi în orice caz foarte instructiv să 
poată fi refăcut traiectul conceptual-ideatic regizoral. Ceea ce 
transpare fără dificultate e că directorul de scenă Cristian 
Hadjiculea a montat pe inelul textului binecunoscut o frumoasă 
(câteodată în sine!) piatră... muzicală. Nicu Alifantis s-a dovedit, ca 
în atâtea rânduri, un compozitor deosebit de inspirat, o minte 
inteligentă ce refuză obstinat simplismul, rudimentarismul şi 
rezolvările factice, năzuind spre o asimilare în spirit a piesei. Spaţiul 
moral-afectiv bucureştean — traversat de un serafic Mitică Popescu 
— este sugerat cu fineţe, printr-o abilă şi subtilă adizionare muzicală. 
Anda Călugăreanu (Puştiul) marchează muzical, cu o înfăţişare 
cald-ştrengărească, momentele retro. Nu încape îndoială că 
impresia este pe alocuri de imixtiune muzicală, de adaos sonor, dar 
şi scepticul cel mai... catolic sfârşeşte prin a fi câştigat de 
frumusețea monturii. Calofilia spectacolului (iată un paradox al 
postumității camil-petresciene, ca să nu spunem dulcea ironie a 
sorții) este evidentă. Spre lauda compozitorului şi a regizorului, 
fuziunea text-muzică se realizează de mai multe ori excelent. 
Muzicalul lui Nicu Alifantis (versuri: Alexandru Andrieș) are ritm și 
elevaţie, vădind bun gust şi o oportună adecvare a mijloacelor 
expresive la datul textului. Colaboratorii compozitorului și ai 
regizorului şi-au onorat condiţia: arh. Virgil! Luscov (decoruri), 

Gloria Iovan (costume), Doina Andronache (coregrafia şi mişcarea 
scenică). Distribuţia reuneşte nume pe care memoria afectivă a 
spectatorului le-a adoptat mai demult dar și altele în curs de fixare 
în conştiinţa cunoscătorilor, demne astăzi de o considerație 
necomplezentă. 

Acest spectacol tonic ne propune, între altele, o omonimie 
fericită: actorul Mitică Popescu în... Mitică Popescu. Protagonistul 
montării se supune rigorilor şi servituților muzicalului cu seninătate, 
restituind aerul mucalit-ştrengăresc-distrat-detaşat al eroului, 
păstrând nealterat un ce mătăsos, inefabil. La gândul stângăciilor 
presupuse, oricine poate avea o strângere de inimă văzându-l în 
momentele de desfăşurare coregrafică. Trebuie să admitem — spre 
lauda actorului — că nu are ezitări în postura de dansator, iar dacă 
are, ştie să şi le mascheze foarte bine. Cristalizat ca prim centru de 
interes scenic, interpretul lui Mitică Popescu îşi certifică marea 
vocaţie, una dintre cele ce nu cunosc derutante fluctuații calitative 
ori căderi penibile. Ceilalţi interpreți se integrează armonios unei 
montări solare, slujind-o cu aplicaţie profesională și devoțiune. 

Mitică Popescu are din perspectiva spectacologiei 
contemporane şi o valoare de principiu: demonstrează fără putere de 
tăgadă capacitatea regizorului de astăzi de a se mişca dezinvolt pe 
claviatura muzicalului, înfrângându-și complexele culturale şi 
prejudecățile bine sedimentate. 

Stagiunea 1983-1984 


„Cerul înstelat deasupra noastră” 
de Ecaterina Oproiu 


„Cerul înstelat deasupra noastră” — sintagmă celebră şi 
jumătate dintr-o maximă nu mai puțin celebră — semnifică, ne 
place să credem, entitatea obiectivă a existenței, datul preexistent, 

câmpul determinist. Cealaltă entitate este — nici vorbă — legea 
morală din noi: străfundurile noastre sondabile şi insondabile, 
imponderabilele sufleteşti, miza etică — aceea care ne mână înainte 
în neostoita căutare a fericirii. Gonim obstinaţi, cu nările fremătând, 
după ispititoarea himeră şi adesea ne iluzionăm că am găsit-o, că o 
deținem pentru etemitate. Conștienți de toate relele veacului, ca şi 
de cele bune şi plăcute, năzuim mereu spre un liman edenic — copii 
inocenți şi utopici ai celui mai lucid paradox: cu cât ne apropiem de 
fericire cu atâta ea se află mai departe, suverană, intangibilă, 
tulburătoare. Piesa Ecaterinei Oproiu (titlului Cerul instelat 
deasupra noastră rczistăm cu greu tentaţiei de a-i adăuga trei 
puncte de suspensie, atât de legitime în fond) are această însuşire 
primordială de a ne convoca în numele unei lucidități funciare, 
plasându-ne pe axa adevărului camil-petrescian: câtă conştiinţă 
atâta dramă. Miza morală este importantă şi semnificativă. Nimic 
din ceea ce este omenesc nu-i este străin eroinei: aspirația împlinirii 
artistice (o loana D'Arc a scenei), mirajul dragostei sublime, 
demnitatea și discreţia suferinței, anxietatea existenţială, ardoarea 
justificărilor în fața celuilalt şi a eului profund, înfrigurarea 
aşteptării, dorul inefabil, exasperarea. 

În ochii bărbatului (Șrefan Iordache), oh, atât de sigur de 
sine, atât de convins de importanța misiei sale, vesel, cinic, dur, 
cârtitor, docil, tandru, feroce, de o locvacitate fecundă ce 
funcţionează uneori asupra femeii ca un tranchilizant şi alteori ca un 
detonator, femeia (Valeria Seciu) îşi citeşte cu spaimă drama 
conjugală, se agaţă de fiecare frază a lui pentru a explica şi a se 
explica, în introspecţii — incizii executate cu bisturiul unei lucidități 
neiertătoare. După zece ani de căsnicie, cuplul este adânc răvăşit, 
copleşit de sentimentul impasului insurmontabil. Un cuplu pe cât de 
neîndurător pe atât de avid de fericire. 

În spectacolul Teatrului Mic (regia Cărălina Buzoianu), 
unei răvăşiri lăuntrice îi corespunde (ca fețele aceleiaşi monede) o 
răvăşire exterioară, corelativă, scenografia având rostul unui spațiu 

reverberant. Nimic nu mai are stabilitatea de mai înainte 
(presupusă); lucrurile sunt risipite peste tot, sugerând provizoratul, 
tranzitoriul, trecerea, plecarea ori măcar aspirația plecării (Partir 
c'est mourir un peu), disoluția. Există în zbuciumul femeii, la 
început infuz, apoi perfect conturat, un sentiment apăsător al 
extincției. Gândul ratării naşte monştrii autodistrugerii. Paturile se 
fac şi desfac după o logică a aleatoriului, sunt mutate de colo colo, 
devin pe scândura scenei trupuri inerte şi inutile şi doar rareori 
capătă un rost (domestic) şi un tâlc. Telefonul este purtat 
pretutindeni, târât, împins, manipulat în fel şi chip, trântit 
intempestiv şi autoritar ori aşezat cu infinite precauțţii. Telefonului i 
se încredințează confesiuni esențiale. Mărturisirile recompun 
destine cândva convergente, devenite apoi paralele şi acum 
iremediabil divergente. Valizele se fac și se desfac; saci mari sunt 
burduşiţi cu haine; folii de plastic acoperă podeaua și sunt adunate 
la un moment dat peste lucruri, cuprinzând inclusiv femeia în 
transparența lor depersonalizantă. Într-un lighean se scurge apa din 
plafon, picătură cu picătură (o țeavă s-a spart undeva şi 
încăpăţânatul Drăguşin nu va veni s-o repare), tot aşa cum viața 
cuplului picură încet-încet, inexorabil, spre un deznodământ de la 
un punct previzibil. Soții îşi cunosc fiecare cută a sufletului, dar 
continuă să-şi studieze reacţiile, să dialogheze (ori să monologheze, 
lăsând aparența conversaţiei), au izbucniri temperamentale, se 
chestionează sfâşietor, caută soluția salvatoare pentru o sanie trasă 
pe nisip. Răvăşirea, despletirea, cufundarea în apele grele şi tulburi 
ale unei tristeți iremediabile, angoasa, stresul, tensiunea, 
debusolarea, cântecul (ademenitor) de sirenă şi cel de lebădă, duelul 
verbal, când rău-prevestitor, când mătăsos, jurămintele, somările 
ultimative, avertismentele, agitația frenetică, plecările bruşte şi 
ritoase (ale bărbatului), hotărârile dubitative ale femeii, toate marile 
şi micile gesturi cotidiene, atitudini şi simţăminte sunt admirabil 
jucate. Nu mai poate fi vorba de teatru (în convenția şi în accepţia 
bine ştiute), ci de viața adusă pe scenă în fireasca ei înlănțuire 

inextricabilă, înglobând evenimente importante şi modice, 
accidentale ori impuse de logica strictă a necesităţii, decisive ori 
numai gratuite. Un spectacol al profesionalității înalte, de o 
emoţionantă vibrație omenească. 

1986 


Teatrul Foarte Mic — Bucureşti 
„Ana-Lia” de Dina Cocea 


Dina Cocea — dramaturg, iată o ipostază ce a încetat să mai 
fie inedită date fiind producțiile de până acum ale autoarei, intrate 
ca atare în atenţia regiei şi criticii specializate. Fapt previzibil, Ana- 
Lia (debut dramaturgic al reputatei actrițe, debut regizoral al lui 
Dominic Dembinschi pe o scenă a Capitalei) focalizează condiţia 
femeii în societatea contemporană, cludând cu inteligență şi sigură 
intuiție capcanele edulcorării, ale moralizării didactice ca şi 
îngustimile tezist-dogmatice. Femeile Dinei Cocea au destine 
comune, trăiesc, muncesc, sunt fericite, suferă și îşi asumă condiţia 
cu demnitate şi discreție. Ana-Lia nu conţine un conflict exterior, 
explicit, traductibil într-o poveste. Confesiunile sincopate ale celor 
două surori nasc starea conflictuală, ce se accentuează treptat în 
temeiul unei motivații dezvăluite în final. Ana s-a împlinit 
profesional, are satisfacţii şi socoteşte că aceasta îi e menirea: să 
muncească fără preget, sacrificându-şi viața intimă. A eşuat pe plan 
conjugal şi se apără cu demnitate de „provocările” surorii, 
sprijinindu-se pe câteva certitudini: serviciul, fiica etc., ascunzând 
cu grijă în adâncul sufletului sămânța îndoielii. Lia relativizează 
permanent datele existenţei, îşi convinge sora că mai poate iubi, 
că-şi iubeşte adjunctul şi că nu vrea să mărturisească un sentiment 

atât de adânc şi durabil. Ana mai are încă dreptul la fericire și piesa 
Dinei Cocea este o caldă pledoarie pentru viață, împotriva 
mortificării sufleteşti. Lia găseşte calea spre sufletul Anei şi ştie să-i 
clatine convingerile, făcând-o să se zbată între certitudinile 
luminoase şi rectilinii (afişate aproape pragmatic) şi incertitudinile 
ce o năpădesc treptat. Finalul este explicativ şi oarecum exterior, 
fiind punctul vulnerabil al construcției dramatice: fiica Anei a plecat 
în excursie și în circumstanțe neclare pentru cititor (spectator) a 
suferit un accident. Acum este în afară de orice pericol, de unde şi 
pretextul întregului dialog explicativ. Numai că jocul a dat roade. 
Ana — ne lasă autoarea să înțelegem — iese fortificată sufletește din 
încercare şi va avea probabil tăria să vină în întâmpinarea fericirii. 

Dina Cocea (Ana) şi Tatiana lekel (Lia) dezvoltă un subtil 
joc al alternanţelor: afecțiune-încrâncenare, şoaptă-strigăt, blândețe, 
exasperare, discreţie-exhibare, veselie-tristețe. Firescul rostirii se 
raportează penmnanent la firescul trăirii. Nu femei excepţionale, nu 
super-femei ne propun interpretele, ci făpturi fragile şi vulnerabile 
în plan sufletesc, ce-și caută suporții existenţei în mici compensații 
pentru mai vechi frustrări şi eşecuri. Încărcată de omenesc, replica 
Tatianei lekel n-arc nimic redundant sau factice. Îi corespund la 
Dina Cocea eleganța rostirii şi zbuciumul reținut, demn şi o anume 
discreţie retractilă. Surorile se află, în fond, pe aceeaşi coordonată 
afectivă, perturbată de factorul aleatoriu şi, dincolo de posibilele 
disensiuni, ştiu să se sprijine una pe cealaltă în depăşirea 
momentelor de criză. 

Spectacol al trăirilor intense şi al stărilor tensionate, 
surdinizate cu demnitate şi decență, Ana-Lia câştigă spectatorul şi-l 
îngândurează prin omenesc şi naturalețe. Ceea ce înscrie montarea 
Teatrului Foarte Mic în ordinea artei. 

Ideea cuplării într-un spectacol unic a două înscenări relativ 
scurte — Ana-Lia de Dina Cocea şi Bătrâna şi hoţul de Viorel Savin 
(debut dramaturgic în Capitală) s-a dovedit fertilă. Cum piesele nu 
seamănă între ele nici prin temă, nici prin scriitură şi nici prin stil, e 
lesne de înțeles că intră firesc într-un raport de complementaritate, 
garantând diversitatea în unitate. 

Concepută în manieră durrenmatt-iană, piesa lui Viorel 
Savin este scrisă alert, cu o replică nervoasă şi credibilă, definind 
două caractere şi, în fond, două viziuni asupra vieții. Hoţul (Sorin 
Medeleni) este (sau vrea să fie) dur, înăcrit, cinic, brutal — atribute 
ce se estompează treptat, pe măsură ce eroul cunoaște mai bine 
imprevizibila „gazdă? Bătrâna (/rina Răchiteanu) are suflet, 
inteligenţă, tenacitate, calm imperturbabil, umor, vocaţia — am zice 
— de a tulbura şi intimida. Actriţa şi-a înțeles perfect personajul, 
conturat în tuşe oximoronice, definitoriu vădindu-se, conform 
propriilor sale precizări, „amestecul de bonomie şi de ironie, de 
şiretenie şi candoare, de cochetăric şi malițiozitate, de mister şi de 
sinceritate” (Caietul-program). Dramaticitatea — cîtă este — se 
nutrește din înfruntarea a două individualități distincte, am zice 
incompatibile, pe care destinul le-a pus față în față pentru câteva 
ore, consumându-le „ecuaţia” sufletească. 

Regizorul Cristian Hadjiculea, secondat de arh. Virgil 
Luscov (decoruri) și Daniela Mircea (costume), a organizat 
montarea cu un sigur simț compozițional, în clar-obscururi 
sugestive, valorificând cu inteligență şi supleţe calităţile artistice de 
excepție ale interpreților. În pofida unor accente poate prea apăsate 
(la Sorin Medeleni), spectacolul are unitate, organicitate şi un 
crescendo ce decurge firesc din logica lucrurilor, a înfruntării dintre 
eroi, nefiind nici o clipă impus din exterior. 

1987 

„0 noapte futunoasă ” de I. L. Caragiale 


Un duh al degradării bântuie scena, ca un uragan mistuitor 
într-un univers sordid, colcăitor-pătimaş, strident-paroxistic, 
neliniştitor. Fantomele acestei farse groteşti se agită după o logică 
a... buimăcelii, animate de spiritul devorării-autodevorării. Nimic 
idilic, dulce-senin în această montare feroce semnată Alexa 
Visarion. A discuta acum despre trădarea textului caragialean, 
despre infidelitate, violentare, viziune şocant-iconoclastă, impietate 
etc. înseamnă a prelungi în chip inutil o discuţie oțioasă. Alexa 
Visarion este o mare personalitate a regiei româneşti contemporane, 
cu un sistem de gândire coerent, riguros, de o geometrică precizie, 
un creator profund original. Asumându-şi principiul polisemiei 
operei caragialeene, regizorul şi-a structurat cu o luciditate rece, 
înghețată, propria sa viziune. El este asemenea unui tăietor de lemne 
ajuns la inima copacului; ca un stăpân absolut, îi va putea imprima 
acestuia direcția dorită, spre teritoriul unei noi existențe. Materialul 
literar şi... literal este fundamental acelaşi, cristalizat în fonnule 
definitive de geniul caragialean, „pulsând” recognoscibil în mintea 
spectatorului. Şi totuşi, câtă deosebire față de alte montări! 
Spectatorului neîncercuit de prejudecăți nu-i rămâne decât să 
exclame, după pilda lui Arhimede: „Evrika! Se poate şi aşa!” 

Rupe această montare cu o tradiţie bine statornicită? Este ea 
integral novatoare? Marchează ea un prag estetic dincolo de care 
Caragiale va fi jucat altfel decât până acum? lată întrebări 
tulburătoare, pe care exegetul are a şi le pune în mod imperios. 

Noua viziune regizorală îşi găseşte nucleul coagulant 
(credem că nu ne înşelăm) pomind de la însuşirile deformatoare ale 
nopții. „O noapte ploioasă, de septembrie, când totul miroase a 

mucegai, a stătut, când umezeala a uniformizat culorile, când iritate 
de îndelungate ceasuri de aşteptare nătângă, instinctele cele mai 
josnice năvălesc devastator” (Alexa Visarion — Caietul-program). O 
sugestie similară, extrapolată la dimensiunile întregii creaţii 
caragialeene, poate fi găsită la Valentin Silvestru (Valentin Silvestru 
— Elemente de caragialeologie, Editura Eminescu, Bucureşti, 1979, 
pp. 221-222): „Să examinăm odată noaptea în piesele, nuvelele şi 
schițele sale. Vom observa, surprinşi, că, prea adesea, ea c 
neliniştită, tumultuoasă, bântuită de spaime reci şi vedenii hazlii, un 
teritoriu al aşteptării anxioase şi al mistificărilor enorme” 

În spaţiul nocturn se mișcă o lume exasperată și 
exasperantă, dezlănțuită instinctual, vorace. Represiunea pe scara 
socială ține de evidență: pereți spoiţi, o scară, o găleată, bidinele, un 
butoi, o albie, sticle, un godin, uşi împroşcate cu var, frânghii 
apățate printr-un capăt de pereți; un univers cvasi-pestilențial 
sugerează provizoratul şi pustiirea, vidul fizic şi sufletesc al eroilor, 
goliciunea existenţială (scenografia: Daniela Codarcea). Estom- 
pând tabloul de epocă, adversar declarat al reconstituirilor docile şi 
al ilustrativismului scenic, Alexa Visarion a transferat ecourile 
sociale explicite în subtext, dând prioritate trăirilor frenetic- 
terifiante, agitație exacerbate, clamărilor mahalagesc-ațâțătoare. 
Datele consacrate ale personajelor şi relaţiile dintre ele sunt 
modificate curajos, adoptându-se unghiul inedit al dominărilor 
succesive. O însemnare din caietul de regie al spectacolului 
statomiceşte ritos ecuaţiile scenice: „Zita o domină pe Veta, 
Dumitrache pe Ipingescu, Chiriac pe Jupân Dumitrache, Veta pe 
Jupân Dumitrache, Rică pe Veta, Spiridon pe Rică şi Rică pe toți” 

O privire regizorală nemiloasă, crâncenă, fără nici un licăr 
afabil, se imprimă ca o pecete inconfundabilă peste întregul 
spectacol, un spectacol ce-și afirmă aproape cu ostentație exemplara 
congruență, organicitatea stilistică. 

lon Anghel e un Jupân Dumitrache burtos, greoi, cu 
izbucniri de un dinamism feroce, umblând într-o cămaşă descheiată, 

cu bretelele căzute neglijent. Cu o cârpă mare, murdară, îşi şterge 
din când în când spinarea de transpiraţie. E un bivol încins de 
căldură, dedat la brutalități, icnete şi atletisme... fugoase, când nu se 
închide într-o linişte şi o lâncezeală aparente. Jocul său este unul de 
opinteli, scrâşnete, gesturi mari, irumperi violente; e aici un 
negustor din spița mai joasă, terestru-grosolan, afişând cu îndoită 
semeţie ridicolă „ambițul de familist” Dominat categoric de 
Chiriac, jupânul găseşte compensaţii fragile şi superflue. În chip 
semnificativ şi în confonnitate cu optica regizorală, întreaga lui 
făptură vibrează — ca de o excitație cpidermică — doar la perspectiva 
rondului. Altminteri, e derutat şi derutant, de o tâmpă expresivitate 
în scena (memorabilă) a citirii ziarului. 

Traian Dănceanu (Nae lpingescu) restituie (gest insolit) 
imaginea unui craidon pândit de ramolisment, plescăind pofticios 
din gură în preajma Vetei, când placid şi închis în sine, când de o 
expansivitate factice, adecvată, când congestionat şi transpus. 

Dorina Lazăr (Veta) a realizat un rol memorabil, gândit 
minuțios şi jucat fără şovăieli. Ea este femeia aflată într-un anxios 
amurg erotic, tânguindu-se lasciv şi având dese izbucniri 
temperamentale. Cu un trup de o camalitate ațâțătoare, care-i excită 
pe cei din jur, inclusiv pe Rică, afişând un umblet cvasi-buimac şi o 
poză neglijentă, de femeie aci sastisită, aci pata de atac, evoluând 
uneori ca o bolnavă de fnguri, alteori în „transă”, actrița imprimă 
eroinei sale un relief pregnant şi-i conferă o greutate estetică 
neașteptată în structura reprezentației. 

Radu Panamarenco (Chiriac) are ițeli cocoşeşti şi clamări 
grandioase, e tunător şi aprig, scenele de intimitate transformându- 
se în devorări reciproce. Veta şi Chiriac umblă prin scenă ca două 
fiinţe adânc ațâțate, iritate, exasperate, țipând şi etalându-şi amorul 
ca pe o sfâşiere prelungă. Dominându-l pe jupân, Chiriac o face cu 
sentimentul firescului, sugerând cu limpezime „regula jocului” 

Zita Rodicăi Mandache este o femeiuşcă aproape isterică, 
surescitată de o lungă, prea lungă aşteptare. Citirea biletului de 

amor de la Rică şi a versurilor (bucățile de hârtie sunt scoase una 
câte una dintr-un lighean cu apă) nu mai lasă nici un dubiu în 
această privinţă. 

Răzvan Vasilescu (Spiridon) nu mai este un amărât băiat de 
pricopseală, de 11-12 ani. A mai crescut şi arborează o inimitabilă şi 
impenetrabilă mască. Spiridon vede tot şi ştie tot. Râsul lui este mai 
ales lăuntric; ceea ce răzbate în afară sunt doar sunete-ecouri, 
tulburătoare prin energia potenţială a înțelesurilor. E abstras, 
adresându-se parcă în exclusivitate eului intim, într-un dialog 
incifrat. E o apariţie stranie, neliniştitoare, întrucâtva echivocă, 
având reacţii de un calm stupefiant, în contrast vădit cu agitația 
colectivă din jur; e un ins sofisticat, ce-şi pregăteşte de pe acum 
ascensiunea (perfect previzibilă), având în angrenajul scenic o 
pondere surprinzătoare. Va fi, probabil, un Chiriac dominator, dar 
cu alte mijloace, mai subtile, mai perfide. 

Regizorul a dorit (Şi a reuşit!) să facă din Rică Venturiano 
(Florin Zamfirescu) cel mai odios personaj. E o apariție-şoc (melon, 
ochelari negri, cravată verde, vestimentaţie ostentativă şi 
expresivă), personaj-cheie dominat de demonul politicii. Ceea ce 
nu-l împiedică să „vadă” femeia în toată concreteţea ei materială. 
Spre finalul reprezentației, ținând-o de mână pe Ziţa, într-o secvență 
cvasi-matrimonială, o soarbe din ochi pe Veta, care — e cert — îi ațâță 
pomirile lubrice. 

Finalul spectacolului giuleştean este reprezentativ din 
punctul de vedere al sistemului referenţial estetic propus de regizor. 
Făptură malefică, hohotind sarcastic, Rică Venturiano părăseşte 
scena, pe când ceilalți — într-un spațiu inundat de rufe murdare — 
citesc smeriți Vocea patriotului naționale. Râsul gâlgâitor sună ca o 
amenințare sumbră... 

Spectacolul acesta tulburător e ca un spasm terifiant. După 
noua exegeză scenică, genialul Caragiale va putea fi tălmăcit şi 
altfel decât până acum, montarea deschizând un câmp larg de 
posibilități fertile de interpretare regizorală. Peste 10-15 ani — 

simplă aserțiune astăzi — montarea giuleşteană va fi, poate, creditată 
cu valoarca unui prag estetic. 
Stagiunea 1979-1980 


;» Aşteptam pe altcineva” de Paul Ioachim 


Am în faţă fişa bibliografică a dramaturgului Paul Ioachim 
şi constat că autorul a scris literatură pentru scenă cu o consecvență 
ce contrazice supoziţia amatorismului: Drumul spre lună (1965), 
Harpagon '68 (1968), Ascensiunea unei fecioare (1970), Nu suntem 
ingeri (1975) (această din urmă piesă fiind transpusă scenic la 
Teatrul Mic, Teatrul Municipal din Ploieşti, Teatrul „Victor Ion 
Popa” din Bârlad, Teatrul de Nord din Satu-Mare (Secţia maghiară), 
Teatrul de Stat din Petroşani, Teatrul Naţional din Târgu-Mureş 
(secția maghiară), Teatrul Naţional din Timişoara), Goana (1978), 
Ce mai e nou pe strada salcâmilor (1980), Întâmplări dintr-o vară 
frumoasă (1982), Înaintea furtunii (1983), Iubirile de atunci (1984), 
Scene din viața Mariei (1985) ş.a. jucate la Televiziune sau pe 
scenă, cu succese variabile. Numele autorului este cunoscut nu doar 
printre teatrologi, iar prezenţa pe afiş dă garanții de profesionalitate. 
Paul loachim are ştiinţa construcţiei teatrale, a gradării acțiunii şi 
plasării efectelor; dialogul este alert şi spiritual, rareori redundant. 
Eroii săi, recrutați din realitatea imediată, poartă cu demnitate şi 
simplitate acea încărcătură de firesc şi omenesc care-i face simpatici 
şi accesibili. Pe atari coordonate se înscrie şi Aşteptam pe altcineva, 
comedie vivace, savuroasă, uşor digerabilă, pe gustul publicului. 
Marcel s-a hotărât în fine să se însoare; inerția unei logodne de 5 ani 
pare să-l ducă irevocabil spre dulcele jug matrimonial. Cei doi 
logodnici şi-au creat mărunte habitudini, se gratulează cu 
dulcegării... casnice, se alintă diminutival; micile asperități înseşi 
intră în regula jocului şi se pare că nimic imprevizibil nu se mai 

poate produce. Impresie înșelătoare, desigur, căci sâcâitoarea 
Valentina, logodnica oficială, va fi înlocuită de Marcela — infatigabil 
redactor la Radio — printr-o stratagemă (cam factice) pusă la cale de 
prietenul protagonistului, Victor. Happy-end solar, cu mai toată 
lumea mulțumită: Marcel are, în sfârşit, prilejul să dea frâu liber 
sentimentelor; Victor îşi savurează isprava; Tânărul şi Tânăra au 
satisfacția reuşitei exerciţiului histrionic; Marcela îşi împlineşte 
destinul. Doar Valentina se vede marginalizată — efect compensator 
plasat de dramaturg ca reacție la fixaţiile şi rigidităţile eroinei. 
Regizorul Tudor Mărăscu şi-a asumat una din acele misiuni 
lesnicioase şi plăcute ce dau satisfacţii imediate directorilor de 
scenă, nu ştim şi cât de durabile. O montare închegată fără efort 
special, o organizare regizoral-scenografică riguroasă, luminoasă şi 
exactă (scenografia Eugenia Bassa Crâşmaru), o trupă talentată 
sunt atu-uri importante și tot atâtea garanții ale succesului. Ceea ce 
devine caracteristic pentru înscenarea de față este faptul că ea 
pulsează plauzibil, dă satisfacţii estetice la cote rezonabile, dar nu 
tulbură. Forajul psihologic efectuat de text şi sugerat de spectacol 
atinge straturile de suprafață ale omenescului; personajele au relief, 
nu şi adâncime; ele discută, nu dezbat; par să se frământe preț de o 
clipă şi reintră în habitudini ştiute; crispările sufleteşti sunt strict 
particulare, nu angajează general-umanul. Atari nuanțări se 
potrivesc şi jocului actoricesc — dezinvolt, senin, firesc — consumat 
pe spaţiul dialogului domestic, al unui amuzant şi deconectant 
„colocviu de familie” Sebastian Papaiani, căruia i s-a aplicat până 
la saturație sintagma împovărătoare popularul actor, subliniază 
credibil evoluţia personajului său Marcel Adam, de la faza logodnei 
conforme până la evadarea spre dragostea adevărată, de la 
docilitatea față de o iubită capricioasă la libertatea opțiunii. Rodica 
Mandache (Valentina) anunţă, cu har scenic, viitoarea soţie 
posesivă şi autoritară. Deocamdată, se dedă, pe linia personajului, în 
tuşe pitoreşti, la un alint subțire, la şăgălnicii și fixații de „aiurită”, 
scoțând într-un chip inimitabil sonuri acute și interjecții sugestive. 


40 
WWW.Cimec.ro 


Clipa ca permanență 


Bogdan Stanoevici (Tânărul) creionează cu umor băiatul bun şi niţel 
nătâng. Au contribuţii exacte: Sorin Postelnicu (Victor), Irina 
Mazanitis (Marcela), Ana Ciontea (Tânăra). 

Spectacolul Teatrului Giuleşti ne câştigă prin cantitatea de 
omenesc transmisă de o trupă omogenă, al cărei spectacol se 
întemeiază pe firescul piesei, ca reflex sublimat al firescului vieții. 

1988 


Teatrul Naţional „I. L. Caragiale” — 
București 


„Poveste din Hollywood” de Neil Simon 


Ca să fim sinceri, ni s-a părut cam dulceagă această prea- 
frumoasă „Poveste din Hollywood”, americănească sută-n sută, de 
un maniheism perfect previzibil, cu care ne-au prea obişnuit unii 
dramaturgi de peste Ocean. Capacitatea de persuasiune a fiicei ce-şi 
caută cu încăpățânare propria identitate, raportându-se obligatoriu 
la tată (nu este exclusă o notă freudiană), întreaga ei demonstraţie 
de feminitate ştrengărească, de pudoare, de sentimentalism bine 
mascat, capacitatea de potențare a sentimentelor celor apropiaţi, 
traiectele psihologice lesne bănuite aparțin unei piese de o 
luminozitate ce frizează desuetudinea. Farmecul textului rezidă în 
calitatea replicii (admirabilă pe alocuri!), în firescul trăirilor şi în 
permanenta cenzurare a tentaţiei „melo” Idee ce nu anulează 
aserțiunea cronicarului american („New York Post”, v. „Neil 
Simon are talentul de a aborda un subiect grav şi, fără să piardă nici 

o clipă din vedere seriozitatea temei, să-l trateze cu un umor savuros 
şi plin de înțelegere” Dimpotrivă. Judecăţile intră într-un necesar 
raport de complementaritate. 

Spectacolul Naţionalului bucureștean este tonic, echilibrat, 
sclipitor. Regizorul Grigore Gonţa a reglat mecanismul scenic la 
cadența optimă, a integrat scenografia (semnatar Florin Harasim) 
metaforei unitare, sintetizatoare (decorul vrea să sugereze fără 
ostentație standardul existenței americane) şi a lăsat interpreţii să 
intre în relație artistică nemijlocită, conform personalităţii, 
talentului şi aderenţei fiecăruia la idcea de joc colectiv. Fluidul vital 
circulă de la unul la celălalt cu naturalețea respirației; din scenă 
trece în sală spre a se reîntoarce — revigorat — pe scândura tare 
scăldată în lumină. Când interpreţii se numesc Radu Beligan (Herb 
Tucker), Adela Mărculescu (Steffy Blondell) şi Eugenia Maci 
(Libby Tucker) şi când plăcerea jocului atinge graniţe... hedoniste, 
antrenând sala sub semnul unei participări simpatetice, lucrurile se 
află pe unul din cele mai fireşti făgaşuri. 

Făptură spiritualizată, sugerând imaterialitatea, Radu 
Beligan se joacă şi aici pe sine, înscriindu-se concomitent pe 
coordonatele personajului, conturând cu siguranța-i binecunoscută 
tatăl contrariat, la început, fundamental afectuos şi tandru, grijuliu 
şi îngrijorat mai pe urmă, instituind acel climat de caldă 
camaraderie şi comprehensiune în relațiile cu cele două femei — una 
iubită, cealaltă fiică. Jocul vivace al Eugeniei Maci, în registru 
tandru-ştrengăresc, este contrabalansat de discreţia şi austeritatea 
celui al Adelei Mărculescu. Un rio memorabil, într-un spectacol 
încântător, întemeiat pe un text de o seninătate cvasi-vetustă. 

Cu cât ne gândim mai mult cu atât această montare ni se 
impune ca un moment de agreabil respiro al Naţionalului 
bucureştean între două înscenări cu altă greutate specifică. 

Stagiunea 1984-1985 

Zamfirescu 


Unul din elementele importante ale oricărei reprezentații cu 
„Idolul şi lon Anapoda” de G. M. Zamfirescu îl reprezintă 
tonalitatea afectivă. Regizorul Jon Cojar a optat fără ezitări pentru 
sentimentalismul lucid — parcă mai în spiritul epocii noastre — 
ocolind tentaţia unei transpuneri scenice de „arhivă”, ce ar fi contat 
pe fideltăți prăfuite şi detalii caduce. Montarea armonizează cu 
rigoare şi eleganță componentele artistice, reliefând expresiv fiecare 
secvenţă, înscriindu-o într-o succesiune logică, fără ostentația unei 
demonstraţii „calofile”. Altfel spus, a fost găsită mediana conformă, 
ce exclude (sau conciliază!) extremele şi evită excesele: nici 
„reconstituire” arheologică, dar nici esenţializare până la vacuitate; 
nici joc în registrul „melo”, cu lamentaţii ce puteau deveni repede 
rizibile, dar nici „demitizare” iconoclastă ori deturnare de sensuri. 

Caligrafiat cu o mână sigură, într-un spaţiu scenografic 
luminos şi sugestiv, nici încărcat, nici sărac, ce exprimă cu 
limpezime un timp al acțiunii (scenografia Mihai Tofan) şi 
deopotrivă un standard economic şi o anume condiţie socială a 
personajelor, spectacolul conferă libertăți de joc actorilor, pe o 
acoladă flexibil, neîncorsetându-i în tipare procustiene. Ceea ce — 
trebuie să observăm numaidecât — are drept consecință şi un „revers 
al medaliei”: o interpretare mai laxă, nescutită de fatalele „cârlige” 
şi alinturi actoricești. 

Ileana Stana-lonescu (Stăvăroaia) arborează aere de mare 
doamnă, configurând o văduvă „verde”, în ofensivă erotică, 
altemând blândeţea felină cu izbucnirile temperamentale ale unei 
feminităţi nesatisfăcute. Câteodată, făcând concesii unui anume 
gust, scoate un gâfâit lasciv, ca un „lamento” pisicesc, trezind subit 
galeria, lansată imediat în ropote de aplauze. 

Cuplul Ion — Valter este realizat de Constantin Diplan şi 

George Paul Avram, primul în tonalități mătăsoase, mergând până 
la împuținări vocale, cu un control atent al accentelor şi al dozării 
afectelor, cel de-al doilea — iute-viril, cu aplomb, dinamism şi o 
dezinvoltură cel mai adesea bine jucată. Mioara Adelei Mărculescu 
are o plăcută şăgălnicie şi un farmec ce se estompează pe măsură ce 
se conştientizează. Florina Cercel concepe în prima parte o Frosă în 
pragul imbecilității, spre a o limpezi şi lumina în final, când 
înfiorarea dragostei însuflețeşte marioneta. Zaharisitul pitoresc 
Aristotel este creionat memorabil de Jon Marinescu, în tușe sigure, 
cu o virtuozitate certă în sugerarea ticurilor senectuţii şi cu 
savuroase vocalize şuierate frizând senilitatea. Echipa se bucură de 
substanța omenească a rolurilor, jucând degajat, cu o căldură a 
familiarității afectuoasc, eludând „poza” și prețiozitatea pudrată. În 
atari circumstanțe mai că eşti tentat să le ierți actorilor alinturile 
benigne şi „ocheadele” aruncate sălii, pornite, desigur, din 
amuzament şi din irepresibile înclinații narcisiste. 

Spectacolul Naţionalului bucureştean are toate datele 


pentru a se recomanda unui succes durabil. 
1986 

Teatrul „Lucia Sturdza-Bulandra” — 
Bucureşti 


Câinele grădinarului” de Lope de Vega 


Un mic paradox ni s-a fixat în minte privind cu plăcere — o 
mărturisim fără falsă ipocrizie — spectacolul lui Florian Pittiş, 
realizat, cu nume diverse, sub firma prestigioasă a Teatrului „Lucia 
Sturdza-Bulandra” din București. Personajele principale ale acestei 
înscenări baroce sunt, în ordine, muzica, dansul, costumele, 
eclerajul şi, în fine, actorii. Semnatarul adaptării după Lope de Vega 
şi al regiei — cunoscutul actor amintit mai sus — a tratat foarte liber 
textul clasic, nu în sensul unor imixtiuni viguroase în substanța 
piesei, ci în acela — desigur modem -— al stratificării, adesea 
pleonastice, de efecte, soluţii, mijloace, tehnici etc. Oricât ne-am 
strădui să justificăm procedeele regizorale, trebuie să admitem că 
piesa a rămas doar un punct de plecare şi un pretext pentru diverse 
dantelării scenice, alinturi muzical-coregrafice, efecte de lumini, 
paradă a costumelor, totul realizat într-o manieră teribilist-epatantă, 
nu lipsită de graţie şi expresivitate. Șocul vizual-acustic, dătător de 
vertij teatral, îngreunează definirea exactă. Spectacolul poate fi 
socotit un musical? Să fie vorba de înscenare revuistică? Spectacol 
rock? Nu lipsesc argumentele pro sau contra, dar o discuţie detaliată 
pe acest teren ni se pare superfluă. Este indubitabil că Florian Pittiş 
a năzuit să realizeze un spectacol teatral, care, nutrindu-se din textul 
clasic, să ofere privitorului contemporan satisfacția unei 
complicități estetice. Fantezia regizorală funcționează atât la nivelul 
detaliului cât şi la acela al ansamblului, de la aşezarea în scenă a 
actorilor, gestica, elementele de pantomimă, secvențele dansante, 
ieşirile, plasarea figuraţiei în lateralele vizibile ale scenei, eclerajul, 
coloana sonoră şi până la orchestrarea acestor elemente, care nu 

trebuie nici o clipă să vorbească separat ci laolaltă. Fugind de 
canoane, de cărări bătătorite, de ideile-de-gata, directorul de scenă 
s-a distanțat spectaculos şi de clasicul Lope de Vega, intrând în 
arenă fără complexul textului. Refuzând truismele unei restituiri 
cuminţi şi respectuoase, ce ar fi avut partc, în cel mai bun caz, de un 
succes de stimă, iconoclastul Florian Pittiş s-a lăsat sedus de 
fetişurile scenice în vogă, altfel spus, de alte canoane, chiar dacă ele 
aparțin unui inconformism declarat. Teama de canoane naşte alte 
canoane! 

Scenografa Doina Râpeanu şi-a subsumat eforturile acestui 
demers curajos, organizând spaţiul de joc pe axa unei plasticități 
şocante, în răspărul normei şi cu reuşite valențe expresive. Nevoia 
de persuasiune plastică a fost atât de puternică încât scenografa a 
eludat cu bună ştiinţă ideea unci armonizări rezonabile, făcând un 
racord insolit cu regia, un pact al şocului. Muzica lui Sorin Chifiriuc 
nu face altceva decât să complinească acest efort, graţie celor şase 
piese originale („Gând bun”, „E de ajuns”, „Ce năpastă”, „Rap”, 
„Dar văd”, „Ochii mei”, „Veniţi cu toţii, vă bucuraţi”), ca să nu mai 
punem la socoteală şlagărele en vogue, înregistrate pe casete și 
difuzate în spectacol fără zpârcenie, spre delectarea suavilor 
adolescenți. Câtă justificare au atari lipituri sonore este o altă 
chestiune ce ține de dozaj și echilibru. În orice caz, nu putem scăpa 
de o anume senzaţie de artificial, când actorii trec în dreptul 
microfoanelor şi cântă simultan cu banda, făcând o neloială 
concurență unor interpreți notorii printre cunoscători: Bob Seeger, 
Fleetwood Mac, Deep Purple, Signe Signe Sputnik, Inxs, Toto 
Cutugno, Scott Mckenzie, Adriano Celentano, Nina Hagen, Trio 
Santana, Herbie Hancock. Costumele înseși, sugestive şi fanteziste, 
fie că ne trimit cu gândul la o epocă trecută, fie că ne plasează în cea 
mai strictă contemporaneitate (Răzvan Ionescu poartă un costum de 
tenis de un roşu aprins), sporesc încărcătura barocă a montării. 
Trupa atât de tânără şi de talentată folosită de Florian Pittiş face, în 
virtutea unui devotament artistic exemplar, de toate: cântă, 

dansează, pesticulează, vorbeşte, face pantomimă, mută obiectele în 
scenă și, pentru ca tacâmul să fie complet, acceptă şi handicapul 
interpretării a două-trei roluri. Plasaţi de noi pe locul cinci într-un 
clasament inedit al personajelor centrale, actorii îşi iau o strălucită 
revanșă în cele din urmă. Este victoria omului asupra obiectelor. 
Mai mult încă, oropsitul Lope de Vega urcă vertiginos câteva trepte 
în stima noastră, a spectatorilor, căci fără piesa venerabilului clasic 
nici montarea puternic vizualizată a lui Pittiş n-ar fi fost posibilă. 
Merită să reținem o distribuție solară: Emilia Popescu (Diana, 
contesă de Belflor), Marcel lureş (Contele Federico), Doru Ana 
(Leonardo, Otavio, Camilo), Manuela Ciucur (Antonela, Marcela), 
Oana Pellea (Doroteea, Furio), Constantin Drăgănescu (Fabio, 
Celio), Ileana Predescu (Contele Ludovico), Sandu Mihai Gruia 
(Tristan), Răzvan Ionescu (Marchizul Ricardo) şi desigur Florian 
Pittiş, în postură...proteică: regizor, adaptator, actor (Teodoro), 
cântăreț, dansator. După cum se vede, teatrul-rock pune la 
contribuție diverse ingrediente spectaculare, asezonându-le în 
funcție de priceperea şi harul realizatorilor, ce nu exclud defel 
talentul. Dimpotrivă. 

1988 

Teatrul Naţional „Vasile Alecsandri” — Iaşi 


„Dansul morţii” de August Strindberg 


Spectacolul Naţionalului ieşean repune, implicit, în discuţie 
condiţia regizorului debutant, carc, din orgoliu profesional, dintr-o 
temeritate ce i-o dă vârsta şi... inexperienţa, dintr-un impuls juvenil, 
şi el explicabil, „atacă” texte importante, foarte importante chiar și 
dificile. „Cota de risc” este cu mult mai mare în cazul debutantului, 
de unde şi circumspecţia unor directori de teatre, prea puțin dispuşi 
să rişte. Că se ivesc dificultăți nimeni nu pune la îndoială şi ar fi 
suficient să amintim ecuaţia inercntă regizor-actori, aceştia din 
urmă ncdispuşi întotdeauna să-l urmeze în experiențele şi 
încercările sale pe regizorul foarte tânăr. Teatrul ieşean, iată, în 
pofida prejudecăţilor ce uneori „plutesc în aer”, socoteşte 
surmontabile obstacolele presupuse, încredințând direcţia de scenă 
regizoarei debutante Sorina Mirea pentru spectacolul cu Dansul 
morții de Strindberg. Curajul regizoarei este evident şi ne bucură 
faptul că nu este şi imprudent. Cunoscându-şi posibilitățile şi 
mizând pe câteva certitudini (textul, scenografia, interpreţii), 
regizoarea a ținut să ne convingă că se poate. Ambiţia ei secretă a 
fost de a sugera prin actuala montare o parabolă a condiției umane. 
Spunem a sugera pentru că asistăm mai degrabă la o premisă a 
parabolei şi nu la o parabolă cristalizată, echivalând aceasta cu o 
depăşire substanţială a textului. Neîncumetându-se pe un drum cu 
multe necunoscute, regizoarea s-a oprit la această treaptă 
rezonabilă, ce o cxprimă în mai mare măsură decât ar fi exprimat-o 
o ipotetică violentare a tuturor convențiilor. După regie, a doua 
şansă a acestui spectacol stă în scenografie (Dan Jitianu), una dintre 
acele scenografii încărcate de multiple potențialități semantice, 
capabilă să provoace judecăţi contrarii şi argumentări paradoxale pe 


48 
WWW.cimec.ro 


Clipa ca permanență 


baza unora şi aceloraşi elemente. Nu trebuie să se înțeleagă de aici 
neapărat că este vorba de ambiguitate plastică, în liniile generale 
scenografia lăsându-se descifrată. Cuplul conjugal este claustrat 
într-un spaţiu rece, metalic, amintind închisoarea sau fortăreața. 
Pasarelele de fier amplifică zgomotul paşilor, dau senzaţia de 
scrîşnet morbid, neliniştitor. Personajele sunt apăsate de acest 
interior glacial, aproape lugubru, în care zvâcnirile vitale au ceva 
fatal și tragic. Într-un dozaj inspirat, coloana sonoră a sugerat 
zbaterca şi țipătul de pasăre rănită, inconsistența aspirației de a 
depăşi marginile acestui interior terific. Poate că în această viziune 
regizoral-scenografică, de clar-obscur ce înfioară, explicitarea este 
prea apăsată, lucrurile prea sunt „vârâte în ochiul spectatorului”, dar 
nu vom ezita să spunem că rezolvarea metaforei scenice este 
interesantă şi, dincolo de obiecțiile posibile, confirmă un regizor. 
Cuplul ce se autodevoră, măcinat de ură, satisfăcut de ticurile 
existenței zilnice, lipsit de orizonturile deschise ale vieţii, angajat 
într-un ireversibil „dans al morţii”, semnifică, într-un plan mai 
general, criza existenţială, dezagregarea valorilor morale. În 
structura ideatico-expresivă a spectacolului, actorul Dionisie Vitcu 
se implică cu aplombu-i recunoscut în rolul soțului dur-neguros, 
reținut-glacial, detaşat-sarcastic şi de potențialitate tragică. 
Interpretul a afişat o mască hieratic-abstrasă, lăsând câmp deschis 
supozițiilor interpretative. Jocul său este bivalent, înglobând tenta 
sarcastică și bonomia afișată. Adina Popa (Alice) a pus mult patos 
în interpretare, accentuând tonurile pasionale, cu preferință pentru 
registrul tradițional actoricesc, pândit de vetustețe. Avânturile 
romanțioase ar fi trebuit atenuate, elanul erotic având mai multe 
şanse de persuasiune prin interiorizare. Ceea ce a izbutit în 
întregime a fost sugestia poftei de viaţă şi a aspiraţiei de a depăşi 
spaţiul conjugal închis, fie chiar şi grație lui Kurt. Interpretul 
acestuia, Puiu Vasiliu, nu are datele fizice necesare pentru a ne 
convinge că poate trezi pasiunea eroinei şi că poate deveni şansa ei 
existențială. Din această cauză interpretul nu se poate integra 

plauzibil „triunghiului conjugal”.Spunând că avem în acest caz o 
eroare de distribuire (nu ştim dacă a regizoarei sau a altor factori de 
decizie artistică), nu facem decât să reluăm observaţia promptă a 
criticii, ale cărei rezerve stau perfect în picioare. 

Spectacolul Sorinei Mirea trădează nu atât o copleşire a 
regizoarei de către interpreți cât mai ales tentația acestora din urmă 
de a juca într-un cod „personalist”, nu foarte riguros în raport cu 
viziunea de ansamblu şi chiar cu teatrul lui Strindberg. O anume 
obturare a sensurilor nu este nici ea străină de această montare, a 
cărei idee centrală nu se încheagă cu pregnantă. Încredințând un 
Strindberg unei regizoare debutante, Teatrul Naţional din laşi 
probează ieşirea din rigidități conservatoare, deschiderea către 
încercările îndrăzneţe ale celei mai tinere generaţii regizorale şi nu 
în ultimul rând stima pentru spectatorii săi. 

Stagiunea 1977-1978 


„Chirita în provintie” de Vasile Alecsandri 


După dispariţia fizică a lui Miluţă Gheorghiu, unanim 
regretată, Iaşul teatral s-a văzut dintr-o dată orfan şi neconsolat: cine 
va mai juca rolul atât de pretențios, de îndrăgit şi deopotrivă 
aplaudat al Coanci Chiriţa? Golul lăsat în spaţiul spiritual al 
„dulcelui târg al leşilor” s-a resimţit mulţi ani şi îndrăznim să 
spunem că el n-a fost umplut până astăzi. Artistul a impus un stil, un 
model tiranic (privilegiul monştrilor sacri!) ce a avut şi are încă o 
rar întâlnită forță inhibantă. Cine se încumetă să spargă oglinda 
modelului trebuie să poarte însemnele marii arte şi energia artistică 
subjugantă a înaintaşului. Piedici cvasi-insurmontabile, de care au 
fost şi sunt conştienţi toți cei ce caută astăzi, sub fasciculul luminos 
al rampei, miracolul creaţiei. Ceea ce nu înseamnă ipso facto că 
trebuie să acceptăm ca pe o fatalitate renunțarea strategică ori 

epigonismul iremediabil nefertil. În dialectica artei a depăşi modelul 
preexistent („negarea negaţiei”) este tot atât de necesar ca şi în 
existența socială. Nu spunem că este şi întotdeauna posibil. 

Scena ieşeană are mari datorii morale față de ilustrul patron 
spiritual al instituţiei şi față de inegalabilul Miluţă. A juca aici 
Chiriţa în provinţie reprezintă unul din acele gesturi naturale, 
precum respiraţia, pe care venerabila instituţie are a-l comite şi de 
acum înainte cu exemplară consecvență. 

Există piese în care personajul principal este totul. Acesta 
captează atenţia generală; de la el pornesc și la el se întorc toate 
firele acţiunii; celelalte personaje se definesc în relație directă cu 
acest protagonist omniprezent şi omnipotent. A avea în distribuție 
actorul potrivit pentru rolul principal înseamnă a avea succesul 
garantat în proporție considerabilă. Toate celelalte personaje se 
înscriu pe orbite secundare, mai mult sau mai puțin pregnante în 
spectacol. Chiriţa în provincie ilustrează o asemenea situaţie lipsită 
de echivoc. A avea o „coană Chiriţă” valabilă artisticeşte înseamnă 
a avea spectacolul. Prestigioasa scenă ieşeană a recurs la o soluție — 
să recunoaştem — neașteptată, invitând de la Bucureşti o actriță de 
incontestabilă notorietate, Tamara Buciuceanu. Nu este greu de 
presupus ce anume a atârnat mai greu în balanța opțiunii: marea ei 
popularitate, predilecția pentru genul comic, însuşirile vocale. Să nu 
uităm că un afiş cu Tamara Buciuceanu sensibilizează publicul şi-l 
propulsează rapid în sala de spectacol. Având o Chiriţă posibilă, 
regizorul Alexandru Dabija şi-a structurat restul distribuţiei în 
experimentată, bine calibrată cronologic, lipsită însă mari intervale 
de timp de regizori cu adevărat importanți. 

Spectacolul este pitoresc şi fluent, organizat metodic — chiar 
pedant pe alocuri — mizând pe savoarea replicii, pe ambiguitățile 
conținute (gust cam facil!), pe farmecul gros al Bârzoaiei și pe... 
generozitatea nedezmințită a publicului, confruntat din nou cu 
prețiozitatea  ridicolă a  Chiriţei, aspirația  parvenirii, 

matrapazlâcurile lui Bârzoi, idila Luluţa-Leonaş etc. Regizorul a 
urmărit cu grijă echilibrul contrariilor, evitând excesele (posibile) 
ale compartimentelor: scenografia (Laurențiu Dumitraşcu) este 
îndrăzneață cu măsură, interpretarea actorilor — temperată de un 
ochi atent, coloana sonoră — menținută la granița fragilă dintre 
normal şi pregnant. Doar din când în când spectacolul se 
dramatizează și melodramatizează, păstrând mai anevoios în aceste 
momente linia firească de plutire. În două-trei rânduri capătă — dacă 
putem spune aşa — o inadecvată tentă operetistică. 

Tamara Buciuceanu este o Chiriţă plauzibilă, adeptă a 
modei „evropieneşti”, cuprinsă deseori de frisoane erotice, 
temperamentală, iute la mânie, femeie încă verde, aci aprigă, aci 
mieroasă, cu fandoseli pitoreşti de primadonă... tomnatică şi ițeli 
verbioase. Pasajele cântate sunt prea lirice pentru a fi ridicole, 
interpreta aducând câteodată în joc modulaţii şi „finețuri” 
neconforme. Tamara Buciuceanu este neîndoielnic o mare actriţă, 
una din acele apariții scenice apte să smulgă aplauze din nimic, o 
personalitate artistică distinctă, ca putând aborda cu aplomb orice 
rol comic. Dar... spectatorul prevenit şi avizat (criticul) rămâne 
afectiv la incomparabilul (deocamdată!) Miluţă, neacceptând încă 
integral noua viziune (mai pudrată, mai dichisită) asupra 
protagonistei. 

Dionisie Vitcu a gândit şi întruchipat un Guliţă liniar, 
pitoresc, tâmp, greoi, ticăit, infantil (sic!), purtător inconştient al 
vidului intelectual absolut. A reuşit perfect să fixeze personajul în 
aceste coordonate, creionând o siluetă memorabilă. Au dat 
satisfacție Sergiu Tudose (Musiu Şarl), Valentin Ionescu (Leona), 
Adrian Tuca (Bârzoi). De o însuflețire factice — Doina Deleanu 
(Luluţa), greoaie şi dezorientată (surprinzător!) Liana Mărgineanu 
(Safta). 

Spectacolul ieşean are scene întregi izbutite (Chiriţa pe cal, 
Guliţă cântând, Chiriţa şi Leonaş în intimitate amoroasă ş.a.), dar şi 
sincope de ritm, limpezimi clasice şi imperfecțiuni de dicție, mici 

„găselnițe” grațioase şi facile rezolvări interpretative. Altminteri, 
este convingător, ca un lucru făcut cu profesionalitate. 
Stagiunea 1981-1982 


;; Mielul turbat” de Aurel Baranga 


Pe scenă este edificată o structură etajată ce se vrea o 
secțiune transversală într-un mecanism birocratic. Conotaţiile 
scenografiei sunt transparente şi ele mărturisesc nu doar exercițiul 
aplicat al Rodicăi Arghir ci un punct de vedere regizoral, cel al lui 
Bogdan Ulmu. Directorul de scenă s-a dedat jocului scenografic, 
imaginând spaţii de joc apte să răspundă cu mai multă exactitate 
ideii regizorale. În cazul de față, axul ideatic vizează birocratismul 
alienant, din păcate, cu excese de explicitare, cu detalii propuse 
ostentativ, cu elemente asociate câteodată pleonastic: uşi-biblioraft, 
birouri, telefoane, hârtii etc. Un cadru-oglindă, de o limpezime 
bătătoare la ochi, dezvăluindu-se dintr-odată şi nelăsând 
spectatorului satisfacția descoperirii sensurilor implicite, trădează 
un confort al gândului, comodități de creație, modalităţi lesnicioase. 
Cunoscuta comedie satirică a lui Aurel Baranga avea nevoie de o 
ipoteză scenică mai îndrăzneață, care să estompeze ceea ce este 
fatalmente datat: ridurile unui moment istorico-politic, dihotomia 
maniheistă buni-răi, miza creativă relativ modică (o cheie franceză 
fără ghivent). Nucleul problematic peren, tipologia conturată, 
inclusiv candidatul intransigent, verva replicii, fandările satirice 
conferă comediei lui Baranga atribute de reprezentativitate şi o 
înscenare riguroasă trebuia să conteze exclusiv pe ceea ce este 
rezistent. Din raţiuni greu de explicat, regizorul Bogdan Ulmu n-a 
efectuat ceea ce se cheamă în limbajul criticii o lectură creatoare, 
păstrându-se în anticamera unei lecturi corecte, oneste, de un 
profesionalism temperat. Calibrul comediei se micşorează, țintele 

creionate caricatural — sunt și ele mici, satira se dizolvă într-o 
parodie călduță și moale şi este de la sine înțeles că într-o atare 
atmosferă, cu ciocniri cam fără ecou şi dispute factice, izbucnirea 
justițiară a lui Spiridon Biserică nu mai este posibilă. Şi ar fi trebuit 
să fie! lată, deci, cum dialectica scenică, ecuaţia conflictuală 
propusă de regizor, într-un spațiu scenografic ce oglindește şi nu 
transfigurează, ne duc inevitabil la efecte vătuite şi la pierderea 
accentelor esenţiale. Rechizitoriul protagonistului nu mai are 
tensiunile incandescenţei, fotoliile birocratice nu mai sar în aer, 
binele se instaurează după un simulacru de furtună, iar satisfacția 
estetică a spectatorului se fisurează. Revanşa regizorală — 
insuficientă pentru a echilibra balanţa — e de găsit în organizarea, în 
general judicioasă, a distrbuţiei, în conlucrarea fertilă cu trupa, în 
realizarea unor momente scenice semnificative, a unor secvenţe 
reverberante. Lui Doru Zaharia (Spiridon Biserică) i-a izbutit mai 
cu seamă ipostaza lucrătorului aşezat, modest, echilibrat, de o 
luminozitate uşor caducă, a cărui onestitate se cristalizează din 
crâmpeie de replică, din atitudini corporale, din gestică şi tăceri 
elocvente. Iluminarea justiţiară se consumă palid, din păcate, 
paradoxul fiind acum acela că o explozie fulminantă ar fi părut 
discordantă în context, de unde se vede încă o dată cât de importantă 
este structura spectaculară în raport cu fiecare detaliu. Și invers. 
Nici Adi Carauleanu (Cavafu) nu potențează conotaţiile satirice ale 
personajului său, conturându-l în tuşe prea blânde, cvasi-efeminate. 
Florin Mircea (Cristescu) are, ici-colo, tonuri colțuroase sugestive 
şi o încetineală felină ce ascunde potențialități agresive. Este, în 
orice caz, mai aproape de spiritul lui Baranga. George Macovei 
(Toma) exploatează inteligent resursele partiturii sale — generoasă şi 
cu priză la public, schițând un birocrat bonom în locul unuia feroce. 
Dan Aciobăniţei (Bontaş) contează pe pitorescul exterior, pe 
masivitatea corporală, cu lentori orientale și poze studiate. E cam 
puţin. Economicos şi exact — Virgiliu Costin în rolul — vădit 
incomod — al lui Mitică lonescu-Perjoiu. În alte roluri: Constanţa 

Lercă__(Maria), insignifiantă  artisticeşte: Marieta Sandu 
(Margareta), Gelu Zaharia (Doctorul), Claudiu Aghiculesei 
(Gămălie). Însufleţit, dinamic și hazos, dar fără pondere — 
Constantin Avădanei (Tache). În cazul său este valabilă axioma din 
folclorul scenei: „Mai mult nu se putea” 

1988 


Teatrul Naţional „Vasile Alecsandri”, Iași 
Secţia Suceava 


„Nu sunt Turnul Eiffel” de Ecaterina 
Oproiu 


Este reconfortant să constați, în 1988, că aripa caducităţii — 
atât de temută! n-a atins încă arhicunoscuta piesă a Ecaterinei 
Oproiu, „Nu sunt Tumul Eiffel”, jucată mult şi creditată şi cu o 
indiviabilă carieră internațională. Dintele timpului abia dacă a trasat 
pe obrazul proaspăt al textului câteva riduri discrete, imperceptibile 
la o lectură de plăcere. Împrejurarea este — să recunoaştem — destul 
de rară şi ar merita poate o scrutare din unghi literar-sociologic, cu 
atât mai mult cu cât longevitatea artistică este prin ea însăşi 
suspectă, iar succesul naşte inevitabil ipoteze defetiste ori măcar 
dubitative. Pe alt plan, este instructiv de observat că fixarea 
tipologică a piesei n-a fost scutită de ezitări şi aproximații (poem 
dramatic, vodevil, feerie, „nici dramă”, „nici comedie” etc) şi că 
nodul gordian i-a revenit tot autoarei, care a decretat candid: 
pseudocomedie, obligându-şi, ipso facto, comentatorii să revină — 
după ocoluri terminologice mai mult sau mai puţin docte — la 
magica formulă. Piesa se edifică într-un chip captivant, secvențial, 

după principiul feliilor de viață, în consecuţii rapide, crescendo-uri 
credibile şi tâlcuri implicite, revelatoare, combinând antitetic 
registrele; grav-hazliu, real-ireal, bonomie-sarcasm, râs-cu-plâns, 
serios-şăgalnic, într-un conglomerat indestructibil. Dificultatea 
definirii ţine de inefabil: spirit-zâmbet-crispare-cumpănă-urcuş- 
coborâş-jocul de-a viaţa și jocul de-a teatrul, alintul livresc şi aluzia 
cărturărească, interogaţia juvenilă şi prima experiență dureroasă, 
secunda de deprimare şi puterea de a o lua de la capăt. 

El şi ea — impersonalizare semnificativă — intră în răsştiuta 
ecuaţie: alți actori, aceeaşi piesă, de care vorbea Poetul. Ei reiau — 
cu titlu inedit — etema poveste a cuplului. Schema se umple de viață, 
fiindcă valoarea exponențială a protagoniștilor este una relativă. 
Fiecare aduce datele particulare, precum şi imponderabilele 
presupuse, așa încât soluţiile prestabilite devin inoperante. Ceea ce 
ne obligă să admitem că alți factori impun fatalmente altă piesă, 
ştiut fiind că experiența fiecărui cuplu este, în fond, irepetabilă. 
Ironia, verva, melancolia, luciditatea, sarcasmul, abulia de-o 
secundă a personajelor-cheie fac inevitabil parte din logica 
existenței (fie ea şi absurdă pe alocuri) şi nu ne rămâne decât să 
acceptăm filosofia senină a dramaturgului, care pare a spune: 
Aceasta e viaţa, luaţi-o ca atare! 

Montarea Teatrului Naţional „Vasile Alecsandri ” din laşi — 
Secţia Suceava, se îndatorează vizibil exegezelor scenice anterioare 
printr-un soi de mimetism involuntar (ceea ce în poezie ar echivala 
cu fenomenul de falsă memorie) având — ne grăbim să spunem — 
meritele ei incontestabile, deloc modice. Georgeta Burdujan, în 
dublă postură (regizorală şi actoricească), a abordat piesa în cheie 
ironic vivace, imprimând spectacolului un ritm sacadat, 
mecanomorf, marionetistic, în secvențele muzical-coregrafice, şi 
mai lent, ca o mişcare descompusă, în clipa când protagoniștii 
umplu scena. Modemitatea vădită, acroşantă, chiar ostentativă a 
înscenării se sprijină, în principal, pe „jocul la vedere”, fiecare 
secvență decupându-se printr-un soi de comperaj de la un pupitru de 

comandă nevăzut. Impresie de joc sincopat, demonstrativ (ca la 
repetiție), fără cusur, dacă acceptăm convenția, discutabil şi factice 
— dacă n-o acceptăm. Derularea este cvasi-cinamatografică, 
secvență cu secvență, tablou cu tablou, scenă cu scenă, actorii 
trecând rapid de la o stare la alta, de la o situaţie la alta, aci jucând 
exaltarea tinerească şi revărsarea sentimentală, aci sugerând un 
hieratism meditativ, îngândurat. Am spune că liantul montării este 
dat — paradoxal — de mobilitatea asociativă şi mai puţin de 
susținerea unei idei centrale, ordonatoare, coerente, coagulate. Fidel 
principiului... policalificării, teatrul sucevean ne propune şi o a doua 
dublă postură: pe Ilarie Curechianu — actor şi scenograf. În calitatea 
din urmă, el a conceput un spaţiu de joc dominat de două elemente 
esențiale: câteva ”cabine” colorate divers, în care interpreții intră şi 
ies ca din încăperile existenței (uneori culisele existenței), 
metamorfozaţi, la alte vârste şi cu alte habitudini, şi leagănul 
balansoar din centrul scenei, element simbol cu o semantică 
străvezie; protagoniștii, El şi Ea, urcă şi coboară, când la un capăt, 
când la celălalt, după logica sisifică a vieţii, unul după altul ori 
înlănțuiți, căutându-se cu ardoare, interogându-se, cercetând 
înfrigurați sensurile majore ale existenței, năzuind să ajungă mai 
repede la „şoseaua” națională, echivalentă, nici nu încape vorbă, cu 
Moscova cehoviană. El (Adrian Păduraru) caută tonurile mai stinse 
când sugerează trăirea afectivă şi este de o francheţe virilă în 
momentele de dispută conjugală,; ştie să fie tandru cu demnitate, 
interogativ cu discreţie, detaşat fără cinism, locvace dar nu limbut. 
Ea (Georgeta Burdujan) are aplomb şi dezinvoltură, conturând cu 
finețe şi intuiție sigură fata îndrăgostită, partenera de viață cu 
evoluţii sinuoase, concomitent tare şi vulnerabilă, ca orice femeie. 
Personajul (mai exact spus personajele) Manzi — Tanţi este 
întruchipat de Mioara Ifrim, artistă cu indiscutabile resurse 
interpretative, când jovială, seducătoare şi volubilă, când star-sexy 
dezabuzat şi abulic, faţetele antinomice ale aceleiaşi făpturi. 
Bătrânul domn (larie Curechianu) şi Tudorică (Constantin 

Florea) exprimă registre interpretative diferite,  frizând 
inadvertența. Este una din cele câteva neîmpliniri ale montării 
sucevene. Ne gândim, bunăoară, şi la tenta revuistic-estradistică a 
unor secvențe, la discontinuitățile de ritm și la căderile de tensiune 
din unele momente. Altminteri, Nu sunt Turnul Eiffel a îmbrăcat la 
Suceava o haină scenică adecvată, probând profesionalismul trupei 
şi, implicit, valenţele estetice şi perenitatea piesei. 

1988 


Teatrul Municipal - Ploieşti 


»» Macbeth” de William Shakespeare 


Aureliu Manea a fost o clipă „copilul teribil” al generației 
sale regizorale, un inconformist incomod pentru spiritele 
confortabile, un luptător contra realelor sau presupuselor inerții 
estetice. În planul activității proprii s-a impus repede ca o conştiinţă 
imprevizibilă, contradictorie şi contrastantă, capabilă de sclipitoare 
spectacole ale inteligenței şi de eşecuri regizorale răsunătoare. Un 
aspect esenţial al activităţii sale dinamice şi deconcertante n-a putut 
fi niciodată eludat în consideraţiile critice ce i-au fost consacrate de- 
a lungul anilor: fundamentul teoretic. Cultivat, cu lecturile „la zi”, 
aducând în argumentația orală titluri sofisticate, autori din domenii 
adiacente teatrului sau chiar din sfere spirituale neînrudite, regizorul 
şi-a croit de timpuriu o „fizionomie” de fin eseist, ce-şi cultivă darul 
nu numai în montări profesionale ci şi în scris. Ba încă, în această a 
doua latură, pune un orgoliu ce ar putea părea paradoxal dacă n-ar 
fi cunoscute însuşirile sale individualizante. Cu trecerea timpului, 
umoarea capricioasă şi fandarea inconformistă s-au atenuat (să fie 
doar o impresie?), făcând loc unei linişti înseninate şi unei judecăţi 
mai cumpănite. Regizorul a ajuns — se pare — la înțelepciunea 
experienței, învățând din izbânzi ca şi din încercările neizbutite. La 

pragul pornirilor antinomice se plasează neîndoielnic această 
derutantă montare Macbeth la Teatrul municipal din Ploieşti, din 
perspectiva căreia personalitatea regizorului poate fi foarte bine 
scrutată. „Pecetea Manea” este atât de vizibilă încât cunoscătorul 
trăieşte senzația contemplării unui revelator ,„ buletin de identitate” 
artistică: vocaţia „şocului” vizual, stroboscopul (ca mijloc eficace 
de „vizualizare”), apetenţa viziunii sonore, dezinvoltura vehiculării 
semnelor teatrale etc. O anumită lipsă de coerență intră de asemenea 
în ecuația spectaculară, indicând o zonă încifrat-esoterică a 
montării. Nădăjduim că aceasta nu este programatică şi că directorul 
de scenă a năzuit spre o continuă limpezire a semnificaţiilor. Aureliu 
Manea a citit — după toate probabilitățile — pe Jan Kott, căci 
spectacolul său (accentuăm acest necesar sâu, perfect aplicabil 
regizorului) pare să se edifice pe o sugestie-cheie a celebrului 
shakespearolog:; „În Macbeth, istoria nu este clară, este tulbure ca 
un coșmar” (Jan Kott — Shakespeare, contemporanul nostru, Editura 
pentru literatură universală, Bucureşti, 1969, p. 85). Scena şi-a 
pierdut atributele curente, pare încărcată de electricitate, eroii înşişi 
par conectaţi la o tensiune ce atinge câteodată praguri paroxistice; 
coşmarul este augmentat de „bliţul atomic” (teoretizat cu subtilitate 
de regizor într-o reuniune colocvială), pulsațiile imaginii 
încețoşează ochiul şi devin cu adevărat neliniştitoare. O bogată 
simbolistică este pusă la contribuţie, în virtutea unei irepresibile 
voluptăți a „şocului” În structura feroce a Marelui Mecanism, 
agitația oamenilor nu poate fi decât benignă, hilară şi tragică. 
Obsesia crimei capătă o materialitate apocaliptică, angajând în acest 
uragan devastator oameni, lucruri şi elemente. 

Pentru Aureliu Manea, neliniștitul, insolitul, umblătorul 
lunatic pe cărările ficţiunii libere de orice constrângeri, cadrul 
scenografic nu poate fi niciodată un cadru în sensul curent al 
termenului ci un element intern al structurii Și al viziunii, gândite în 
organicitate stringentă. Este exact ceea ce realizează în această 
montare, una dintre acelea care nu propun rigoarea exemplară, dar 

incită spiritul şi fertilizează exepeza critică. „Personalistul” Aureliu 
Manea se înfăţişează pe sine în mai mare măsură decât îl înfăţişează 
pe Shakespeare, ceea ce nu înseamnă neapărat o „trădare” de fond 
cât o orgolioasă şi aproape juvenilă afirmare a eului artistic, o 
violentare a viziunii consacrate, o obstinată promovare a semnului 
teatral. Mult mai interesantă din unghi regizoral decât actoricesc, 
montarea ploieşteană ratifică un gest ambițios, prilejuind 
conlucrarea unei echipe ce a ştiut să-şi mascheze complexele în fața 
monstrului sacru Shakespeare. Mereu inspiratul Dorin Liviu 
Zaharia (muzica) a potențat în chip specific foiala şi zbaterea 
coşmarescă într-un spectacol ce exprimă cu fidelitate neliniştile 
creatoare şi aprehensiunile (discutabile) ale regizorului, aflat acum 
în fața unei oglinzi ce-l reflectă şi-l absoarbe în apele ei misterioase 
cu egală forță. Un spectacol ce onorează întrutotul scena 
ploieşteană. 

Stagiunea 1975-1976 


Teatrul „Mihai Eminescu” — Botoşani 


„Interesul general” de Aurel Baranga 


Interesul pentru dramaturgia lui Aurel Baranga este neslăbit 
cu trecerea anilor. Înregistrăm faptul ca pe un argument al 
perenității, satira dobândindu-şi prin pana incisivului autor un loc 
încă mai important în cetate. Opţiunea repertorială a teatrului 
botoşănean se cuvine privită dintr-o atare perspectivă axiologică, în 
pofida oricăror păreri prezumțios-sceptice. Nu încape îndoială, farsa 
atroce Interesul general este aptă să reverbereze cu acuitate în 
conştiinţa spectatorului, cristalizându-se mai de fiecare dată în 

dimensiunea sa esenţial-puri ficatoare. Spunem mai de fiecare dată 
gândindu-ne la posibilitățile diferite de transpunere scenică şi la 
caratul valoric inegal ce poate anima (sau mortifica) anumite 
montări. 

Corect şi percutant în câteva momente, tăiat în linii 
energice, trasat în pastă groasă şi cu adecvate accente de vehemenţă, 
spectacolul coboară alteori sub raportul persuasiunii estetice, 
intrând prea lesne în zona caricaturalului şi hilarului de măruntă 
semnificaţie. Acidul se diluează pe alocuri în şotie măruntă, în gag 
fără suportul sensului acut, în şolticărie mărginaşă. L-am fi dorit 
mai „strâns”, mai riguros, mai puțin dezlânat şi cu un mai pronunțat 
ax satiric. În fond, negativii drapați cu principii, intransigenţii dedați 
la demagogia abil mascată, duplicitarii jucând cartea inocenței 
binemerită verbul vitriolant, atenuările factice neavându-și 
motivația într-o demonstraţie atât de clară prin premise. Regizorul 
Eugen Traian Borduşanu şi scenograful Constantin Molocea au 
conturat un spaţiu de joc marcat în chip izbitor de gratii. Nici că se 
putea un mai străveziu simbol pentru o tipologie datată istoric şi 
judecată ca atare din perspectiva contemporancității. 

Gratiile facilitează privirea şi  pânda, sugerează 
maşinațiunea perfidă şi — să nu uităm — au valoare de premoniţie. În 
rest, privirea noastră cuprinde şi obiecte mai mult sau mai puţin 
neutrale, unele (în garsoniera lui Bocioacă) aflate, nu ştim dacă voit 
sau involuntar, într-un fragil echilibru. Fecundă în sugestii, partitura 
literară iese împuţinată la finele unui travaliu scenic altminteri 
meritoriu. Nu vom zăbovi asupra câtorva secvenţe lasciv- 
licenţioase pe care regizorul le putea trata fără dificultate într-o 
tonalitate mai puţin grotescă. Reţinem evoluţia lui Stelian Preda, un 
Ion Carapetrache cu profil de craidon spilcuit şi versat, aci atent- 
concesiv şi aprobator, aci infatuat și sarcastic, după „ritualul” 
cameleonic. Victoria Cociaş Şerban (Lucia Felicia Popescu- 
Hrisanide), în rolul consoartei afectat-vicioase, sugerează cu destulă 
exactitate deprinderile vampei şi pomirile cinic-posesive, dar este 

cam redundantă în peroraţiile egolatre, în timp ce Ștefan Pană 
(Vasile Plătică) pare confiscat de jocul măștii caricaturale. În 
genere, interpreții recompun traiecte caracterologice de un 
profesionalism bine temperat, conştienţi fiind de virtuțile textului şi 
de capacităţile proprii de a-l pune în valoare. Dealtfel, pe orice 
scenă, Baranga reprezintă un factor estetic stimulator şi o garanţie 
a... interesului general. 

Stagiunea 1980-1981 


„Mobilă şi durere” de Teodor Mazilu 


„Cântecul de lebădă” mazilian se cheamă Mobilă şi durere 
— încununare a unei opere dramaturgice de o frapantă originalitate şi 
de o cutremurătoare forță satirică. Personajele acestei comedii 
atroce (Marius Robescu) se complac într-o uriaşă, într-o 
deconcertantă mistificare: pe de o parte își clamează în gura mare 
abjecţia, vidul sufletesc, sterilitatea simțirii, duplicitatea, spiritul 
tranzacțional, mitocănia, iar pe de altă parte, printr-un ciudat reflex 
locvace, se întreabă permanent cum de-au putut cobori într-atât pe 
scara etică. Disimularea ia forme aberante, de un haz năucitor. Sile 
nu este doar autorul lanțului de ticăloşii, compromisuri şi 
chiolhanuri ci şi stupefiantul comentator al acestora, un raisonneur 
paradoxal, perfect conştient de propria-i abjecție, simultan obiect 
reflectat şi oglindă, conştiinţă culpabilă şi pseudo-conştiință 
acuzatoare. Marea trăncăneală maziliană pendulează între cei doi 
poli definitorii: mizeria morală şi exibarea acestei mizerii, ridicând 
la rang suprem sinceritatea minciunii, josniciei, turpitudinii, 
imoralităţii, spiritului achizitiv. Sensul sintagmei propuse de autor 
pentru Mobilă şi durere — suferințele bunăstării — nu poate fi 
acceptat decât dacă admitem că „suferințele” sunt în ghilimele. În 
realitate, personajele strălucitului comediograf nu suferă deloc. Aşa 

cum s-a observat, ele doar mimează suferința, mimează dragostea, 
mimează prietenia. Dezumanizarea este absolută, vidul moral — 
perfect. Teodor Mazilu ne propune nu oameni ci marionete guralive, 
zgomotoase, factice, automatizate, de un ridicol imens. Într-o 
asemenea lume compătimirea nu este cu putință: lacrimile sunt de 
glicerină, zâmbetul — confecţionat, sentimentele — inexistente. 
Viziunea maziliană exclude ab-initio iluzia prefectibilității. În 
insectarul său, personajele, fixate în ace, îşi dorm definitiv 
încremenirea: nici evoluție, nici involuţie, statu-quo perfect. 
Cariera scenică a piesei e pe măsura celebrităţii sale, fiind 
poate cea mai jucată creaţie a dramaturgului şi cea mai gustată de 
public. Aducerea ei pe scena Teatrului „Mihai Eminescu” din 
Botoşani, instituție aflată de câțiva ani într-un îmbucurător şi 
reconfortant reviriment artistic — este cum nu se poate mai firească 
şi mai necesară. Regizorul Eugen Traian Borduşanu a optat, ca şi-n 
alte dăți, pentru modalitatea secvențială de decupare a scenelor 
cheie, într-o înlănțuire strânsă şi coerenţă interioară, cu sublinierea 
sensurilor implicite. A rezultat un spectacol dinamic, cu rapide 
schimbări de decor (scenografia, Rodica Roşu), animat şi alert cu 
deosebire în prima parte, în tonuri estompate, niţel obosit în partea 
a doua. Febrilitatea şi agitația exterioară ale personajelor, dublate de 
verbozitatea incontinentă, sugerează mişcarea dezordonată a 
păpuşilor mecanice, prinse în cleștele delirului existențial. Stan 
Petrişor (Sile) este când clamoros-lacrimogen şi sentimental- 
factice, când rigid-orgolios şi intransigent, jucând cu aplomb 
trecerile bruşte de la şoapta autocritică mistificatoare la scorțoşenia 
funcţionarului turmentat.  Buimăceală-trezie,  mahmureală- 
limpezire, energie-abulie, ton dictatorial-prăbuşire, somn şi veghe, 
țipăt revendicativ şi mormăit autocritic sunt capetele acoladei pe 
care se mişcă interpretul, cu reuşite indubitabile şi cu unele scăderi, 
dar cert în stil mazilian. Este dealtfel cea mai conturată partitură a 
reprezentaţiei şi cea mai generoasă sub raportul consistenței 
dramaturgice. Doina Aida-Stan (Melania) sugerează cu exactitate 

obscure frustrări trecute și îndeosebi spleen-ul indicibil de care 
suferă şi pe care nimeni nu-l poate potoli. Florita Rusu (Lizica) 
marchează inspirat senzualitatea agresivă a eroinei, dar şi pretenţiile 
mic-burgheze ale snoabei care nu concepe să trăiască decât după 
tiparele bunăstării. Sigur că prețiozitățile (ridicole) sunt subminate 
de grosolănie şi aerul fals-serafic de revenșa sentimentală măruntă. 
Femeia fatală cantonează în lamentație pedestră și în strigătul 
revendicativ, în spatele cărora bănuim golul sufletesc, inaptitudinea 
trăirii autentice. Valerian Răcilă (Gore), uşor devitalizat în 
comparaţie cu alte apariţii scenice, conturează subaltemul perfect, 
de o imensă slugărnicie, executantul-care-nu-crâcneşte, personajul 
capabil, vorba lui Mazilu însuşi — de o autocritică gigantică. lon 
Plăeşanu trasează liniile caracterologice ale unui Paul docil, „sub 
papuc”, dispus să facă gimnastică de întinerire la vremea amurgului 
biologic, să-şi pună blugi şi perucă şi să se scălămbăie în ritm 
modem -— iar în disputa, de la distanță, cu Sile, să adopte o 
misterioasă atitudine de îngăduință... condescendentă. Silueta este 
credibilă, dar persistă senzaţia unei uşoare inadecvări: eroul nu 
capătă consistenţa dorită şi nu se încarcă de electricitatea abjecției 
maziliene, rămânând oarecum exterior acestei lumi printr-o 
bonomie şi o blândețe incompatibile cu un univers saturat de 
ticăloşie. Debutantul pe scena botoşăneană Andrii Traian 
(Urechiatu)  izbuteşte admirabil în secvenţa  dresajului 
protagoniştilor pentru high-life şi se dovedeşte comun şi previzibil 
în celelalte momente. 

Delirul petrecerii finale — având intensități de carnaval 
irațional — semnifică forța alienantă a lumii maziliene, o lume ieșită 
din matca normalului, monstruoasă, de care ne delimităm prin 
distanțare morală şi spirit critic. 

1987 

Suntem apăsaţi de zestrea culturală, de ideile primite, de 
tirania modelelor posibile. Celebra peliculă ce vizualiza povestea 
„îmblânzirii unei scorpii”, cu Richard Burton și Liz Taylor ca 
protagonişti — spre a lua un exemplu din grădina celei de-a şaptea 
arte — funcționează la nivelul percepției estetice ca un narcotic 
perfect, obnubilând orizontul privirii lucide. Cum să ne eliberăm de 
complexe culturale? Putem oare eluda respectabilele tomuri 
exepetice? Putem ignora cu seninătate montările anterioare sau 
mormanele de cronici teatrale ce năzuiesc să prindă în chingile 
rațiunii impalpabilul jocului actoricesc, viziunea inefabilă şi 
evanescentă a regizorului, tablourile scenografice mai trecătoare şi 
mai perisabile decât lbelula, timbrul unic şi efemer al metaforei 
teatrale? Orice nouă montare cu Femeia îndărătnică de 
Shakespeare poate fi simțită ca un act sisific şi deci cu atât mai 
împovărătoare. O atare senzaţie trebuie să fi avut şi regizorul 
Dumitru Dinulescu, în tripla sa ipostază, la Botoşani, de semnatar al 
regiei, costumelor și ilustrației muzicale. Înscenarea de acum 
mărturiseşte sforțarea acută de diferențiere, dacă nu în planul 
substanței dramatice (demers imposibil şi act demiurgic de un imens 
orgoliu), măcar în privința sensului general al farsei jucate lui 
Cristopher Sly şi desigur în planul orchestrării componentelor 
spectaculare. Călăuzit de intuiție şi bizuindu-se pe un fond de 
informaţie teatrală... shakespeareologică, directorul de scenă a 
conturat judicios tablourile-cheie, a organizat cu dibăcie mişcarea 
grupurilor şi cuplurilor, a subliniat — fără ostentaţie — momentele de 
efect teatral sigur, a rezolvat satisfăcător ecuaţia protagoniştilor, 
Petruchio și Catarina. Spectacolul mărturiseşte însă şi o anume 
înclinaţie regizorală către facil, un gust discutabil pentru „efectele 
speciale”, pentru „găselnițe”de calitate îndoielnică. Maturitatea 

regizorală, experiența scenică, potenţele intelectuale certe, scrierile 
în proză şi dramaturgie îl recomandă pe Dumitru Dinulescu pentru 
produse artistice eliberate de un atare balast. 

Marius Rogojinschi (Petruchio) desfăşoară aici o subtilă 
artă a persuasiunii, mizând nu doar pe farmecul presupus al 
seducătorului, ci mai ales pe efectele unei ironii ucigătoare. Mieros, 
palant, deferent, insinuant şi sarcastic, simulant din vocaţie, cu 
vorbă mătăsoasă şi gestică de curtezan înnăscut, Petruchio accede la 
inima năbădăioasei Catarina perorând infatigabil, agitându-se mult, 
conversând la nesfârşit cu egală franchețe, lăsând câteodată 
impresia că a obosit, pentru a reveni mai impetuos, mai locvace. 
Două sugestii cheie ale textului sunt introduse în ecuaţia 
personajului şi subliniate cu limpezime: 1) permanenta bună- 
dispoziție, dublată de un calm imperturbabil, o seninătate conştientă 
de sine, ce-i conferă o detaşare benefică şi un ascendent moral față 
de cei din jur; 2) conştiinţa faptului că joacă teatru, că se mişcă după 
un scenariu dinainte stabilit (jocurile, oricum, „sunt făcute”) și în 
atari circumstanțe n-are cum să piardă. Dealtfel, pe coordonatele 
logice ale montării, regizorul Dumitru Dinulescu a eludat cu bună- 
ştiinţă prologul pentru a pregăti un final de efect. Suntem astfel 
obligați să admitem semnul egalităţii între insignifiantul căldărar 
bețiv Cristopher Sly şi Petruchio, cu extrapolarea visului (Viaţa e 
vis!) la întreaga poveste. Perspectiva s-a schimbat întrucâtva: nu o 
farsă mai mult sau mai puţin inocentă, jucată buimacului Sly de 
către un Lord afabil şi histrionic, ci un Petruchio — nevoiaş şi bețiv 
— trezit intempestiv în final, smuls dintr-o captivantă poveste 
onirică. Dacă sărmanul Sly, care nu realizează farsa ce i se joacă, se 
vede în postura unui spectator privilegiat şi — ipotetic — se poate 
amuza de întregul preludiu matrimonial, Petruchio — Sly al lui 
Dumitru Dinulescu poate încerca regretul trezirii din vis şi al 
reintrării în planul unei realități deloc atrăgătoare. Unghiul de 
vedere propus este posibil şi acceptabil, integrându-se sferei largi 
(prea largi câteodată!) a aşa-ziselor „libertăţi regizorale” 

Catarina, întruchipată de Ruxandra Bucescu, în mantilă 
mov, cisme înalte şi floretă, are înclinații războinice şi, la început 
cel puţin, face figură de amazoană dură, sastisită de insistența 
masculină. Treptat părăseşte accesoriile... virile şi adoptă strategia 
unei blândeţi resemnate, cu rare izbucniri umorale. În genere, 
personajul astfel conturat e departe de a fi o „scorpie neîmblânzită” 
Ca şi Petruchio, Catarina pare să fi acceptat şi ea convenția „jocului 
teatral”, cu necesara şi inevitabila distanțare. Rezultatul este 
aproximativ. Exuberanţa ei — fie şi cu semn negativ — se 
estompează, vivacitatea coboară câteva trepte, jocul cantonează în 
platitudine cuminte, încât celebrul monolog final al „îmblânzitei”, 
rostit la rampă, se încarcă de o modică energie persuasivă și pare 
expediat. E posibil ca Ruxandra Bucescu să-şi fi croit personajul pe 
tiparul propriului temperament, ocolind nota feroce, furia teribilă, 
dezlănțuirea nestăvilită. Dar şi în acest sens senzaţia de uşoară 
inadecvare stăruie. 

Schițe de portret, în tuşe apăsate, cu bune sugestii 
tipologice (deşi rămân schematice prin voința suverană a autorului; 
complecşi sunt — cum se ştie — doar Petruchio şi Catarina) realizează 
Valerian Răcilă (Biondello), Traian Andrii (Grumio), Ion Apostoliu 
(Un pedagog bătrân, Un croitor), Dana Tăpălagă (Bianca), Jean 
Maydick (Baptista), Ion Plăeşanu (Vincenzio), Claudiu Romilă 
(Tranio). Mai evoluează — fără relief reperabil — Valentin Radu 
(Lucenzio), Mihai Păunescu (Gremio), Boris  Perevoznic 
(Hortensio), Florita Rusu (O văduvă). 

Regizorul apasă liniile comice ale spectacolului, schițează 
„gesturi parodice”, propune inserturi operetistice şi secvențe 
camavaleşti, dedându-se la giumbușlucuri, în registre şi de calibre 
diverse, unele cu noimă incifrată. Cutare peţitor leşină des, mai la 
fiecare şoc verbal sau gestual; doi rivali simulează o confruntare în 
stilul „artelor marțiale”; drept argument coercitiv, Bianca este legată 
cu funii de către năbădăioasa ei soră; la nevoie, ea nu ezită să scoată 
limba; impetuoasa Catarina frânge lăuta în capul unui prea 

îndrăzneț admirator, transformând-o în „guler” grotesc; Petruchio 
are voluptatea calamburului: „Duminică o să Kate-fuim!” Se cultivă 
dialogul sprințar, cu improvizații echivoc-năstrușnice: „Adio, 
părosule!”, „A trebuit să mă abat din drum”, „Înainte de căsătorie 
mai merge!”, „V-au făcut bucate bune?”, „Mi-au făcut bucata!” 
Două rivale nu ezită să se păruiască în cel mai curat stil... italian. 
Muzica, dansantă, săltăreață, de un optimism contagios, produce 
plăcute momente deconectante dar şi inevitabila relaxare a sălii; 
costumele — pestrițe — de o tăietură hazliu-deconcertantă, acroşează 
ochiul şi binedispun gratuit. Decorul lui Constantin Molocea ne 
propune drept centru de interes un fundal de culoare închisă 
(amintind tablele din aşezămintele noastre de învățământ), cu schița 
parcimonioasă a unui centru urban — mai degrabă machete de clădiri 
cu o linie impersonală şi contururi estompate. Ni se sugerează, 
desigur, în această manieră a maximei esenţializări, a unui laconism 
plastic ce frizează zgârcenia, o piață din Padova şi trebuie să-l 
credem pe scenograf pe cuvânt. 

Acest Shakespeare... botoşănean, cu un Petruchio de clasă, 
într-un spectacol de sprințară alcătuire regizorală, cu reuşite 
pregnante şi unele efecte mai şterse ori rcbarbative, îmbogățește 
spectacologia contemporană cu o înscenare demnă de văzut. 

1988 


„Visul unei nopti de iarnă” de Tudor 
Muşatescu 


Tudor Muşatescu exprimă cazul — de neinvidiat, poate — al 
autorului... cu o singură piesă. Titanic-vals a absorbit, se pare, în 
chip tiranic sevele creatoare ale dramaturgului, iar succesul a fost 
atât de profund şi de durabil încât atari circumstanţe favorizante au 
funcţionat mai degrabă ca factori inhibitori decât stimulativi. Ritos, 

George Călinescu decreta: „Singura piesă de solid succes a lui 
Tudor Muşatescu (...) este Țiranic-vals, care poate să pară 
intelectualului cam populară şi simplistă” (Istoria literaturii române 
de la origini până în prezent, ediția a Il-a revăzută şi adăugită, 
București, Editura Minerva, 1982, p. 922). În consecință, i-a acordat 
44 de rânduri de analiză, celelalte 7 rânduri fiind consacrate 
romanului Mica publicitate. Mai generos, lon Rotaru admite că sunt 
valabile două lucrări: „Din întinsa producţie rezistă eroziunii 
timpului „Titanic-vals şi...-Escu ” (O istorie a literaturii române, 
vol. II, Bucureşti, Editura Minerva, 1972, p. 709). Comprehensiv, 
Ovid S. Crohmălniceanu extinde analiza şi la Visul unei nopți de 
iarnă, dar creditul axiologic este acordat pe jumătate: intriga e 
„cusută cu aţă albă”, iar Panait, tatăl eroinei, e o variantă a lui 
Spirache” (Literatura română între cele două războaie mondiale, 
vol. III, Bucureşti, Editura Minerva, 1975, p. 71). Încă din 1939, N. 
Carandino scria cu subtilă ironie: „... Tudor Muşatescu are prea mult 
spirit şi prea mult instinct teatral pentru a sacrifica un gag de dragul 
unei construcții susceptibile de a interesa eventual posteritatea” 
(Teatrul aşa cum l-am văzut, Editura Eminescu, Bucureşti, 1986, p. 
62). În adevăr, mare risipitor, Tudor Mușatescu a scris multe lucruri 
facile, iar cele solide au inegalităţi frapante şi fisuri vizibile cu 
ochiul liber. Dar cât spirit, câtă vervă, cât umor în opera acestui 
dăruit autor! Şi câți spectatori n-au plecat fericiți din sală, cuceriți 
de scânteierile dialogului, de vibrația omenească a personajelor 
simple, confruntate cu situaţii dilematice şi ieşind învingătoare 
printr-o benefică lege a compensaţiei! 

Scena botoşăneană a fost deci în drept să aducă la rampă 
comedia bonomă a lui Tudor Mușatescu, actualizând pentru 
generațiile tinere un clasic al perioadei interbelice, un autor acroșant 
— cum se spune astăzi — cu replica sprintenă, adesea memorabilă. 
Intriga, destul de fragilă, situaţiile comice cu un vag grad de 
credibilitate — dar mereu antrenante şi de bun gust — n-au fost 
obstacole inhibante pentru actori, just orientați regizoral de 

Constantin Dinischiotu. Dulcea povestioară a fetei simple, 
îndrăgostite de romancierul Alexandru Manea, contând pe necesara 
infuzie de lirism discret şi sentimentalism homeopatic, este narată 
scenic cu aplomb şi cu o brumă de detaşare interpretativă, oportună 
în context. Debutanta Cristina Chert (Maria Panait-Doruleţ) 
dezvoltă un joc judicios, cu şăpălnicii şi stângăcii studiate, inocent 
retractil şi dulce-ofensiv; postura de fată îndrăgostită îi conferă acea 
candoare senină şi uşoară crispare plină de farmec, definitorii pentru 
femeia ce se vede nevoită — ea şi nu partenerul — să aibă inițiativa. 
Un debut remarcabil poate fi socotit cel al lui Tomi Cristin (Milică 
Dumitrescu), în rolul tânărului niţel aiurit, niţel năuc, niţel 
îndrăgostit, mereu în contra-timp, actorul sugerând cu fineţe, prin 
replică şi gest, un fond sufletesc mai bogat decât lasă să se 
întrevadă. Distincție, eleganță dar şi un ton de uscăciune sunt 
detectabile în evoluţia lui Constantin Ghiniţă (Alexandru Manea), 
poate şi fiindcă rolul este generos exact în măsura în care este şi 
ingrat. E mai lesne, desigur, să joci dăruirea afectivă decât să 
superezi cu mijloace puţine că eşti dispus să primeşti dragostea 
cuiva. În linii clare şi ferme își trasează personajul Traian Andrii 
(Manole): emisie vocală limpede, mişcare hotărâtă, comic implicit, 
ironie subțire, autoironie. Florita Rusu (Elvira) dezvoltă fine 
sugestii de senzualitate și sarcasm, în pofida exteriorității şocant 
decorative şi a mişcării dezlânate. Siluete oportune, în alb-negru sau 
gri, compun Valerian Răcilă (Bebe Cristian), Doru Buzea (Gogu 
Panait) — cel de al doilea nerezistând tentaţiei de a şarja în 
complicitate cu sala — Elena Coriciuc-Ligi (Natalia Panait), 
Narcisa Vornicu (Fanţa). 

Unele inegalităţi de ritm şi discrepanțe în stilul interpretativ 
sunt remediabile şi putem admite că acest Muşatescu... botoşănean 
este întrutotul de bun augur. Dealtfel, montând recent Întemeietorii 
de Mihai Eminescu, Teatrul din Botoşani probează o dată mai mult 


că se află într-un moment fast al devenirii sale artistice. 
1989 

„Matca ” de Marin Sorescu 


Creaţia dramatică soresciană intră, se pare, într-o nouă 
etapă a existenţei sale istorico-literare. După observaţia blând- 
malițioasă a unui cunoscut critic contemporan, piesele 
dramaturgului „au încăput” pe mâna regizorilor tineri, preocupați 
fără false inhibiții să propună noi exegeze scenice, dintr-o 
perspectivă acut novatoare, dacă nu chiar iconoclastă. Nu discemem 
nici o nuanță peiorativă în acest „au încăput”, dialectica receptării 
având, cum bine se ştie, legile ei foarte precise, de care cronicarul 
este dator să țină seama. Fidelitatea față de dramaturgia soresciană 
ni se pare de bun augur şi nutrim speranţa că interesul artistic față 
de o creaţie revelatoare nu se va estompa cu trecerea anilor. Discuţia 
critică de-abia din acest punct poate începe cu folos, preocupată să 
stabilească genul proxim şi diferența specifică ale proaspetelor 
înscenări, caratul valoric, dimensiunea filosofică şi metaforică etc. 
Sunt, aşadar, fără sens şi false probleme întrebările privind 
legitimitatea abordării lui Sorescu de către tânăra regie. Au în 
schimb toată îndreptățirea interogaţiile cu privire la atitudinea 
creatoare sau ne-creatoare a regiei tinere, confruntată nu cu 
bagatele de consum ci cu lucrări de mare profunzime ideatică, de 
largă anvergură filosofică. A pune în scenă o dramă ontologică de 
calibrul Marcăi presupune nu doar curaj regizoral, în sens imediat, 
ci şi o asumare conștientă a unor riscuri multiple, forța tiranică a 
montărilor anterioare nefiind dintre cele mai mici. La Baia Mare, 
căutându-se o desprindere pe cont propriu de lecţia altora, se lasă 
impresia că s-a pomit de la forma spectacolului spre miezul 
problematic şi nu invers. Aşa ne explicăm simbolistica bogată, 
excesul metaforic, plasticizarea opulentă, structura încărcată a 

montării, ce dau aspectul unui car greoi, dificil de urnit. 

Dacă în interiorul sistemului de obiecte, semne şi simboluri 
pot fi detectate rostul şi semnificația fiecărui element, considerate 
global acestea intră în relaţie cu greutate, îşi suprapun sensurile şi 
devin pleonastice. Mizând pe o viziune a curgerii, figurând diluviul, 
acvaticul în expansiune, regizorul a încredințat actorului Ștefan 
Mareş greaua misiune de a întruchipa un personaj insolit: Apa. De-a 
lungul întregului spectacol interpretul este unduire, alunecare, 
curgere grație pantominei, atitudinilor corporale bine studiate, 
pesticii, mâinilor. Efort lăudabil dar obositor şi monoton, din unghi 
estetic, anulându-şi înțelesul adânc prin repetare obsedantă. 
Alunecarea acvatică antrenează prin contaminare şi pe alţii — ceea 
ce este excesiv. Dacă paturile-leagăn ale protagoniştilor creează 
iluzia de suspendare şi de mişcare, având îndreptăţirea cuvenită, e 
mai greu de acceptat purtatul sicriului de colo-colo, într-un chip 
incoerent. „Furat” de mijloace şi de semne, regizorul a încifrat inutil 
țesătura de idei a piesei, metaforizând cu obstinaţie acolo unde s-ar 
fi cuvenit limpezire şi esenţializare. Este semnificativ, în contextul 
dat, faptul că o latură importantă a piesei — perspectiva ironico- 
umoristică asupra morții — s-a pierdut iar Sorescu iese împuţinat 
fără să merite. Paradoxal, scăderile vizibile ale montării conţin — ca 
un sâmbure minuscul dar indubitabil — semnele înzestrării 
regizorului: capacitatea de plasticizare pregnantă, organizarea unor 
metafore scenice după un „calapod” personal, crearea senzaţiei de 
pulsaţie vitală într-un imens spațiu acvatic. Deocamdată, intenția 
aceasta de a-l citi apăsat pe Marin Sorescu rămâne în faza de 
tentativă — categoric promițătoare prin cele câteva potențialități 
amintite mai sus şi prin curajul opțiunii. Vasile Constantinescu 
(Moşul) este un actor de certă şi verificată înzestrare, probată şi 
acum într-un spectacol în care s-a aflat cel mai aproape de spiritul 
teatrului sorescian. În cele mai bune momente ale sale, în acest 
spectacol, a sugerat cu finețe dimensiunea ontologică a dramei, 
fiorul metafizic în fața morții şi jovialitatea filosofică a celui ce 

pleacă înseninat. Demne de stimă — eforturile Valentinei Livinţ 
(Irina) de a figura fecunditatea şi împlinirea maternității, izbânda 
vieții asupra diluviului. Păcat că zbuciumul rămâne cel mai adesea 
terestru, neînfiorat de o undă existenţială mai adâncă și că naşterea 
capătă dimensiunile benigne ale unui fapt divers. În pofida 
izbânzilor parţiale, destinul dramaturgiei lui Marin Sorescu se află 
în mâinile unor tineri regizori de astăzi şi ale celor ce vor veni după 
ei. 

Stagiunea 1981-1982 


Teatrul Tineretului - Piatra Neamţ 


„Milionarul sărac” de Tudor Popescu 


Înainte de a se juca la Piatra Neamţ, Milionarul sărac a 
figurat pe afişul câtorva teatre din țară — împrejurare obişnuită în 
cazul pieselor lui Tudor Popescu, eminent comediograf 
contemporan, deschis actualităţii, de o acuitate satirică remarcabilă. 
Dramaturgul a scris într-un răstimp relativ scurt un număr important 
de piese, receptate cu aplicaţie şi generozitate de critica specializată 
şi îmbrățişate comprehensiv de publicul spectator. Privirea autorului 
este penetrantă şi deopotrivă lucidă, sfâşiind vălul aparențelor 
convenţional-festiviste şi conjuncturale pentru a pătrunde în zona 
autenticităţii netrucate, acolo unde măştile cad ineluctabil şi 
personajele îşi dezvăluie goliciunea morală, „vidul etic” Este 
semnificativ faptul că întreaga dramaturgie a lui Tudor Popescu are 
valoarea — implicită — a unei pledoarii în favoarea autenticității — 
imperativ moral căruia i se subsumează prin substanța ideatică şi 
Milionarul sărac, subtilă comedie satirică năzuind să vestejească 

spiritul mic-burghez, achizitiv şi ipocrit, disimularea factice, 
lăcomia şi necinstea, exprimate în forme caricatural-groteşti, în 
grave devieri de la conduita etică. Tâlcul „fabulei” este străveziu: 
opulența întemeiată pe necinste naşte „monştri” — corpuri străine 
organismului nostru social. Lumina purificatoare, emanată discret 
de subtextul piesei, îşi cristalizează fluxul, răzbătând dincolo de 
straturile semantice superioare, până la conştiinţa spectatorului 
implicat. Tudor Popescu face dealtfel parte din categoria acelor 
creatori ce nu-şi subapreciază niciodată cititorul, respectiv, 
spectatorul, ştiind foarte bine că adevărurile nu pot fi eludate, că mai 
devreme sau mai târziu ele se impun conştiinţei morale colective. A 
le escamota echivalează cu dezertarea politico-morală şi 
intelectuală. 

Contând cândva pe distribuții remarcabile (ubi sunt?...), 
teatrul nemțean realiza montări de referință pentru spectacologia 
naţională, ratificate axiologic de cei mai exigenţi critici şi cronicari 
dramatici ai momentului. Lucrurile s-au schimbat întrucâtva, prin 
plecarea succesivă a unor nume artistice de prim rang, dar a rămas 
intactă ambiția colectivului — parțial acoperită — de a depăşi 
mediocritatea pavoazată, în numele calității artistice indubitabile. 

Polivalenţa lui Valeriu Paraschiv (semnatarul regiei, 
scenografiei şi ilustrației muzicale) putea fi, în cazul Milionarului 
sărac, un argument deplin al reuşitei; condiție necesară, dar nu 
suficientă, cum vom vedea imediat, căci spectacolul se organizează 
pe două premise în bună măsură incompatibile. Pe de o parte, 
spectacolul este încărcat, dacă-l privim din unghi scenografic, pe de 
alta, este pauper în semnificaţii din perspectiva verticalizării 
textului, a jocului actoricesc. Cadrul scenografic sugerează cu 
vizibilă ostentație opulența: pereţi lambrisaţi, bibliotecă-bar mișcată 
de butoane şi mecanisme secrete, pat somptuos, manevrabil etc. 
Jocul actoricesc frizează în schimb simplismul, ca să nu punem la 
socoteală cele câteva „găselniţe” pitoreşti, cu mare doză de gratuit. 
Una dintre acestea este bunăoară rezolvarea partiturii actriței Coca 

Bloos: siluetă şi gestică orientală, de fachir... feminin, temenele şi 
rostire tărăgănată, toate acestea îmbinate cu paşi mărunți de gheişă. 
lată pastişe divergente, în registru interpretativ prea eclectic pentru 
a putea fi socotit conform. Evoluând pe axe accentuat personale — 
ca să nu spunem personaliste — actorii se impun atenției noastre mai 
ales ca apariţii individuale. Când intră în relație scenică lucrurile nu 
se mai încheagă şi bunele intenţii se dizolvă într-o structură 
metaforică amorfă, indiscemabilă. Rămân desigur, în memoria 
noastră câteva întruchipări menţionabile, realizate de actori 
talentați. Păcat că — prizonieri ai registrului interpretativ subiectivist 
— nu izbutesc de această dată să se constituie într-o echipă: Corneliu 
Dan Borcia (Dude), riguros, jucând strâns şi exact, Avram 
Birău(Surdu), Liviu Timuş (lordan), „prinzând? mixtura de 
vulgaritate, suficiență şi slugămnicie inabil mascată a îmbogăţitului, 
Coca Bloos (Tiţa), Romeo Tudor (Cornel), Tatiana lonesi (Nuţa), 
plictisit-abulică la început şi de o însuflețire factice mai apoi, Paul 
Chirilă (Tincu), dinamic în rolul vecinului agasant dar jucând 
mereu în stil tadiționalist-desuet, discordant, Gheorghe Birău 
(Locotenentul), decorativ și rigid, cu unele note juste. ...Și mai 
rămân câteva replici sclipitoare ale dramaturgului, ca un 
avertisment neliniştitor... 

Stagiunea 1983-1984 

Teatrul Naţional din Târgu-Mureş (Secţia 
română) 


„Moartea accidentală a unui rebel” de 
Dario Fo 


În două fraze pertinente, Angela loan, tălmăcitoarea în 
româneşte a piesei lui Dario Fo, fixează principalele caracteristici 
ale teatrului acestui personaj insolit al Italiei contemporane: 
„Recuperând temele şi modalităţile commediei dell’arte şi 
îndeosebi ale farsei populare, precum şi ale vodevilului secolului 
trecut, Fo a reușit să le îmbine cu resursele modeme ale teatrului lui 
Brecht şi ale teatrului absurdului şi, din acest impact, să formeze un 
stil cu totul personal şi caracteristic, care deschide o perspectivă 
ciudată în panoramicul teatrului italian contemporan. Un stil care îi 
e propriu „fenomenului Fo”, străbătut de un umor irezistibil, tandru 
şi veninos, straniu şi burlesc, lucid și visător, sprijinit de o tehnică 
ingenioasă în redactarea piesei şi a spectacolului” Când vine vorba 
de Dario Fo sunt amintite .numaidecât cele câteva adevăruri bine 
consolidate, din categoria ideilor primite (idei-de-gara, cum ar 
spune un scriitor contemporan, locuitor al Banatului): substanța 
politică a teatrului, polivalența autorului (actor, regizor, scenograf, 
dramaturg, interpret al propriilor piese), spaţiile predilecte ale 
reprezentanţilor (stadioane, estrade în aer liber, în preajma 
fabricilor) ş. a. 

Opţiunea repertorială a teatrului târgu-mureşean este 
desigur legitimă, ca orice opțiune nutrită din fondul valoros al 
dramaturgiei naţionale sau universale. Aducerea lui Dario Fo în 
spațiul teatral românesc probează acuitatea și actualitatea unei 
dramaturgii împlântate în politic, incitante, corosive, necesare. 

Moartea accidentală a unui rebel demontează mecanismul 
represiunii polițienești printr-o subtilă gradare a efectelor teatrale, 
cu o rar obişnuită pătrundere, valorificând în chip neaşteptat 
resursele comicului, radiografiind cu exactitate un sistem politic 
putred, corupt, capabil de cameleonice metamorfâze pentru a-şi 
menţine lustrul de respectabilitate. Privirea lui Dario Fo este 
necruțătoare, dezvăluind un spațiu al terorii bine deghizate, al 
maşinaţiilor de culise, al detumării adevărului, al echilibristicii 
comportamentale şi compromisului. Insinuarea Nebunului în 
angrenajul polițienesc este pretextul-cheie pentru configurarea 
implicită a unui malițios şi deopotrivă corosiv rechizitoriu. 

O asemenea partitură dramatică l-a incitat pe Dan 
Alecsandrescu, semnatarul regiei, realizatorul unui spectacol cu 
multe virtuți și cu unele scăderi. Reținând o sugestie prețioasă a 
autorului, regizorul a asigurat montării un ritm susținut, fără sincope 
şi discontinuități vizibile, de la rostirea replicii şi până la mişcarea 
scenică. Spectacolul este lucrat cu profesionalitate şi precizie, 
aproape pedant, fără a fi omise elemente benigne, dozajul efectelor, 
crescendo-ul acțiunii, tăcerile tensionate, izbucnirile revelatoare, 
Metaforizarea este minimă, cadrul scenografic — sumar, auster, de o 
sobrietate impersonală, făcând să lunece privirea peste el ca peste 
un perete alb. Epaminonda Tiotiu n-a fost în cea mai inspirată zi 
proiectându-l, realizând ceea ce se spune îndeobşte că este un lucru 
onest şi fără mari pretenții. Ciudat! Între jocul debordant al trupei și 
decorul cam inexpresiv se creează o discrepanță ce devine 
supărătoare pe măsura scurgerii minutelor. Am dori parcă să-i 
vedem transportați pe aceşti talentați actori într-un alt spațiu de joc, 
acolo unde ei ar putea să intre în rezonanță cu obiectele şi să 
comunice credibil. 

Spre marea noastră bucurie, spectacolul aduce în prim plan 
silueta unui mare actor, Cornel Popescu (Nebunul), unul dintre acei 
interpreţi ce ne entuziasmează din când în când şi ne fac să iubim 
teatrul cu întreaga noastră făptură lăuntrică. Se produc pe scenă: o 


7.7 
www.cimec.ro 


Teodor Pracsiu 


mare vocaţie actoricească, o inteligență ascuţită, o intuiție rară. 
Întrupările succesive ale actorului (nebun, judecător, poliţist, 
episcop) nu au pitorescul facil al atâtor compoziții de gen ci 
rigoarea, acurateţea artistică, precizia şi eleganța unui fin şlefuitor. 
Una din sugestiile autorului se materializează scenic în modul cel 
mai sclipitor cu putință: „...lucrurile pe care le spune (nebunul, n.n.) 
sunt îngrozitor de dramatice, dar personajul este complet abstract, 
nebun, incongruent şi, înainte de toate, improbabil” Din păcate, se 
produc în scenă discrepanțe greu de contracarat: decalajul dintre 
jocul interpreţilor, o nedorită denivelare, un hiatus de care fireşte 
protagonistul nu este vinovat. Într-un sistem al judecăților critice 
relative faptul nu poate fi considerat o fatalitate şi poate fi cântărit 
în normalitatea sa. Mihai Gingulescu (Chestorul) a pastişat (cu 
timiditate!) procedeele interpretative ale unui inegalabil monstru 
sacru: Toma Caragiu. Este singurul detaliu particularizant într-o 
evoluţie fără nici un alt semn de recunoaştere. „Tăcerile” lui Joan 
Cristian (Agentul) sunt inspirate şi sugestive, ca un pachet de 
potenţialități ce ascund tot atâtea surprize. Când însă actorul 
deschide gura, lucrurile cad în platitudine. Un actor de talent, Jon 
Fiscuteanu_(Comisarul sportiv) şi-a „îngroşat” partitura şi a fost în 
câteva rânduri ex-centric rolului. A spune despre Constantin Doljan 
(Comisarul Bartozzo) şi Dorina Păunescu (Ziarista) că şi-au făcut 
datoria este în acelaşi timp prea mult şi prea puțin. 

Dan Alecsandrescu a câştigat „pariul” cu publicul său, dar 
spectacolul se fixează în memorie prin cel mai banal şi mai 
încântător nume: Comel Popescu. 

Stagiunea 1980-1981 

Teatrul Dramatic — Braşov 


„Cine sunt eu?” (Doamna din Dubuque) 
de Edward Albee 


Când ambiția în materie de repertoriu este dublată de 
luciditate şi de discernământ estetic, lucrurile se înscriu pe făgaşul 
normalității. Teatrul braşovean a găsit cheia acestei normalități 
optând pentru piesa cunoscutului şi valorosului (oricâte controverse 
s-ar purta în jurul personalității sale) dramaturg american Edward 
Albee. Doamna din Dubuque, lansată, în premieră absolută la 
Braşov sub titlul Cine sunt eu?, ne propune un univers problematic 
înrudit cu cel din Totul în grăină şi Cui i-e frică de Virginia Woolf? 
Reapar câteva motive şi câteva obsesii bine consolidate ale 
dramaturgului şi se poate spune că Albee sondează obstinat de 
fiecare dată acelaşi strat tulburător de umanitate. Un dramaturg — 
s-a spus despre el — aspru, crud, „demitizant” (dacă termenul mai 
poate spune ceva în momentul de față), căutând în subconștient raza 
de soare, încorporând în această căutare vibraţiile tragice ale 
disperării şi ale absurdului existenței. Fraza lui Andrei Bantaş 
reprodusă în caietul-program, ni se pare exactă: „...Albee aduce în 
deprimantul şi sumbrul existenţialism al occidentului încrederea în 
rațiune, în gingăşia sentimentelor umane, în eficiența lor, spre a 
lumina şi înfrumuseța viața” Nota particularizantă, în cazul piesei 
de față, este dată de ideea thanatică, proiectată pe fondul lesne 
recognoscibil al societății americane contemporane, în care unui 
abis social puternic alienant îi corespunde abisul psihologic, în care 
se zbat indivizi debusolaţi, aflați într-o permanentă și dureroasă 
căutare a sensului vieții şi a propriei identități. 

Sedus de text, de potenţialitățile conţinute, regizorul Eugen 
Mercus a tins spre configurarea unui evantai de nuanțări ideatico- 


79 
WWW .cimec.ro 


Teodor Pracsiu 


metaforice, ambiţionând să încorporeze interogațiile fundamentale: 
în ce fel de lume trăim? cum să învăţăm să murim? ce înțelesuri 
poate avea singurătatea consumată în colectiv? până unde poate fi 
împins jocul fulgurant dintre exuberanță şi melancolie? unde este 
graniţa fragilă dintre veselie şi tristeţe? Unele dintre ele transpar în 
spectacolul braşovean, căruia i se pot releva acurateţea stilistică şi 
limpezimea desenului de ansamblu, la configurarea acestuia din 
urmă având o anume contribuţie scenografa Tatiana Manolescu- 
Uleu. Spunem anume contribuţie fiindcă altminteri cadrul ni s-a 
părut impersonal, cu rezolvări de rutină, conceput într-o expresie 
plastică ce nu descătuşează fantezia. Spectacolul facilitează 
circulația ideilor, are pe alocuri chiar o benefică sprinteneală, un 
dinamism „nefăcut”, transferând spre sală o cantitate anumită de 
emoție. Rămâne deficitar în trasarea fermă a reliefului 
caracterologic al personajelor, în adâncirea semnificaţiilor, în 
capacitatea de declanşare a reveberațiilor sufleteşti. Partea a doua a 
montării este sub raportul expresivităţii mai „strânsă”, mai 
organizată, indicând cu suficientă precizie potențele şi deopotrivă 
potențialitățile trupei braşovene. Cel mai izbutit rol este fără 
îndoială cel conturat de tânăra actriță Victoria Cociaş-Șerban 
(Elisabeth) — realmente o revelaţie prin stil, distincţie, exactitate, 
stăpânirea mijloacelor expresive, dicţie. Surprinzătoarea ei 
maturitate artistică se întemeiază pe buna cunoaştere a 
posibilităţilor proprii de evoluţie, pe economicitate, altfel spus, pe 
refuzul ferm al redundanţei în exprimarea scenică. N-am detectat şi 
la ceilalţi interpreţi, din păcate, această preocupare pentru cizelarea 
infinitezimală a rolului, rezultatele arătându-se inegale de la un 
actor la altul. Dan Săndulescu (Sam) — actor de travaliu, 
experimentat şi dezinvolt — n-a avut acum profunzimea necesară; 
Nicolae C. Nicolae (Fred) „îngroaşă” şi simplifică; Mircea 
Andreescu (Edgar) expune o mască afectant-pudrată; Paula Ionescu 
(Carol) vibrează credibil mai cu seamă în clipele când „uită” — 
voluntar — că este decorativă; Jon Jugureanu (Oscar) se joacă pe 

sine, în exacte dozaje afectiv-temperamentale. Luminiţa Blănaru 
(Jo) este suav-devitalizată și se alintă scenic. Nina Zăinescu 
(Lucinda) are stridenţe ce pot fi — plauzibil — și ale eroinei dar într- 
o măsură şi ale ei însăşi. O stare de exasperare existențială şi o surdă 
revoltă contra destinului se transmit câteodată prin fibrele intime ale 
spectacolului, ceea ce ne face să regretăm că montarea braşoveană 
n-a putut urca o treaptă mai sus. O treaptă calitativă. 

Stagiunea 1981-1982 


Teatrul Dramatic „Bacovia” — Bacău 


„De ce dormi, iubito?” de Jos Vandeloo 


Teatrul din Bacău a realizat în ultimii ani interesante 
spectacole de studio, mărturisind o predilecție ce-i stă bine. Ne 
amintim cu plăcere de un incitant Strindberg (Domnișoara Iulia), 
primit cu receptivitate de critica teatrală, acea critică dornică să 
salute comprehensiv tentativele novatoare, având credința că 
„laboratorul” teatral nu este teritoriul exhibiţiilor (sunt şi opinii de 
acest gen!) ci al încercărilor ce se pot valida axiologic. Nu în fiecare 
zi teatrul de studio naşte capodopere — este dealtfel o imposibilitate 
practică — dar întreține un climat de căutări şi un tonus juvenil, de 
care şi teatrele situate în afara Capitalei au nevoie. O curiozitate 
legitimă animă spectatorul în cazul acestei montări de studio — De 
ce dormi, iubito? (cu atât mai mult cu cât dramaturgul este puţin 
cunoscut în România), iar ca premieră pe țară îi potențează 
interesul. Din acest unghi, opțiunea repertorială a scenei băcăuane 
îşi găseşte îndreptățirea şi se recomandă de la sine. 

Un cuplu conjugal ce se „claustrează” de bunăvoie, într-un 

week-end prelungit, spre a-și delimita poziția în raport cu lumea 
înconjurătoare, reprezintă o premisă dintre cele mai seducătoare. 
Convenţia propusă nu e o piedică insurmontabilă în calea 
dezvăluirilor şi mărturisirilor celor mai fruste şi mai sincere; 
personajele nu par deloc incomodate de condiţia ce şi-au asumat-o 
şi devorează clipele cu o frenezie vitală molipsitoare. Ele par 
angrenate într-o cursă contracronometru pentru redescoperirea eului 
amenințat de înstrăinare, tânjesc după ceva anume, îşi pun întrebări, 
persiflează scorțoşenia lumii, duplicitatea, egoismul; interogațiile, 
în pofida aerului ştrengăresc-inconformist şi demitizant-facil, 
sugerează într-un mod deloc „încliftat” obsesii grave ale timpului 
contemporan: înarmarea, agresiunea spiritului militarist, pericolul 
alienării umane, aspirația către puritate şi tandrețe. Pojghița subțire 
a seriozității se sparge des, „jocul” în doi organizându-se în funcție 
de o capricioasă capacitate asociativă — disociativă, cu poziții şi 
alternanțe  derutante grav-glumeț. Realitatea  perturbatoare, 
depersonalizantă, năvăleşte cu forță în interiorul „edenului” 
conjugal — semn că o izolare în absolut nu este posibilă. Cuplul 
recompune la rândul său o realitate ambivalentă, regăsită în ecuaţia 
micilor neînțelegeri şi disensiuni cotidiene, pe de o parte, pe de altă 
parte, în rezistența la factorii alienanți. Este lesne de presupus 
dificultatea interpretării într-un registru de uşoară ambiguitate, cu 
rapide schimbări de tonalitate şi cu toată acea desfăşurare de vervă, 
într-o incontinentă revărsare verbală. Cuplul regizoral Geirun Tino 
— Mircea Creţu a gândit desfăşurarea dramatică în funcţie de spațiul 
de joc, căruia i-a acordat multă atenţie și, cum s-a văzut până la 
urmă, o mare importanță. Este — după afirmaţia lui Geirun Țino — un 
decor cinetic, amintind jocurile de constucție ale copiilor, plasat 
într-un spaţiu neutru-familiar. Interpreții principali, Mircea Crețu 
(dublă ipostază, așadar) şi Anca Alecsandra, El şi Ea, par adânc 
familiarizați cu acest cadru, propunându-ne o partitură domestică 
din care nu lipseşte nimic: jocul măştii, fandoseala aristocratică, 
pâlceava măruntă, jocul erotic, ipostaza cazonă, mimarea gravității, 

dansul lasciv etc. Ei sunt volubili şi plini de vervă, voioșşi şi 
meditativi, capricioşi şi imprevizibili. Efortul de a menține trează 
atenția sălii timp de două ore, preocuparea pentru nuanțare şi 
expresivitate se cuvin relevate numaidecât. De aceea nu înțelegem 
de ce a fost nevoie în acest spectacol de câteva... insinuări 
licenţioase, care nu aduc un spor pe planul înțelegerii ci doar 
chicoteli insalubre în sală. Altminteri, bunul-gust şi cocrența 
spectaculară au deținut ponderea într-o montare ce nu rămâne un 
simplu act ambițios, găsind mai repede decât alte înscenări calea 
spre inima spectatorului. 

Stagiunea 1980-1981 


Compania Teatrală *Cia” din Sao Paolo, 
Brazilia 


„Quadri matzi”( „Patru paiațe”) de Eduardo 
Amos Compania ”Razoes Inversas” din Sao 
Paolo, Brazilia „A bilha quebrade” 
(„Ulciorul sfărâmat”) de Heinrich von 
Kleist 


Satisfacţia spectatorului obiectiv, care iubeşte teatrul şi caută 
mai rar noduri în papură, a fost, între altele, aceea de a vedea pe 
scenă două trupe braziliene — eveniment inedit, o premieră absolută 
în existența de decenii a galei intemaţionale a teatrelor de comedie 
din cadrul Festivalului „Constantin Tănase” Cele două spectacole, 
având aură exotică în comparaţie cu teatrul european, au fost 
alăturate din rațiuni mai degrabă pragmatice decât estetice. Fiindcă 
— trebuie să admitem — nici o legătură artistică, stilistică, semantică 

nu se poate stabili între „Patru paiațe” de Eduardo Amos şi 
„Ulciorul sfărâmat” al celebrului Kleist. Prima montare, aparținând 
Companiei teatrale „CIA” din Sao Paolo, pornește de la un pretext 
mărunt, chiar derizoriu şi se menţine în acest spațiu „securizant” 
până la sfârşit. Este povestea, „subţirică” şi la propriu şi la figurat, 
a patru clovni surprinşi intempestiv de furtună şi care, într-un 
adăpost aleatoriu, improvizează din plăcerea jocului, pentru a-şi 
trece timpul în mod agreabil. Spre a umple satisfăcător golurile unei 
acțiuni atât de „aerisite”, actorii improvizează cu fervoare, cu 
plăcere şi spontaneitate latino-americană, în maniera commediei 
dell’arte, exersează tehnica gag-ului, cântă în grup, uneori foarte 
inspirat, gesticulează exuberant, fac pantomimă, se alintă scenic 
fără excese şi, din când în când, nu uită să plaseze, cu o inocență 
studiată, spre deliciul publicului, românescul „Plouă!” Aş zice că 
obstacolul lingvistic n-a fost insurmontabil şi că portugheza- 
braziliana interpreților a reverberat pe scenă în chip familiar, 
desigur, nu sub raport semantic (lucru imposibil, dealtfel, limba 
rămânând criptică pentru toată lumea), ci în conexiune cu celelalte 
componente ale spectacolului: cadru scenografic, muzică, ecleraj, 
mişcarea actorilor, gestică etc. Atât cât s-a putut pricepe ca întreg 
coerent şi valid esteticeşte (minus sensul replicilor), spectacolul s-a 
dovedit agreabil, jucăuş, cu oportune ”oaze” de tristețe clovnescă, 
sensibilă, omenească şi de o luminozitate... sud-americană. 

Dacă informaţiile noastre sunt exacte, au evoluat — în tuşe 
comice persuasive — Bete Dorgan, Thais Ferrara, Noemia Duarte şi 
Walmir Santana. Regizorul s-a dovedit o prezență discretă (numele 
său este Cristiane Paoli-Quito), lăsând actorii să-şi etaleze 
disponibilităţile scenice cu o firească dezinvoltură. 

Nici o legătură de cauzalitate estetică nu se poate, aşadar, 
stabili între "Patru paiaţe” şi ”Ulciorul sfărâmat”, alăturarea 
rămânând strict accidentală şi dictată de rațiuni spectacologice. Nu 
putem să nu observăm că viziunea regizorală (semnată de Mario 
Aurelio) are drept axă o contemporaneizare putemică a 

clasicizatului Kleist, vizibilă cu deosebire la nivelul jocului 
actoricesc, al asumării unor partituri ce îmbină inextricabil comicul 
cu dramaticul şi grotescul cu sarcasticul. Impresia de structură 
scenică factice se insinuează treptat la nivelul percepţiei globale, în 
pofida prestigiului consolidat al piesei şi a rigorii ce a prezidat 
travaliul trupei. Regizorul a mizat prea mult pe soluția 
inconformismului, a șocului iconoclast, a despărțirii cu orice chip 
de canoane, a „demitizării” continue, fără „remitizare” O 
„insolență” interpretativă, câteodată îndoielnică, o „detaşare” 
simili-brechtiană pândită de uscăciune au „detumat” oarecum 
spectacolul de la intențiile inițiale — dacă acestea au existat cu 
adevărat şi unnau să se organizeze în registru grav. Dar povestea lui 
Kleist — oferită spectatorilor ca „uvertură” în traducere românească, 
secvenţă cu secvență, în lectura unei voci feminine (soluţie 
discutabilă estetic, dar necesară practic) a pulsat câteodată credibil 
şi ne-a emoţionat. Austeritatea cadrului scenografic, pentru a sugera 
un tribunal justițiar, ni s-a părut oportună. După cum ne-au rămas pe 
retină siluetele interpreților şi vibrația indicibilă a textului. 
Paradoxul aparține regizorului, care a avut un scop precis şi l-a 
mărturisit cu francheţe: „Obiectivul întregului spectacol este de a 
crea atmosferă, de a face ca lumea să râdă” 

1994 

Teatrul „Victor Ion Popa” — Bârlad 


„Să nu-ți faci prăvălie cu scară!” de Eugen 
Barbu 


N-a fost greu să se observe la timpul cuvenit că textul 
dramatic al lui Eugen Barbu se nutreşte din acelaşi filon forat cu 
strălucire altădată de prozator: lumea mahalalei bucureştene cu 
pitorescul ei indicibil, cu aromele şi fauna-i colcăitoare, frenetică, 
fascinantă. În cazul piesei, „eşantionul” uman este extras însă din 
categoria cârciumarilor avuți şi proiectat pe ecranul agitat al anilor 
1942-1944. Percepem o lume crepusculară, trăindu-şi ultimele 
zvâcniri, bâjbâind larvar în căutarea unor certitudini care n-au cum 
să existe, condamnată de „tăvălugul istoriei” la ineluctabilă 
dispariţie. Similitudinile dintre proza şi teatrul scriitorului pot fi 
împinse mai departe, funcționând pe principiul vaselor 
comunicante: personaje ale prozei trec în teatru, semn al 
organicității operei. Domnişoara Aurica (eroina antologicei nuvele) 
apare şi aici, marcată de aceleaşi ticuri de fată bătrână, maniacă, 
timidă, inhibată, obsedată de fabuloase proiecte matrimoniale. 
Gică-Hau-Hau este şi el o cunoştinţă mai veche, ipostaziat aici ca 
vestitor al apusului negustorimii, un fel de „trâmbiţaş al destinului” 
Înlăuntrul replicii detectăm timbrul inconfundabil al prozei: „Când 
s-a născut — zice Elena Domnişor despre fiul ei, Dumitru — era să-l 
omoare moașa, abia l-am salvat. Poate de aceea l-am iubit atât. Pe 
Vasile nu l-am vrut. Enache a ţinut. Doi copii sunt două griji. El 
seamănă cu răposatul. Apucător, rău, câinos, pe când Dumitru e 
altfel. Nu adună, ca ai noştri, să nu fi fost în burta mea aş fi crezut 
că e luat de la leagăn. E mai subțire. Are ceva de femeie în el, e slab 
şi bicisnic, dar cu suflet ales, nu e grosolan, nu înjură birjăreşte ca 
Vasile, parcă-i boier” (Eugen Barbu: Teatru, Editura pentru 

literatură, București, 1968, p. 119) 

Caracterologic, personajele ies în relief, au individualitate 
şi se rețin: bătrâna Elena Domnişor, „coana mare”, stâlpul familiei, 
întruchiparea autorității, femeia energică, virilă, bigotă, ipocrită; 
Dumitru — decrepit, alcoolic, abulic („Aer de om dezechilibrat” — 
indică autorul), Vasile — cupid, brutal; Domnica — voluptoasă, 
cinică, acaparatoare, Ionică — escroc sentimental, parior, fante de 
mahala, mimând cultura, un Rică Venturiano din speța mai joasă; 
Silvia, romanțioasă, naivă, cu zvâcniri de demnitate; Alexandru — 
găunos, fanfaron; Lina — exponenta bunului simț popular. 

N-am putea vorbi de un pronunțat „impact creator” regizor- 
actori, dar nici de o întâlnire totalmente neutră. Acordul regizorului 
cu scenograful a fost, în orice caz, unul din cele mai fericite. Pentru 
a facilita desfăşurarea altemativă, rapidă a două tablouri scenice, 
arh. Traian Niţescu a conceput o structură etajată, funcțional- 
estetică. Mansarda Silviei, cu deschidere spre sală, îşi sporeşte în 
context semnificația. Gândul adânc a fost acela de a sugera zidurile 
unui imobil al claustrării, din care o ieşire ~ pentru clasa 
negustorească — este imposibilă. Plasticizarea nu atinge „calofilia”, 
iar sordidul lumii investigate critic este fin sugerat. 

Jocul trupei stă sub semnul echilibrului interpretativ. 
Tentativele „solistice” nu i-au încercat pe protagonişti, care 
marchează evoluții subsumate coerenței regizorale (director de 
scenă: Cristian Nacu). Virgil Leahu (Gică-Hau-Hau) şi-a asumat 
personajul, restituindu-i pitorescul, verva şi dinamismul; Ştefan 
Tivodaru (Dumitru Domnişor) ştie să altemeze, fără hiatus-uri 
iritante, stările de luciditate cu cele de abulie tâmpă; Elena Petrican 
(Domnica) strecoară în scenă o undă lascivă; Milena Rizescu 
(Domnişoara Aurica) „prinde” câteodată ticurile fetei bătrâne; 
Aurelian Napu (lonică Pară) este uscat şi glacial, evitând inspirat 
caricatura; Lily Popa (Silvia) este prea frumoasă pentru acest rol; 
exactă în ceea ce face, ea uită câteodată ușoara infirmitate a 
personajului; Gabriel Constantinescu (Alexandru) a intuit eroul; 

replica Marinei Banu (Elena Domnişor) rămâne în suferință; Aurel 
Ionescu (Vasile) este linear, monoton, de o încrâncenare excesivă; 
Smaranda Herford (Lina), exterioară, crispată. Păcat. Un spectacol 
„caligrafiat” cu profesionalitate, fără urmări estetice revelatoare. 
Stagiunea 1977-1978 


„Luna dezmoştenitilor” de Eugene O'Neill 


Luna dezmoşteniţilor sau Luna pentru cei dezmoşteniți, 
piesă în patru acte, scrisă în 1942 (sau 1943, variație de an întâlnită 
în Eugene O'Neill —Teatru, vol. I-III, 1968, studiu introductiv de 
Petru Comamescu, admirator al marelui dramaturg american şi 
competent exeget), publicată în 1952 şi pusă în scenă pentru prima 
dată la 20 februarie 1947 în Ohio — S.U.A., relevă marca calitate a 
lui O'Neill „de a îmbina sau opune asprimea, duritatea vieții cu o 
anumită suavitate şi duioşie” (Petru Comamescu). Fusese proiectată 
ca parte alcătuitoare a unui amplu ciclu, neterminat: Povestea unor 
posesori care s-au deposedat ei înşişi. Inserturile autobiografice 
sunt neîndoielnice. Acelaşi exeget nota: „Cu gândul la fratele său, 
James, autorul a scris drama Luna pentru cei dezmoșteniţi...” 
Viziunea tragică asupra existenței, individualismul, biologicul, 
vitalitatea şi complexitatea personajelor, coexistența înlăuntrul 
aceleiaşi ființe a instinctelor primare, pe de o parte, a duioşiei, 
suavității, gingăşiei, pe de alta, ecourile propriei existențe, 
profunzimea sondajelor psihologice, confruntarea dureros-patetică 
a realităţii curente cu valorile morale cele mai înalte, măreţia şi 
mizeria umană turnate în imagini frapante — sunt coordonatele, 
devenite locuri comune în comentariile critice, ale creaţiei lui 
O'Neill, acest fecund re-creator al tragediei în secolul al XX-lea, 
cum a fost supranumit. S-a spus, nu întâmplător, despre O'Neill că 
a readus dramaturgia în prima linie, acolo unde poezia și proza 

dețineau poziţii solide. Teatrul său conţine o impresionantă cantitate 
de „substanță umană”, are „greutate materială”, dacă putem spune 
aşa, musteşte de viaţă şi de idei (obiecţia că dramaturgul n-are idei 
rămâne strict speculativă), presupune o lectură fidelă, simpatetică. 
Piesele, inclusiv cea de faţă, abundă în nuanțări privind condiţia 
psihologică a personajelor, atitudinea, contextul, atmosfera, dând 
impresia unor romane concentrate. Eroii lui O'Neill au o 
tulburătoare adâncime a omenescului. Fermierul Phil Hogan are un 
fond inefabil de omenie, mascând grija pentru fiică sub o crustă de 
venalitate. Josie Hogan îşi sprijină structura pe ambiguitate; pură în 
esență, ea joacă „rolul” stricatei, evoluând pe o traiectorie sinuoasă, 
până la a-şi preciza menirea: „O, Jim, poate că dragostea mea ar 
putea să te mai salveze, dacă ai vrea!” James Tyrone-junior, 
desfrânatul petrecăreț, este cuprins de remuşcări pentru viața dusă, 
obsedat de monștrii depravării, sensibil şi comprehensiv în 
momentele de luciditate şi lirism, dornic să se salveze dar neputând 
fi salvat căci era dinainte „mort” 

Primul O"Neill montat la Bârlad este un eveniment ce se 
cuvine salutat ca atare: ca un act temerar şi în acelaşi timp necesar. 
Regizorul Cristian Nacu preciza în caietul-program: „Ideea mea 
centrală este tocmai (...) purificarea înțeleaptă prin înțelegerea 
condiţiei umane, prin meditaţia asupra ei. De aceea mi-am imaginat 
în final că după atâta durere oamenii simt instinctual nevoia de senin 
şi încep un joc ca de copii. Poate ca un manifest pentru linişte, pace 
sufletească şi puritate. Aceasta sper să pună în evidență catharsis- 
ul” Gând înalt, ambițios, pe care recentul spectacol îl acoperă în 
mai mică măsură. Directorul de scenă a operat dislocări ale 
materialului şi a procedat prin renunțare. A introdus unele detalii 
fără strictă funcționalitate artistică (ex. spălatul îndelung al rufelor). 
A rezultat un O'Neill împuținat ca substanță şi sub raportul 
nuanțării. Caracterizări de finețe, precizări ce fixează o atitudine, 
justifică un gest, adâncesc semnificația unei priviri s-au volatilizat. 
Curios e cum se produce o nedorită nivelare a reliefului psihologic, 


89 
WWwWW.cimec.ro 


Teodor Pracsiu 


ecuația familială, fin nuanțată, propusă de autor trecând în 
spectacolul bârlădean în pâlceavă măruntă, cu inserturi glumeţe, de 
efect imediat şi „cârlige” derizorii. Marea miză morală a operei, 
înalta ei vibrație existențială, tragismul se estompează, coboară la 
proporţii modice, devin mai puțin importante. Participăm la un 
conflict vătuit, surdinizat, împuținat din unghiul valențelor morale 
purificatoare. 

Altminteri, travaliul actoricesc este stimabil şi demn de 
consemnat. Interpreţii au avut partituri extrem de pretențioase, care 
presupun multă experiență, capacitate de nuanțare, forță expresivă. 
Titorel Pătraşcu (Phil Hogan) creează un fermier cu priviri viclene 
şi exclamaţii elocvente, gesticulând când fals-patetic, când cu 
sinceră vehemenţă, un tată cu o bună doză de cinism „făcut”, 
verbios şi gălăgios, aci cufundat într-o tăcere ursuză, în aburii beției, 
aci de o bravadă exterioară, belicoasă. Lily Popa (Josie Hogan) a 
avut o misiune dintre cele mai grele, de care s-a achitat parțial. Nu 
lipsesc accentele de artificiozitate: îngroşându-şi vocea, pentru a fi 
mai credibilă în rolul femeii dure şi stricate, şi-a îndepărtat 
concomitent orice urmă de feminitate, trasând chipul unei femei 
rudimentar-încrâncenate. Momentele de lirism, scenele sentimental- 
intime i-au „ieşit” mai bine. Aurelian Napu (James Tyrone-junior) 
compune un Jim linear, monoton, buimac, distins, anti-patetic, de o 
precizie impecabilă dar fără vibraţie tulburătoare. Marile furtuni 
lăuntrice nu ajung la suprafață. Nu întâmplător regizorul a căutat un 
factor de compensație pentru a sugera monştrii depravării: o bandă 
sonoră cu icneli feminine, chicoteli lascive, clinchete de pahare — 
trimitere explicită spre un spațiu al pierzaniei. Gabriel 
Constantinescu, în rolul bogătaşului fanfaron, este decorativ şi 
exact. În plan scenografic, privim o casă în vag echilibru, sugerând 
decrepitudinea, un copac cu trunchi contorsionat, răsucit dureros, un 
fundal ce ne trimite la ţinuturi aride, bolovănoase. Lucrurile suferă 
de exces de explicitare, simbolurile fiind de tot transparente. 
Spectacolul nu are forța tulburătoare a operei. drama coboară ici- 

colo (surpriză!) în comedie uşurică. Umorul scânteietor, amar-cinic, 
trece — prin retortele nevăzute ale spectacolului — în glume cu bătaie 
scurtă. 

Făcându-şi un punct de onoare din montarea unui O'Neill, 
teatrul bârlădean n-a găsit (deocamdată) soluţiile pentru a ajunge la 
ultimele consecinţe estetice. 

Stagiunea 1978-1979 


„ Vlaicu-Vodă” de Al. Davila 


În sfârşit, o deschidere de stagiune demnă de condiția 
artistică a unui teatru, după atâtea recitaluri (uneori simple 
improvizații grăbite care „bifau” un punct din program) şi după 
reluări ale unor spectacole lansate în pripă pe potoul stagiunilor 
precedente! Instituția bârlădeană s-a oprit la o capodoperă a 
repertoriului nostru clasic. Superlativul a fost rostit de G. Călinescu 
(„Unica dramă a lui Davila (...) e o capodoperă”, Istoria literaturii 
române de la origini până în prezent, Editura Minerva, 1982, p. 
655), aşa încât argumentaţia axiologică devine superfluă. 

Regizorul Cristian Nacu a abordat textul din unghiul 
fidelității, înfrânându-şi pomirile iconoclaste, restituindu-i sensurile 
principale, accentuând semnificaţiile patriotice, ocolind — în cazul 
voievodului Vlaicu — ecuaţia machiavelică, organizând cu 
profesionalitate câmpurile de forță ale montării, momentele „tari”, 
dezbaterile de grup. Pe alocuri, demonstraţia regizorală este prea 
cuminte, având puncte stagnante şi scăderi de tensiune; grupurile 
boiereşti sunt cam statice şi inexpresive, dislocările de personaje se 
fac cu anume anevoinți, dar impresia de ansamblu este agreabilă şi 
finalurile câtorva tablouri ne emoționează. Nu încape discuţie că 
scenografa Adriana Raicu-Petre a prins un moment fast al carierei, 
concepând un cadru sugestiv-metaforic, expresiv în simbolistica sa 

înaltă. Refuzând „restituirea arheologică”, ea a sugerat cu fineţe 
tenebrele şi încrâncenările epocii (modulul compus din butuci, un 
lanț, o secure enormă concentrează elocvent atare conotații) şi a 
închegat atmosfera unui interior domnesc auster, cu obiecte ce-şi au 
rostul exact în scenă, nu incifrează ci clarifică tâlcul întâmplărilor. 
Figurile voievodale pictate pe lungi fâşii de pânză (sugestia 
picturilor murale) pot trezi bănuiala unei inadvertenţe cronologice, 
ele simbolizând marii apărători ai gliei străbune care sunt — nu-i 
aşa?! — ulteriori epocii lui Vlaicu-Vodă (suntem abia la 1370). 
Scenografa îşi argumentează ideea călăuzitoare, voind a arăta 
continuitatea şi devenirea neamului în pofida vicisitudinilor istoriei, 
proiectând epoca în... viitor, contemporaneizând-o. Este un mod 
plauzibil de a pune problema şi un fapt rămâne indubitabil: această 
scenografie esenţializată îl ajută pe regizor în demersul său, în 
trasarea coordonatelor distincte ale epocii şi în plasarea adecvată a 
dramei într-un spațiu conform. 

Interpretările actoriceşti sunt fatal inegale. Constantin 
Petrican (Vlaicu-Vodă) a conceput şi realizat un domnitor cerebral, 
meditativ, solemn, persuasiv, a cărui artă de a cârmui se sprijină pe 
înțelepciune, moderație, tact, diplomaţie, actorul actualizându-şi cu 
măsură personajul, evitând notele ostentativ modeme, discordante. 
Vlaicu este o minte lucidă şi pătrunzătoare, un patriot cu ştiinţa 
trecerii prin „furcile caudine” ale vremii sale, un vizionar ce simte 
puternicul umăr al poporului, simbolizat de Rumân-Grue. Mişcarea 
în scenă este maiestuoasă, dicția — limpede, atitudinea corporală — 
riguroasă. Protagonistul a dus greul spectacolului, potențând 
accentele, subliniind sensurile adânci ale piesei, trăind cu 
sensibilitate şi vibrație destinul eroului, în pofida notei afectat- 
patetice din unele momente. Reuşita sa este aceea a maturității 
sigure de sine şi a profesionalității cristalizate. Interpretarea Elenei 
Petrican (Doamna Clara) acoperă numai parțial ecuația 
personajului. Vedem în scenă femeia energică, tiranică, 
dominatoare, tenace. În schimb, ființa malefică, femeia vicleană, 

insinuantă, felină, veninoasă, ce-şi pândește prada şi caută în taină 
ocazia favorabilă, uneltitoarea tenebroasă sunt fațete ce transpar cu 
dificultate ori sunt doar presupuse de spectator. Doru Zaharia 
(Mircea Basarab) joacă modem-degajat, nonşalant, cu siguranță 
studiată ce devine câteodată poză. Este convingător pe întinderea 
partiturii îndeosebi în scenele de desfăşurare locvace, în discursurile 
virile în fața boierilor şi mai puţin în cele de intimitate erotică. 
Uneori firul de legătură cu partenerii se rupe şi interpretul ia jocul 
pe cont propriu, conlucrând fără convingere. Evoluţia actorului 
rămâne meritorie într-un rol socotit îndeobşte ingrat. Lili Popa- 
Alexiu (Domnița Anca) sugerează trăirile fetei îndrăgostite cu o 
patimă reținută, cenzurându-şi pomirile patetice. Intuiţia a ajutat-o 
să evite rezolvările artificioase şi poza desuet —sentimentală. Un rol 
interesant realizează Marian Râlea (Pala), unealta malefică a 
Doamnei Clara, umbră  pânditoare, prezență  insidioasă, 
neliniştitoare, evanescentă, bântuind misterios prin încăperile 
domneşti ca o amenințare mută, ca un avertisment lugubru. O 
siluetă ce se integrează fericit viziunii spectacolului întruchipează 
Virgil Leahu (Preacuviosul Nicodim), prin ţinuta austeră, discreţie, 
rigoare. Personajul se reține pentru exactitatea portretului creionat 
cu fineţe şi naturalete. Au dat satisfacție: Șrefan Tivodaru (Banul 
Miked), Vasile Mureşanu (Costea Muşat), Florin Predună (Groza 
Moldoveanul), Marcel Anghel (Vlad Dobceanul). Strident — 
Gheorghe Doroftei (Spătarul Dragomir), şters — Gabriel 
Constantinescu (Baronul Kaliany), prea mare pentru un război atât 
de mic — Adi Carauleanu (Solul sârbesc), placid, tern, anodin — 
Gabriel Derebei (Rumân-Grue). Restul... figurație de diletanți! 
Stagiunea 1983-1984 

„Jolly Joker” de Tudor Popescu 


Realitatea propusă de piesele lui Tudor Popescu este o 
realitate vie, palpitândă, nemistificată, scrutată dintr-o perspectivă 
satirică, de un ochi lucid, neiertător. Tare morale de o diversitate 
derutantă — ipocrizia, necinstea, lăcomia, duplicitatea, demagogia — 
sunt denunțate printr-o curajoasă radiografiere a socialului. 
Dramaturgul este, în fond, un moralist intransigent, care ştie să evite 
didacticismul şi rezolvările factice, sensul înalt educativ al pieselor 
sale fiind implicit. 

La fabrica de brânzeturi „Aroma Carpaţilor” (nota de umor 
subțire este fin sugerată) se perindă o cohortă de inspectori, fie 
abuzivi, fie profitori, fie duplicitari, fie meschini, fie laolaltă. Toţi 
joacă dezinvolt „cartea” exigenţei şi principialității până în clipa în 
care li se dă de înțeles că va urma un agreabil, un apetisant, un 
voluptuos „punct trei al ordinii de zi” Măştile cad şi personajele îşi 
dezvăluie constemanta goliciune sufletească. Incizia dramaturgului 
este subtilă şi credem că nu trebuie să rămânem cantonați la 
suprafaţa textului, la primul nivel de semnificaţie, pentru a detecta 
sensurile implicite. Am împuţina nepermis câmpul semantic al unei 
piese valoroase şi incitante. În sistemul convenției propus de autor, 
tutela birocratică — alienantă — este o frână în calea dezvoltării şi în 
subtext piesa conţine un avertisment şi un îndemn la intransigență. 
Astfel înţeleasă, piesa îşi relevă caratul educativ şi funcția 
catalizatoare. Decelarea mesajului se înfăptuieşte prin raportare 
antitetică: cititorul străbate firesc drumul de la lumea tarată, 
dezvăluită prin text, la universul valorilor morale autentice. 

„Jolly Joker” este o comedie satirică pe care regizorul 
Cristian Nacu a citit-o cu un ochi devotat. El a înțeles resorturile 
intime ale mecanismului piesei şi a fost repede convins de substanța 
ei problematică. Este foarte importantă această încredere în text, 
fără de care nu este de conceput o montare validă. Fidel unei anume 

modalități de înscenare (marcat tradițională!), regizorul a gândit de 
astă dată mai atent conotaţiile textului şi a realizat un spectacol care 
trăieşte esteticeşte în bună măsură, dinamic (deşi nu lipsit de scăderi 
de ritm îndeosebi în partea întâi), modem, rotund, unitar ca viziune 
şi structură ideatică. 

Spațiul de joc (semnatara scenografiei: Rodica Porumbel) a 
fost organizat de aşa manieră încât să sugereze o sală de disecţie 
(disecția în social!), cu reflectoare fixate deasupra scenei, la joasă 
înălțime, concentrate într-un punct de convergență, cu personaje 
îmbrăcate în halate albe. O anume inconsecvenţă se simte însă aici, 
regizorul făcând concesii unei anume optici simpliste asupra 
teatrului ca mimesis: sala de disecţie ne transpune în spațiul 
medical, în timp ce unele articole de vestimentaţie sugerează sau 
ilustrează prea direct fabrica de brânzeturi şi chiar... abatorul. 

Distribuţia reuneşte aproape întreaga trupă bârlădeană, nu 
foarte numeroasă dealtfel. Directorul „interimar” Mincu este 
întruchipat de Adi Carauleanu. Tânărul actor joacă bine; şi-a înțeles 
rolul şi fixează scenic un personaj inteligent, un „jolly joker” 
volubil, niţel facil, jovial, iute (având ceva din „licheaua 
simpatică”), marcat de o discretă undă de omenesc. Mincu face în 
economia spectacolului o captivantă demonstraţie de artă a 
conducerii şi cred că este o eroare să ne închipuim că eroul crede 
sincer în valabilitatea exclusivă a acestei soluţii de corupere 
succesivă a inspectorilor. Falsul director vrea doar să-i indice 
adevăratului director, lui Tudor, interpretat de Constantin Petrican, 
leacul provizoriu. Când „jocul” se încheie — demonstraţia a fost 
făcută! — hora improvizată a petrecăreţilor este întreruptă brusc — 
mod de a spune, regizoral, că existența noastră nu acceptă din 
principiu compromisurile şi corupția. Mincu se „salvează” în ochii 
noştri ca om prin eşecul conjugal, eşec determinat de ataşamentul 
său pronunţat față de fabrică. Stările diverse prin care trece 
personajul — de la însuflețirea jucată până la amărăciunea sinceră — 
sunt fin sugerate de interpret, cu intuiție şi un bun dozaj ale 

efectelor. Constantin Petrican schițează cu profesionalism şi 
sobrietate silueta directorului în exerciţiu, poate cu o poză prea 
studiată. Inspectorii sunt pitoreşti, fără excese discordante, având 
ticuri, reacţii, atitudini exacte, înscrise adecvat în sistemul 
argumentaţiei regizorale. În notă justă — restul distribuţiei. 
„Jolly Joker” reprezintă pentru scena bârlădeană cel mai 
important succes de public din ultimii ani. 
Stagiunea 1983-1984 


„Puterea şi Adevărul” de Titus Popovici 


„Socot Puterea şi Adevărul” — preciza Titus Popovici în 
1972 — un text direct politic pentru că miezul său îl constituie o 
dezbatere de idei politice, şi anume necesitatea bătăliei permanente 
— în orice moment, oricât de dificil şi oricât de complex — pentru 
apărarea şi adâncirea democraţiei; (...) una dintre ideile-cheie, 
asupra căreia am insistat, este aceea a necesităţii continue a 
autoperfecționării, a înțelegerii, a încrederii în om, ideea „puterii” 
înțeleasă ca mandat din partea poporului şi nu ca răsplată a unor 
merite politice — oricât de importante — care niciodată nu pot 
compensa rămânerea în urma vieţii...” Precizări esenţiale din 
perspectiva autorului, imposibil de ocolit în abordarea scenică a 
piesei — impusă repede printr-o montare bucureşteană de prestigiu, 
ecranizată şi reluată pe micul ecran, intrată în conştiinţa colectivă, 
cercetată cu acribie de exegeți și cronicari. Opţiunea repertorială 
onorează scena bârlădeană, înfăptuindu-se într-un moment în care 
interesul pentru dezbaterea politică, pentru confruntarea de idei, 
pentru examenul lucid al conștiinței civice a atins o cotă 
semnificativă. Puterea şi Adevărul nu mai sunt două concepte 
abstracte, ci două categorii palpabile ale vieţii politice, înscrise 
într-o ecuație esențială pentru continua noastră devenire. Piesa lui 
Titus Popovici reprezintă cea mai putemică şi mai comprehensivă 

pledoarie pentru Adevărul cu majusculă, eliberat de încorsetări 
dogmatice, un adevăr omenesc, profund şi credibil, adevărul 
conştiințelor responsabile. Adevărul triumfă, în pofida Puterii, în 
cele din urmă, dar Puterea poate obnubila pentru o vreme acest 
Adevăr, în circumstanțe excepționale. Puterea este chemată să se 
manifeste specific în marginile adevărului, în granițele necesităţii 
obiective, pentru a deveni un argument al Adevărului şi nu o stavilă 
stânjenitoare. Dialectica puterii şi adevărului este dialectica vieții 
înseşi, cu toate meandrele și sinuozitățile ei, cu vibrația ei 
inconfundabilă şi indicibilă, de care cu toţii suntem pătrunşi până la 
ultima celulă a ființei noastre. Tâlcul adânc al piesei ne îndeamnă la 
meditaţie, făcându-ne să ieşim din inerții dubitative şi abulice. Al 
doilea pas important al teatrului — după cel al opțiunii repertoriale — 
îl reprezintă colaborarea fructuoasă cu regizorul Alexa Visarion, 
autorul unei versiuni prescurtate dar nu sărăcite de idei, esențializate 
dar nu vidate de adevărurile-cheie. Personală — nu personalistă — 
„versiunea Visarion” este remarcabilă prin concentrare, tensiune 
interioară, dramaticitate conținută, credibilă şi persuasivă, 
proiectată într-un spațiu scenografic expresiv-auster, propice 
dezbaterii, confruntării, purificării. Lectura regizorului-scenograf 
este dinamică, sintetică, integratoare, de maximă economicitate a 
mijloacelor de expresie, fără plasticizări inutile şi metaforizări 
factice. Am apreciat această adecvare a formei la fond (spre a aminti 
o dihotomie desuetă, spulberată de structuralism), şi mai ales 
soluţiile de implicare, de participare a sălii la dezbaterea scenică: 
dialog al scenei cu actori plasați în sală, mişcarea interpreților în 
dublu sens (scenă-sală, sală-scenă), interogaţii incomode adresate 
publicului, un public luat ca partener şi socotit capabil să adopte o 
atitudine etică. Viziunea regizorală se focalizează în şedinţă — factor 
coagulant în dezbatere, loc ideal de înfruntare şi confruntare, 
oglindă măritoare a adevărului şi minciunii, a competenţei şi 
imposturii, a deciziei legitime şi a capriciului anarhic. Sugestiile 
regizorului sunt transparente: „Şedinţa este implicată în viața 

noastră. Nimic nu se poate hotărî de unul singur. Colectivitatea 
dezbate public toate problemele prezentului. Personajele dramei lui 
Titus Popovici provoacă, într-o veritabilă anchetă, martorii- 
spectatori la analiza lucidă a semnificațiilor politicii” 

Echipa actoricească este condusă cu siguranță spre 
relevarea adevărurilor importante, accentul căzând nu pe tensiunea 
exterioară, ci pe sugerarea unor tensiuni lăuntrice, antinomice, din 
rezolvarea cărora rezultă făgașul clarificator. Constantin Petrican 
conturează cu sobrietate şi aplomb un politician energic, de o mare 
forță sufletească potenţială, încolțit de interogații şi bântuit de 
îndoieli nemărturisite, în timp ce Gheorghe Doroftei (Mihai Duma) 
caută permanent contraponderea în confruntare, ciocnirea celor doi 
înscriindu-se permanent în ecuația putere-adevăr. Au contribuţii 
menţionabile Aurel Ionescu (Tiberiu Manu), Ștefan Tivodaru (Vasile 
Olaru), Aurel Napu (Petre Petrescu). Montarea bârlădeană are 
însuşirile certe ale unui spectacol bine articulat: limpezime, 
concentrare, credibilitate artistică, forță a implicării. Totul realizat 
fără sinuozități sau dibuiri. 

1976 


„Comedie de modă veche” de Alexei 
Arbuzov 


Două ființe sensibile şi comprehensive, tandre şi delicate, el 

medic, ea — actriță, aflați pe granița fragilă dintre maturitate şi 
senectute, amândoi marcați sufleteşte de război (au pierdut în 
conflagrație ființe dragi), caută un remediu contra adierilor 
inexorabile ale bătrâneţii, însingurării, timpului ce lunecă 
ineluctabil, „Să nu ne lăsăm la cheremul bătrâneţii” — exclamă 
eroina la un moment dat cu patetism reținut. S-au întâlnit la Riga, în 
circumstanțe accidentale, şi premisele primei „întrevederi” nu lasă 

să fie intuită evoluția sufletească ulterioară. El — temperament 
moderat, discret demitizant, lucid şi deferent; ea — când exuberantă, 
când retractilă, pendulând cu graţie între gluma jovială şi francă şi 
confesiunea în surdină, dureroasă. Doi oameni încântători, de un 
sentimentalism bine cenzurat, demni, tatonându-se cu prudență spre 
a nu dezvălui răni necicatrizate, cultivând lirismul confesiunii 
laconice şi jocul inocent al candorii. Dialoghează sincopat, 
fermecător, sărind dezinvolt de la una la alta, atenţi să nu-şi 
dezvăluie sufletul dintr-odată, ceea ce ar echivala cu 
impudoarea. Îi apropie şi-i uneşte (finalul este transparent) 
disponibilitatea sufletească (revelată  parcimonios). Tâlcul 
subtextual: iubirea nu are vârstă! Ea poate înflori oricând cu 
condiţia reciprocității, a afinităților, a vibrației pe aceeaşi lungime 
de undă, a stimei şi comprehensiunii afectuoase. Iubirea exprimă un 
refuz ritos al uzurii timpului, echivalând cu un strigăt de triumf al 
vieţii. 

Arbuzov s-a „specializat” în piese cu două personaje, 
opțiune literar-stilistică ce implică economicitate, concentrare, 
esenţializare, tensiune, expresivitate, finețe psihologică. Spectacolul 
bârlădean ține seama de atari rigori (regia Vasile Mălinescu, 
scenograf Mugur Pascu, muzica H. Mălineanu), găsind tonalitatea 
justă. Mihai Fotino şi Elena Petrican joacă nuanţat şi expresiv: ei 
prind vibrația lăuntrică a personajelor, mai ales acea definitorie 
oscilație între primul impuls și cenzura rațiunii, între sentiment şi 
luciditate, între jubilație şi conveniență. Prinși în câmpul de forțe 
contrarii, protagoniștii trec firesc din registrul grav în cel comic, de 
la jovialitate la tristețe şi îngândurare, de la aerul visător la 
însuflețirea tinerească. Cunosc amândoi prețul gesturilor mărunte 
(un buchet de flori, o strângere de mână, deschiderea unei umbrele) 
şi al voioşiei, de la zâmbetul imperceptibil la hohotul contagios. 
Adânc omenească, piesa lui Arbuzov trece într-un spectacol credibil, 
plasat pe o mediană sentimentală ce dă satisfacție tuturor. 

1976 

„Mira” de Mihai Eminescu 


Drama neterminată Mira (Ștefan cel Tânăr) se integrează 
cu necesitate acelui proiectat Dodecameron dramatic eminescian, 
ce se dorea, în esență, o „monografie” teatrală a Muşatinilor. 
Indicaţii scenice şi însemnări din perioada premergătoare studenției, 
aflate în manuscrise, luminează dealtfel revelator intenţiile 
autorului. Ștefăniță este un „epigon copleşit de umbra uriaşă a lui 
Ştefan cel Mare şi ca orice erou romantic, şi un faustian care crede 
a găsi o scăpare în dragostea infenală pentru Mira” (G. Călinescu — 
Opera lui Mihai Eminescu, vol.l, Editura pentru literatură, 
Bucureşti, 1969, p.102). Mihai Drăgan (Mihai Eminescu — 
Interpretări, II, Editura Junimea, 1989, pp. 127-137) fixează 
pertinent, la rândul său, dominantele ideatice. Piesa se structurează 
pe antiteza pregnantă trecut-prezent, Eminescu prefigurând „o 
dramă a generaţiilor”: „Bătrânul Arbore este vocea profetică a 
trecutului de glorie şi încredere entuziastă în puterea națiunii”, în 
schimb „Ștefăniță Vodă ratează, dintr-o gravă neputinţă (sau 
infirmitate) sufletească, întâlnirea cu spiritul conştientizat al istoriei, 
ca moştenire a trecutului, şi deci posibilitatea de a fi mare prin 
întărirea şi înălțarea poporului său şi al Moldovei” 

Scena bârlădeană (regia Mușata Mucenic) şi-a asumat din 
start un dublu handicap: absența unei structuri finite a textului şi 
dramaticitatea implicită. Opţiunea repertorială nu este prin aceasta 
mai puțin importantă, fiind vorba de o piesă eminesciană 
tulburătoare prin învolburarea sentimentelor şi generosu-i mesaj 
patriotic. Regizoarea a reintegrat „scenariului” texte eminesciene 
care au făcut parte din corpul piesei şi care s-au cristalizat ulterior 
în producții autonome (ex. Melancolie) şi deopotrivă versuri 
subsumabile tematic (din Mureșan, Memento mori, Amorul unei 
marmure). Procedeul are îndreptăţirea sa în cazul de față, fiind 
legitimat de datele istoriei literare. Ne disociem de orgoliul 


100 
WWW .cimec.ro 


Clipa ca permanenţă 


mărturisit al directoarei de scenă (Caietul-program) cum că grație 
acestor adaosuri domnia-sa ar fi intuit fizionomia integrală a piesei. 
Aserţiunea nu are un suport real. Sunt spaţii albe pe care nimic nu 
le poate umple, iar cele câteva imixtiuni complementare n-au 
greutatea specifică pe care numai geniul eminescian ar putea-o 
garanta. Teatrul poetic eminescian impune rigori speciale; demersul 
întregitor, oricât de zglobiu, nu va transforma niciodată în structură 
organică o grefă, fie ea şi legitimă. 

Spectacolul (afişul ne propune sintagma inedită desfășurare 
dramatică) nu tinde spre reconstituirea istorică fidelă, superfluă în 
fond şi oricât pândită de redundanță semantică. În consecință, 
decorul expune doar câteva semne de recunoaştere, de o 
expresivitate discretă, oarecum vătuită. Costumele înseşi, de un alb 
imaculat, sunt fatalmente neutre și doar pieptarul lui Ștefăniță, de 
altă culoare, individualizează personajul. Conflictul rămâne mai tot 
timpul subtextual, conturându-se în câteva momente explicite, ceea 
ce probează timiditatea și prudența regiei, preocupată de tonurile 
elegiace ale montării, de o anume cadență sentimentală, de 
sonorități învăluitoare şi sugestii plastice şi interesată mai puțin de 
reliefarea caracterologică şi de înfruntările romantice ale 
protagoniştilor. Duhul adânc al piesei lui Eminescu se regăseşte 
împuținat în spectacol, regizoarea dorind mult şi renunțând pe 
traseu la numeroase atu-uri în favoarea unei edulcorări foarte 
feminine. Caligrafic izbutită, montarea bârlădeană se reține prin 
două-trei siluete schițate de interpreţi: Ștefan Tivodaru, un Arbore la 
vârsta senectuții, maiestuos, statuar, sfătos, Virgil Leahu, un 
Ștefăniță melancolic şi dezabuzat, Zeina Sârb, un Maio, menestrel, 
bufon, poet. Inconsistentă Mira Violetei Țurcanu. 

Meritele montării stau în temeritatea opțiunii repertoriale şi 
organizarea compoziţională, Teatrul „Victor lon Popa” marcând un 
punct notabil în valorificarea dramaturgiei eminesciene, pe urmele 
iniţiativelor de pionierat ale teatrului botoșănean. 

1977 

„Strigoii” de Henrik Ibsen 


Opţiune temerară a teatrului bârlădean, „Strigoii” implică 
dificultăţi importante, ce țin îndeobşte de realizarea unei atmosfere 
specifice teatrului ibsenian, inconfundabilă, de o putemică 
originalitate. Fapte şi conflicte, încordare şi dezvăluiri revelatorii, 
zvârcoliri dureroase şi limpeziri la nivelul conştiințelor individuale, 
o gamă largă de trăiri tensionate conferă piesei marelui norvegian 
sensurile unei ample dezbateri etico-filosofice, în care dimensiunea 
existențială se structurează pe un ax al moralei ce-și dezvăluie 
treptat întruchipările hidoase. Critica a sesizat cu îndreptăţire 
dezorientarea spirituală şi dezechilibrul sufletesc al personajelor, 
drama eredității maladive şi paroxistica zbatere interioară. Un text 
dens în idei, o țesătură de replici scânteietoare, o neostenită punere 
în conflict a personajelor permit necesarele „iluminări” ale 
spectatorului-cititor, dornic să ajungă la raza de lumină a 
adevărului. Peste țesătura argumentaţiei dramatice se statomiceşte 
mesajul regenerator: dezvăluirea falsei morale, ipocriziei, minciunii 
generatoare de suferințe. G Călinescu vedea în „Strigoii” o „dramă 
zguduitoare de puterea unei tragedii greceşti” (Scriitori străini, 
1967, p. 547). 

Regizoarea Magdalena Klein şi-a dominat inhibiţiile, 
alegând calea simplităţii expresive, modelând imaginile scenice în 
funcţie de un atare principiu ordonator, preluând datele scenografiei 
(semnatar Mugur Pascu) şi integrându-le funcționalității 
spectaculare, atentă la distribuirea accentelor şi la ecuația 
psihologică a personajelor. Vizualizarea scenică evită gratuităţile 
acroşante şi sofisticate în folosul rigorii şi al persuasiunii. Gesturile 
ritualic — solemne, descărcările verbale precipitate, acutizate de 
tensiune, imaginile grotesc — cavernoase ale „strigoilor”, 
retrospectivele — blitz, înfruntările acerbe se înscriu în ordinea 
credibilității artistice. 

Magdalena Klein a căutat cu obstinaţie căile inedite în 
compunerea metaforei spectaculare, ocolind sistematic făgaşurile 
îngust — tradiționale, rezolvările rutiniere, expresivitatea vidă. 
Montarea este stilistic — unitară, cu foarte puţine stridențe şi soluții 
discutabile. Interpreţii înşişi tind spre omogenizare, în spiritul 
atmosferei ibseniene, când ai senzația că lăcaşul conştiinţei este 
mult prea strâmt pentru fluxul simțămintelor şi ar fi foarte necesară, 
salvatoare, chiar, o supapă pentru excedentul energetic. În mai 
multe rânduri spectacolul a creat sugestia unei atmosfere, având, 
ce-i drept, şi câteva hiatus-uri de tensiune. Virgil Leahu (Osvald), un 
dandy dezinvolt, spiritual şi detaşat, în prima parte complexat, 
copleşit de moştenirea ereditară, în cea de-a doua, a izbutit 
altemarea subtilă de tonuri, gravitând între vorbă, zâmbet, gest 
afectuos şi erupția verbală scrâşnitoare, până la întunecarea finală. 
Siluete şi psihologii plauzibile fixează scenic Gheorghe Doroftei 
(Jakob Engstrand), Ștefan Tivodaru (Pastorul Manders), Lily Popa 
(Regina), Elena Petrican (Helene Alving). 

1978 


„Iluzia optică” de Dumitru Solomon 


„Iluzia optică” sau „Spiritul mic burghez când dă în clocot” 
este o parabolă satirică spirituală, construită cu meşteşug şi cu o 
anume ştiinţă a gradării efectelor. În 1972, teatrul bârlădean punea 
în scenă „Fata Morgana”, iar în 1974 — „Platon”, toate purtând 
semnătura lui Cristian Nacu în calitate de regizor. Este pilduitoare 
această consecvență care infirmă aleatoriul unor opțiuni repertoriale 
şi certifică vocaţia regizorilor noştri în cultivarea dramaturgilor 
români contemporani. „Scrisă cu rafinament artistic și subtilitate 
comică, piesa („Iluzia optică” n.n.) este o dezlănțuire spirituală, 
ironică la adresa mediocrităţii, a parazitismului social, a lipsei de 

orizont, de probitate morală şi intelectuală, a culpelor etice de care 
se fac vinovaţi funcţionarii Nelu, Artur şi consoartele lor. 
Ridiculizând cu ajutorul comicului absurd — lenea, bârfa, invidia, 
minciuna, agresivitatea, falsa prietenie, clişeele verbale, vidul 
sufletesc şi alte tare mic-burgheze, valoarea artistică, educativă a 
acestei satire este întregită în spectacol nu numai de construcția 
dramatică ci şi de orientarea regizorală şi de jocul actoricesc, care 
se bizuie pe un dialog viu, inteligent, cu replici spontane, pline de 
umor şi ironie, care dau autentică valoare satirică situaţiilor ridicole 
şi glumei” (Caietul — program). Tenta parabolică se regăseşte în 
rosturile şi înțelesurile pe care autorul le dă personajului cheie, 
Orest — proiecție a conştiinţei colective culpabile, simbol 
(evanescent) al purității şi omeniei. Orest este acela care asigură, în 
contra-pondere echilibrului forțelor în conflict şi tonusul 
dramaticității, de o parte rectitudinea morală (numele, de sugestie 
mitologică, nu este întâmplător), de cealaltă — indivizi plafonați, 
copleşiți de stereotipii, clişee, prețiozități ridicole. Pentru a adânci 
prăpastia Solomon strecoară în structura piesei inserturi de radio- 
jurnal, mod insolit de avertizare că omenirea este amenințată de 
pericole fatale (arsenale nucleare, bunăoară), în timp ce spiritul mic- 
burghez (inactivitatea, fandoseala, trăncăneala simandicoasă) dă ici- 
colo în clocot. Dramaturgul exploatează cu dezinvoltură valenţele 
comicului comportamental, de situații şi mai ales de limbaj. Câteva 
surse au o verificată priză la public: stâlcirea termenilor radicali: 
„calculul probităţii” în loc de „calculul probabilității”, construcții 
pleonastico-ilogice: „prefer westernurile sălbatice”, „amestec 
combinat”, „mă fortuizează să vorbesc”, jocuri de cuvinte: „nu 
cumva ai băut excesiv de intensiv?”; maxime şi -citate latinești 
rostite emfatic; livrescul bombastic, fixațiile lingvistice — ca semn al 
suficienței intelectuale: „Subtil băiatul!” se spune despre Kant; 
enunțarea pompoasă a principiilor („declarații la lumina... 
întunericului”). Sunt probe de degradare a limbajului, formule 
deviate ce caracterizează foarte bine tipologia umană, fixându-i 

atributele dominante. Sunt şi glume mai uşurele, de un echivoc 
străveziu: „Toată lumea trebuie să aibă nevastă, indiferent de sex!”, 
„Eu, când aud de teatru, îmi vine să pun mâna pe topor” Vidate 
lăuntric, personajele lui Dumitru Solomon își pierd treptat 
identitatea, esența umană, devenind marionetele unui destin 
întâmplător. Este foarte interesantă această degradare a comediei, 
sau mai exact, această deplasare (ca să vorbim în termeni 
cosmologici) a comediei spre grotesc. E ca şi cum autorul nu îşi mai 
poate stăpâni personajele, se lasă condus de ele şi piesa se 
construieşte parcă în pofida voinței auctoriale. Regizorul Cristian 
Nacu a prefigurat o atare metamorfoză, dirijând echipa actoricească 
atât cât a fost nevoie, cu „frâne” largi dar nu laxe, cu accentuări 
conforme, marcând energic parabola şi decelând, chiar cu anume 
ostentaţie, sensurile educative. 7itorel Pătraşcu (Nelu) ştie să fie 
volubil, obsecvios, dur, mieros, fanfaron, insinuant, repezit. Aurel 
Ionescu (Arthur) pune la contribuție mai puţine resurse de 
exprimare scenică, având şi momente opace; evoluţii destul de 
exacte, curate şi de o adecvare mai puţin scontată au Valy Mihalache 
(Pia), Mirela Ionescu (Mimi), Elena Țuțulan (Tereza), Gabriel 
Constantinescu (Orest), acesta din urmă cu unele dulcegării şi 
scăderi de tonus. Scenogprafa Delia /oaniu, lipsită de îndrăzneli 
acroşante (pentru spectator), s-a rezumat la nuanțarea corectă a 
câtorva momente-idei, sugerând în orice caz o colaborare cu 
regizorul şi nu o rezolvare divergentă. Reflectoarele-faruri prind în 
lumina lor crudă o lume bizară; foile de staniol reflectă cu o cruzime 
similară agitația inutilă şi hilară a unor indivizi groteşti, fără orizont, 
fără ideal; formele geometrice desenate pe alb dau o vagă sugestie 
a spaţiului urban; vestimentația figurează explicit birocratismul 
alienant. Spectacolul ne avertizează că spiritul mic-burghez este 
contagios şi este nevoie de exigență şi de luciditate. La sentința 
finală („O să plătiţi!”) există şi un corelativ logic: „Să fim atenți! 
Spiritul mic-burghez n-a murit!” 

1979 

“Trei povestiri care merită să fie povestite” 
de Oswaldo Dragun 


Latino-americanul Oswaldo Dragun nu este un dramaturg 
necunoscut noi. Teatrul dramatic din Braşov a realizat o montare 
interesantă ca sugestie brechtiană cu “Maria şi copiii ei”, în regia lui 
Mircea Marin, nu cu foarte mulţi ani în urmă. Ochiul sagace al 
scriitorului scrutează realitățile dure ale unui spaţiu politic deosebit 
de frământat, forând un filon emblematic, dens şi fertil, pe care 
proza latino-americană l-a impus definitiv în conştiinţa umanității. 
Cele trei așa-zise “povestiri” sunt de fapt trei piese scurte, reunite 
sub semnul unei tensiuni existențiale extraordinare, pe axe 
parabolice şi având afinități evidente cu teatrul european al 
absurdului. Filația este strict demonstrativă şi nu implică înrudiri 
efective. Eroii sunt oameni simpli, cu greutăți familiale, măcinați 
lăuntric de multiple griji cotidiene, osteniți de ideea găsirii unor 
soluţii salvatoare. Vicisitudinile, servituţile, inechităţile diverse, 
existența marginalizată — efect al unui sistem social-politic profund 
nedrept au puternice consecințe alienante, devin strivitoare, 
anulează orice şansă de reuşită. Conflictul individ-sistem social 
atinge pe alocuri intensități paroxistice, dezumanizante. Aceşti 
oameni anodini se zbat în virtutea unei mari energii vitale ce-i 
animă şi-i îndeamnă să nu renunțe la luptă; ei îşi pun întrebări 
adânci, fundamentale, tulburătoare, caută cu îndârjire raza 
izbăvitoare de lumină, alinarea, sensul major al existenţei, o 
justificare a propriei ființe. Drama se cristalizează în neputința 
acestor oameni în derivă de a reveni pe linia de plutire, de a accede 
la o viață demnă. Revolta individuală, oricât de energică, nu poate 
clinti datul obiectiv, nu poate anula forța determinismului social. 
Soluţia dialectică rămâne desigur revoluţia socială, pe care însă nici 
personajele, nici autorul însuși n-o prefigurează. În prima 
„povestire”, insignifiantul vânzător de mingi face un abces, încearcă 
impacient să se trateze, banii nu-i ajung şi va sfârşi tragic. Este 
exasperantă această neputinţă a individului de a ieşi dintr-o dilemă 
banală. Şi mai dureros rămâne suspensul material al soţiei, 

confruntată brusc cu o situație limită. În cea de-a doua, 
protagonistul — devenit marioneta a doi afacerişti cupizi — face 
comerț cu came de şobolan, experiență violent traumatizantă căreia 
nu-i poate rezista. Tâlcul este străveziu: soluțiile disperate n-au sorți 
de izbândă, iar bruma de bunăstare nu trebuie niciodată căutată pe 
asemenea căi. Ultima “povestire” scenică ne propune ecuația 
parabolică, de sugestie kafkiană, a omului transformat în câine. La 
Oswaldo Dragun metamorfoza se înfăptuieşte pe jumătate: în lipsa 
unei soluţii valabile, omul a fost angajat pe post de câine şi el 
sugerează comportamentul respectiv. Lucrurile sunt împinse în 
absurd, cristalizându-se ideea unei dure degradări a umanului într-o 
societate incapabilă să-şi regăsească busola. Replica este 
scânteietoare, nervoasă, laconică, de o mare forță expresivă în 
concentrarea ei aforistică. Regizoarea Magdalena Klein a intuit 
judicios resursele latente ale textului, energia potențială a 
subtextului, organizând spectacolul în puseuri tensionate, în gradări 
inteligente ale efectelor, ocolind cu dibăcie capcanele unei 
însuflețiri factice. O mare atenție a acordat ritmului — neslăbit, 
vivace, acaparant. Actorii intră şi ies în mare viteză, în transă, 
vociferează, se zbat spasmodic, se agită, se zvârcolesc,dialoghează 
mitraliat, caută inflexiunile sub-umane, gem, urlă, şoptesc, invocă o 
pronie ingrată, icnesc surd, copleșiți de durere, speră, încă mai 
speră. Colcăind de viață, această umanitate frustrată ne trimite, prin 
ricoşeu, la valorile senine ale existenței, la armonia individului 
eliberat de servituți materiale. Acesta este de altfel tâlcul subtil al 
povestirilor lui Dragun şi semnalăm cu satisfacție transparenţa lui în 
spectacolul bârlădean. Patru actori tineri — Lili Popa-Alexiu, Virgil 
Leahu, Gabriel Constantinescu şi Constantin Avădanei — au figurat 
cu aplomb, dexteritate şi dinamism, efort individualizant, 
concentrare şi firesc, personajele lui Dragun, oferind suculente 
recitaluri actoriceşti în echipă. 

Presa literară ne informează că la Oradea, în cadrul 
“Săptămânii teatrului scurt”, montarea bârlădeană a primit un 
binemeritat premiu al II-lea. Premiul I nu s-a acordat. 


1979 

“Ciuta” de Victor Ion Popa 


Un paradox stăruie în cazul “Ciutei” lui Victor lon Popa, 
înmulțind ciudățeniile istoriei literare şi deopotrivă ale istoriei 
spectacologiei noastre. Piesa a primit premiul Asociaţiei criticilor 
dramatici în 1921 şi Marele premiu Caragiale în 1923, înregistrând 
o “clasicizare” rapidă şi meritată. Numai că a intrat la fel de repede 
în penumbră şi — privită cu politicoasă rezervă — se joacă rar şi parcă 
din raţiuni strict cultural-omagiale şi mai puțin din rațiuni estetice. 
Salutăm deci opțiunea repertorială a Teatrului “Victor lon Popa” din 
Bârlad, instituţie ce nu-și ignoră — iată- patronul spiritual, proteicul 
om de teatru având, cum se ştie, sorginte locală. Regizorul Cristian 
Nacu a efectuat, în stilul său, o lectură respectuoasă a textului, 
privindu-l printr-o grilă actuală, din care nu lipsesc elementele de 
datare. Textul însuşi este datat, având pe alocuri inserturi 
sentimentale vestuste ce-i dau un farmec anume și degajă un 
indicibil parfum de epocă. Spectacolul este mai căznit, mai trudnic, 
mai încețoșat în sensurile de bază în primul act, pentru a se limpezi 
benefic în actele al II-lea şi al III-lea. Să punem acest decalaj pe 
seama tracului și a lipsei “rodajului” artistic? A căuta proptele 
pentru un edificiu nou este un non-sens. Acesta se susține prin el 
însuşi, dacă nu — se prăbuşeşte. Piesă binecunoscută, altminteri, 
Ciuta este — conform judecății unui critic — o dramă “a 
imposibilității realizării visului într-o lume strâmb construită, 
rechizitoriu împotriva brutalităţii şi venalității, a egoismului şi a 
imoralităţii...” Un citat cheie explică ecuaţia caracterologică şi 
aspirația spre puritate ale eroinei: Doctor Micu: “Și Carmen e ca 
ciuta, Octav. Singuratecă mai tot anul, îi place să stea sus... sus... 
unde nu-i noroi... deasupra norilor...lângă soare. Şi numai de la 
depărtare vânătorul iscusit o mai poate atinge cu glonţul... Pădurea 
n-are fiară sălbatică s-o poată încolţi (...). De o alungă o fiară, ciuta 
fuge şi se suie până în cel din urmă stei de stâncă... lar dacă fiara 

mai poate să urce după dânsa... De-acolo ciuta, când s-a stins şi cea 
din urmă licărire de nădejde, ciuta închide ochii, îngenunche ca de 
rugăciune... şi se prăbuşeşte în prăpastie... strivindu-se de 
stânci...” (Ciuta, Editura Eminescu, Bucureşti, 1973, pg. 80-81). 
Spectacolul are o coloratură afectivă apăsată, iar în latura 
interpretativă dezvăluie, odată cu reuşitele, şi câteva discrepanțe. În 
pofida unei asprimi de rostire şi a unor tuşe îngroșate, Marina 
Maican (Carmen Anta) a fost în rol, dezvăluind zbaterea erotico- 
existenţială, de vibraţie tragică a eroinei. Sensibilitate, distincţie, 
nuanțare sunt însușiri relevate într-un rol dificil, ce nu este doar de 
orgoliu sau de palmares. Au evoluat cu siguranță: Lili Popa-Alexiu 
(Emma), Paul Gheorghiu (Tache Voinea), Ştefan Tivodaru (Costea 
Moceanu), Marina Banu (Maria), Valy Mihalache (Ana Anta). 
Vasile Mureşanu (Doctorul Micu) s-a arătat ezitant, greoi, fără 
limpiditate în dicție, mormăind cuvintele, adoptând atitudini 
corporale rigide, în contrasens cu replica. Mihai Velcescu (Octav 
Șoimu) a convins parţial. Încremenit în poze teatral lacrimogene, cu 
mâinile căzute a neputinţă, cu fizionomia crispată, voind să 
sugereze trăirea intensă, aci sugerând vorbele, aci răcnind din 
rărunchi, actorul a creat nedumeriri şi efecte factice. Scenografia 
(semnatară Adriana Raicu-Petre) e de bună condiție plastică şi de o 
simbolistică transparentă. Panoul alb, pur, imaculat — pată albă de 
lumină -— străfulgeră conştiințele curate ori culpabile; crengile 
încolăcite într-o țesătură inextricabilă, stranii şi amenințătoare, par 
o pânză de păianjen; este sugestiv omul-sperietoare, avertisment 
străveziu, adiacent al unei lumi a compromisurilor şi prăbuşirilor 
tragice. Spaţiul plastic ne relevă o scenografă în ofensivă creatoare, 
inteligentă, fără ostentație, cu un ochi atent la proporții, la cromatica 
şi semantica lucrurilor. 
1981 

Povestiri despre om 


A aduce în scenă “dialoguri” platoniciene, tulburătoare 
interogații existenţiale din Kierkegaard, crâmpeie din strania și 
inefabila aventură a logosului lui Constantin Noica şi frânturi din 
eseurile filosofice ale lui Dumitru Popescu — iată un gest mai mult 
decât temerar. Tentativa se cere descifrată în specificitatea sa, fără a 
scăpa nici o clipă din vedere cantitatea de teatralitate conținută şi 
forța de persuasiune a ideilor în expresie plastică şi muzicală. 
Mărturisim din capul locului adeziunea la acest gen de spectacol, 
ambițios şi pretenţios, năzuind către o decodare teatrală 
caracteristică a discursului filosofic; nu pentru că sunt rare 
asemenea montări şi ne mână din spate “vântul snobismului”, ci 
fiindcă există şansa ca ele să se convertească în fapte de cultură. 
Către un spectacol de atare factură s-a îndreptat teatrul bârlădean, 
grație aportului artistic a actorilor Mihai Velcescu şi Marina 
Maican. Primul este semnatarul “scenariului” şi al regiei artistice şi 
deopotrivă interpret, într-o montare căreia i se poate lipi imediat 
eticheta de inedită „dacă acest epitet nu ar fi atât de demonetizat. Ce 
poate să însemne inedit în cazul de față? Spectacolul nu are o 
structură esoterică, simbolurile se lasă ușor descifrate, osatura 
ideatică este solidă, alimentată de texte ilustre, iar discursul muzical 
— interferent cu partiturile actoriceşti — destul de limpede. Pentru 
partea muzicală (muzica este în spectacol când personaj, când 
raisonneur, când simplă ilustrație) a fost invitată la Bârlad reputata 
formație “Hyperion”, având în componență pe Voicu Vasinca 
(flaut), Aurelian Octav Popa (clarinet), Constantin Petrescu 
(percuție), Iancu Dumitrescu, conducătorul formaţiei (instrumente 
electronice). Colajul filosofic rostit de cei doi interpreți sună pe 
alocuri tulburător, interogaţiile ființei sunt din categoria celor 
fundamentale: “cine suntem?”, “de unde venim?”, “încotro 
mergem?”; măreția omului stă în energia spiritului său şi în puterea 

opțiunii; fragilitatea sa funciară şi tragismul morţii nu-l pot face să 
dea înapoi, nu-l pot “micşora”, Socrate, bunăoară, “a optat”; 
alegând cupa cu otravă a repurtat o strălucită victorie, o victorie 
tragică, asupra efemerului însuşi, încrustându-se în etemitate; 
greşeala este ignoranță; forța gândirii şi capacitatea înţelegerii 
conferă omului suprema libertate. Nu întâmplător de la povestea 
atomului, de la povestea neutronului, de la povestea energiei, de la 
povestea cosmosului, de la povestea relativităţii, ajungem 
inexorabil la minunata poveste a omului, a purtătorului eternității. 
Idei-pivot, idei-forță, idei jubilante — ele au străbătut secolele, 
purtate în receptacolul inegalabil al gândirii. 

Spectacolul ridică o problemă de esență; fuziunea text 
filosofic rostit — muzică. Mihai Velcescu a acordat acestei laturi 
multă atenție, apelând la o formație instrumentală de consolidat 
prestigiu şi de indiscutabilă competență interpretativă. Componenții 
acesteia au căutat să inculce substanța muzicală structurii ideatice a 
textului, marcând cu discreţie, cu rafinament, adesea cu virtuozitate, 
stări sufleteşti, trăiri, sentimente, tânguirea şi țipătul paroxistic, 
şoapta şi mângâierea mătăsoasă, rostogolirea și zvârcolirea tragică 
— o gamă largă de efecte sonore, când abstract esoterice, când 
luminos-comprehensive.Câteodată potrivirile nu sunt depline 
(muzică - ilustrație) şi parcă asistăm la două discursuri paralele — ale 
interpreților şi ale orchestrei, momente când fuziunea rămâne în 
suspensie. Mariana Maican îşi rostește limpede partitura; 
atitudinile corporale sunt sugestive, fluente, unduioase, în armonie 
cu vorba; desenul gestual — precis şi economicos; la Mihai Velcescu 
dicția este pe alocuri în suferință, emisia vocală realizându-se cu 
anevoinți. Altminteri, interpretul a găsit nota justă, renunțând la 
încrâncenări factice şi la clamări redundante. Cei doi actori n-au 
izbutit peste tot să sugereze dramatismul situațiilor şi interogaţiilor 
— limită prin dramatismul rostirii. În compensație, au apelat la 
soluții “exterioare”: vânzolelile incoerente, mişcarea pe axe ciudate, 
rostogolirile smucite etc. 

Obiectele plasate într-un fel de ring poartă o încărcătură 
simbolică străvezie: măşti, pieptare din piele, mantii cu față dublă 
(albă-neagră), spada, oglinda, lancea şi bineînțeles cupa... 
socratică. Ar fi de spus, în aceeaşi ordine de idei, că scenografa 
Adriana Raicu-Petre şi-a făcut simțită prezența cu discreţie şi 
rafinament, propunându-ne, între altele, în centrul scenei, un panou 
circular ilustrat, de un bun efect plastic şi de o simbolistică la fel de 
transparentă ca aceea a obiectelor-semne. 

Spectacol-experiment, “Povestiri despre om” aduce în 
economia stagiunii o briză de intelectualitate şi de elevaţie ce 
onorează scena bârlădeană. 

1981 


“Moscheta” de Angelo Beolco Ruzante 


Angelo Beolco Ruzante (1502-1542) trece, în opinia 
exegeților, drept părintele teatrului profesionist italian. Fixat 
temporal în fascinanta Renaştere, contemporan cu Machiavelli şi 
Ariosto, dramaturgul valorifică resursele teatrului popular, fixându- 
ne desigur în spaţiul tipologiei umane imuabile, după tiparul 
Commediei dell’arte, schimbătoare fiind doar situaţiile. „Elementul 
de bază al piesei — scrie Vito Pandolfi în faimoasa sa Istorie a 
teatrului universal — este oferit de reprezentarea lumii ţărăneşti şi de 
satirizarea plumeață a membrilor săi, ignoranţi dar şireți şi gata la 
orice vicleşug pentru a-şi sluji propriile interese, satiră devenită mai 
demult caracteristică pentru o parte din creaţia literară şi 
dramatică... 

Opţiunea repertorială a scenei bârlădene se justifică aşadar 
inclusiv din perspectiva istoriei teatrului universal, ale cărei 
momente semnificative pot suscita oricând interesul spectatorului 
contemporan. 

Pe un ton vag supralicitant, regizorul Matei Varodi îşi 

explicitează demersul din unghiul unei „contemporaneizări” 
apăsate. Jocul scenic, spectacolul în întregul său vizează, nici mai 
mult, nici mai puţin, „condiția umană” Iată un concept foarte larg 
în aria culturii, ale cărui repere, în cazul de față, ar fi trebuit să fie 
fixate cu mai multă limpezime. „Spectacolul va urmări — 
accentuează ritos regizorul — degradarea unui micro-univers uman 
în condiţiile în care sentimentele se transfonnă în contrariul lor — 
apetitul în foame, dragostea în sclavie sexuală, legătura cu pământul 
în robie, - ca reflex al unei epoci de mare aspirație în (sic!) libertate, 
supusă însă tiranic unei umilitoare paupertăți” (Caietul-program). 
N-ar fi pentru prima dată când intenţiile regizorale, temeinic 
susținute teoretic, se materializează numai parțial. Există 
neîndoielnic în acest spectacol unele note grave, fie explicite, fie 
infuze şi cu o anumită energie potenţială; ele converg spre jocul cu 
implicații serioase, fără a atinge însă pragul unui important 
existențialism tragic. „Avertismentul” asupra gravității rămâne mai 
ales subtextual, cu destul de rare irumperi la suprafață. 
Preponderentă este comedia, la al cărei eşafodaj exterior regizorul, 
scenograful şi actorii au lucrat cu sârg. Este o impresie pe care 
„prologul” explicativ şi deopotrivă finalul interogativ-provocator 
(asemenea unei mănuși aruncate sălii) nu reuşesc să o şteargă. 
Spectacolul se încheagă în cheie... semiotică. Există aici o 
desfăşurare debordantă de semne teatrale, unele cu funcționalitate 
estetică, altele plutind într-o dulce gratuitate. Și mai există, în 
strânsă relație cu acestea, un întreg arsenal de gaguri (vizuale şi 
sonore), ce ne duc cu gândul la apetența... ludică a interpreților. 
Dealtfel, spectacolul nici nu poate fi judecat în componente 
separate; riscăm să nu-i prindem nota specifică. Jocul cu frânghia, 
costumele şi pestica, armele, qui-pro-quo-ul, giumbușlucurile, 
efectele burleşti, pendularea între gravitatea studiată şi rictusul 
comic, goana în scenă (se face atletism nu glumă!), unele lăsând 
impresia de dejra vu, înclină vizibil balanța în favoarea comediei, în 
pofida accentelor invocate de regizor, ce se vor cu tot dinadinsul... 

abisale. O axă importantă a spectacolului o reprezintă cea a 
improvizaţiei, conformă în definitiv cu un atare gen de teatru. 
Trimiterile şi aluziile străvezii la contemporaneitate, nu puţinele 
clenciuri aruncate sălii (o replică adresată spectatorilor sună 
umoristic-didacticist: „Dar voi să nu faceți aşa!”), soluții comice, 
adoptate şi adaptate, creează impresia de istorie concentrată a 
teatrului universal comic şi conferă montării tonuri caleidoscopice, 
nu mai puțin delectabile. Se cuvine subliniat jocul de echipă al 
actorilor bârlădeni, toți tineri şi cu o mare voință de împlinire, cu o 
voluptate contagioasă a jocului. Din rândul lor „decupăm ” din 
rațiuni legitime pe Adi Carauleanu (Ruzante, țăran) şi pe Marcel 
Anghel (Menato, țăran), ambii absolvenţi ai I.A.T.C. , promoția 
1981, care debutează în acest spectacol şi o fac strălucit. Talentul lor 
este vizibil lesne și cu ochiul liber, chiar dacă tot atât de evidentă 
este tentația... teribilismelor scenice și a autocontemplării... 
narcisiste. Adi Carauleanu, îndeosebi, în poze studiate, 
supralicitează câte un efect nesupus cauzalităţii estetice. Trasată în 
linii generale, individualitatea lor artistică are nevoie de timp până 
la deplina configurare, până la acel relief interpretativ inconfundabil 
şi imediat recognoscibil. Cei doi — „achiziții? deosebit de 
promițătoare ale teatrului bârlădean — îşi alătură aici în chip fericit 
pe Gabriel Constantinescu (Oşteanul), Dana Tomiţă (Betia) şi 
Gabriela Dima (Femeia). Primul aduce în scenă recuzita și 
mijloacele „soldatului fanfaron”, împletind spiritual o anume 
rigiditate „cazonă” cu poza rizibil-marţială şi cu grimasa grotescă. 
O mască ce se ține minte, o făptură şleampătă, într-un costum hibrid 
de mare efect: coif înalt, cămașă de zale, pantaloni scurţi, ciorapi 
negri, cizme modeme. Sincopele de curaj ale personajului — actor, 
agitația băşcălioasă, impulsurile fanfaron-erotice indică o tonalitate 
preponderent hilară, nu lipsită de o doză de gratuitate căutată. Dana 
Tomiţă s-a intergrat dezinvolt registrului comic al spectacolului, cu 
chicoteli şăgalnice, rostogoliri năbădăioase şi o gimnastică energică 
a corpului. Gabriela Dima are meritul prospețimii şi al 

ingeniozității cochete. Scenografia (semnatar Dragoş Georgescu) a 
facilitat necontenita rotire vitală, agitația pitorească a tipurilor 
umane, forfota şi sarabanda „măştilor”.spectacol colorat, hazliu şi 
picant, trăsnit, alert, tonic — exprimând dispoziția solară a trupei şi 
buna inspiraţie a regizorului. 

1981 


„Europa, aport, viu sau mort!” 
de Paul Cornel Chitic 


Încheind stagiunea cu o premieră absolută — Europa, aport 
viu sau mort! — teatrul bârlădean îşi onorează datoriile artistice față 
de spectatori, ofilind poate şi scepticismul (afişat sau mascat subtil) 
al cronicarului. Orice s-ar spune, o premieră absolută rămâne o 
premieră absolută, exprimând o întâietate şi un punct de vedere ce 
nu are precedent. Destinul piesei lui Paul Cornel Chitic va putea fi 
judecat din perspectiva acestui reper inaugural, înscenările 
ulterioare fiind raportabile în fond la premiera numărul unu.Piesa 
este greu încadrabilă tipologic: pamflet politic? comedie politică? 
parabolă istorică? alegorie grotescă? scenariu literar dramatic? 
Există în structura ei câte ceva din toate acestea, dar nu îndeajuns de 
mult pentru a justifica o opțiune hotărâtă. Balanța tinde să încline în 
favoarea comediei politice, argumentată ca atare de viziunea 
regizorală a lui Matei Varodi, susținut în demersul său de Mircea 
Tofan (decoruri) şi Adriana Raicu-Petre (costume). Piesa este o 
istorie hiperbolizată grotesc, răspunzând, deci, în mai multe planuri 
de semnificaţii, fabulei care prezintă ampla desfăşurare a aparatului 
represiv habsburgic în vederea lichidării mişcării şi ideilor 
paşoptiste (românești) întrupate în personalitatea lui Bălcescu. 
Licenţele în latura cronologico-istorică şi documentară vor fi fiind 
voite, creatorul având — cum se ştie — libertatea de a depăşi pagina 
de arhivă, întemeind o viziune personală asupra evenimentelor. 


115 
WWW.Cimec.ro 


Teodor Pracsiu 


Scrisă bine ca literatură, etalând o seducătoare dialectică a ideilor, 
încadrându-se în genul mai larg al teatrului politic — incitant ca 
dezbatere, interogație, confruntare a omului cu destinul, cu istoria, 
cu societatea — piesa rămâne lacunară, după opinia noastră, în latura 
dramaticului. Altfel spus, personajele vorbesc bine şi interesant, 
sugerând o filosofie a istoriei, intersectată de tonuri polemice. 
Confruntările de idei au acuitate şi un dramatism infuz, o tensiune 
ce stă să se elibereze. Dar încordarea devine potenţială. Simțind 
acest neajuns, regizorul Matei Varodi a căutat soluţiile de 
compensație. Şi-a dirijat interpreții de aşa manieră încât prin 
atitudini corporale, prin gestică, mimică etc., aceştia să-şi compună 
mișcarea exterioară, ca un corelativ al celei lăuntrice, s-o creeze 
acolo unde textul se arată zpârcit în sugestii. Am atins în acest 
punct problema-cheia a specificităţii spectacolului în raport cu 
opera. Este el specific? Şi da şi nu! Montarea lasă să se întrevadă 
suportul politic al evenimentelor, semnificaţia lor adâncă pentru un 
martor de talia lui Bălcescu, nescutit (nici el) de erori şi rătăciri. 
Există o dimensiune ontologică a piesei, ce se regăseşte — deşi cu 
dificultăți de receptare — în spectacol. Mai poate fi detectată în 
straturile adânci ale textului dimensiunea ironico- sarcastică, 
aceasta fulgurată în spectacol, un spectacol ce exteriorizează cu 
precădere dimensiunea parodică. Asistăm minute în şir la o 
desfăşurare parodică a dezbaterii, în care plăcerea etalării semnelor 
teatrale, a gagurilor, a altor soluţii acroşante (nu toate originale, nu 
toate de ultimă oră!) devine precumpănitoare. În sfârşit, nu poate fi 
ignorată în piesă latura contemporaneizării, Chitic năzuind să 
asigure o perspectivă de acum asupra evenimentelor. Ca într-un 
insolit sistem de oglinzi ce reflectă și, concomitent, deformează, 
Bălcescu este aureolat ori minimalizat din unghiul de vedere al 
diferitelor personaje, proiectate și acestea pe ecranul agitat al anilor 
1848-1852. 

Decorul spectacolului are valențe plastice, organizându-se 
pe ideea labirintului (idee mult bătută, totuși!), în cuprinsul căruia 

foliile transparente divulgă maşinaţiuni de culise, foşnesc 
neliniştitor, avertizând asupra destinului fatidic. Comedia este 
câteodată prea puțin comedie, făcând să adie peste capetele 
spectatorilor vântul unei neliniști premonitorii. 

Echipa actoricească binemerită aprecieri pentru modul în 
care și-a asumat partiturile dificile ale piesei, croite pe un specific 
aparte, în care cuvântul joacă un rol primordial. Mai rar întâlnită la 
această scară în teatru, soluția ipostazelor multiple prin care trece 
actorul solicită într-un grad înalt talentul, capacitatea de transpunere 
în registre interpretative diferite, rezistența morală şi fizică. Nu mai 
puțin de nouă actori întruchipează două, trei, patru și chiar cinci 
personaje: Constantin Petrican (Metternich, Wogelmuth, Johannes 
Cajoni), Marcel Anghel (Folticska, Von Bach, Purtătorul aulic de 
cuvănt, Schwazeltritt, Al doilea înalt funcţionar) şi tot aşa Gabriel 
Constantinescu, Adi Carauleanu, Florin Predună, Vasile Mureşan, 
Elena Petrican, Marina Banu, Valy Mihalache. Doar Virgil Leahu 
(Pupak) şi Lily Popa-Alexiu (Elena Sturdza) rămân în ipostaze 
unice. Măştile trăiesc şi se zbat, discută, filosofează, colportează 
zvonuri, cultivă intriga într-un deconcertant vârtej caleidoscopic. A 
evidenția unul, doi interpreți înseamnă a comite un gest inechitabil 
la adresa trupei. Confruntată cu un text de o dramaticitate relativă şi 
cu viziunea voluntar- personală și temerară a regizorului, echipa 
actoricească a trudit cu tragere de inimă la verticalizarea piesei, 
înnobilând cu sudoarea trupului şi arderea lăuntrică scândura aspră 
a scenei. 

1982 


„Micul infern” de Mircea Ştefănescu 


Micul infern aparține aici universului familial, după cum, 
prin analogic şi la altă scară, marele infem ar trebui să aparțină 

universului social. Familia burgheză trăieşte într-o echilibristică 
etică precară şi doar bonomia autorului o salvează de la „ecuaţia 
compromițătoare” Într-o notă marginală la Micul infern, Mircea 
Ştefănescu observa că, fără a fi tezistă, piesa este dedicată „iubirii 
consfințite” Despre personajele sale, fixate demult în rigide tipare 
temperamentale şi caracterologice, spunea în același loc: „Oamenii 
aceştia sunt prea înecaţi în deficiențele lor ca să mai poată face 
altceva în anul 1948 (actul final), când sunt prea bătrâni ca să-şi 
regrete inutilitatea vieţii, în comparaţie cu cea nouă ce se deschidea 
generațiilor următoare” lată două idei pe care regizorul Matei 
Varodi le-a avut în vedere în recenta sa montare. Sprijinul 
scenografei Adriana Raicu-Petre s-a dovedit benefic în cristalizarea 
acelui spațiu semicircular, de cavou, în incinta căruia o lume 
crepusculară își trăieşte zvâcnirile agonice. Spectacolul poartă 
vizibil “pecetea Varodi”, detectabilă imediat în accentele moderne, 
în unele soluții, în poante, în pitoresc şi culoare. Fără a avea 
rigoarea compozițională a Moschetei, montarea de acum este 
absolut delectabilă şi nu şovăim în a o cataloga: de succes de casă 
şi de public. Lucrurile sunt frumos caligrafiate, cu o mână sigură şi 
cu plăcerea detaliului cizelat, fără mari stridențe şi fără 
incongruente stilistice. Dacă se fac concesii, acestea sunt în raport 
cu gustul foarte larg şi încăpător al publicului... hedonist. Cum 
salturile temporale acoperă în piesă o acoladă de 45 de ani, 
interpreții au şansa compozițiilor şi se poate spune că le-au izbutit 
destul de bine. Este vorba, în speţă şi într-o ordine care este numai 
a noastră, de Marina Banu (Soacra), Virgil Leahu (Doctorul), Valy 
Mihalache (Soţia), Vasile Mureşanu (Ordonanţa) şi Gheorghe 
Doroftei (Soţul). Marina Banu acoperă credibil “vârstele”, de la 
cucoana aprigă până la bătrâna atinsă de senilitate dar încă 
viguroasă. “Măştile” sunt expresive şi dincolo de uşoara 
caricaturizare (voită) — perfect integrabile succesiunii epice. Mai 
reținut decât altădată, mai economicos, jucând “strâns” şi cu un 
permanent autocontrol, Virgil Leahu marchează o izbândă. Doctorul 

său este nuanţat, viu, plauzibil. Cu atribute similare poate fi judecată 
evoluția actriței Valy Mihalache, de la juna soţie conştientă de 
farmecele ei şi până la femeia matură şi vârstnică dedată jocului 
nevinovat al amintirilor. Vasile Mureşanu este pitoresc, hazliu şi 
concordant cu datele personajului său, suportând “supliciul” hilar al 
şorțulețelor, fundițelor, scufiilor şi baticelor — ca accesorii ale... 
femeii de bucătărie. Un efort notabil depune Gheorghe Doroftei în 
a-şi nuanţa vocal partitura şi a se înscrie pe axa cerută de personaj. 
Lily Popa-Alexiu (Secretara) a compus portretul femeii fatale, având 
farmecul şi forța magnetică de seducţie ale acesteia. În fine, Florin 
Predună îngroaşă datele şi fixaţiile cazone ale Curtezanului, 
sugerând cretinizarea şi automatismul soldățesc. “Masca”e cam tare 
şi unele mici atenuări n-ar fi stricat. Spectacolul, văzut global, 
atinge coarda duioşici, a sentimentalismului şi bonomiei (satira e ca 
şi inexistentă!), degajând un fin parfum de epocă. Duhul piesei, acel 
duh inefabil de care se face adesca caz, s-a insinuat subtil în 
spectacol, parcă în pofida registrului regizoral de ultimă oră, ce 
nu-şi refuză pantomima, secvenţa revuistică, dansul grotesc, gagul 
absurd, găselnița pitorească. Făcându-şi mâna, Matei Varodi a 
depăşit cu eleganță micile obstacole presupuse, cu gândul la marile 
montări. 

1982 


„Nota zero la purtare” de Virgil Stoenescu 
şi Octavian Sava 


Lirism, candoare adolescentină, momentul esenţial al 
opțiunii, ciocnirea dintre vechi şi nou, polarizări caracterologice şi 
comportamentale, poezia iubirii înmugurite, atitudini desuete şi 
atitudini înnoitoare, asprimile şcolii, ale unor profesori, în contrast 
cu sensibilitatea şi înțelegerea manifestate de către dascălii noului 

val (suntem în 1945), servituți anacronice şi limpeziri de strictă 
actualitate, pendularea permanentă între negativ şi pozitiv, 
echilibristica şovăielnică pe firul fragil ce desparte lacrima de 
zâmbet, teribilismele vârstei tinere şi încă alte note specifice sunt 
detectabile în această piesă cu titlu acroşant - Nota zero la purtare — 
nescutită, în esență, de un maniheism tezist-demonstrativ. 
Interogaţia îngrijorată a autorilor (Caietul-program), ceva de genul 
„Mai rezistă piesa noastră la dintele timpului?”, poate primi un 
răspuns înseninat. În pofida atmosferei — deliberat antitetică — şi a 
unor elemente fatal datate, compunerea dramatică a lui Virgil 
Stoenescu şi Octavian Sava emoţionează încă prin calda pledoarie 
pentru sinceritate şi omenesc. Publicul tânăr o redescoperă cu o rară 
şi indicibilă plăcere participativă, implicându-se afectiv într-un 
univers moral, întrucâtva familiar, „temele” adolescenței fiind 
eterne. 

Opţiunea teatrului bârlădean se susține ipso-facto, iar 
argumentele pro-domo ale scmnatarului regiei, Vasile Mălinescu, 
sprijină o evidență greu de clintit. În plan strict spectacologic, 
montarea se cuvine judecată în funcţie de registrul artistic 
predominant. Vorbind despre text, toată lumea ştie că ne aflăm în 
fața unei comedii şi nu avem motive speciale să subminăm acest 
termen ce acoperă efectiv o realitate literară. Admitem că dulcea 
comedie este impregnată de puternice note liric-sentimentale, 
nostalgic-evocatoare şi nu altfel decât în sensul cuvenit trebuie 
înțeles rostul personajului raisonneur Moş Griguță, intendentul 
şcolii, interpretat cu simţire de Vasile Mureșanu. Trupa, fidelă 
regizorului până la un punct, a înțeles să estompeze notele lirice, 
dând frâu liber jocului debordant — glumeţ în ecuaţie... şcolărească. 
În consecință, teribilismelc protagoniştilor au fost îngroșate, farsele 
s-au jucat „tare”, cu o fermitate ce se dorea persuasivă în raport cu 
sala (care sală rezona stimulator și incitant), eroul necontestat fiind 
— nici că se putea altfel — Marcel Anghel, alias lonaş Oproiu — 
„Tarzan” Actorul a ţinut să ne transmită mereu, cu obstinație, 


120 
WWW.cimec.ro 


Clipa ca permanență 


„gâlgâiturile” vocale şi strigătele inconfundabile ale celebrului erou 
al junglei. Pitorescul interpretării nu putea scăpa „galeriei”, care a 
salutat cu satisfacție zgomotoasă partitura. Parțial dezechilibrat sub 
raportul tonalități, al accentelor, exagerând în latura descărcărilor 
energetice, spectacolul satisface prin idee şi temă ca şi prin lucrul 
echipei, care a probat un bun devotament scenic. Problema este şi 
rămâne una de dozaj şi de temperare a exceselor. Telegrafic, despre 
ceilalți interpreţi: Doru Zaharia (Ştefan Vardia), sobru, reținut, 
economicos, în rol, Adi Carauleanu (Mişu Felecan), talent, 
inteligență şi expresivitate; Ștefan Tivodaru (profesorul Matei 
Butnaru — „Columb”), exact, riguros, sugerând cu fineţe bonomia 
înțeleaptă şi comprehensivă; Zaharia Volbea (prof. Zurăscu — 
„Vucca”), dinamic, în notă, uşor devitalizat; n-ar fi stricat un plus de 
vigoare şi de energie despotică „ia la Vucea”; Aurel Ionescu (Anton 
Pleșoianu, directorul liceului), corect; Marian Râlea, debut (Miron 
Răducanu - „Barbarosa”) — deosebit de promiţător; ceilalți 
interpreți „s-au topit” într-un relief interpretativ amorf. 
Scenografia Adrianei Raicu-Petre, în esență funcțională, suferă prin 
impersonalitate şi lipsa pregnanței cromatice. Binevenit în 
economia (cam pauperă!) a stagiunii, spectacolul dă satisfacție 
publicului tânăr, un public ce are multă nevoie de teatru în acest 
secol hipertehnicizat. 

1983 


»Discipolul Diavolului” de Bernard Shaw 


Scriind o piesă pentru puritani — „Discipolul Diavolului”, 
melodramă în trei acte, 1897 (tradusă în româneşte de admirabilul 
om de cultură care a fost Petru Comamescu — v. vol. „Cezar şi 
Cleopatra, Ucenicul Diavolului, Pygmalion”, E.P.L. Bucureşti, 
1963, prefață şi tabel cronologic de Silvian Iosifescu), Bemard 

Shaw, clasicul, nu şi-a dezmințit vocaţia iconoclastă. Ironia subțire, 
persiflarea străvezie, aluzia malițioasă nu lipsesc din această piesă 
paradoxală, construită cu ingeniozitate de maestru, ca o 
demonstraţie de virtuozitate. Oprindu-se la Shaw, regizorul Cristian 
Nacu a realizat — nici vorbă — un act de opțiune axiologică, 
dramaturgul fiind un etem contemporan, un autor actual prin sensul 
peneral al operei, acuitatea observaţiei morale şi sociale, 
generozitatea mesajului. A juca un Shaw pe scena bârlădeană 
echivalează cu un act de cultură ce depăşeşte ca tâlc, simpla 
aventură repertorială ori opţiunea de orgoliu, năzuind să intre în 
conştiinţa publicului. Păcat ca de la text la spectacol, translaţia s-a 
făcut cu incongruențe și scăpări; câte ceva din vibrația inefabilă a 
piesei se pierde pe scenă, unii interpreți își „calibrează” partiturile 
după un calapod strict personal. Viziunea corect — moderată a 
regizorului se vede concurată „în subtext” de un duh degradant, 
caricatural. Metafora  regpizoral-scenografică  (semnatarul 
scenografiei: Mircea Tofan) se impune ochiului critic; în prima 
parte, pereţii zdrențuiți sugerează expresiv decrepitudinea locului; 
cu excepția lui Richard (Dick) Dudgeon, eroii trăiesc animați de 
stricte țeluri mercantile; moştenirea de familie trezeşte reacții 
diverse, specifice cupidităţii şi avariţiei şi doar flegmaticul şi 
nonșalantul Dick face notă discordantă în vestita scenă a citirii 
testamentului. Scenografia potențează inspirat și catalizează 
sensurile spectacolului şi în partea a doua: panourile — grilaje 
compun un spațiu închis, fără orizont, un spaţiu sufocant al 
claustrării; eroii înşişi poartă costume ciudate, peste care atâmă 
plase cu ochiuri mari; personaje închise în propria carapace egoistă; 
văd îngust, simt puțin şi trăiesc la nivel rudimentar. Rolul lui 
Richard Dudgeon este interpretat cu aplomb dar şi cu o tentă 
parodică de Adi Carauleanu; sobră şi exactă — Marina Banu 
(Doamna Dudgeon); pitoresc în decăderea-i fizică şi cu masca 
impenetrabilă — Victor Dan (Christy Dudgeon); auster, sobru, rigid 
— Gheorghe Doroftei (pastorul Anderson), Constantin Petrican 

(Generalul Burgoyne) a intuit resorturile morale ale personajului 
său (nonşalanţă, ironie subţire), jucându-l cu inteligență şi umor; 
Lily Popa-Alexiu nuanțează fericit stările sufleteşti ale eroinei. Au 
contribuții meritorii la nivelul replicii, mimicii, atitudinii corporale, 
al pesticii: Ştefan Tivodaru, un energic, autoritar Maior Swindon, 
Florin Predună (Notarul Hawkins), exact până la un punct dar, din 
păcate, contând pe efecte vocale de un gust îndoielnic, parodiind 
(involuntar?) maniere ilustre de interpretare, Gabriel 
Constantinescu (Capelanul), Carmen Rădulescu (Doamna Titus 
Dudgeon) ş.a. Plauzibile în fond când sunt considerate individual, 
aceste partituri lasă impresia (când sunt subsumate riguros structurii 
regizoral-scenografice) unei căderi de tonus emoţional, cantonând 
prea repede în pitoresc şi în facil. Crâmpeie de spectacol vibrează 
credibil, marea simfonie nu se încheagă... 

1983 


„Pensiunea doamnei Olimpia” de I. D. 
Şerban 


Într-un „spaţiu închis” (o pensiune), un grup de femei 
traversează un timp incert, generat de război (suntem la începutul 
anului 1944) şi-şi caută pe căi diverse echilibrul existenţial. Se 
poate vorbi chiar de un grad anumit de debusolare — efect plauzibil 
şi întristător al marii conflagrații. Fiecare eroină reprezintă, în felul 
ei, o individualitate ce se distinge prin temperament, îndeletniciri şi 
filosofie de viață. 

Până la un punct, acumulările se produc treptat, clarificările 
fiind, în aceste vremuri tulburi, anevoioase şi nesigure. Există însă 
şi momente esențiale, clarificatoare, momentele opțiunilor decisive, 
când ritmul evenimentelor se accelerează şi când deciziile rapide 
sunt hotărâtoare. Din păcate, tocmai aceste momente definitorii sunt 

insuficient motivate estetic în piesă şi, în translație scenică, de 
spectacolul bârlădean. Gradarea faptelor s-ar fi cuvenit să fie mai 
riguroasă, acumulările mai revelatoare, saltul spre un alt nivel de 
înțelegere a evenimentelor — mai pregnant. Explicit, se poate pune 
întrebarea în ce măsură reacția moral-psihologică împotriva 
războiului se converteşte — credibil artisticeşte — într-o reacție 
umanistă, capabilă să apere adevăratele valori? Lucrurile rămân 
oarecum nedesluşite, iar spectatorul se vede oarecum în situația 
paradoxală de a accepta aserțiuni de care nu poate fi convins dintr-o 
dată. Tocmai întrebările cheie capătă — spectacular vorbind — 
răspunsuri ezitante ori aproximative. Dacă piesa lasă faptele în 
incertitudine, nici spectacolul nu le clarifică. Regizorul Matei 
Varodi, secondat scenografic de Mircea Tofan şi de Rodica 
Porumbel (costume), a tins — după toate semnele — spre un gând 
creator, dar acesta nu se încheagă, rămâne volatil. Regretul este cu 
atât mai mare cu cât montarea are merite, este organizată judicios, 
chiar cu o anume rigoare pedantă, vădind pe alocuri şi o certă 
energic expresivă. Începutul şi finalul relevă capacitatea de 
vizualizare plastică a regizorului şi scenografului, susținuți cu 
aplicație — deşi cu inegalităţi — de o bună echipă actoricească. 
Tensionarea spectacolului, realizarea necesarului crescendo 
credibil, concentrarea (s-au operat amputări, sunt la modă) rămân în 
cazul de față frumoase deziderate într-un corp compozițional ce se 
diluează treptat şi pierde din altitudine. 

Actriţele distribuției au ştiinţa conturării individualităților: 
Marina Banu (Olimpia) ştie ce vrea şi joacă în câmpul convenției cu 
firesc şi aplomb; Milena Rizescu-Doroftei (Ligia) ne propune o 
„nebunie” plauzibilă artistic şi o disimulare posibilă în planul 
ficţiunii scenice, deşi cu unele ezitări, Dana Tomiţă (Sanda) — 
ostentativă în prima parte, mai apropiată de datele personajului în 
partea a doua; Valy Mihalache (Angela) este excelentă în momentul 
întoarcerii spăşite la pensiunea adversă, Elena Țuţulan (Jeanine) 
face exces de cochetărie;, Eudoxia Wolbea (Nana) sugerează cu 

fineţe exasperarea frustratei. Au mai evoluat Maria Tivodaru (Lola), 
Smaranda Herford (Clementina), Tamara Ciociu (Aneta), ultima 
agitându-se mult. 

Lipsind premisa textului de excepție (de unde şi 
scepticismul regizorului), spectacolul poate fi etichetat lesne cu un 
atribut neomologat încă de estetica teatrală: onorabil. 

1983 


» Hangita ” de Carlo Goldoni 


Teatrul bârlădean a scos la rampă spectacolul cu picsa 
Hangiţa de Carlo Goldoni, făcând un gest oportun de restituire 
teatrală. Noua montare ne aminteşte în chip izbitor de Moscheta, 
ambele puse în scenă de regizorul Matei Varodi, a cărui predilecție 
pentru comedie este un fapt probat. A devenit oare spectacolul cu 
piesa lui Ruzante termenul de referință obsesiv al directorului de 
scenă? Dacă da, acesta este dator să sc elibereze cât mai repede de 
atari servituți şi să lucreze cu mai multă rigoare şi originalitate. A 
fetişiza o manieră de înscenare, a ridica la rangul de principiu 
ordonator soluții mai mult sau mai puțin aleatorii reprezintă un 
demers steril din start. Tinerețea este incompatibilă cu obstinata 
cantonare în poncife, drept pentru care sugerăm regizorului o 
luminoasă şi prabnică eliberare din câmpul locurilor comune. 
Altminteri, spectacolul este interesant, agreabil, vioi, deconectant şi 
pitoresc. N-am găsit aici nici „subtexte” destinate galeriei, nici 
„contemporaneizări” factice, nici aluzii străvezii,nici trimiteri 
gratuite, nici gaguri în cheie dublă — adică arsenalul ieftin de 
câştigare a unui public generos, inocent şi disponibil. În chip 
programatic regizorul n-a mizat pe aceste laturi frivole — care îl 
puteau ispiti şi cărora le cad pradă destui directori de scenă mai slabi 
de înger şi în criză de personalitate — ci a căutat cu tenacitate şi 

fervoare să restituie ceva din specificitatea teatrului goldonian. 
„Prologul” şi „epilogul” sunt concepute pe sugestia jocului de 
marionete, idee judicioasă, în spiritul commediei dell'arte, al 
teatrului improvizației — modalități dramatice depășite cu strălucire 
de Goldoni prin definirea caracterelor. Desigur, povestea de iubire a 
prea frumoasei Mirandolina şi a glacialului (la început) cavaler Di 
Ripafratta nu are suficientă consistență pentru a merita să fie spusă. 
Îndrăznim să avansăm aserțiunea că nu are nici o semnificaţie aparte 
şi spectatorul contemporan se pătrunde de adevărul diversității 
tipologice şi al „istoriei erosului care se repetă la nesfârșit”, 
făcându-se mai înțelept, deci mai filosof. Jocul (Şi joaca) actorilor 
place ochiului (interior), montarea transportându-ne într-un ev 
pudrat şi parfumat — evul perucilor și al plecăciunilor maiestuoase. 
Întregul „ritual” scenic este „subminat” de interpreți cu detaşare 
ludică, zâmbet şugubăţ şi complice. Este utilă structura scenografică 
etajată, gândită şi închegată de Rodica Porumbei, în pofida faptului 
că permanentul urcuş şi coborâtul în trombă pe scările scârțâitoare 
creează asperități sonore supărătoare, ca să nu mai punem la 
socoteală sincopele ce survin pe fluxul acţiunii. Adi Carauleanu 
(Cavalerul Di Ripafratta), Virgil Leahu (Marchizul Di Forlipopoli), 
Ştefan  Tivodaru (Contele  D'Albafiorita), Dana  Tomiţă 
(Mirandolina), Valy Mihalache (Ortensia), Paula Râpeanu 
(Dejanira) şi Marcel Anghel au materializat gândul regizoral, cu 
infidelitățile menţionate, cu unele îngroşări şi excese, dar cu 
personalitate, plăcere şi o anume exuberanță persuasivă ce plasează 
spectacolul cu o treaptă mai sus decât cea estimată inițial. 
Optimist şi lesne digerabil, spectacolul bârlădean se înscrie 
fără tăgadă în registrul onestității, al efervescenţei tinereşti şi active. 
1983 

„Clipa ” de Virgil Stoenescu 


Piesa lui Virgil Stoenescu mărturiseşte orgoliul de a pomi 
dinlăuntrul romanului omonim al lui Dinu Săraru, numai că 
operaţiunea a dus fatalmente la împuținarea materialului epic în 
favoarea concentrării şi focalizării episoadelor esenţiale. A rezultat, 
la Bârlad, un spectacol dinamic, de relevabilă factură artistică şi de 
sensibilă pulsație omenească, semnat regizoral de Constantin 
Dinischiotu (autorul unei montări similare la teatrul din Constanța) 
şi scenografic de Rodica Porumbel. Mărturisirea prozatorului Dinu 
Săraru este seminificativă şi pentru dimensiunea ideatică a piesei în 
discuţie: „„...romanul Clipa s-a născut din nevoia mea de a spune 
adevărul şi de a mă angaja să arăt că se poate spune” Virgil 
Stoenescu a căutat să-şi asume această coordonată definitorie a 
cărții, asigurând o translație conformă, cu gândul secret de a realiza 
nu o dramatizare benignă, mai mult sau mai puţin onestă, ci o operă 
ce-şi revendică orgolios statutul autonom, deşi legile creaţiei — ştim 
bine — nu admit hibridul artistic, respingându-l ritos. Sigur că 
romanul şi- ipso facto — piesa sunt astăzi datate prin forța 
ineluctabilă a evenimentelor istorice. Dincolo însă de cortina caducă 
a întâmplărilor, dincolo de aluviunile agitatoric-politice ale 
dezbaterii, sunt de reținut seismele lăuntrice și crispările existențiale 
ale protagoniştilor într-un moment istoric strict delimitat, un timp în 
alertă sau, cum spunea Marin Preda, un timp care nu mai avea 
răbdare, când trebuia să alegi între un utopic (Şi cum s-a văzut) 
iluzoriu viitor şi un rău vag precizat şi greu de verificat, între un 
sistem de valori în curs de constituire şi un altul ce-şi epuizase 
posibilitățile, între aburul inconsistent al unei epoci de aur şi 
incertitudinile derutante ale clipei. Pe temeiul fragil al dezbaterii 
politice, regizorul a lucrat cu profesionalism, imprimând montării 
cota de credibilitate necesară. 

Constantin Dinischiotu rămâne în bună măsură fidel (nu 

spunem tributar) modalităţii artistice aplicate spectacolului 
constănţean. N-a reușit şi, probabil, nici n-a dorit să se desprindă de 
un termen de referință anterior. Montarea etalează virtuți ale 
teatrului politic, ale teatrului-dezbatere, regizorul rămânând şi aici 
credincios ideii de implicare a publicului. În această ecuaţie 
spectaculară, rolul personajului-martor, personajului-raisonneur, 
personajului-actor (Comentatorul: Elena Petrican, în spectacolul 
constănţean — /leana Ploscaru) se relevă ca deosebit de important. 
Interpreta bârlădeană, ca şi colega ci mai sus amintită, deține datele 
necesare pentru tripla ipostază artistică: aplomb, detaşare, căldură, 
vibraţie, sensibilitate, rigoare. O notă de uscăciune estompează 
întrucâtva imaginea finită. Un al doilea argument al implicării îl 
reprezintă, pe latura grotesc-negativă, personajul Mihalache 
Dometie (Virgil Leahu), cu intrări Şi ieşiri din, respectiv, în sală. 
Dacă latura exterior-vivace, a „cadristului” delator a fost bine 
conturată, cealaltă — gravă, neliniştitoare, malefică — abia s-a simțit. 
Admitem însă că interpretul a muncit serios la cizelarea rolului şi 
binemerită aprecieri. Constantin Petrican (Dumitru Dumitru), 
minus unele secvențe de rigiditate, a restituit tensiunea şi vibrația 
personajului în lupta sa tenace pentru adevăr. Este autoritar şi 
apropiat, energic şi mătăsos, senin şi înnegurat — un om constituit 
din antinomii oximoronice seducătoare, un om cu lumini şi umbre 
ce-şi devanscază timpul prin credință şi putere vizionară. Un rol 
frumos compune Lily Popa-Alexiu (Ruxandra Mărăcineanu), 
probând, în cele mai bune momente, capacitatea de iluminare 
lăuntrică, de transfigurare. Sunt sugestive scenele apropierii — 
retragerii în preajma omului iubit, Dumitru Dumitru. Actrița 
sugerează cu fineţe și simţ al nuanţei impulsul retractil concomitent 
cu dorința apropierii, jocul fulgurant al simțămintelor contradictorii, 
ezitările femeii demne ce lasă iniţiativa bărbatului. O fină scenă a 
intrării în neființă realizează Smaranda Herford (Măria), străbătută 
discret de fior existenţial. Au contribuții necesare: Ștefan Tivodaru 
(Petre Nobilu), demn, afectuos, sobru, Marcel Anghel (Tudor 

Cemat), cu denivelări de accente, Dana Tomiţă (Carmina), mai mult 
„pozitivă” ca soție decât capricioasă şi dificilă, cum ar fi trebuit, 
Gabriel Constantinescu (Năiţă Lucian), Gheorghe Doroftei 
(Maiorul), cu rigidități de „dur” ş.a. 

Organizat cu pricepere profesională şi simț al măsurii, 
altemând cu dibăcie timpurile „narative”, schițând retrospective 
sugestiv-evocatoare, spectacolul trăieşte estetic într-o expresie 
scenică adecvată, pe alocuri emoţionantă. 

1984 


„Idolul şi Ion Anapoda” de G. M. 
Zamfirescu 


S-au împlinit nu de mult 50 de ani de la premiera absolută a piesei 
„Idolul şi Ion Anapoda” de G. M. Zamfirescu. Evenimentul a avut 
loc la 17 decembrie 1934 la Teatrul Naţional din București şi cu 
intermitențe — probabil inerente — această comedie amară (sintagma 
aparţine autorului) se joacă pe scenele țării. Dacă G. M. Zamfirescu 
a intrat definitiv în istoria dramaturgiei noastre printr-o singură 
comedie, Domnişoara Nastasia, nu înseamnă ipso facto că Idolul şi 
Ion Anapoda n-ar putea suscita interesul legitim al directorilor de 
scenă. Credem chiar că recenta opţiune a teatrului bârlădean este 
motivată, în pofida unor deficiențe de construcție și a „subțirimii” 
caracterelor, semnalate la timpul cuvenit de critica specializată. 
Noua montare înscrie în contul teatrului un moment al 
profesionalității bine temperate, ca să nu spunem prudente sau 
reticente. Lansăm aserțiunea neuitând nici o clipă că regia poartă 
semnătura unui nume notoriu în spectacologia românească actuală — 
Mihai Fotino — actor la Teatrul Naţional „I. L. Caragiale” din 

Capitală, dar nu vom comite eroarea de a judeca prestigiul şi nu 
opera finită. Înclinăm să credem că proaspăta înscenare a avut o 
naştere dificilă, fiind moşită cu anevoinți multiple, în ritmul — 
imprevizibil — al activităţii unui colaborator nu întotdeauna 
disponibil, nu întotdeauna prezent la fața locului. Este greu de 
stabilit, în atari circumstanţe, în ce măsură montarea de acum îl 
reprezintă cu fidelitate pe regizor, în toate intențiile, în toate 
gândurile şi ideile sale artistice. Coerenţa lăuntrică a spectacolului 
este ici-colo fisurată, dezvăluind aproximaţii, soluții de moment, 
mici improvizații salvatoare. Nici registrul interpretării nu este peste 
tot impecabil, lăsând un spaţiu mai larg pentru găselniţe benigne, 
„cârlige” factice, giumbuşlucuri gratuite. 

Din această perspectivă ar fi fost poate de dorit ca regizorul însuşi — 
autorul unui proiect ambițios şi riguros în datele preliminare — să 
cântărească mai atent lucrurile şi să avizeze un fapt de artă perfect 
cristalizat. Scenografia însăşi (semnatară Adriana Raicu-Petre) 
putea fi încă mai bine structurată şi ordonată în funcţie de o idee- 
vector. Altminteri, rămâne de un realism cuminte, netransfigurat 
plastic, încărcată şi, paradoxal, simpluță. O atare scenografie, abia 
merituoasă, mai mult ilustrează şi mai puţin exprimă în consonanță 
cu textul. Dacă ar fi să optăm pentru interpretările monolitice, ne- 
am opri la cele datorate Elenei Petrican (Stăvăroaia) şi lui Simon 
Salcă (Aristotel). Sunt cele mai închegate şi cele mai coerente în 
raport cu ecuația comportamental-caracterologică a personajelor 
respective. Elena Petrican ştie să fie coana-mare, în amurg erotic, 
cu admirabile zvâcniri de demnitate repede reprimată, cu fandoseli 
pitoreşti, râs pâlgâitor, şăgălnicie perfidă, clamări şi echivocuri 
transparente, o femeie încă verde, privind viața din unghi hedonist, 
cu detaşare lucidă şi uneori cu cinism, trăind acum din amintirile 
unei tinereți şi unei maturități furtunoase, deloc ortodoxe. 
Stăvăroaia, în variantă bârlădeană, exprimă plenar potenţele comice 
ale actriței, intuiţia artistică și inteligenţa în construcția unei siluete 
scenice memorabile. Rămâne antologică secvenţa în care femeia, 

sigură de succesul ei, apriga văduvă a bravului maior Stavăr, păşeşte 
bărbăteşte spre dormitorul mai tânărului lon, dar se opreşte din 
gestul avântat la apariția intempestivă a unui intrus. Am admirat arta 
actriței, sigură de meșteșugul scenic, ştiind de această dată să evite 
cu dibăcie capcanele cabotinismului. O bună partitură scenică a 
realizat Simon Salcă, despre care se poate spune un adevăr la 
îndemână: a avut un rol convenabil. De acord! Dar câți actori nu 
ratează prea adesea atâtea roluri generoase, gata făcute, cum se 
spune?! Să nu uităm acest detaliu şi să dăm Cezarului ce este al 
Cezarului. Ne-au convins în bună măsură Gabriel Constantinescu 
(Valter), minus micile ieşiri personaliste, Lily Popa-Alexiu (Frosa). 
Rol greu, misiune delicată pentru tânăra actriță, realizare 
merituoasă. Masca chinuită, din prima parte, este prea chinuită: 
animal hărțuit, speriat, incomod pentru toți, docil, trist, de o tristeţe 
covârşitoare. Iluminarea finală nu alungă din mintea noastră 
imaginea inițială, născând o polaritate psihologică incompatibilă: 
fațetele personalităţii ei par greu de împăcat dacă le unim sub 
semnul aceleiaşi făpturi. Marcel Anghel (lon) a jucat adesea pe 
băiețaşul îmbufnat căruia i s-au luat jucăriile. Nu e uşor să legi 
imaginea sa de cea a personajului curat, bonom, delicat, iluminat 
finalmente de revelația iubirii. Voind cu obstinaţie să joace altfel, 
actorul a cantonat în stilul ştiut, compus în principal din răstiri 
virile, icnete vătuite, gestică stângace, de copil prins asupra greșelii, 
ciudate deplasări în scenă, cu picioarele țepene — joc de marionetă. 
În câteva momente (nu multe) actorul are intuiţii juste, schițând 
eroul anapoda, greoi, timorat şi fundamental cinstit. Elena Țuţulan 
(Mioara) şi-a etalat cu graţie feminitatea, mizând pe farmecul lasciv, 
dar a jucat poate prea mult păpuşica prostuță şi capricioasă, 
fandosita etem ofensată. N-ar fi stricat o undă de umanitate în 
structura acestui manechin de lux. Tamara Ciociu (Icu Dănicel) n-a 
avut un rol de pondere pentru a îngădui o judecată răspicată. E 
haimanaua inteligentă care place şi amuză, stâmind un zâmbet de o 
clipă. 1985 

Zapolska 


Va fi fost o vreme când piesele Gabrielei Zapolska (1857 — 
1921) se vor fi bucurat de succes pe scenele țării sale și în 
străinătate. Faptul este de altfel indubital. Sensibilitatea 
contemporană le receptează astăzi cu parcimonie, fiindcă datele 
problemei s-au schimbat, spiritul epocii este altul şi nu orice conflict 
domestic (spre a ne opri la axa piesei de față) degajă cu necesitate o 
semnificație general-umană. Cum numele autoarei nu spune prea 
multe spectatorului român, iar detaliile de istorie literară sunt în 
cazul de față superflue, nu ne rămâne decât să ne întrebăm în ce 
măsură este îndreptățită axiologic opțiunea repertorială. Mulţi 
autori importanți aşteaptă înscenările novatoare pe care le-ar merita 
cu prisosință. Clasici sau contemporani, acești dramaturgi reintră 
sau intră în circulație cu anevoinţi multiple, obiective, ținând de 
sociologia receptării şi de meandrele biografice şi ideologico- 
estetice ale fiecăruia. E ca şi cum o fatalitate implacabilă ar prezida 
inițiativele repertoriale şi nu-i rămâne cronicarului decât alternativa 
de a se pleca în fața evidenţei. Nu vrem să lăsăm impresia că dăm 
cu o mână și luăm cu cealaltă: propunându-şi un atare titlu, instituția 
bârlădeană are meritul de a realiza un afiş divers al stagiunii, chit că 
de la diversitate la eclectism estetic nu e decât un pas. Uneori, 
aleatoriul asociativ impune vecinătăţi dramaturgice paradoxale şi 
devine principiu ordonator. Regizorul Cristian Nacu a tratat textul 
cu multă seriozitate, găsind nimerit să-l transfere din registrul comic 
în cel al dramei. Subtitlul fără echivoc — comedie în trei acte — n-a 
trezit nici o inhibiție directorului de scenă. Care este miza politico- 
ideologică a piesei, respectiv, a spectacolului? Evident, dezvăluirea 
moralității discutabile a familiei într-o epocă revolută. Care este 

miza morală? Avertismentul implicit, al cărui ecou trebuie să 
reverbereze în conştiinţa spectatorului contemporan: să fim morali! 
Care este miza comică? Dată fiind metamorfoza impusă de regie, 
comicul se străvede cu zgârcenie, în planul limbajului, al câtorva 


z» 


replici- maxime spirituale ce „percutează” în sală cu efect modic. 
Despre miza axiologică poate depune mărturie istoria literară 
obiectivă, care socotește piesa cea mai bună creație de gen a 
autoarei. 

Într-un spațiu scenografic ambiguu-polisemantic 
(semnatară Rodica Porumbel) se mişcă o trupă domică să se 
impună. Elena Petrican (Doamna Dulska), o excelentă actriță, de 
altfel, dă aici frâu liber unei încrâncenări ce întrece măsura 
rezonabilă, uitând că ne aflăm într-un spațiu moral eminamente 
comic. Chiar dacă, în ansamblu, personajul este plauzibil şi 
acceptabil, destul de bine conturat estetic, rămâne hiba dozajului în 
exces, cu efecte tari, durități verbale şi asprimi gestuale. Virgil 
Leahu (Zbysko) a avut intuiții juste, un joc nuanțat şi expresiv, 
minus, desigur, alinturile ştiute: unduirile corporale, rotunjirea uşor 
emfatică a frazei, edulcorarea emisiei vocale. Dana Tomira 
(luliasiewiczowa) a intrat bine în pielea personajului, în timp ce 
Elena Țuţulan (Mela) continuă să se auto-admire scenic dintr-o 
irepresibilă pomire narcisistă, căutând cu o obstinație demnă de o 
cauză mai bună pozele „şic”, poziţiile lascive, departe de datele 
psiho-fizice ale eroinei, care are numai 16 ani. Smaranda Herford 
(Tadrachowa) ratează milimetric rolul din exces de „cârlige” 
verbale și gestuale. 


1985 

Dramaturgia lui Ion Băieşu conţine antinomii paradoxale, 
contraste oximoronice capabile să-i ofere note de originalitate şi de 
individualitate greu confundabile. Teatrul său este concomitent grav 
şi comic, sublim şi grotesc, terestru şi celest, evanescent şi de o 
materialitate grea, insinuant şi explicit, aluziv şi direct, nescutit, în 
orice caz, de facilități şi de soluţii gratuite, de sentimentalism şi 
rezolvări poetic-fanteziste, dar mereu plin de farmec şi de o 
invidiabilă audiență. Personajele sale, atât cele din teatru cât şi cele 
din proza scurtă (nu puţine schițe modice au devenit, prin dezvoltări 
îndrăznețe, piese autonome), rostesc enormități hazlii sau grave pe 
tonul cel mai serios cu putință, exhibându-şi natura lăuntrică 
ireductibilă. Marile concepte (cosmos, infinit, dragoste, eternitate, 
absolut) sunt invocate în maniera cea mai dezinvoltă şi mai 
prăpăstioasă de spirite mărunte, tranzacționale şi lucrative, de femei 
frivole şi derbedei simpatici, de slujbaşi insignifianți şi patetici. 
Comicul — cu deosebire de limbaj — se înscrie cel mai adesea pe 
granița fragilă ce desparte comicul de grav, încât e destul de dificil 
uneori, în spectacole pregnante şi riguroase (riscul este al 
regizorilor) să eviţi căderea într-o latură sau în cealaltă. Regizorul 
Cristian Nacu a rezolvat impasul optând fără ezitare. Comedia 
Jocul a devenit aproape dramă în lectura prudentă şi conştiincioasă 
a directorului de scenă, operațiune procustiană cu care domnia-sa 
ne-a obişnuit, îndreptățindu-ne să credem că la mijloc este o fixaţie 
estetică ce se nutreşte dintr-o trăsătură structurală de caracter. La 
rigoare, putem vorbi chiar de accente melodramatice şi de o notă 
tragică a spectacolului, un spectacol transparent ca idee şi onest ca 
metaforă şi mesaj. Într-un cadru scenografic ce poate fi socotit, în 
sine, o izbândă picturală dar pândit de impersonalizare (semnatar 
Ioan Vânău), dilema femeii amenințată de o boală crudă şi jocul 
acesteia (tălmăcit ca adulter, ca aventură extravagantă), se consumă 

la cotele medii de intensitate, angajând afectele spectatorului şi mai 
puțin logica sa infatigabilă. În credința noastră (am fi dorit o 
comedie-comedie şi nu o dramă), un singur interpret, Elena 
Petrican (Vecina), ilustrează şi exprimă stilul Băieşu (comicul grav, 
gravitatea comică), celelalte partituri înscriindu-se pe axele trasate 
prudent de regizor. Actriţa joacă admirabil umorul, şăgălnicia, falsa 
compasiune, cochetăria reticentă şi avansul discret, nuanțând cu 
virtuozitate, sugerând cu finețe automatismele verbal-ideatice. 
Ruxandra Petru (Fosta colegă) este exactă şi caldă, interpretând cu 
măsură şi necesară reţinere rolul femeii absorbite de munca sa, 
devotamentul profesional şi demnitatea morală. Mai ezitantă decât 
alte dăți, Dana Tomiţă (Soţia) îmbină nimerit tandrețea conjugală cu 
dragostea maternă eliberată de dulcegării şi efuziuni lirice. 
Gheorghe Doroftei are bune momente de sinceritate artistică în rolul 
Soţului, ce alternează, din păcate cu evoluţii vide ca trăire şi 
semnificație. Tăcerile se umplu mai greu; agitația domestică nu 
suplineşte adecvat absența trăirii; actorul se mişcă uneori ca un 
robot cuminte şi depersonalizat. Tamara Constantinescu (Fiica) are 
contribuţii judicioase, deşi imprimă rolului o ascuţime sarcastică, o 
răceală de bisturiu. Teodor Corban (Fiul) simte şi prinde fără 
dificultăți nota justă (nici nu era prea greu), dar se complace 
câteodată în mici neglijențe (mimică, dicție), poate dintr-o prea 
mare siguranță de sine, ca să nu presupunem o prea timpurie 
infatuare. Spectacolul este agreabil şi-şi atinge menirea de a ne 
propune o clipă de meditaţie afectuoasă. 

1985 


„Noțiunea de fericire” de Dumitru Solomon 


Dramaturgia lui Dumitru Solomon, acut problematizată şi 
problematizantă, inteligentă şi spirituală, nu o dată ironic — 

sarcastică, a suscitat interesul legitim al regizorilor noştri. 
Dramaturgul are meritul de a fi impus la noi genul comediei 
filosofice şi de a-l fi ilustrat semnificativ. Noţiunea de fericire se 
înscrie în sfera genului, propunându-ne o gradație dialectică: 
Premisă, Teză, Antiteză, Sinteză. Problema ce ni se pune ca nucleu 
meditativ este aceea a hiatusului ce se poate naşte câteodată între 
cugetarea abstrasă şi viața concretă, între datele existenței 
intelectuale şi datele existenţei imediate. Bogdan Ulmu a fost sedus 
de penerozitatea şi acuitatea ideilor, de farmecul textului, de 
pregnanța şi subtilitatea replicii. Regizorul are o minte limpede, 
analitic-disociativă şi sintetică, organizând spectacolul cu simț al 
proporțiilor şi rigoare arhitectonică, închegând o metaforă scenică 
expresivă, intersectată de simboluri şi semne transparente, de o 
semantică înaltă. Chiar dacă ceea ce privim reprezintă mai puțin o 
comedie filosofică, fiind mai degrabă un pamflet filosofic (sintagma 
aparține regizorului), trebuie să admitem că lucrurile sunt bine 
pândite şi decantate în retortele înscenării, de la structura globală, 
integratoare şi până la detaliile complementare. Regizorul a ținut să 
reliefeze acele pasaje ale discursului dramaturgic ce corespund 
viziunii pamfletare. În consecință, spectacolul este alimentat 
pemmanent cu o sevă sarcastică, pe canale subterane, un sarcasm 
potenţial ce se insinuează subtil şi persistă ca un parfum discret. Nu 
lipseşte nici unda satirică mai blândă, izbind pereţii înțelegerii 
noastre, ricoşând iute în tâlcuri adânci; adie şi o briză bonomă, 
jovial-umoristică, atenuată de efectul unor maxime-judecăţi- 
sentințe, când tăioase, când serios-șăgalnice. Fără a fi o creație de 
referință în bibliografia dramaturgului, piesa se impune prin 
construcția ingenioasă, dialogul alert, altitudine intelectuală şi o 
elocvență bine susținută. Este interesant de subliniat ponderea 
scenică surprinzătoare pe care o acordă regizorul Bărbatului 
(Gheorghe Doroftei), care nu este o apariţie oarecare, strict 
accidentală, nesemnificativă; insul este schițat dintr-un neaşteptat 
unghi kafkian, clamându-şi cu exasperare metafizică mica lui dramă 

existențială. Am spune chiar că în creionarea personajului, regizorul 
a probat o râvnă supralicitantă. Dincolo de pitorescul exterior al 
scurtei apariții, Bărbatul rămâne un reper al reprezentaţie, o cheie 
posibilă pentru un evantai de înțelesuri ce ar fi rămas poate criptice. 
Un contur pregnant capătă de asemenea Ziarista, personaj realizat 
de Elena Țuţulan, în tonuri apăsate, cu ştiutele ițeli lascive, râs 
gâlgâit, cochetării frivole, unduiri ațâțătoare — arsenalul de tradiție 
al seducătoarei. Gâsculița, aci prostuță, aci plăcut-cochetă, câştigă 
un plus de relief şi expresivitate în cele mai bune momente, 
făcându-ne să regretăm pe cele de manierism factice şi alinturi 
inutile. Benedict (Simon Salcă) are aerul unui aviator exotic ori al 
unui extraterestru aiurit, a cărui miopie accentuează buimăceala. 
Vorbirea repezită, masca senin-distrasă, călcatul în străchini, jucate 
apăsat, îi conferă personajului un pitoresc de mare haz. 

Elementele  scenografice dau contur ideilor, 
plasticizându-le, dându-le o materialitate pregnantă, sugestivă. 
Fundalul cu irizări azurii, camera de un alb imaculat (două 
personaje maculează acest spațiu: grosolanul Baldovin şi tenebrosul 
Ghebală, prin intrări intempestive cu sfâşierea uşilor de hârtie), 
statuia misterioasă, sugerând înălțarea ideatică, bunele efecte de 
ecleraj din actul al doilea (povestea onirică), coloana sonoră, 
nuanțată şi de bun gust — toate se corelează judicios şi potențează 
tâlcurile piesei. Scenografia este semnată de Adriana Raicu-Petre, 
aflată cu acest spectacol într-un moment fast al carierei. Mai sunt — 
cum spuneam — şi unele gratuități: sicriul purtat cu gravitate prin 
scenă (actul I) nu trimite la un înțeles explicit şi complică inutil 
secvența; soluția cu trapa şi cu Baldovin exercitând un fel de 
„dresaj” verbal asupra lui Ghebală s-a mai purtat; şocul rămâne 
exterior. În treacăt fie spus, la Dumitru Solomon, dialogul feroce 
dintre Ghebală și Tudor se consumă la telefon. Spectaculos este 
travestiul Elenei Petrican în Bladovin. Actriţa a desenat cu aplomb 
silueta fizică şi conturul caracterologic ale parvenitului grosolan, 
agresiv şi infatuat, care intră vijelios, bate cu pumnul în masă, dă 

lovituri directe (la propriu), amenință, proclamă principii generoase, 
exclamă demagogic, joacă o clipă farsa senilităţii şi zahariselii (în 
cărucior), colindă scena cu un aer de potentat energic, plescăie, se 
fandoseşte. Un întreg arsenal de mijloace expresive, de gesturi, 
atitudini şi reacţii specifice este pus la bătaie pentru a înfiera 
agresivitatea imundă şi pemnicioasă. Ghebală (Constantin Petrican) 
are rigidități obtuze şi clamări demagogice înalte, de un bun efect 
artistic. Rolul filosofului Tudor Damian este interpretat de Virgil 
Leahu, cu exactitate şi nuanţare, în tonuri calde, omeneşti şi doar cu 
unele repeziri gestuale (mâna dreaptă cu degetul înainte ~ mod 
desuet de a avertiza ori de a reproşa). Actorul „prinde” foarte bine 
momentele de uşoară descumpănire ale eroului (în prima parte), ca 
şi crispările ulterioare în dialogurile cu oscilanta Ştefania (Dana 
Tomiţă). Temperat de astă dată, cu bune reuşite de ton, dicţie şi 
mişcare — Marcel Anghel (Sever Albescu). Serafică, vibrantă şi 
caldă — Lily Popa-Alexiu (Alexandra), personaj simbolic, aducând 
în scenă o undă de poezie şi de romantism, exprimând aspirația pură 
către adevăr, frumos, absolut. Măşti reuşite compun Ștefan Tivodaru 
(Aristotel) şi Florin Predună (Rousseau), plutind parcă peste 
lucruri, într-o mătăsoasă trecere. Păcat că e cam multă pudră aici! 
Gabriel Constantinescu (Diplomatul) are scorțoşenia personajului 
şi un mod inimitabil de a cere aplauze asistenţei scenice în secvența 
discursului de felicitare. Tamara Ciociu (Atena) fixează cu 
siguranță profilul fiicei independente, uşor cinice, în fond 
înțelegătoare şi afectuoasă. Marcel Brânzeiu (Copilul lui Baldovin) 
a ținut să facă un personaj lălâu şi tâmp şi a reuşit. 

1985 

„Omul care a văzut moartea” de Victor 
Eftimiu 


Aducerea dramaturgului Victor Eftimiu pe scena bârlădeană 
semnifică mai mult decât un simplu gest repertorial, argumentând 
implicit perenitatea creatorului, intrat după moarte într-un nemeritat 
con de umbră. Omul care a văzut moartea este un text încă viabil, 
seducător prin spirit şi credibil ca document omenesc, de unde şi 
opţiunea fără ezitare a regizorului Cristian Nacu. Ceea ce este 
neverosimil în text se estompează în bună măsură pe scenă, 
printr-un joc exact, strâns, fluent, persuasiv al interpreților și 
îndeosebi al excelentului aici Simon Salcă. Valoarea piesei (scrisă în 
trei zile, după mărturia francă a autorului) nu trebuie supralicitată, 
dar nici subestimată. Este exact ceea ce realizează directorul de 
scenă, alegând fericita cale de mijloc, evitând cu grijă extremele şi... 
excesele în favoarea unei lecturi fidele şi clare. Unda metafizică este 
uşoară ca o adiere, doar sugerând posibile seisme sufleteşti. 
Accentele ideatice se repartizează judicios, cu gradări necesare, 
suspens-uri oportune, dozări conforme, în linia bunei şcoli teatrale 
tradiționale, pe care nu ar trebui s-o hulim decât atunci când 
rezultatele finale sunt discutabile. Când nu cade în pitorescul facil, 
însuşi jocul interpreților, mai exact al echipei, este cuceritor, 
exprimând un nivel de profesionalitate și o bună unitate în 
diversitate, ca să ne exprimăm dialectic. Spunând echipă avem în 
vedere atât factorul coagulant esenţial - regizorul - cât şi grupul 
actorilor -interpreţi, inspirați, în vervă, devotați ideii de 
reprezentaţie accesibilă şi riguroasă. Ceea ce face fiecare, cu mici 
excepții, fuzionează într-o structură, pe care, desigur, o putem 
judeca în moduri diferite, dar care există ca structură. S-ar putea 
vorbi despre un recital actoricesc Simon Salcă (Vagabondul), dacă 
n-am contrazice aserțiunea unității şi structurii, în orice caz, 
protagonistul creează unul din rolunle sale de referință, în sistemul 

estetic dat: piesă, regie, scenografie, restul echipei, ambianță 
scenică, sunet, lumini, asumându-si simpatetic personajul, cu 
înţelegere, intuiție, simţ al nuanței, farmec omenesc. Vagabondul lui 
Simon Salcă nu este o fantoşă născută în împrejurări aleatorii ci un 
om viu, un catalizator pentru cei din jur, determinându-şi cu 
luciditate destinul, modificând ecuația comportamentală a celorlalți, 
obligându-i să-l accepte şi nu oricum ci într-o lumină favorabilă. 
Vagabondul este un filosof practic, niţel sceptic, niţel defetist dar nu 
mizantrop, îngăduindu-şi clamări sublime ce ar fi sunat poate ridicol 
în gura altora dar nu în a lui. O reușită siluetă moral- 
comportamentală compune Gheorghe Doroftei (Farmacistul Leon), 
rece-distant, glacial-ceremonios, peripatetic, scorţos, de o rigiditate 
cam londoneză, dar de un cert relief expresiv. Farmacistul său e 
un tip care se ține minte. Se poate accepta şi schița de portet fizic- 
sufletesc realizată de Gabriel Constantinescu (George), odrasla cam 
fără personalitate a farmacistului. Actorul execută în scenă un fel de 
balet mecanic, compus din fandări cochet efeminate, uşor 
caricaturale, ce nu frizează totuşi ridicolul (ridicol, personajul s-ar fi 
volatilizat), vociferând retractil-prudent sub apăsarea autorității 
pateme. În fond, e un băiat bun, nedeprins cu greutăţile vieții, 
dorind cu obstinaţie imberbă eliberarea de sub tutelă. Menționabil - 
rolul făcut de Ştefan Tivodaru (Alexandru Filimon), cu nuanțări 
juste şi accente nimerite. In primele secvențe interpretul joacă un 
podgorean poate cam decrepit (ar trebui să fie mai viguros de vreme 
ce a fost în stare să salveze un om de la înec), un bunic edulcorat, 
căruia i se dă cu lingurița. Mai apoi actorul părăseşte micile 
habitudini ale senectuţii, devenind ceea ce este în fond: un 
proprietar energic, năzuind legitim la scaunul de primar. Au 
contribuţii merituoase, deşi ne-am fi aşteptat la mai mult, Valy 
Mihalache (Raluca Filimon) şi Elena Țuţulan (Alice) Echipa se 
mişcă într-un cadru voit de epocă, desuet, sugerând o opulenţă 
relativă şi tihna patriarhală, semnat scenografic de Adriana Raicu- 
Petre. Dincolo de inegalitățile interpretării, de micile improvizații 

pentru galerie ca şi de unele scăpăn și inadvertențe, premiera 
bârlădeană are darul de a ţine afişul şi de a rămâne în memorie prin 
vagabondul iluminat. 

1985 


„Fluturi de noapte“ de Dinu Grigorescu 


Premiera cu Fluturi de noapte s-a săvârşit în prezența 
autorului, a reputatului teatrolog Virgil Brădățeanu, a criticului Dinu 
Kivi şi a Anei Toboşaru, secretata A.T.M. O, tempora’: Dinu 
comice și o mare, o irepresibilk uşurinţă în a produce comicul de 
limbaj. Lumea personajelor sale, o lume locvace, amintind în chip 
izbitor de eroii abjecţi ai lui Ion Băieşu (iată o posibilă filiație 
axiologică!), este lesne de recunoscut în unele specimene 
contemporane, în acei inşi dubioşi, corupți, imorali şi amorali, acele 
lichele, rareori simpatice, achizitive şi profitoare ce întunecă 
orizontul uman. Uşurinţa - ca să nu spunem facilitatea producerii 
umorului de limbaj (calambururi, jocuri de cuvinte, ambiguități, 
poncife “pe dos”, paradoxuri etc.) poate fi probată cu exemple de 
genul: “prezența absenţilor e obligatorie “ambele trei 
exemplare”, “au fost convocați trei invitați”, “nu putem evita 
inevitabilul”, “lipsurile absentează”, “oamenii muncii sunt 
preocupați de preocupare”, “etica şi eticheta”, “în deceniul 
cincinalului viitor”, “un băiat de zahăr ars”, “Ness-ul nu-i de nasul 
lui”, “între orele 7 sunt în şedinţă”, “fac infarct la inimă”, 
“apartamentul locuit e nelocuibi complet incomplete”, “pereți 
nedrepţi”, “ ” “am avut şansă la ghinion”, 
“parterul a fost predat la cheie fără cheie”, “nu citeşte lecturi 
solide”, “se pare că era o canalie de toată isprava”, “e închidere de 
lună, am venit să vă închid”, “copilul lui Elvis Prâslea” etc. , etc. 


I”, ee m ce 


nu exagera cu exaperările”, 


„ce 


141 
www.cimec.ro 


Teodor Pracsiu 


Dinu Grigorescu îşi va face cu adevărat un nume în teatru (premise 
există!) în clipa în care, schimbând miza problematică minoră a 
pieselor sale cu una pe măsură, renunțând la temele derizorii, va 
avea tăria să-și supravegheze strict limbajul dramatic, stilul şi 
arhitectura textelor, pe care azi le reface cu obstinație, mereu şi 
mereu, nemulțumit de fiecare variantă. Regizorul Bogdan Ulmu a 
citit piesa cu ochi critic, permițându-şi anumite ajustări şi 
schimbări, unele fericite, altele mai puţin, după opinia autorului. 
Sensul degradării umane transpare cu destulă limpezime în 
spectacolul bârlădean un spectacol onest, cursiv, agreabil, cu 
câteva secvențe notabile (vizionarea meciului, dansul, baletul 
“fluturilor de noapte”), în schimb, planul halucinant, gândit de 
dramaturg şi socotit esențial pentru morala fabulei, se reliefează cu 
dificultăți ca şi acea caricaturizare a caricaturii (omeneşti), de care 
vorbea într-un loc Valentin Silvestru. Altemând momente de 
profesionalism cu altele mai coborâte, verticalizând un text cu unele 
merite şi cu multiple slăbiciuni, regizorul Bogdan Ulmu a tins către 
o farsă jovială cu final în coadă de rândunică, asumându-și cu 
temeritate şi obligaţia structurării scenografice. O scenografie mai 
degrabă incomodă decât funcțională, interesantă prin sugestii 
potenţiale, dar greoaie din unghiul folosirii imediate. Punctele tari 
ale montării rămân altemanţele rapide de planuri, centrele duble de 
interes şi un ritm de joc adecvat. Tăietura verticală într-un tronson 
de bloc permite simultaneizări faptice, acţiune alertă şi solicită 
atenția neslăbită a spectatorului. Este dificil a decupa interpretări 
inspirate, în raport cu altele mai şterse, în cazul unui spectacol ce 
vibrează şi palpită la intensități medii, ca să nu spunem că este 
cantonat iremediabil în registrul minor. Au evoluat: Constantin 
Petrican (Tronaru), Marcel Anghel (Muscă), Virgil Leahu 
(Vulpache), Ștefan Tivodaru (Vasiliu), Elena Petrican (Julieta), 
George Alexandru (Donose), Geta Cacevschi-Ulmu (Mariana), 
Dana Tomiţă (Elvira), Simon Salcă (Uscăţelu), Elena Țuțulan 
(Olimpia), Gheorghe Doroftei (Stănică), Gabriel Constantinescu 

(Bănică), Tamara Constantinescu (Bombonică), Marcel Brânzeiu 
(Doctorul). 


1986 


“Micii farisei” de Dimitris Psatas 


Un spectacol voios, solar, senin ca o zi de vară, a realizat 
Cristian Nacu pe scena bârlădeană, cu o comedie bulevardieră 
spumoasă, în trei acte, semnată de Dimitris Psatas. Dramaturgul 
grec - notoriu în țara lui şi nu numai acolo - a apelat la rețetarul de 
succes binecunoscut, împletind inextricabil o poveste veselă de 
dragoste preconjugală cu alta de dragoste conjugală, oarecum 
ofilită, şi o alta extraconjugală ce nu apucă să se consume fiindcă 
intervine imprevizibilul sub forma unui ghiveci de flori ce cade la 
momentul oportun (inoportun!) în capul unui logodnic aiurit 
băiatul fiind punctul convergent al tuturor ghinioanelor posibile. 
lată o piesă care - vorba unui om de meserie - se pune singură în 
scenă, butada voind să spună că există unele facilități de montare - 
grație textului sprinten, construit dibaci şi cu spirit - şi că succesul 
la public este ca şi asigurat. Gluma nu exclude defel ideea 
travaliului regizoral şi Cristian Nacu are toată îndreptățirea să 
vorbească, în principiu, despre căutări de soluţii scenice 
convenabile, despre armonizarea jocului actoricesc (a nu se 
confunda cu  aplatizarea!), asumarea datelor scenografice 
(semnatară Adriana Raicu-Petre) „despre degajarea unui sens mai 
înalt, a unei idei educative. Aceasta există neîndoielnic în text şi se 
regăseşte şi în spectacol, chiar dacă mai infuz, ca un refuz net al 
fariseismului din viața noastră, viață ce trebuie trăită desigur în 
demnitate şi sinceritate. Marcel Anghel (Aristidis) are parte de o 
generoasă partitură, aceea a logodnicului aiurit - mucalit - sincer- 
lucid-dezinteresat-trăsnit-ingenuu-afectuos, actorul creionând un tip 

şi o mentalitate, cu aplomb, abnegaţie şi dezinvoltură. Notele factice 
sunt mai puţine aici, rolul facilitând şi o mai largă desfăşurare a 
mijloacelor expresive. Acelaşi dinamism scenic și aceeaşi dicție 
sacadată, bine ştiute definesc, în genere, jocul lui Simon Salcă 
(Delis). Foarte interesantă, de tot hazul - masca soțului zaharisit, 
cvasi-încomorat, propusă de Virgil Leahu (Menelaos), alternanță de 
semi-senilitate şi trezire a lucidităţii, de răcnete vindicative şi icneli 
de căţel lovit, compoziție subtilă, potențată şi de o fizionomie 
mobilă, mereu expresivă. Lily Popa-Alexiu este logodnica sinceră 
(Mari), suportând cu docilitate sinuozitățile întâmplărilor, când trist 
retractilă, când expansivă. Elegantă, în sens artistic, Valy Mihalache 
(Lukia), în rolul - destul de ingrat ca pondere şi semnificație - al 
soției preşedintelui amorezat. Primind în plin ştirea despre soțu-i 
adulterin, actrița izbuteşte mai puţin în a sugera orgoliul rănit şi 
durerea ascuţită. Dana Tomiţă (Betti) evoluează cu multă siguranță 
şi farmec în rolul amantei, pe de o parte interesate, pe de alta, 
prudente şi în recul de teama consecinţelor. Un cuplu vivace, plăcut 
şi convingător formează Tamara şi Gabriel Constantinescu (Mina şi 
Mihalis). Un joc în creştere calitativă desfăşoară Florin Predună 
(Tanasis). mai economicos, mai riguros, deloc redundant, cu bune 
rezolvări de accente, de dicţie şi de atitudine. Afectarea s-a mai 
estompat şi partitura câştigă în naturaleţe. Mai evoluează, cu 
rigidități dar cu alură comică, Gheorghe Doroftei (Proprietarul 
hotelului), Elena 7uţulan (Fiica proprietarului), jucând dezinvolt o 
pâsculiță acră şi antipatică, Eudoxia Volbea (Ana), cu unele accente 
apăsate, peste atribuţiile rolului. Scenografa Adriana-Raicu-Petre a 
conceput un decor în roz şi bleu, cu panouri interșanjabile, subtil 
gândite pentru utilizări succesive, cu detalii de un realism decorativ, 
de bun gust, sugerând înlesnirea materială, luxul şi luminozitatea 
meridională. 

1986 

„Îndrăgostiţii de la nouă seara” de Adrian 
Dohotaru 


Piesa dramaturgului Adrian Dohotaru are, într-un plan mai 
general, valoarea unei pledoarii persuasive pentru cinste, demnitate, 
luciditate, responsabilitate, Îndrăgostiţii de la nouă seara sunt doi 
adolescenți cuminţi, studioşi, rezonabili în tot ceea ce fac şi 
gândesc, având un moment de cumpănă şi de culpabilitate (o clipă 
de rătăcire pasageră), pe care îl depăşesc, regăsindu-se sub semnul 
afecțiunii şi al perspectivei luminoase în viață. Câteva potriviri 
dibace, de cert efect teatral, câteva întrebări ce-şi aşteaptă răspuns 
şi-l capătă în cele din urmă, câteva schițe de portret caracterologic, 
un „dur” mai mult pitoresc decât periculos, clasicul happy-end şi 
piesa este gata. Niţeluş redundantă, pe ici pe colo, nițeluș tezistă şi 
dialectic-moralizatoare, de un maniheism previzibil şi cam dulceag, 
piesa schițează câteva probleme, fără a le duce la ultimele 
consecinţe. Pe alocuri, pare ruptă din viață, pentru ca în unele 
secvenţe să ne indice soluţia de „laborator” aplicată vieţii. Totul este 
dozat cu grijă, fără excese într-o direcție sau alta; dramaturgul 
aspirând la performanța de a împăca toate contrariile posibile. În 
atari condiţii obiective impuse de text, regizorul Bogdan Ulmu a 
ales calea citirii critice, a tăieturilor operaţionale şi funcționale, 
căutând să imprime materiei un spor de dramaticitate ideatică şi 
poate de dinamism scenic. A reuşit- credem noi aşa încât 
precizarea din „Caietul —program” variantă scenică de Bogdan 
Ulmu - are o câtime de îndreptățire. Dramaturgul însuşi, care a văzut 
spectacolul, mărturisea directorului de scenă satisfacția sa estetică şi 
- paradoxal - sublinia certitudinea că-şi „recunoaște” opera în pofida 
multiplelor ajustări. Ceea ce era de demonstrat! 

Spectacolul distinge doi protagonişti: Teodor Corban 
(Radu) şi Lily Popa-Alexiu (Ana). Tânărul actor joacă băiatul bun, 
cu exactitate și nuanţare şi, când este cazul, cu energie virilă, 

sugerând tandreți mătăsoase şi fâstâceli feciorelnice. Dicţia este 
bună şi plastica corporală aşijderea. Partenera are fineţea ştiută a 
jocului şi o vibraţie plină de feminitate. Totul la ea este echilibrat şi 
tandru, pe axa medie a sentimentalismului şi nu ne-o putem închipui 
jucând despletit sau incoerent. Până şi spaimele - câte sunt - au un 
ce rațional, temperat. Altfel spus, frica este jucată frumos şi... 
cosmetic. Ruxandra Petru (Mama) are distincţie, căutând tonuri 
vocale stinse şi vătuirea afecțiunii. Florin Predună rotunjeşte totul, 
ca de obicei, într-un efort sisific de “parfumare” şi “pudrare” a 
fiecărei silabe. În clasicismul francez, al perucilor parfumate și al 
reverențelor maiestuoase, ar fi făcut furori. Secolul XX rămâne - 
vai! - un secol al firescului. Lascivă, cum ne aşteptam şi se cuvenea 
- Elena Țuţulan (Colega). Au contribuţii notabile Marcel Anghel 
(Ali şi Studentul) şi Gabriel Constantinescu (Omul în negru). Mai 
evoluează şi nu trec cu totul neobservaţi: Gheorghe Doroftei, Valy 
Mihalache, Vasile Mureşanu, Eudoxia  Volbea, Tamara 
Constantinescu, Marcel Brânzeiu, Dana Tomiţă, Doina Preda, 
Gabriel Derebei, Vasile Preda. Scenografia poartă semnătura 
aceluiaşi Bogdan Ulmu, care face dovada unei tehnici regizorale 
mature şi a unei îndemânări scenografice incontestabile. 

1986 


„Comedia zorilor“ de Mircea Ştefănescu 


Scena bârlădeană a început anul teatral cu o comedie 
uşoară, datorată unui clasic al genului, Mircea Ștefănescu, una din 
acele comedii lesne digerabile, de care nu trebuie să ne ferim și de 
care nici nu trebuie să fim extaziați, abordabilă fără dificultăți, 
alertă, cursivă şi deconectantă, chemată să întregească afişul unei 
stagiuni și să conteze în socotelile finale. De factură tinerească prin 
structură şi scriitură, cu eroi adolescenţi, senină şi vivace, Comedia 
zorilor are drept temă dragostea, văzută prin prisma indeciziei, 

timidității, tulburărilor sufleteşti ale inimilor tinere, propunându-ne 
un fel de joc al inocenței, ingenuităţii, îndoielilor și frământărilor 
inefabile. Tonalitatea majoră este optimistă, iar filosofia de viață de 
o simplitate cuceritoare: „Timpul vindecă totul!” Cei patru eroi (trei 
băieți şi o fată) sunt de o locvacitate molipsitoare, discută mult 
despre dragoste, caută clarificări şi certitudini. Fabula aproape că 
lipseşte și singurele elemente „epice”, consumate la o petrecere, 
sunt tălmăcite retroactiv, întoarse pe toate fețele, înscrise într-o 
ordine convenabilă  Crispările dureroase țin o clipă şi se 
volatilizează ca prin farmec: nimic nu întunecă pentru mult timp 
cerul iubirii, tinerețea renaşte etem din propria-i cenuşă, soarele 
urcă maiestuos la orizont, totul poate fi luat de la început. Creaţie de 
început a dramaturgului, piesa poartă patina timpului. În epocă a 
putut declanşa aprecierile binevoitoare ale unor condeie reputate, 
fapt explicabil prin jocul imprevizibil al reacţiilor de receptare față 
de o lucrare aflată la doi pași în timp şi spațiu. În stilul său unic, 
mascând subtil spinul critic într-un buchet de trandafiri, 
Perpessicius nota: „text fluid, serpentin, joc de marionete 
adolescente, închizând în glume şi paradoxe o filosofie de viață“ 
(Caietul - program). 

Cu aceste date, Comedia zorilor intră fatalmente în zona 
desuetudinii şi doar o regie modemă şi inspirată îi mai poate inocula 
„gerovitalul” viabilităţii. Cristian Nacu a citit textul cu 
circumspecţie, căutând şi provocând note grave în jocul 
adolescentin, avertizându-ne implicit că nu totul este o glumă; sub 
zâmbet trebuie să bănuim nu o dată cuta tristeții. Regizorul a 
modificat discret „statutul” fetei, conferindu-i un inefabil feminin 
pe care textul nu-l conţinea. La Mircea Ștefănescu, Mami pleacă 
după cel bogat din precise rațiuni practice; la Cristian Nacu - o atare 
certitudine nu este exprimată, marcând un punct în favoarea 
„etemului feminin” Directorul de scenă a valorizat inteligent 
însuşirile sugestive ale scenografiei (Adriana Raicu-Petre), 
obiectele-semne ce sugerează epoca şi un standard existențial. 

Dirijaţi programatic, actorii caută notele gravităţii, înnegurând un 
text esențialmente senin. Anxietăţile ni s-au părut fără rost, ca orice 
complicaţie superfluă. Marcel Anghel (Vlad), Lily Popa-Alexiu 
(Mami), Teodor Corban (Puiu) şi Marcel Brânzeiu (Radu) joacă 
judicios şi alert şi, „uitând” indicaţiile regizorale, se veselesc atât 
cât este nimerit şi decent. Desfăşurarea scenică rămâne agreabilă, 
frumos înfiorată spre final. 
Spectacol cu şi pentru tineri, Comedia zorilor trăieşte în 
mintea noastră exact cât reprezentaţia. 
1987 


Scaunul” de Tudor Popescu 


Este nespus de greu să prinzi în scris vibrația inefabilă a 
unui spectacol, timbrul său unic, inconfundabil, pulsaţia vitală a 
actorilor în scenă, semantica subtilă a mişcărilor, impactul vizual 
produs de câmpul de semne al scenografiei, tâlcul luminii şi al 
muzicii, caligrafia discretă ori somptuoasă a costumelor, tot acel 
halo esoteric plutind în scenă ca un abur evanescent. Este anevoie 
de prins în cuvinte tehnica îmbinării regizorale a acestor 
componente pentru a sugera un discurs coerent şi a transmite sălii 
un mesaj limpezit. Cum poate fi captat şi explicat ritmul unui 
spectacol? Iată reflecții prilejuite de premiera teatrului bârlădean cu 
„Scaunul” de Tudor Popescu, în regia lui Bogdan Ulmu şi 
scenografia lui Joan Vânău, spectacol ce întruneşte multe din 
calitățile sugerate în rândurile de mai sus. Piesa lui Tudor Popescu 
este o meditaţie dramatică pe tema vieţii, fericirii, morţii, relaţiei 
complexe dintre aparență și esență, propunând în subsidiar o 
cazuistică a culpabilităţii şi remușşcării în condiţii date, o dezbatere, 
de substanță dialectică, privitor la prezent şi mai ales la trecutul nu 

foarte îndepărtat, cu o tipologie bine conturată, având - credem - 
valoare exponențială. Surpriza - dacă poate fi socotită surpriză - e 
de a descoperi un Tudor Popescu obsedantist (frumos neologism!), 
succedând în problemă unor autori de referință precum Marin 
Preda, D.R. Popescu, Dinu Săraru ş.a. Antiteza prezent 
—„obsedantul deceniu” este conturată explicit: exjudecătorul Avram 
a condamnat odinioară oameni pentru culpe imaginare (erau 
suficiente câteva declaraţii convergente, bine ticluite) şi sentimentul 
de vinovăție a devenit pentru el apăsător. Astăzi, în alt climat 
politico-ideologic, delațiunea nu mai are nici un efect, etapa 
dogmatismului, a maniheismului proletcultist, a deciziilor arbitrare, 
a gravelor compromisuri morale a trecut. Sub învelişul comic piesa 
lui Tudor Popescu vibrează de mari întrebări grave, semnificând un 
proces ce-şi clasează rând pe rând cazurile. Istoria nu se mai 
întoarce, a sosit un timp al demnității, al responsabilității civice, al 
hotărârilor fundamentale, oamenii nu mai sunt pionii capriciilor 
celor puternici, ai birocratismului alienant. 

După experiențe flagrant inegale, având, în 1986, un pol 
mai înalt în Noţiunea de fericire şi altul destul de jos, în Mai în 
glumă, mai în serios, regizorul Bogdan Ulmu şi-a regăsit cadența, 
justificată şi reclamată de profesionalitatea sa, montând un 
spectacol în genere unitar şi convingător sub raport stilistic. Ca un 
dirijor atent simultan la întreg şi la detalii, el şi-a compus şi 
orchestrat partitura regizorală cu rigoare şi exipență. Refuzând 
condiția comică a piesei, a tratat-o în registrul grav, năzuind să 
transmită spectatorului nu doar substanța ei denotativă cât mai ales 
cea conotativă, organizând cu pricepere planurile de joc, subliniind 
cu dibăcie centrii de interes, fixând accentele necesare. Lipsită de 
dramaticitate exterioară, piesa se întemeiază pe tensiuni lăuntrice, 
eliberate în dezbaterea scenică şi retransmise sălii cu o acuitate 
sporită. Fidel concepției asupra spectacolului, bine cristalizate de la 
început, regizorul asigură prin multiple mijloace cota de implicare a 
spectatorului, făcut părtaş, martor, judecător, partener de joc. Nu 

este o implicare factice, ci una credibilă, sugerată discret de rostiri 
la rampă concomitent cu aprinderea luminilor în sală - apel franc la 
angajare civică, participare, mărturisire. Vizualizarea (cu unele 
excese ce împing câteodată lucrurile spre pleonasm) nu contează pe 
metaforizări forțate ci pe sugestive materializări ale ideilor, pe fine 
inserţii conotative. 

Un aspect interesant al montării îl reprezintă neîndoielnic 
modul în care regizorul a gândit rostul lăutarului şi mărturisim 
regretul că rezolvarea este numai pe jumătate satisfăcătoare. În 
textul dramatic, lăutarul reprezintă vocea unui comentator neutru, a 
unui raisonneur, a unui filosof sui-generis, care cântă... cântece de 
lume, de viață şi de moarte, stabilind relații surprinzător de exacte 
cu situaţiile ce se consumă în sfera tramei. Lăutarul nu se vede şi 
soluția dramaturgului s-ar fi cuvenit respectată. Bogdan Ulmu 
supralicitează rolul, aplicând lăutarului său o mască de mim - ceea 
ce este judicios gândit, acordându-se cu impersonalizarea 
personajului, în schimb, îl pune să se miște prin scenă, ba chiar să 
străbată sala, conferindu-i deci o pondere ce ni se pare 
disproporționată. Și pentru ca inadvertența să se adâncească 
lăutarul cântă şi se acompaniază la chitară, devenind un prea comun 
folkist, pe alocuri redundant, de o moliciune vocală adormitoare. Ar 
fi fost de preferat banda magnetică, mai conformă stilului 
reprezentaţiei şi intențţiilor de colorare brechtiană ale regizorului. 

În acord cu gândul directorului de scenă, actorii s-au 
străduit să intre în personajele asumate şi, mai ales, să gândească în 
scenă, să compună firi, caractere, temperamente, să sugereze 
atitudini în faţa vieții, să trăiască o gamă largă de simțăminte, de la 
tandreţe la ură, de la abjecţie la generozitate, de la frică la bucurie, 
de la anxietate la optimism. Interpreţii bârlădeni, confruntați aici nu 
cu bagatele ci cu partituri mai adânci, au tins mereu spre 
armonizarea jocului scenic, comunicând adesea pe axe potrivite, 
sugerând cu exactitate încordări, zbateri, interogații, nemulțumiri, 
clarificări. Dacă lăutarul rămâne până una-alta o stridenţă, ceilalți se 

înscriu într-un perimetru strict controlat, cu reuşite certe, chiar dacă 
şi cu inegalităţi şi cu momente vidate de sens. 

Constantin Petrican (Tudor) transmite cu aplomb şi energie 
virilă ceva din spiritul franc, neezitant al muncitorului care n-a 
acceptat niciodată compromisul şi a aderat din prima clipă la 
principii morale: adevăr, dreptate, cinste, intransigenţă, 
omenie.Demersul său este câteodată pândit de retorism și 
uscăciune. Bune momente de teatru realizează Simon Salcă (Onira) 
în rolul „filosofului” sceptic şi dezabuzat, Zaharia Volbea (Avram), 
întruchipând judecătorul culpabil, potopit de remușcări, Virgil 
Leahu (Sandu), delatorul obtuz, fals intransigent, Ruxandra Petru 
(Zamfira), exactă, nuanțată, expresivă în tot ceea ce face, de o 
vibrație reținută ce emoționează, Ștefan Tivodaru (Blanda), cu 
blândeți mătăsoase şi inflexiuni demne, Gabriel Constantinescu 
(Grozu), aspru-cinic şi dur-scrâşnit în rolul fostului sergent, al 
fostului autopsier şi al actualului emițător de sentințe cavemos - 
terifiante şi prăpăstioase precum şi Florin Predună (Dima), care 
schițează un procuror rectiliniu, demn şi eficace. Geta Cacevschi- 
Ulmu (lrina) şi Valy Mihalache (Mina) altemează secvențele pline 
cu altele împuținate de substanță omenească, mimând câteodată 
trăirea autentică. 

În pofida unor neîmpliniri şi a unor soluţii discutabile, 
„Scaunul” are toate atuurile unui spectacol important al stagiunii. 

1987 


„Intrigă şi iubire“ de Friedrich Schiller 


Se cuvine salutată opțiunea repertorială a Teatrului „Victor 
Ilon Popa”, o opțiune întemeiată axiologic, ce exprimă un mai vechi 
gând ambițios al instituției. O capodoperă a literaturii universale 
naşte întotdeauna prudență şi provoacă inhibiții multiple. 

Încercările de montare sunt circumspecte şi unul din motive se 
referă la raportul dintre piesa prestigioasă, clasicizată prin manualul 
şcolar şi spiritul modem. Ce anume caută cititorul şi spectatorul de 
azi în textul schillerian, în spectacolul întemeiat pe acesta? Prin ce 
„grilă” poate fi citit Schiller pentru a interesa şi a tulbura conștiința 
contemporană? Ce şanse are regizorul de a edifica un spectacol 
cocrent, de o lungime rezonabilă, apt să reverbereze în spaţiile largi 
ale sufletului? Simpla restituire conştiincioasă, deferentă, nu poate 
fi justificată dintr-o perspectivă mai înaltă. Nici modemizarea 
forțată, ce devine factice şi pernicioasă prin grimasă aculturală, nu 
reprezintă o cale nimerită. Un just echilibru între exegeză scenică 
riguroasă şi îndrăznelile creatoare înseamnă mai mult decât 
unilateralitatea şi exclusivismul, întotdeauna păgubitoare. Regizorul 
Cristian Nacu n-a fost scutit de îndoieli, de frământări, de căutări şi 
întrebări dilematice. Cum poate fi citit Schiller azi? Aparent lejeră, 
descifrarea regizorală este în realitate presărată cu obstacole şi unul 
din riscuri e de a cădea la un pol sau la celălalt şi să rezulte fie o 
montare tem-tradițională, anodină, cu fidelități desuete, tirade 
romantice şi clamări grandilocvente, fie o montare presărată cu 
ghiduşii, gaguri ieftine, „cârlige”, complicităţi cu sala, joc în doi 
peri etc. Cristian Nacu a optat pentru un spectacol concentrat (trei 
ore), renunțând la pasajele ce i s-au părut redundante din unghiul 
sensibilităţii actuale. Împuţinat din start, spectacolul are calități 
multiple, dar şi dizarmonii evidente în planul registrului dramatic şi 
al accentelor. Plafonul, solid şi somptuos, cu figuri-cariatide pe 
margini (decoruri Joan Olaru), elegant şi de bun gust, are dublă 
funcționalitate: delimitează spaţiul de joc şi în final coboară lent 
peste trupurile nefericiţilor îndrăgostiți Ferdinand şi Luise, 
metamorfozându-se idee de efect într-un monument funerar. 
Simbolistica este străvezie, sistemul opresiv striveşte destine, istoria 
apasă implacabil individualitățile şi doar geana de lumină de la 
orizont anunță alte vremuri. Plasticitatea este remarcabilă, 
potențând un demers regizoral prudent-retractil; intriga politică, 

tirania absolutistă frâng vieţi tinere; dragostea nu are sorți de 
izbândă în lupta cu Marele Mecanism, spre a-l invoca pe Jan Kott. 
Fericirea protagoniştilor se „împlineşte”, ca la Shakespeare, într-un 
dilematic și ipotetic „dincolo”. Atare sugestii transpar în spectacolul 
bârlădean, un spectacol gândit cu rigoare și simț al proporțiilor, în 
structura căruia rămân discutabile sentimentalismul unor scene, 
tonalitatea melo, edulcorarea unor confruntări. Învolburările 
sufleteşti scad câteodată la dimensiunile lamentaţiei modice, 
tensiunea se mai pierde, încrucișările aprige de replici iau aspectul 
unor gâlcevi fără combustie intemă, un duh maniheist împarte prea 
net pe bunii în buni şi pe răii în răi. Tabloul înfruntării dintre lady 
Milford şi Luise - cele două femei îşi dispută acelaşi bărbat şi sunt 
sfâşiate lăuntric de forțe contrare (mândrie rănită, orgoliu, tentația 
renunțării) capătă accentele unei dispute casnice, mult prea 
mărunte în raport cu miza morală aflată în joc. Tragedia (fie ea şi 
burgheză, cum a denumit-o Schiller însuşi) trece în dramă modică, 
în conflict de budoar, în melodramă, pierzându-și suflul avântat. 
Momentele izbutite ne emoționează şi depun mărturie pentru 
profesionalismul trupei, rigoarea regizorală, expresivitatea 
scenografiei şi a costumelor (Elena Timonu). 

Constantin  Petrican (Preşedintele Von Walter) îşi 
structurează personajul cu simţ al măsurii şi inteligență, în tuşe 
apăsate, energice. Autoritatea paternă intolerantă, inflexibilă, este 
jucată cu o bună stăpânire a mijloacelor expresive şi o valorizare 
„făcut” se aud rar şi pot fi socotite accidentale. Paradoxal, mai 
numeroase sunt tonalitățile factice la Teodor Corban (Ferdinand). 
Actorul se străduiește mereu să evite declamaţia şi stilul 
grandilocvent (mult atenuate la Schiller însuşi în raport cu Hoţii), 
caută firescul, rosteşte replicile alb, dar adesea se precipită (hiba 
multor actori tineri) şi textul devine neinteligibil. Partitura, cu 
multiple dificultăți, l-a obligat la un efort considerabil şi i-a decis în 
ultimă instanță inegalitățile. Meritorie rămâne strădania de a împăca 

antinomiile inerente: vocea dragostei cu luciditatea logodnicului 
care se ştie înşelat. Nici partenera sa, Lily Popa-Alexiu (Luise) n-a 
depăşit integral capcanele sentimentalismului sugerat ori explicit, 
înscriindu-se în tonalitatea melo. Inteligența nativă, intuiţia, simțul 
artistic au ajutat-o totuşi să evite obstacolele retoricii vide şi să 
vibreze cu autenticitate. Admirabil îşi creionează personajul George 
Alexandru (Wurm). După Florin Călinescu şi Marian Râlea, talente 
remarcabile trecute din păcate meteoric prin teatrul bârlădean, 
George Alexandru este a treia mare promisiune actoricească din 
ultimii ani pentru scena locală. 

Jocul său are câteva atribute definitorii: exactitate, 
economicitate, rigoare, acuratețe, cinism conţinut bine sugerat, 
subtilități sugestive (delatorul versat), „explozii” verbale iminente, 
inteligent reprimate, răceală onctuoasă. Ştefan Tivodaru (Miller) 
contează pe moliciunile senectuții pentru a creiona un muzicant 
demn, civilizat, cu rare izbucniri temperamentale, susținute cu o 
uşoară doză de afectare „pudrată”  Credibile postura 
caracterologică şi silueta soției lui Miller, propuse de Elena 
Petrican. Dana Tomiţă (Lady Milford) a „decalibrat” oarecum 
personajul, schițând o curtezană mult prea blândă, a cărei trufie s-a 
topit la flacăra unui sentimentalism cam mărunt. Sigur, Schiller a 
inclus-o la pozitivi, din motive cunoscute de istoria literară, dar 
personajul nu este liniar ci complex: are izbucniri aprige, orgoliu, 
demnitate, simţul rangului; manevrele ei pentru a-l obține pe 
Ferdinand au o subtilitate diabolică şi nu concordă cu „dulceața”, 
politețea caldă şi vibrația potolită realizate de actriță. Virgil Leahu 
(Von Kalb) este decorativ, efeminat inconsistent. Actorul a greşit 
făcându-l şi ridicol ceea ce naşte cel puțin o inadvertență 
importantă: Luise este obligată să-i scrie tocmai lui o epistolă (falsă) 
de amor; or, prezumtivul amant este aproape o paiață și motivaţia 
(ipotetică) rămâne suspendată. Marcel Anghel în rolul anonim al 
unui uşier-santinelă, are rigidități şi automatisme de ofițer prusac, 
foarte sugestive în context. Au mai evoluat - fără pondere - Tamara 

Constantinescu, Zaharia Volbea, Vasile Mihăiescu. 
1987 


„Căsătoria ” de N. V.Gogol 


Ciudată şi paradoxală această piesă a genialului rus! 
Subintitulată „O întâmplare cu totul neverosimilă în două acte”, 
„„Căsătoria” a suportat tratamentul aspru al unei părți a criticii 
timpului, fiind socotită irelevantă pentru creația dramaturgului, 
lipsită de acţiune, de analiză psihologică, de caractere; o „piesuță” 
trecută cu vederea ori expediată în grabă de nu puţini comentatori 
de mai târziu. Ne întrebăm astăzi: Ce poate să însemne ezitarea atât 
de adâncă în fața căsătoriei a funcţionarului de gradul al 7-lea 
Podkolesin? Reacţie stranie din perspectiva normalității. Ce tâlc 
profund poate avea dispariţia intempestivă a eroului nostru, care „se 
volatilizează” pur şi simplu pe fereastră în ultima clipă, 
sustrăpându-se dulcelui jug matrimonial? Lucrurile rămân într-o 
derutantă ambiguitate şi abia ne încumetăm să privim întâmplarea 
printr-o grilă freudiană. Gogol însuşi, dacă ar fi cunoscut 
psihanaliza, probabil că ar fi respins cu vehemenţă o atare riscantă 
aventură exegetică. Cert este că un mister impenetrabil stăruie 
asupra finalului „Căsătoriei”, fiindcă, altminteri, e greu de admis că 
faptele trebuie considerate în litera lor. Suprafața „evenimentelor” 
este înşelătoare şi e prea lesnicios şi prea comod să crezi în 
caracterul lor explicit şi indubitabil. Ce complex tulburător 
marchează oare destinul terestrului Podkolesin? Cum poate fi 
tălmăcită reacția banalului, insignifiantului personaj? Ca inapetență 
matrimonială structurală? Ca deficit afectiv de ordin obiectiv? Ca 
expresia unui nemăsurat orgoliu tradus în atitudini imprevizibile? 
Ca formă subtilă de autoapărare? Greu de optat. Nu puțini au fost 
regizorii care au capotat montând plat „Căsătoria”, accentuând 

unilateral elementul de critică socială, ori satirizând moravuri 
revolute, parodiind cu bună ştiinţă, ori caricaturizând uneori până la 
desfigurare. Gogol este un creator de profundă originalitate şi 
fiecare perspectivă exegetică ori spectaculară poate avea 
îndreptățirea sa. Am sublinia însă necesitatea unei atitudini 
creatoare în fața textului gogolian, carce pierde enorm prin aplatizare 
scenică, prin împuţinare procustiană. O judicioasă şi foarte 
interesantă lectură regizorală creatoare efectuează Bogdan Ulmu, 
exeget pertinent al creației gogoliene, în speță al „Căsătoriei”, piesă 
descifrată cu subtilitate şi aplicaţie în cartea sa intitulată neutru 
„Caiete de regie” Ambiţios, năzuind să realizeze nu o simplă 
lectură, ci o adaptare după Gogol, Bogdan Ulmu a efectuat o serie 
de operații importante. Prima se referă la tratamentul aplicat 
onomasticii gogoliene. Regizorul a recurs nu la numele-poreclă 
ruseşti, ci a tratat liber sensul acestora, transferându-le pe sol 
lingvistic românesc şi adăugându-le, pentru culoare, terminaţii de 
sugestie slavă. Bunăoară, laişnița, nume care înseamnă în rusește 
jumări, a devenit la Bogdan Ulmu, Omletov. Procedeul are şi rațiuni 
comice bine determinate, amintind de rostul onomasticii 
caragialiene. Regizorul, după propriile-i mărturisiri, a 
„contemporaneizat” cu prudenţă, în limite rezonabile, limbajul 
personajelor, conferindu-i o elevație pe care n-o avea în textul de 
referință. Banalul Podkolesin a fost scos de sub mantia (mantaua?) 
rațiunii şi plasat într-un vag spațiu oniric-psihanalitic, unde 
întrebările elementare primesc răspunsuri dintre cele mai insolite şi 
unde nimic nu este sigur şi indubitabil, înseşi contururile lucrurilor 
fiind tremurătoare şi îndoielnice. Regizorul a gândit şi conceput o 
comedie tragică, organizând componentele spactaculare în funcție 
de acest reper. Pretendenţii la mâna Agafiei Tihonovna sunt 
întâmpinați printr-un intermezzo muzical-coregrafic de sugestie 
rusească, uşurel hazliu. Omletov este construit integral pe un anumit 
tipar slav. Spectacolul se edifică simetric: începe cu visul obsesiv 
(freudian?) al lui Podkolesin despre o aburoasă și pură mireasă şi 

sfârşeşte (de data aceasta fără haloul oniric) cu dispariţia în neant a 
unei mirese debusolate, alienate, copleșită de o tristețe meta-fizică. 
Realismul fantastic, faimos în proza gogoliană, este fin sugerat de 
spectacolul bârlădean, un spectacol de certă expresivitate ideatică şi 
plastică, mai tem la început, inegal pe traseu, frumos caligrafiat şi 
convingător în cele din urmă. Sigur că în atari coordonate estetice, 
termenul de adaptare după Gogol se relativizează şi mult mai exact 
s-ar putea vorbi de o viziune regizorală curajoasă, ce tinde mereu să 
depăşească litera textului şi să potențeze sensurile unei piese 
zgârcite în sugestii şi conotaţii. Semantic vorbind, spectacolul lui 
Bogdan Ulmu are o vibraţie inefabilă şi ne transportă în metafizic: 
pretendenții la mâna Agafiei Tihonovna îşi clamează neputința 
matrimonială într-un chip special. Nu e aici o tristeţe terestră, o 
mâhnire modică ci o exasperare existențială... kafkiană, ca un strigăt 
sugrumat de durere, surdinizat de rezistența insurmontabilă a 
destinului. Directorul de scenă a conlucrat fericit cu scenografa 
Marfa Axenti, concepând o structură regizoral-scenografică nu atât 
interesantă cât expresivă şi pogoliană în intenţii: falduri albe, 
închipuind ziduri inexpugnabile, cupole proiectate pe un cer incert, 
sugerând poate un destin imanent şi, în planul doi, în centru, 
buclucaşa fereastră ce nu dă spre o stradă concretă şi palpabilă ci 
spre neant. Podkolesin nu fuge ci dispare; el străbate fereastra ca şi 
cum ar intra într-o oglindă cu ape adânci ce duc spre tărâmul 
celălalt. Îndrăzneala regizorală este detectabilă şi la nivelul 
distribuției. Arina Panteleimonovna este jucată în travesti, cu 
destulă precizie şi pitoresc, de Ștefan Tivodaru, care întruchipează o 
mătuşă mătăsoasă şi blândă. Elena Petrican (Agafia Tihonovna) 
joacă admirabil rolul fetei de măritat, trecând cu rapiditate de la 
reacţia tăioasă la ochiada şăgalnică, de la replica sarcastică la vorba 
tandră, alintându-se cu şarm şi dezinvoltură, sugerând, la momentul 
potrivit, panica, nerăbdarea fetei curtate, impasul verbal, uşoara 
stânjeneală, prăbuşirea sufletească finală, în vidul unei existențe 
inutile. Podkolesin şi Kocikariov sunt gândiţi şi construiți în 

tandem, pe antinomii când putemice, când discrete, de Virgil Leahu 
şi Teodor Corban. Primul - cu buimăceli şi revelații pitoreşti, cu 
interogații patetice şi gestică precipitată, într-un continuu efort de 
limpezire a nedumeririlor şi a raporturilor cu ceilalți. Proiectul de 
rol este interesant şi e păcat că nu are „camaţia” şi pregnanța care 
să-i confere atributul de rol de referință. Cel de-al doilea, Teodor 
Corban, concepe un prieten colțuros, dur, fanatizat în ideea 
căsătoriei cu orice chip, ale cărui mijloace de persuasiune nu sunt 
vorba blândă şi pilda înțeleaptă, ci smucitura brutală, strigătura 
energică, acroşarea, îmbrâncirea pentru ca timidul şi dubitativul 
pretendent să se înduplece. Evident, partitura se poate admite, cu 
atât mai mult cu cât într-o secvență semnificativă, la rampă, eroul îşi 
motivează actele printr-o opțiune de ordin etic şi omenesc. Din 
trio-ul pretendenţilor groteşti, Iaișni/a-Omletov (Marcel Anghel), 
Anucikin-Nepoțelski (Gabriel Constantinescu) şi Jevakin- 
Rumegocikin (Simon Salcă), primul se distinge printr-o interpretare 
mai apăsată şi un contur convingător. Actorul întruchipează nu un 
şters funcționar de administraţie ci un „mujic” mătăhălos, greoi, cu 
o poftă de mâncare pantagruelică, cu o judecată practică în 
aprecierea şanselor matrimoniale, care numără tot şi socoteşte tot, 
fundamental opac la finețurile şi dulcile tertipuri ale pețitului şi 
dragostei. Se reține momentul când cei trei „se topesc” în masa 
spectatorilor (intrarea în anonimat), când /aișnira-Omletov-Marcel 
Anghel exprimă adânca lui nedumerire şi mica lui exasperare după 
atâtea eşecuri ale peţirii. Căsătoria se micşorează aici până la rostul 
unui Simplu pretext scenic, permițând regizorului să exprime o 
interogaţie ce trece dincolo de cuvinte, în absurdul existenței. Nu 
întâmplător am amintit de o posibilă conexiune cu literatura 
kafkiană: datul implacabil striveşte individul. Cum se poate explica 
eşecul? Pur şi simplu, nu se poate explica! 

Dacă Anucikin-Nepoțelski-Gabriel Constantinescu este 
preponderent caricatural şi hazos, Jevakin-Rumegocikin-Simon 
Salcă are sobrietatea seacă a marinarului, o rigiditate de tip cazon şi 

un mod inimitabil de a debita „prăpăstii” Mai evoluează: Gera 
Cacevschi-Ulmu (Fiokla Ivanovna), o peţitoare energică, vitală şi 
arțăpoasă, Tamara Constantinescu (Duniaşka), Marcel Brânzeiu 
(Stepan), care schiţează un servitor tâmp, molâu, mahmur, 
împleticit, acru, plictisit, târându-şi lenea funciară prin scenă ca pe 
o imensă povară. Spectacol patetic până la pragul melo, liric, comic, 
grotesc, satiric, burlesc, de o veselie tristă şi de o tristețe veselă, 
„„Căsătoria” certifică măiestria regizorală a lui Bogdan Ulmu şi 
înscrie în letopisețul inegal şi contradictoriu al teatrului bârlădean 
un moment fast. 

1987 


“Piatră la rinichi” de Paul Everac 


Paul Everac reapare pe afişul bârlădean după exact 15 ani, 
montarea cu Cititorul de contor datând din 1973. Mai înainte de 
această dată, în 1967, s-a jucat piesa Parimi a aceluiaşi.Toate cele 
trei înscenări (avem în vedere şi Piatra la rinichi) - fapt semnificativ 
- poartă semnătura regizorală a veteranului Cristian Nacu, a cărui 
consecvență se cuvine subliniată mai ales că predilecția sa pentru 
dramaturgia de actualitate nu este accidentală ci face parte dintr-un 
program regizoral bine chibzuit. 

Critica s-a pronunțat ritos de mai mulți ani: Paul Everac este 
un moralist adevăr la îndemână pentru cititorii literaturii sale 
dramatice, în miezul căreia sălăşluieşte un observator sagace al 
socialului. Autorul scrutează malformațiile sociale de tot felul, ia 
aminte la ecuaţia sufletească a eroilor săi, urmărindu-le zbuciumul, 
meandrele, iluminările. Sunt evitate cu dibăcie dihotomiile 
maniheiste, polarizările răspicate şi naive (pâinea cea de toate zilele 
a esteticii proletcultiste), greu credibile pentru cititorul şi 
spectatorul contemporan. Perspectiva asupra faptelor, actelor şi 

întâmplărilor este una lucidă, demistificatoare. Atari calități sunt 
vizibile şi în Piatră la rinichi, deşi autorul n-a reuşit să evite 
schematismul. Un angrenaj birocratic este perturbat de o ipotetică şi 
simbolică boală de rinichi, echivalentul unui veritabil deus-ex- 
machina. Urechiatu se metamorfozează spectaculos. Funcţionarul 
insignifiant, victima sigură a tiraniei directoriale şi a conjuraţiei 
celorlalți, lansează un veto vehemet, demască, incriminează, 
veştejeşte ilegalităţi, laşităţi, frazeologia demagogică, nepotismul. 
Schema este desigur transparentă, impunând luciditate şi 
circumspecţie. Structura se fisurează şi aici discret, ceea ce nu ne 
împiedică să relevăm vioiciunea dialogului, vivacitatea replicilor, 
scânteierea câte unui calambur, sprintencala unei poante. Admițând 
convenţia rezolvării conflictului, nu ne sfiim să observăm 
transparența onomasticii (lecţia este caragialiană), cu rost 
caracterizant şi intenţia caricaturizării: Farfuz, Hărăbaie, Strungă, 
Scurtulcţ, Peşcheşanu, Plăcintă, Costiţă etc. Fără să aibă o portanță 
ideatică deosebită, piesa place, amuză și binedispune. Probabil că 
mai mult nici autorul nu şi-a propus. 

Având un temei rezonabil în text, regizorul Cristian Nacu 
s-a arătat preocupat mai ales de o justă calibrare a acestuia la 
disponibilitățile echipei actoricești, de adecvarea partiturilor la 
interpreți, efort notabil, nescutit de concesii şi ezitări. Concesiile se 
referă, desigur, la distribuţie, respectiv, la numărul cam mare de 
actori corp-ansamblu, stimabili dar departe încă de cerințele marii 
arte. Soluția adoptată prin forța împrejurărilor naşte și un 
paradox, evitabil în fond. Elena Petrican, actriţă eminentă, de mare 
experiență şi vigoare expresivă, are o singură secvență de joc, strict 
episodică. Îngăduitor peste marginile admise, regizorul a operat în 
scenă cu mână laxă, permițând actorilor să lucreze liber, prea liber, 
după inspiraţia şi exigența fiecăruia. Efectul este derutant: registre, 
modalități, soluții, gesturi, tonalități diverse se amestecă, se 
întretaie, se ciocnesc, lăsând impresia de pestrit şi dezordonat. 
Montarea pare un mozaic, un mic bazar... uman, colorat şi 

inconsistent. O anume rigoare impune jocul lui Simon Salcă 
(Directorul Farfuz), bizuit pe firescul replicii, coerenţa gesticii și a 
ticurilor semnificative (sunt sugestive iţelile cocoşești). O cizelată 
secvenţă a ofensivei erotice schițează Elena Țutulan (Geta 
Plăcintă), încheiată din păcate în chip demonstrativ, cu legănarea 
ostentativă a şoldurilor. Soluția exterioară - nu prinde. Marcel 
Anghel (Virgil Urechiatu) s-a străduit mult să acopere silueta 
personajului şi mai ales să sublinieze trecerea acestuia de la abulia 
inițială la vehemența demascatoare din partea a doua. Ciudat este că 
în pofida unui efort considerabil (având şi rolul cel mai întins), 
personajul nu se încheagă, nu capătă corporalitatea dorită, rămâne o 
fantoşă animată de bune intenţii. Acel ah repetat, reflex al durerii 
lăuntrice, este micuţ ca sens teatral şi devine umoristic în cele din 
urmă. Ceilalți interpreți parodiază ori caricaturizează mai intens sau 
mai discret, se agită mult, umblă de colo - colo, conversează pe 
tonuri diverse şi dau, cu anevoinţă, iluzia vieții. Câteodată parodia 
este ridicată la pătrat prin şarja voluntară a actorului, ce se 
suprapune parodiei personajului. Nici cadrul scenografic (semnatar 
loan Olaru), strict funcțional (minus scărițele cam incomode) nu 
potențează înțelesurile spectacolului comic şi devine un argument 
plastic inert, care nu exprimă ci tace, stopându-și virtualitățile. În 
celelalte roluri: Ștefan Tivodaru (Administratorul Hărăbaie), Virgil 
Leahu (Preşedintele Strungă), Florin Predună (Doctorul Ranchiș), 
Gabriel Constantinescu (Responsabilul Dăicuţoiu), Vasile Preda 
(Picolul Scurtuleţ), Marcel Brânzeiu (Funcţionarul Peşcheşanu), 
Zaharia Volbea (Contabilul Roşcovă), Geta Cacevschi (Camelia 
Străcșineanu), Valy Mihalache (Contabila Mardare), Diana Pascal 
(Sora medicală), Tamara Constantinescu (Secretara Pica), 
Ruxandra Petru (Funcţionara Costiţă), Dana Tomiţă (Doctor 
Odobâcă), Elena Petrican (Secretarul). 

1988 

Dina Cocea, actriță binecunoscută, ambiționează să-şi 
definească şi un profil dramaturgic. În ultimii ani am asistat la 
tentativa de închegare a unei bibliografii teatrale, pigmentată de 
ambiția de a-şi cristaliza un stil. Câteva titluri au apărut deja, în 
ultimul lustru, pe afişele unor teatre din România: Familia, piesă 
înscenată la Ploieşti şi Sfântu Gheorghe, Paralela 40 - la Timişoara, 
Ana-Lia - la Timişoara, Cluj-Napoca şi Teatrul Foarte Mic; Dulcile, 
amare bucurii la Ploieşti şi Galaţi şi, acum, la Teatrul “Victor Ion 
Popa” din Bârlad. 

Un titlu cvasi-oximoronic (bucurii dulci-amare) ne 
transportă în universul familiei, universul predilect al autoarei 
făcându-ne părtaşi la întâmplări mai mari sau mai mărunte, la câteva 
de-a dreptul benigne, având o semnificaţie artistică modică, desigur 
emoționante dacă le privim din unghiul existenţei imediate. Actele 
eroilor au acea moderație securizantă ce le face previzibile şi 
liniştitoare. Mama, tatăl, cei patru copii, un ginere şi un logodnic 
evoluează pe axele unui comportament comme il faut, cu inerentele 
mici neînțelegeri, asperități, reproşuri, laşități, gâlcevi orgolioase, 
incomprehensiuni caduce şi împăcări afectuoase. Dar mariajul 
insolit al energicei bunici iese din serie. Autoarea are însă grijă să 
rezolve intempestiva plecare a bunicii şi nepoatei într-o 
inospitalieră, chipurile, Suedie printr-o artificioasă manevră gen 
deus-ex-machina, soldată, desigur, cu întoarcerea culpabililor şi cu 
un happy-end... familial. “Rătăcitele” îşi recunosc greşelile, vidul 
casnic se umple cu suflete, viaţa curge inexorabil înainte. Un strat 
discret de praf tinde să se aşeze peste sensurile acestei piese datate. 

Carenţa dramaticității se compensează prin tema generoasă, 
dialogul viu, însuflețit, firescul dezbaterilor casnice, credibilitatea 
ecuaţiei părinți-copii. Dacă pentru unele atitudini, fapte şi 
întâmplări ale personajelor lipsesc motivațiile psihologice mai 

adânci, piesa răscumpără acest deficit printr-o alternare judicioasă şi 
plauzibilă a planurilor, a accentelor principale, potențate de o regie 
discretă şi eficace. Bogdan Ulmu a optat pentru „o narațiune” 
scenică fluentă, coerentă, expresivă, în care fiecare detaliu îşi are 
rostul său numai în structura întregului şi în care relaționările 
năzuiesc să elimine aleatoriul şi nesemnificativul. Restituind scenic 
textul, regizorul şi-a exprimat înclinațiile... auctoriale (vizibile 
altădată), afirmându-şi prezența cu parcimonie şi doar când a fost 
absolută nevoie. În acelaşi sens al integrării discrete a fost gândită 
şi scenografia (semnatar prof. Joan Vânău), ale cărei potenţe 
plastice funcţionează la nivelul sugestiei, aluziei cromatice şi 
tonalităților estompate. Adecvarea scenografic-regizorală ni s-a 
părut indiscutabilă (să nu uităm că autoarea şi-a intitulat piesa 
comedie lirică), deşi nu se pot nega scăderile de tensiune dramatică, 
micile sincope şi secvențe de vid scenic. Elena Petrican (Florica 
Busuioc) a apăsat pe latura sentimentală a personajului, conturând o 
mamă afectuoasă, pasionată, matem-posesivă, uneori, copleşită de o 
tristețe iremediabilă, alteori o făptură frământată  neliniştită, 
prizoniera dragostei pentru copii. Fraza definitorie pentru ea este 
următoarea: „Oare n-o să ne putem elibera de amintiri niciodată?” 
Virgil Leahu (Mircea Busuioc) trasează liniile sumare de portret ale 
unui ziarist cam zaharisit şi abulic, în prima parte, mai ferm şi 
consistent în cea de-a doua parte, un pater-familias bonom, tolerant 
şi complice-inocent al propriilor copii. O propunere interesantă de 
rol face Eudoxia Volbea, bunica aprigă şi uşor cinică, o hedonistă 
târzie, spăşită după experiența străinătăţii, care alternează cu 
pricepere durităţile femeii experimentate şi păţite cu blândețea 
decanei de vârstă. Intrările falnice, francheţea limbajului, dialogul 
fără eufemisme şi fără mena jamente întregesc un registru expresiv 
convingător. Notele false sunt puține şi necaracterizante. Au 
contribuţii exacte, conforme, pe partituri fără întindere, Dana 
Tomiţă (Mirela Davila), Marcel Anghel (Sandu Busuioc), Lily Popa- 
Alexiu (Lilica Busuioc), Ștefan Tivodaru (Dragoş Busuioc) - un 

derutant Moş Gerilă (ideea regizorului!), care edulcorează finalul 
până la siropos. Petre Boroşoiu (Johny Davila) creionează excelent 
un soț hirsut, impasibil, cinic şi imperturbabil. Cei mai tineri 
interpreţi, Florin Dumitraşcu (lon Stănoiu), logodnicul timid şi 
complexat, Diana Pascal (Nineta Busuioc), tânăra soţie decorativă, 
se integrează jocului echipei fără discrepanțe şi nesincronizări. 
Spectacol luminos, agreabil și tandru, Dulcile, amare 
bucurii este gustat în latura deconectantă de spectatorii nevârstnici, 
declanșând resorturi nostalgice la maturi, care apreciază omenescul 
faptelor şi priza actualității. 
1988 


„Unchiul Vanea” de A.P. Cehov 


Un panou uriaş, deschis-cafeniu, fixat ca fundal, cu figuri 
esoterice - premoniții neliniştitoare, având în prelungire, în partea 
dreaptă, „cochilia” unui melc aidoma unei urechi gigantice (urechea 
lumii), câte o „toacă” stilizată în dreapta şi în stânga scenei, un 
foişor — „tum de fildeş”, în care stă Profesorul - metaforă străvezie 
a distanțării de oameni şi de lucrurile comune, o izolare infatuată, 
orgolioasă, samovarul pe o masă oarecare, o mască, o țintă de tir etc. 
umplu spaţiul de joc în care se consumă drama nefericitului Voinițki 
(Unchiul Vanea). Piesa - ca dealtfel întreg teatrul cehovian - impune 
parametri speciali de decodare, structurare regizorală şi interpretare, 
cere vizualizări expresive, metaforizări coerente, nuanțări de 
balanță farmaceutică, un joc „strâns” de maximă rigoare. Nimic nu 
este aleatoriu în acest teatru; totul este strict determinat şi 
condiționat; lâncezeala provincială are cauze adânci şi devine la 
rându-i cauza celor mai diverse traume sufleteşti. Exasperarea 
personajelor atinge câteodată forme paroxistice, explozive. Desigur, 
încărcătura psihică irumpe la un moment dat, dar se stinge repede, 

oamenii reintră în carapace („omul din carapace”, faimoasa 
sintagmă cehoviană), pulverizarea destinelor se săvârşeşte cu 
acumulări savant gradate, cu sfâşieri lăuntrice , gâlcevi şi tăceri 
elocvente, prelungi conversații fals-neutre având semnificații 
străvezii şi conotaţii profunde. Aerul cehovian, încărcat, sufocant, 
apăsător, rezonant, participă la acțiune, umple spaţiul, vibrează de 
încordare, este un detonator potenţial. Genialul rus a revoluționat 
teatrul mutând acțiunea din afară în adâncuri, în străfundurile 
sufleteşti, în cutele misterioase ale conştiințelor, în nucleul lor 
magmatic, de unde răzbat impulsuri obscure, chemări mistuitoare, 
„dureri înăbuşite” Şi tot acolo, în adâncurile insondabile ale ființei 
cehoviene, se naşte - cu câtă greutate! - sâmburele speranței. 
Regizorul Bogdan Ulmu, care este şi un comentator avizat 
al teatrului cehovian (cartea sa din 1985, Caiete de regie, Editura 
Eminescu, conţine un amplu eseu, de peste 100 de pagini, consacrat 
lui Anton Pavlovici), obține acum rezultate aproximative, dată fiind 
dificultatea specială a montării unui Cehov într-un teatru cu forțe 
exersate prea adesea pe partituri lejer-accesibile, vioaie şi 
deconectante, - ceea ce provoacă fatalmente decalibrări valorice şi 
deprofesionalizări - vai! - timpurii. Demersul regizoral, certificat şi 
justificat de paginile exegetice închinate dramaturgului, s-ar fi 
cuvenit să fie deci mai ferm, mai tranşant, mai aplicat, cu o mai 
exactă  subliniere a  relaţiilor-cheie dintre personaje, a 
condiţionărilor multiple ce le animă şi le configurează atitudinile, 
dispoziţiile afective, relaţiile divergente sau convergente în raport 
cu un ax moral. Atari conexiuni inter-personaje transpar cu 
anevoinți chiar şi pentru un familiarizat al teatrului cehovian. 
Câmpul semantic al spectacolului se structurează greu, stă în 
echilibru fragil şi pare câteodată adiacent în raport cu relieful 
psihologic al personajelor. Lâncezeala corosivă ce macină destine se 
metamorfozează în simplă lâncezeală; plictiseala tragică trece în 
plictiseală benignă, plat-cenuşie. Accentele esenţiale ale piesei se 
colorează sentimental; „poemul? cehovian al ratării se 

sentimentalizează până la edulcorare, înfruntările sunt surdinizate şi 
lasă impresia unor elanuri verbale factice. Bunăoară, explozia 
verbală a Unchiului Vanea (Virgil Leahu), celebra sa peroraţie 
justițiară împotriva profesorului Serebreakov (Simon Salcă) are aici 
prea puțină forță persuasivă, coboară în diatribă măruntă, modic - 
revendicativă. Actorul se zbate (scenic) în tonalități vătuite, 
pesticulează redundant, clamează cu afectare, pierde din tensiunea 
dramatică şi încheagă cu greu o siluetă de fum. Câteva momente de 
vibraţie autentică răscumpără oarecum inconsistența întruchipării. 
Schița craidonului săltăreț, cu fandări cocoșeşti şi vociferări micuţe 
ca reverberație şi adâncime, rămâne, în orice caz subsidiară. 
Constantin Petrican (Astrov), căutând obstinat mediana justă, 
pendulează între poza cuceritorului cinic şi masca devitalizată a 
victimei unui fatum ineluctabil. Linia de demarcaţie este fragilă, iar 
contururile se estompează. Abur, tristețe inefabilă, neîmplinire, 
speranţă - toate acestea intră în ecuația personajului ce devine tragic 
şi-şi strigă ritos exasperarea şi revolta împotriva destinului. Elena 
Andreevna (Lily Popa-Alexiu) - frumuseţe pustiitoare, femeie fatală 
de un farmec rece, care îngheaţă, de un vid interior absolut, - are în 
montarea bârlădeană alura unei soții romanţioase ce se lamentează 
frumos - un manechin de lux, dulce şi blând, cu mărunte izbucniri 
năzuroase. Geta Cacevschi (Sonia) cade iremediabil în platitudine, 
ratând cheia personajului, nu din lipsa intuiţiei artistice ci din 
insuficienta aprofundare. Elena Țuţulan (Maman) este țeapănă, 
scorțoasă, graseind cu pedantism ostentativ. Simon Salcă joacă sec 
Şi ironic, n-are camaţie, şi, în genere, expediază personajul, în care 
se pare că n-a descoperit afinități speciale cu propria-i structură. 
Gabriel Constantinescu schițează un Teleghin caricatural. Pus să 
croşeteze în scenă, după micul şoc iniţial asupra sălii, intră în „unghi 
mort” Şi „dispare” ca și inobservabila Dădacă (Eudoxia Volbea), ca 
şi Argatul (Marcel Anghel) - greoi, liniar, terestru, un robot ce bate 
toaca din când în când fără o noimă precisă. Timpul metafizic 
cehovian nu-l atinge, cum nu-i atinge covârşitor nici pe ceilalți. Se 

reţine secvenţa în care Serebreakov este scos din scenă cu tum cu 
tot: în ceasul al doisprezecelea, Profesorul este purtat și împins de 
alții, aşa cum a fost o viață întreagă. Alte două-trei imagini scenice 
de efect - zâmbetul ne îngheaţă pe buze - indică momentul când 
aripa inspiraţiei l-a atins pe regizor ca un văl evanescent. Bătăi de 
toacă, apa clipocind, conversaţie şoptită - timp cehovian suspendat, 
sub faldurile grele ale unei tristeți iremediabile... 

Şovăielnic prin osatură, insuficient decantat regizoral 
(scenografia, gândită în regim metaforic şi cu subtile conotații, cum 
am văzut, este semnată de Vasile Jurje), spectacolul bârlădean 
rămâne ambițios prin premise, marcând un punct luminos de 
palmares - în repertoriul scenei locale. 

1989 


„Profesorul îndrăgostit“ de Hermann Bahr 


În micul „eden” extra-conjugal, o cabană intimă, 
confortabilă şi primitoare, figurată estetic prin detalii caracterizante 
(pianul, gramofonul, trofeul cinegetic - un cap de cerb cu coame 
proeminente), cu plafonul mobil şi „viziuni” plastice ispititoare, se 
retrage la un moment dat maestrul pianist Gustav Heink pentru a se 
bucura de nurii impetuoasei sale eleve Delfina Iura. Prezumtivii 
adulterini desfid morala clasică şi tocmai când sunt pe punctul de a 
da frâu liber sănătoaselor instincte naturale - soția, respectiv, soțul 
legitim, într-o complicitate lesne de înțeles, dau năvală intempestiv 
şi împiedică ireparabilul. Stratagema folosită este pe cât de veche pe 
atât de eficace. Buna consoartă a tomnaticului craidon Gustav îşi 
dezvoltă lecţia de morală „pe viu”, folosindu-se chiar de 
protagoniştii în cauză, lucrurile iau repede întorsătura dorită şi 
peripeţiile se încheie cu un previzibil happy-end: împăcarea 
unanimă. Pledoarie... pentru dragostea legitimă? Neîndoielnic. Dar 

în aceeaşi măsură şi elogiu adus bunului simț (ca paradox), 
camaraderiei juste, prieteniei conjugale - ca un semn al echilibrului 
şi al încrederii durabile. Scrisă în 1909, comedia plăcut digestivă a 
austriacului Hermann Bahr, intitulată Profesorul îndrăgostit 
(Concertul, în original) a fost dedicată lui Richard Strauss şi s-a 
jucat cu mult succes, desigur, în temeiul construcţiei dibace, replicii 
precise şi agreabile, comicului de situaţie - generos şi suculent - şi 
nu în ultimul rând grație valențelor omenescului plauzibil şi vesel. 
Spectacolul a prilejuit, la Bârlad, întâlnirea a două artiste talentate, 
regizoarea Muşata Mucenic şi scenografa Adriana Raicu-Petre. 
Prima a conceput montarea, parte în registrul operetistic- 
marionetistic, parte pe axul comicului normal, în viziune 
predominant parodică, pentru a-şi asigura suportul detașării ironice 
şi a îngădui interpreţilor să-şi dezvolte nestingheriţi partiturile. 
Adriana Raicu-Petre, la rându-i, a structurat cu certă finețe, simt 
plastic şi precizie a detaliilor revelatoare, cadrul scenografic, 
imprimându-i funcționalitate în tabloul domestic al primei părți şi 
coerență semantică în unnătorul tablou, cel al cabanei edenice în 
care se consumă şi partea a treia a întâmplărilor. Tot ea a croit şi 
costumele ce îmbină inspirat amănuntul sugestiv cu fantezia 
coloristică şi modemitatea ansamblului. Orânduite cu grijă, atare 
elemente regizoral-scenografice au înlesnit lucrul trupei, care a găsit 
cel mai adesea accente juste, măsura expresivității, tonul exact. Valy 
Mihalache (Maria) a beneficiat de toate datele necesare pentru rolul 
soției „Profesorului îndrăgostit”, desfăşurând treptat, cu subtilă 
economicitate, tactica persuasiunii morale, sfătuindu-şi calm, cu 
sânge rece şi ironie conținută, pe mai tânăra rivală, punând-o cu 
zâmbet ataşant în situații gingaşe, rezolvând cu aplomb şi umor 
dilema incompatibilității afective dintre cei doi amanți. Replica - în 
economia spectacolului - a lui Nicolae Popenici (Gustav) a fost mai 
estompată, deşi autorul a depus strădanii vădite pentru a intra în 
pielea personajului. Silueta profesorului se încheagă cu dificultate; 
frazarea sună ca într-un laborator fonetic, cu grija pedantă pentru 

claritate în dauna firescului; accentele cad aleatoriu şi fraza capătă 
câteodată o turnură factice. Altminteri, actorul s-a descurcat 
mulțumitor în multiple situații comice, marcând un crescendo 
necesar spre finele spectacolului. Marcel Anghel (Franz lura) şi-a 
compus o mască de prusac rigid, rece-onctuos şi ferm, sugerând 
înțepeneli vag cazone şi fumuri doctorale, jucând cu siguranță 
artificiozitatea studiată, ofensa morală şi masca revendicativă. 
Decorativă, lascivă, insinuantă ori exterior voioasă, după caz, Diana 
Pascal (Delfina) se descurcă satisfăcător în postura soției naiv- 
credule şi disponibile. După un început crispat şi Geta Crihană (Eva 
Gemdl) îşi găseşte cadenţa, figurând „pâsculița” în ofensivă erotică 
şi căzută într-o adoraţie vecină cu narcoza. Când evită stridenţele 
vocale şi gesticulaţia repezită, Tamara Constantinescu (Fraulein) 
accede la sensurile cuvenite şi-şi justifică prezenţa. Florin Predună 
(Pollinger) se dedă la unele excese groteşti în rolul - în fond simplu 
ŞI clar - al unui cabanier slugamic, mieros până la depersonalizare. 
Mai evoluează, aici fără relief - Gera Cacevschi (Mirla). 
„Meta-textul” parodic asigură spectacolului doza de 
credibilitate artistică şi audiența sălii. 
1989 


„Martorii se suprimă” de Robert Thomas 


Robert Thomas (n. 1930, Paris), abil vodevilist şi 
„constructor de colaje polițiste”, actor, dramaturg, scenarist, eseist, 
prieten cu marele Hitchcock (cel care I-a făcut notoriu în lume 
ecranizându-i piesa Capcană pentru un om singur), jucat pe scenele 
din Franța, Elveţia, Olanda, Ungaria, Iugoslavia, S.U.A., Canada, 
Israel, Germania, premiat de... specialiştii parizieni în criminalistică 
(sic!) - este un autor de succes sigur, pe care se poate miza în orice 

împrejurare, mai ales atunci când teatrele se află în pană de 
inspirație  repertorială. O comedie polițistă în trei acte (fie şi de 
sorginte pariziană) este oricând binevenită, drept pentru care Vasile 
Mălinescu, semnatarul regiei, binemerită prețuirea amatorilor de 
spectacole lesne digerabile. Consecvent cu sine (şi cu alţii), 
regizorul nu se află la primul Robert Thomas bârlădean; în 
stagiunea 1965-1966 a pus în scenă A doua împuşcătură, piesă a 
infatigabilului francez. Dealtfel, tot pe scena bârlădeană ne amintim 
că mai tânărul Matei Varodi a înscenat în stagiunea 1980-1981 
Dublu joc, piesa aceluiaşi. lată argumente suficiente pentru a socoti 
că publicul este întrucâtva familiarizat cu autorul occidental şi noua 
montare vine - să zicem aşa - pe teren pregătit. Martorii se suprimă 
contează pe toate acele însuşiri ce o recomandă unei receptări lejere 
şi deconectante: intrigă dibace, suspens, replică vie, „plină” și 
spirituală, „lovituri de teatru”, rezolvări neaşteptate şi 
spectaculoase, ritm alert, bună dispoziție. Sigur că această față a 
lucrurilor ne trimite la un revers: facilitate, gratuitate, dezinvoltură 
factice, soluţii gen „deus-ex-machina” etc. 

Regizorul însuşi a luat în calcul ecuaţia lejerității şi 
facilității, exploatând vâna comică a textului, convins de forța de 
acroşare la public, măsurând destul de exact cota de risc şi procentul 
de succes garantat. Socoteala regizorală s-a dovedit justă, piesa 
făcând parte din categoria celor ce se montează singure. Altfel spus, 
intervenţia directorului de scenă a fost discretă, constând în 
principal în asamblarea tablourilor, unificarea partiturilor 
actoricești, asigurarea fluenţei întâmplărilor - în spațiul neutru şi 
destul de inexpresiv creat de astă dată de scenografa Adriana Raicu 
-Petre. Panourile argintii reflectă aici o lume locvace, dinamică, 
predispusă la mistificaţie şi la crimă, dar niciodată tenebroasă sau 
tragică. Francezul rămâne cu obstinaţie solar, vesel, volubil şi 
câteodată frivol, sentimentul tragicului fiindu-i cu desăvârşire 
străin, tot aşa cum românului, bunăoară, îi va fi întotdeauna străină 
angoasa existențială. 

Spectacolul se salvează de la platitudine întâi prin 
componenta literară (dialogul spiritual) şi apoi prin jocul actoricesc, 
destul de aplicat şi de judicios, orientat însă - tentaţie facilă — spre 
îngroşare voită. Contaminaţi unii de la alții de jocul şarjat, talentații 
actori ai scenei bârlădene cheamă parcă voluntar aplauzele, le caută 
cu încăpățânare, le provoacă. lar publicul este ascultător şi... se 
conformează. Elena Petrican (Alice Postic) se desfăşoară în voie, 
pe axele unei partituri damice, arătându-se spirituală, în vervă, 
plăcută, volubilă, vorbăreață până peste poate (,„papagalița”), 
alintându-se cu aplomb şi făcând deducții decisive între două 
telefoane mondene. Constantin  Petrican (Henri Grandin) 
conturează un inspector abil, deşi plin de tabieturi, copleşit de 
guturai şi de alte habitudini casnice, exasperat de perspicacitatea 
isteței telefoniste, îngroşând efectele în stilu-i caracteristic, aplicat 
şi metodic. Judicioasă - evoluţia lui Simon Salcă (Maestrul Rocer), 
ca şi a Danei Tomiţă (Clara Rocer). Se rețin: Marcel Anghel (Robert 
de Charance), Elena Tuţulan (Virginie Renoir), Eudoxia Wolbea 
(Suzanne Brissard), cu unele asprimi neconforme, Marcel Brânzeiu 
(Maxim). Singurul care nu ştie de glumă, Florin Predună (Domnul 
Logan), traversează în tăcere scena şi se prăbuşeşte peste un fotoliu. 
Are toate motivele să se comporte atât de bizar: un pumnal este bine 
şi definitiv înfipt între omoplaţii săi. 

Înscenarea de față câștigă sala cu soluţii regizoral- 
actoriceşti interesante, deşi previzibile şi cu rezolvări scenografice 
conforme, într-o semantică străvezie. Spectacolul este deasupra 
calificativului onest, situându-se la cota de onorabilitate la care 
trupa bârlădeană poate ajunge fără un efort special. O montare 
agreabilă, aplaudată spontan de un public dispus să nu ceară în cazul 
de față mai mult. 

1989 

Polivalenţa lui Dumitru Dinulescu este un fapt dacă ne 
pândim la prozator, la regizor, la dramaturg. Suntem deci în 
vecinătatea unui spirit cu varii disponibilități creatoare, apt să se 
exprime pe claviaturi artistice diverse, cu rezultate mai mult decât 
stimabile. Romancierul din Galaxia burlacilor - ne amintim - n-a 
trecut neobservat. Regizorul a montat nu demult Femeia 
îndărătnică de Shakespeare la Teatrul “Mihai Eminescu” din 
Botoşani, spectacol gândit original şi construit riguros, chiar dacă 
arhitectura se fisura discret ici şi colo, convenția se sprijinea 
câteodată pe unii piloni mai şovăielnici, iar cota de expresivitate 
înregistra oscilații deconcertante; era totuşi o victorie a spiritului 
asupra materiei, o ipostaziere regizorală izbutită în regim... 
shakespearian. Mai nou, dramaturgul îşi caută un făgaş al său, pe 
care să-şi exercite cât mai pregnant puterile artistice (atâtea câte 
sunt), pentru a închide astfel cercul posibilităților conștient asumate, 
dacă nu cumva (temeritate? orgoliu?), încă tânărul (maturul) 
Dinulescu năzuieşte spre o artisticitate de tip proteic. Lăsând ironia 
la o parte, timpul va rezolva ecuaţia. Semantica piesei este sugerată 
încă din titlu: Meandrele vieţii. Existenţele meandrate sunt 
frecvente - cum ştim bine - în planul realității imediate; rămâne de 
văzut în ce măsură un destin în derivă poate interesa ca fapt artistic, 
în ce măsură întâmplări de toată mâna se pot decanta într-un tâlc 
semnificativ, în ce măsură particularul aleatoriu se organizează 
într-un sâmbure de generalitate şi devine interesant în planul 
omenescului. Tânăra din piesa lui Dinulescu se află la un moment 
dat în impas, trăieşte o experiență ce poate fi traumatizantă, dar este 
salvată de rânărul-cel-bun-și-sincer. Ea pleacă la admitere şi cade. 
Este a doua sincopă. Îşi găseşte un “refugiu” consolator în compania 
unor tineri (şi tinere), dacă nu dubioşi, în orice caz de o calitate 
îndoielnică. Gestul compensator este destul de mărunt, echilibrul 

sufletesc rămâne precar şi, în consecință, tânăra noastră se va 
întoarce acasă (spăşită? având remuşcări? - nu se înțelege prea bine) 
pentru a restabili legătura cu salvatorul ei şi, probabil, a se înscrie 
pe axul normalității conjugale. Din aceste fapte aproape comune, 
narate dramaturgic cu destulă îndemânare, în stil alert, vioi și 
plauzibil, deducem ușor care sunt nucleul problematic şi miza 
morală cert demne de interes. Păcat că acuitatea analizei 
psihologice slăbeşte pe traseu, actele eroilor n-au gradare 
ascendentă (de ce ar avea?) şi urmează o axă sinuoasă, cu... meandre 
şi momente stagnante. Spre final - cum s-a şi observat - tema se cam 
pulverizează, ideea cantonează în benign, tensiunea scade. Rămân 
însă în picioare câteva secvenţe valabile ca idee, text şi subtext, un 
mod ingenios de a ironiza poncife didactice, fixaţii, truisme şi clișee 
ale presei audio-vizuale. Este de reținut sarcasmul conţinut, vizând 
logoreea moralizatoare. Dramaturgul gândeşte sintetic şi scrie 
economicos. Exersat pe teme majore, Dumitru Dinulescu poate 
izbândi decisiv şi poate fi sclipitor. 

Regizoral, spectacolul bârlădean este expresiv şi previzibil, 
cu izbucniri de orgoliu artistic bine cristalizate scenic şi cu 
retranșări pe terenul soluțiilor comode. Talentul lui Bogdan Ulmu 
constă aici în capacitatea de a redimensiona faptele, colorându-le 
afectiv, fie augmentându-le, fie micşorându-le după o logică 
personală, în temeiul unei ipoteze critice, de admis, fiind aplicată pe 
toată lungimea montării, de discutat din unghiul rezultatelor. 

Personajele, întruchipate scenic de o echipă devotată şi 
disciplinată, sunt subminate ironic şi-şi dezvăluie treptat fragilitatea 
funciară. Eroziunea declanșată de regizor este insidioasă şi se 
percepe mai greu cu ochiul liber, ține de inefabil şi exprimă, în fond, 
un orgoliu auctorial. Ulmu rescrie regizoral piesa ideală, nici un 
text nu-l satisface, drept pentru care aduce textul la sine, 
transformându-l în pretext. Din acest unghi, Meandrele vieţii 
reprezintă și un spectacol de regizor, cu slăbiciuni şi calități, inegal 
şi ezitant, cu o pulsaţie omenească ce-l face credibil. 

În plan actoricesc, Constantin Petrican (Gheorghe Staicu) 
imaginează un tată dur, sarcastic şi placid, cu răbufhiri autoritare şi 
afecțiuni reprimate, un ins din spița rudimentarilor încăpățânați, cu 
idei fixe şi puţine, iluminat tardiv şi parcă inutil. Izbutit este şi 
cuplul tinerilor Marcel Anghel (Cristea Vasile) şi Tamara 
Constantinescu (Livia Staicu), primul - sobru, reținut, eficient, cea 
de-a doua însuflețită, în tonuri juste, cu gradări sugestive şi puține 
momente fade. O reuşită schiță de portret în linii vii şi tuşe... 
umoristice trasează Elena Petrican (Diriginta clasei): pedantism 
conştient asumat, asprimi doctorale, intransigență acrimonioasă, pe 
fondul unor stereotipii didactice fixate cu o bună intuiție a nuanței. 
„Jucând” blazarea, Virgil Leahu (Reporter de televiziune) apare 
devitalizat, cu toate că face bine ceea ce face. Inclusiv mica drama 
conjugală este trăită scenic  judicios, mai exact, sugerată şi 
depăşită bărbăteşte. Gabriel Constantinescu (Bujor Bujor) 
creionează exact băiatul de duzină, care pozează cinic şi este loial în 
fond. Mai evoluează: Simon Salcă (Directorul liceului), Petre 
Boroşoiu (Sandu), Marcel Brânzeiu (Gigi), Ovidiu Sonescu (Vasile), 
Florin Dumitraşcu (Pârâciosul), Ruxandra Petru (Maria Staicu), o 
mamă cu dureri înăbușite şi un vag aer de martiră (exces 
interpretativ), Claudiu Alexiu (Băiatul), Geta Cacevschi (Sanda), 
Diana Pascal (Mira). 

Meandrele... spectacolului ne amintesc mereu de meandrele 
vieţii, semn că drumul de la faptul real la ficţiunea artistică a fost 


prea scurt. 
1989 


“Rinocerii” de Eugen Ionescu 


Unul din cele mai importante spectacole bârlădene scoase 
la rampă după Revoluția din decembrie 1989 a fost, fără îndoială, 

Rinocerii de Eugen lonescu, în regia lui Bogdan Ulmu şi 
scenografia Adrianei Raicu-Petre. Premiera a avut loc la 11 martie 
1990. 

E. Elvin vedea în capodopera ionesciană o replică artistică 
dată mişcărilor politice de tip nazist Alţi exegeți au admis, în 
schimb, o semnificativă extrapolare: Rinocerii reprezintă o diatribă 
deghizat-parabolică la adresa oricărui sistem totalitar, fie de dreapta, 
fie de stânga. În structura ideatică a piesei, locul lui Berenger este 
unul fundamental. Candoarea sa (protagonistul a fost asociat cu 
îndreptăţire lui Don Quijote, Mâşkin şi altor eroi din categoria celor 
fără de prihană) este aceea a unui lucid într-o lume bolnavă. Dacă ar 
fi să scrutăm mai atent analogia dintre Bérenger şi Cavalerul 
Tristei-Figuri, este de observat că acesta din urmă este un 
“narcotizat” al romanelor cavalerești, trezit tardiv și tragic la 
realitatea imediată, amorfă, depersonalizantă. Câtă luciditate, atâta 
dramă! ne avertiza marele Camil. Berenger este un lucid pe întreaga 
sa axă ontologică, un spirit justiţiar ce vrea să răscumpere cu orice 
preț omenescul, luptând până la capăt împotriva rinoceritei. lar 
rinocerita nu poate fi echivalată cu morile de vânt, deşi pentru Don 
Quijote ele sunt iluzia perfectă, altfel spus, au o existență aievea. 
Nimic nu este mai tragic pentru Bérenger decât represiunea în 
animalic. În plan ideal, el se înrudeşte în chip izbitor cu personajele 
camil-petresciene atât de însetate de absolut, atât de domice să 
păstreze integritatea morală a ființei umane.Am meditat - în plan 
strict spectacologic la momentul primei apariții a rinocerului. 
Uimirea mulțimii ne-a apărut - în ordinea coerenței ideatice propuse 
de montarea bârlădeană - drept o uimire... ancestrală. Omul primitiv 
va fi avut o revelaţie similară în fața primei vietăți fioroase, agresive 
şi concrete, de o concreteţe halucinantă ce proiecta brusc viziunea 
în fabulos. Dramaturgic, Eugen lonescu nu stăruie în direcția 
fabulosului, ax ce nu-l interesează; autorul ne cheamă în alt câmp 
semantic, ne convoacă în spațiul civilizator al oraşului. Iluzia este 
bine susținută scenic, uluirea bine jucată. Mai târziu, poate 

dintr-un deficit regizoral ori dintr-o carență interpretativă, efectul de 
uluire se estompează. Mai mult încă, paşii cadențați, mormăielile 
transmise pe bandă magnetică creează în context efecte ușor 
redundante şi chiar pleonastice. Percepem însă aproape epidermic 
(punct forte!) efectul agresării publicului prin gradare sonoră, 
acumulare şi teroare acustică. Spaţiul urban este subtil şi judicios 
sugerat de zidurile văroase, cu structuri „pe înalt” şi străzi înguste, 
strivitoare. Impactul vizual este cel scontat, cu toate că tonalitățile 
cromatice deschise obnubilează oarecum sensul tragic al existenței 
pândite de rinocerită. Scenografa s-a bizuit evident nu atât pe şocul 
vizual (ar fi fost o greşeală) cât pe stabilirea unei conexiuni 
simpatetice între drama ontologică şi spațiul fizic. Spre lauda ei, a 
reuşit, consfințind, împreună cu regizorul şi cu trupa bârlădeană, 
actul temerar al montării pentru prima dată a unui Ionescu pe scena 
locală. O montare viabilă. A decupa în acest caz nume din distribuție 
echivalează cu atentatul la structură. Au evoluat: Marcel Anghel 
(Bérenger), Nicolae Popenici (Jean), Virgil Leahu (Dudard), Lily 
Popa-Alexiu (Daisy), Gabriel Constantinescu (Logicianul), Simon 
Salcă (Domnul bătrân), Zaharia Volbea (Papillon), Marina Banu 
(Gospodina), Elena Petrican (Băcăneasa), excelentă în secvenţa în 
care strigă isteric - un strigăt disperat la adresa destinului, Marcel 
Brânzeiu (Botard), Florin Predună_(Cafegiul), Greta Crihană 
(Chelneriţa), niţel ostentativă pe coarda „sexy”, Dana Tomiră 
(Doamna Boeuf), Florin Dumitraşcu (Pompierul), Vasile Mihăescu 
(Băcanul), Ștefan Alexiu (Copilul), Victor Giurescu (Invalidul). 

Un clasic al teatrului absurdului are parte la Bârlad de o 
montare ce îmbină cu profesionalism datul obiectiv al textului, 
imponderabil-sclipitor, cu metafora  regizoral-scenografică, 
rezultând imaginea pregnantă a vieţii ca unică alternativă a 


omenescului, în antiteză cu informul zoologic - agresiv şi alienant. 
1990 

„Însurătoare cu bucluc” de A.P. Cehov 


Eveniment teatral pe scena bârlădeană, în buna tradiție a 
instituţiei: premiera Însurătoare cu bucluc de Cehov, în deschiderea 
stagiunii 1990-1991. Genialul Anton Pavlovici - trebuie să admitem 
această evidență conferă ipso-facto momentului inaugural 
atributele exemplarităţii. Instituţia bârlădeană a găsit nimerit să 
invite pentru a asigura direcţia de scenă pe fratele nostru de dincolo 
de Prut, Victor Ignat, regizor la Teatrul „B.P. Hasdeu” din Cahul. 
lată motive justificate pentru ca proaspăta montare să suscite 
interesul specialiştilor şi al publicului larg. Temeiul literar-dramatic 
al spectacolului este dat de fuziunea (mai potrivit ar fi, poate, 
adiționarea) a trei piese scurte: un prolog, „Căpitan în retragere”, 
în traducerea lui Victor Ignat, Cerere în căsătorie şi Ursul în 
traducerea (consacrată) a lui Mihail Sorbul. Menţionăm că 
scenografia poartă semnătura Adrianei Raicu-Petre, profesionista 
instituției gazdă, iar muzica aparține Dorinei Crişan-Rusu din laşi. 

În virtutea precizărilor cehoviene, pe afiș apare menţiunea 
vodevil (versurile cântecelor: Pavel Sabin din Republica Moldova), 
ceea ce face ca spectacolul să impună parametri specifici de 
judecată critică. 

Regizorul Victor Ignat a adus la Bârlad o percepție 
proaspătă asupra actului artistic şi un entuziasm nedisimulat. El a 
asigurat o bună împletire a părților spectacolului, conferindu-i 
unitate de ton şi stil. Asamblarea părţilor s-a făcut cu o grijă 
neslăbită, asigurându-se  nuanțarea, detalierea riguroasă, 
expresivitatea, cadența jocului actoricesc. Nu încape îndoială că 
directorul de scenă a lucrat secvențial dar a gândit sintetic, 
eliminând detaliile inutile printr-un efort benefic de concentrare şi 
esențializare. Spectacolul are un bun tonus comic, este alert şi 

captivant Problema primordială este însă dacă montarea bârlădeană 
face să transpară spiritul cehovian. Chestiunea poate fi privită din 
unghiuri disjuncte: 1) În ce măsură este legitimă o asemenea 
întrebare? 2) Era necesar un transfer (artificial) de spirit cehovian de 
la marile piese către vodeviluri? 3) Spiritul cehovian este implicit 
operei (şi rămâne adesea inefabil în teatru), iar nu explicit, deşi nu 
se poate aplica precum o ştampilă. Regizorul Victor Ignat a acţionat 
în variate direcţii, vizând un punct convergent (metafora globală), 
dar nu sunt semne că l-a interesat un atare unghi de percepție asupra 
operei. E o scădere? E un merit? Greu de dat un răspuns răspicat. 
Spectacolul bârlădean - aşa cum a apărut la premieră - exploata, cu 
obstinaţie chiar, „vâna” comică a textului, sugera cu discreţie 
„Spiritul rusesc” (muzica, sprintenă, optimistă, tonică, deschisă, 
câteva elemente scenografice, vocalizele și „sonurile” guturale ale 
lui Marcel Anghel) şi adesea îngroşa efectele grație concursului 
generos al actorilor. 

Victor Ignat este un regizor solar, ferm, lipsit de complexe 
culturale, un artist care are francheţea deciziilor şi ştie să întindă 
punțţile necesare spre actori pentru o conlucrare benefică. I-am 
apreciat camaraderia deschisă, comprehensiunea, jovialitatea 
mătăsoasă şi „metodologia? regizorală elastică şi eficace 
transparente în acest prim spectacol regizat la Bârlad. Actorii înşişi, 
convinşi de suplețea intelectuală şi disponibilitățile pentru dialogul 
creator ale acestui inspirat „dispecer” de peste Prut, au probat un 
devotament angajant, nici o clipă ipocrit. 

Marcel Anghel (Stepan Stepanovici Ciubucov), mai întâi în 
rolul paternalist al celui ce trebuie neapărat să-şi mărite fata fără a 
abdica de la câteva principii elementare, şi-a desfăşurat evantaiul 
resurselor expresive cu firesc şi aplomb. Mai apoi a fost „ursul”, 
petitor involuntar, frizând, ca personaj, spiritul grosier, mitocănia 
fără oprelişti, duritatea creditorului. Aici liniile temperamentale şi 
atitudinile se îngroaşă până la grotesc. Dacă actorul, în luptă cu el 
însuşi, ar izbuti să-şi tempereze impulsurile vocale, gestuale precum 

şi unele atitudini corporale factifce în favoarea unei expresivități 
lucid asumate, rolul ar câştiga în consistență, credibilitate şi farmec 
omenesc. Este neîndoielnic faptul că lucrurile se pot îndrepta pe 
traseu, deşi nimeni nu crede deplin în minunea numită „retuşurile 
viitoare” Zăpăcitul Ivan Vasilievici Lomov a fost întruchipat de 
Marcel Brânzeiu, care desfăşoară şi el un convingător bagaj de 


mijloace actoricești pentru a sugera, cu efort de nuanţare, uimirea, 
constemarea, furia, stângăcia. Peţitorul timid şi „împiedicat” ştie la 
nevoie să fie hotărât şi demn, fără a aluneca pe panta frivolității 
gestuale ori a vehemenței trucate. El este plauzibil fără a fi strident 
şi credibil fără artificiozități gratuite. Un contur feminin reuşit 
aduce în fața spectatorilor Diana Pascal (Natalia Stepanovna 
Ciubucova), mult mai atentă decât altădată la expresia cizelată şi la 
detaliul caracterizant. Fata peţită are un farmec al omenescului 
“nefardat” şi o căldură ce este a vieţii de fiecare zi, în curgerea-i 
inexorabilă. Masca grotesc-expresivă adoptată de Virgil Leahu 
(Luka Lukici) admite puţine retușuri exterioare, unul fiind necesar 
în direcția estompării liniei groteşti pentru ca portretul să nu iasă din 
cadrele şi din stilul reprezentației. Lily Popa-Alexiu (Elena 
Ivanovna Popova) evoluează pe axele unei cuminţenii sensibile, cu 
accentuări judicioase şi o fin cizelată rigoare, deşi în tonuri 
edulcorate, “cosmetice”, câteodată stinse. 

Ar mai fi de observat că platforma rotitoare, cu interpreții 
fixați în poziţii hieratice, dă o sugestivă imagine a vremelniciei 
noastre omeneşti. Încrustaţi în timp - efigii de fum - eroii cehovieni 
au intrat în nemurire odată cu genialul lor părinte. 

1990 


» Tichia cu clopoței” de Luigi Pirandello 


Consultând fişele de istorie teatrală bârlădeană, constat că 
Tichia cu clopoței (sau Tichia cu zurgălăi, cum a mai fost tradus 

titlul piesei) s-a mai jucat o dată la Bârlad, cu 20 de ani în urmă, în 
stagiunea 1969/1970, în regia Lidiei Ionescu şi scenografia lui 
Vasile Rotaru. Este de aşteptat şi de dorit ca în viitorii ani instituția 
bârlădeană să scoată la rampă marile creaţii pirandelliene - Șase 
personaje în căutarea unui autor, Să-i imbrăcăm pe cei goi, Uriaşii 
munţilor care au cunoscut transpuneri artistice din cele mai 
viguroase şi mai expresive pe scenele româneşti. 

Temeritatea actului regizoral al lui Vasile Mâălinescu, 
secondat scenografic de Nicolae Ularu, nu poate fi justificată 
satisfăcător dacă nu avem în vedere, pe de o parte, particularitățile 
universului artistic pirandellian, pe de alta, dificultăţile inerente de 
înscenare, cerințele fireşti ale rigorii, coerenţei, accentelor logice, 
expresivităţii şi cu deosebire ale tensiunii justițiare. Pirandello nu se 
lasă uşor pus în scenă, n-a fost şi nu va fi niciodată un autor 
„comod”; notele specifice ale teatrului său presupun subtilitate 
exegetică, forță de reliefare a caracterelor, capacitate de vizualizare 
a ideilor, a metaforelor-cheie, o adâncime a gândului, exersat în 
conexiuni necesare și conotații percutante. lată deci tot atâtea 
motive să salutăm fără ipocrizie, cu francheţe și bucurie, o atare 
opțiune repertorială, săvârşită într-un an 1990 deosebit de 
complex şi de contradictoriu nu doar pentru instituţie ori pentru 
oraşul Bârlad, ci pentru întreaga Românie. Soarta culturii noastre 
depinde de felul în care societatea va găsi mai repede căile spre 
democraţia autentică, spre conciliere națională, adevăr, încredere în 
forța spiritului, în forța regeneratoare a artei. 

Zoe Dumitrescu-Buşulenga a definit cu exactitate nucleul 
ideatic al piesei, sensul nebuniei „jucate” şi tâlcul transferului de 
culpabilitate: „Figura ştearsă, aparent cu totul mediocră, aproape 
cehoviană a umilului funcţionar ignorat de toată lumea, devine însă, 
printr-un paradox pirandellian specific, purtătorul singurei 
conştiinţe superioare, dureroase, lucide, al singurei inteligențe 
adevărate, al unui spirit justiţiar. Lovit, umilit, strivit (vezi simbolul 
frunţii sparte) de ființe omeneşti inferioare, care au însă privilegiul 

rangului social, Ciampa încearcă să stăvilească răbufnirile de 
meschine pasiuni ale acelora (cum ar fi absurda gelozie a Beatricei), 
cu o vorbire răsucită, parabolică, plină, de substanță etică şi de 
sensibilitate. Nimeni însă nu-l înțelege fiindcă nimeni nu mai ştie, 
ca el, să răsucească rotițele bunului simţ şi cumințeniei. Și atunci, 
printr-un joc ciudat şi aparent strâmb cu valorile, Ciampa cel prost, 
disprețuit şi uitat aruncă propria sa nebunie simulată asupra aceleia, 
care a răvăşit fără nici o răspundere viaţa şi onoarea atâtor oameni. 
Un cuvânt e de ajuns pentru ca o rotiță să se învârtească și 
personajul negativ al piesei să accepte a însuma nebunia pe care 
Ciampa i-o impune” (Caietul-program). 

Axul distribuției are așadar la un capăt pe umilul, 
inconformistul, inteligentul Ciampa, iar la celălalt pe malefica 
ipocrită Beatrice - polaritate etică, antiteză morală cu un sens cât se 
poate de limpede. 

Constantin Petrican (Ciampa) figurează cu subtilitate 
expresivă, în „doi timpi”, mai întâi funcţionarul anost, fals- 
obedient, docil, înţelegător, de o umilință demnă, niciodată 
lacrimogenă, deşi cu vizibile inserturi sentimentale, clamoroase, 
mai apoi justițiarul intransigent şi hotărât, de o fermitate tragică, 
dacă putem spune aşa, de o vehemență bine jucată, mereu plauzibilă 
artisticeşte. Ceea ce transmite actorul este nu doar sensul unei 
nebunii studiate și necesare în ecuaţia temei, ci exasperarea unei 
vieți de umilințe, pe care personajul său a fost constrâns s-o trăiască. 
Dincolo de cuvinte deslușim un strigăt tragic, un plâns interior 
sugrumat. Izbânda actorului este înainte de toate una de ordin 
psihologic şi abia apoi una de ordin interpretativ, cu apelul la 
procedee clasice de dicţie, accente, expresii fizionomice, atitudini 
corporale şi gestuale. Mai zpârcită în sugestii, interpretarea Danei 
Tomiţă (Beatrice) se particularizează prin tonuri apăsate, intensitate 
verbală şi atitudinală, reculegere cinică în plânset feminin, mici 
isterii vocale şi convulsii repetate - ceea ce convinge până la un 
punct şi devine artificios după aceea. Cred că personajul putea fi 

încă mai tăios, mai rece, mai dur, pentru a ne avertiza şi asupra 
răului dinlăuntrul nostru. Mai evoluează, exactă şi expresivă, într-un 
rol fără pondere deosebită, Valy Mihalache (Doamna Assunta La 
Bella), Elena Petrican (Saracena, negustoreasă de vechituri), ca 
întotdeauna cu un inefabil simț scenic, Eudoxia Bugetescu (Fana), 
supralicitând ca de obicei în secvențe altminteri pasabile, Simon 
Salcă (Comisarul Spano), în notă justă, fără nimic distonant, Florin 
Dumitraşcu, un convingător deşi fără suficientă camaţie Fifi La 
Bella, Aida Caranfil (Nina), prea timorată pentru a fi insolentă, aşa 
cum ar fi trebuit de fapt, Nicolae Poghirc (Domnul Fiorica). 

Ziduri „în stil italian”, panouri interşanjabile pentru 
comodități admise, o curte interioară în care totul se află şi totul se 
ştie, cu nişe discrete din care pândesc ochi scrutători, o lume agitată 
şi sordidă, un univers uman măcinat de tare morale - un Pirandello 
în viziunea bârlădeană a anului 1990, un spectacol sugestiv, curajos 
pe alocuri, timid în câteva puncte şi chiar trenant, inegal ca soluții 
şi rezolvări, dar cu un impact notabil asupra sălii. Ce s-ar mai putea 
spune? Nimic nu este întâmplător şi nimic nu trebuie dinainte clasat 
în spațiul inefabil al artei. Nici măcar ceea ce pare definitiv 
orânduit. 

1990 


„0 întâmplare cu haz” de Carlo Goldoni 


Credincios unei ritmicități benefice, Teatrul „Victor Ion 
Popa” din Bârlad a scos la rampă, la 27 ianuarie 1991, o nouă 
premieră — „O întâmplare cu haz” de Carlo Goldoni, comedie în trei 
acte, tradusă de Polixenia Karambi, regia fiind semnată de Mușata 
Mucenic, iar scenografia de Adriana Raicu-Petre. Trebuie să ne 
mărturisim satisfacția în fața unei derulări aproape normale a 
premierelor bârlădene, în condițiile în care pe alte scene, inclusiv în 
Capitală, se înregistrează astăzi abandonuri şi dezertări de la 

menirea firească a instituţiilor de spectacole, când montările poartă 
pecetea unor opțiuni repertoriale discutabile şi când publicul 
ghidat de un instinct artistic infailibil - rămâne masiv acasă, în fața 
acestui best-seller... vizual care este televizorul. Să nu ne facem că 
nu vedem lucrurile simple şi fundamentale: un teatru fără public 
este condamnat la pieire. Premiera bârlădeană s-a desfăşurat în fața 
unei săli pline. Observaţia se referă la un criteriu de ordin cantitativ, 
fără consecințe imediate în planul calității, neîndoielnic, însă, un 
atare aspect exprimă devotament, interes, curiozitate din partea 
spectatorilor şi reprezintă un factor stimulativ pentru slujitorii 
scenei, care au apoi toată îndreptățirea să acceadă la calitate. 
Conform aşteptărilor, regizoarea Mușata Mucenic s-a 
instalat de la început în spațiul commediei dell” arte (tratându-l pe 
Goldoni ca atare): „Acest teatru al improvizației inteligente şi al 
vervei strălucite (...) a reuşit (...) să exprime adevărul în forma 
comediei, lovind fără cruțare în tarele structurii umane, atât de greu 
eludabile în timp şi spațiu. Commedia dell” arte este o adevărată 
terapie a râsului, o explozie a gag-urilor, un hohot suculent al minții 
în fața maladiilor de care nici societatea modemă, cu toate 
miracolele ei tehnice, nu a reuşit să scape” (Caietul-program). 
Intențiile conținute în frazele regizoarei pot fi detectate la nivelul 
primului strat semantic al spectacolului, alcătuind o „glazură” 
subțire şi transparentă. Strict voluntar (elementul regizoral ce ține 
de subconștient este întotdeauna mai greu de detectat), Mușata 
Mucenic a realizat - concomitent cu commedia dell” arte - şi parodia 
acestui gen şi stil de teatru. Procedeul îi permite, pe de o parte, 
„dubla privire” către epoca goldoniană şi către actualitatea cea mai 
stringentă - pe de alta, o detaşare prin umor, ironie, sarcasm. 
Directoarea de scenă nu face un secret din aserțiunea că 
textul goldonian reprezintă un „pretext” (sic!), pentru a dezvălui 
imediat unul din atributele definitorii ale actorului din toate 
timpurile - nomadismul înțeles nu atât ca disponibilitate către 
rătăcirea prin spaţii şi medii diverse cât ca posibilitate de a traversa 

sufletele atâtor şi atâtor personaje. Repizoarea nu ezită să lanseze 
interogații patetice: „Câtă simțire trebuie să aibă slujitorul Thaliei 
pentru a simți cât Oedip, Hamlet, Astrov şi alții? Câtă forță trebuie 
să aibă Actorul pentru a rezista la maratonul treatrului?” 

Având în mână, în evantai, toate pârghiile spactacolului 
(actori, senografie, muzică, ecleraj etc.), Mușata Mucenic a realizat 
un spectacol expresiv, în care „palierul” parodic nu ocupă ultimul 
loc. Commedia dell” arte presupune şi impune azi un antrenament 
artistic special, inclusiv de ordin fizic. A fost făcut. Cere capacitatea 
de improvizație. A fost observabilă. Solicită devotament şi dăruire 
în jocul echipei. S-a văzut! Componentele spectaculare 
funcționează, în general, la nivelul întregului. Scenografa Adriana 
Raicu Petre şi-a probat încă o dată predilecția pentru platforma 
„Clasică” şi pentru toboganul improvizat, care permit escaladări în 
trombă, alunecări spectaculoase, giumbușlucuri specifice. Risipa 
scenică de obiecte este prin ea însăși elocventă şi teatrală, deşi 
frizează aglomerația. Ce putem contempla? De toate! Măşti, 
poloboace, frânghii, coşuri,cufere, paie ş.a. Luate împreună 
sugerează şi exprimă, într-o semantică străvezie, câte ceva despre 
lumea goldoniană. Actorii se mişcă destul de lejer în acest spaţiu şi 
joacă îndemânatic diverse confuzii, gaguri, poante în doi peri; ei 
folosesc trapa, „scamatoria” naivă, aleargă, coboară, urcă, se 
zbenguie, se rostogolesc după puteri şi disponibilități. Cadrul îi 
ajută, atmosfera este destinsă şi cordială, muzica punctează 
câteodată inspirat dulcile năzbâtii scenice. „Epicul” s-a pulverizat, 
povestea nu se încheagă şi nici nu este nevoie (dacă s-ar închega 
n-ar mai fi Goldoni!), păţaniile galante au o inconsistență agreabilă, 
lumea se amuză, sentimentele sunt uşoare, când nu sunt de-a dreptul 
mimate, suprastructura parodică devine la un moment dat 
precumpănitoare şi publicul înțelege că o „bezea” dulce (cunoscuta 
prăjiturică) i se topeşte acum în gură... 

Sunt neîndoielnic şi dificultăți şi distorsiuni. Nu e uşor (şi 
înțelegem grija regizoarei) să contezi pe o distribuţie de nouă 

persoane din care patru sunt debutante, deci - dacă înțelegem bine - 
urcă pentru prima dată pe o scenă profesionistă; mai mult, din nouă, 
doar trei au studii de specialitate, dar aceasta-i altă poveste, proprie 
nu doar teatrului bârlădean. Spectacolul are fatalmente scăderi și 
scăpări; ilustrația muzicală este adesea încifrată în intenţii şi rămâne 
obscură în finalizare; unele libertăți gestuale ale actorilor frizează 
licenţiosul şi deci prostul-gust; câteva gaguri ne-au amintit că nimic 
nu e nou sub soare; unele găselnițe regizorale sunt bine cunoscute, 
ele circulând demult după principiul folclorului. Verva şi 
teatralitatea multor secvențe  precumpănesc însă asupra 
neizbânzilor. Jocul actoricesc este el însuși un bun câştigat, dacă 
putem spune așa, divulgând un efort bine intenționat şi unele 
cristalizări menţionabile, în marginile admise şi consfințite de 
commedia dell” arte: Marcel Anghel (Guascogna), nobil, pitoresc, 
disponibil; Marcel Brânzeiu (De la Cotterie), tânăr locotenent 
amorezat, aci buimac şi locvace, aci hotărât şi viril; Virgil Leahu 
(Filiberto), episodic și insignifiant la început, cu pondere mai apoi. 
Tripleta feminimă (corp-ansamblu) caută să se reliefeze; 
deocamdată contururile nu sunt prea clare, dar viitorul va alege. 
Petronela Zurba (Giannina) are bune intuiţii momentane şi un 
expresiv joc al privirii, când concentrarea slăbește, actrița cade 
repede în platitudine. Aida Caranfil (Mariana) întruchipează cu 
destulă iscusință fata nurlie şi disponibilă, dar atenţie la pericolul 
jocului „monocord”; Mihaela Dajbog (Constantza) pare să aibă cu 
adevărat personalitate şi „tupeu” în sens artistic, adoptând un stil de 
joc ce aminteşte izbitor de Magda Catone şi Oana Pellea. 
Epigonismul şi pastişa sunt însă pe aproape; cel de-al doilea rol al 
tinerei interprete ne va lămuri cum stau lucrurile. O „schiţă” 
grotescă ce se reţine ne propune Florin Predună (Ricardo). Mai 
evoluează: Mihai Barangă (Giovanni) şi Nicolae Poghirc 
(Peppino), care nu trec neobservați. 

Cu un Goldoni în cheie parodică, scena bârlădeană îşi 
reconfirmă disponibilitățile pentru comedie, lansând şi câteva tinere 

speranțe. Vom vedea câtă valoare au aceste „cecuri în alb” 
ghidându-ne după principiul popular clar și sfânt: „Urma alege!” 
1991 


»Nebunele vacanțe la New-York” de Carolyn 
Green 


La 14 aprilie 1991, sau anul 7499 de la facerea lumii, 
Teatrul „Victor lon Popa” din Bârlad s-a decis să scoată la rampă 
spectacolul cu piesa „Nebunele vacanțe la New-York” de Carolyn 
Green, sub direcția de scenă a regizorului-actor Constantin Petrican 
şi semnătura scenografică a Adrianei Raicu Petre. Facerea lumii nu 
are nici o legătură nemijlocită cu „facerea” spactacolului, cu 
excepția faptului că orice montare se înscrie, nolens-volens, în 
memoria umanității, după care timpul judecător imparţial și 
infailibil - o scoate temporar sau definitiv, după caz, din firidele 
amintirii aruncând-o în neantul uitării. Vocea destinului a glăsuit în 
cazul de față fără nici o precauţie, aşa încât regizorul Constantin 
Petrican poate fi din toate punctele de vedere liniştit: a dorit şi a 
izbutit un spectacol uşor până la facilitate, vesel, dulce ca un 
ghemotoc de vată de zahăr, comestibil şi perfect digerabil, lunguţ şi 
plictisitor cu măsură, antrenant tot cu măsură, deconectant cât 
cuprinde... dispoziția spectatorului, umoristic dar nu la cote 
ameţitoare (care dau vertij şi lumea se crispează nemotivat), 
combinând comicul de limbaj cu cel de situaţii (apanajul 
dramaturgului), un melange agreabil pe ici, pe colo, prin.... părțile 
esenţiale, cam fad prin destule locuri, voios ca şoimul cel uşor (V. 
Alecsandri - clasicul) şi vodevilistic fără voie. 

Cronicarul salută acest mixtum compositum, cum ziceau 
bătrânii latini şi admite concesiv o realitate indubitabilă: dacă 
domnii Shakespeare, Molitre, Racine. O'Neill, Dürrenmatt, 

Caragiale, Camil Petrescu, Teodor Mazilu, Marin Sorescu şi mulți 
alții ajung la Bârlad din an în paşti, de ce n-ar ajunge mai degrabă 
pe afişul bârlădean domnul (sau doamna?) Carolyn Green, un fel de 
Ostap Bender... new-yorkez, adică marele combinator de dincolo de 
Ocean, capabil de orice, inclusiv să scrie o piesă cu însuşirile apei 
potabile: inodoră, incoloră şi insipidă. Aşa cum este perfect inutil să 
facem frecţie unui picior de lemn, să adunăm praful de pe tobă, să 
cântărim transpiraţia unui paznic şi să judecăm frumuseţea unei 
babe, tot aşa este fără sens a judeca mobilurile acestei opțiuni 
repertoriale. Este democraţie culturală, este libertate, este 
autonomie! Vrea publicul să râdă? Vrea! De ce să-l întunecăm? 

Fără pretenţia paradoxului, dorim să spunem că spectacolul 
trebuie văzut. Putem face o evaluare senină, sine ira et studio, 
asupra potențelor regizorale ale energicului director de scenă. 
Constantin Petrican este, ca actor, un profesionist al teatrului şi ştie 
bine regulile meseriei; regizorul a învăţat de la actor; invers nu se 
pune încă problema. Hiba este că, regizoral, domnia-sa a exersat pe 
un text destul de debil, cu malformații și lipsit de osatură ideatică. 
Povestea e cusută cu aţă albă, pe fond negru, situațiile nu au nici o 
legătură cu verosimilul artistic, confruntările sunt pregătite în 
eprubetă, iar rețeta Green nu poate duce prea departe. „Problema” 
nu trece de genunchiul broaştei (de la Creangă citire), glumele 
pâfâie pe „dealul” limbajului şi în general „drezina” regizorală 
alunecă greu, în pofida unei sprinteneli mereu afişate şi a efortului 
de „a face frumos” Asociata artistică a regizorului, scenografa 
Adriana Raicu Petre (ei compun un Janus bârlădean, ca să fim în 
tonul piesei) a ostenit puţin aici, înscriind structura scenografică pe 
linia minimei rezistențe, cu rezolvări factice şi comode: un 
statu-quo plastic, de la care ne luăm ochii după primul contact 
vizual. Scenografa ne-a rămas datoare cu un tâlc mai profund, pe 
măsura talentului semnatarei. 

Interpreții circulă binişor prin scenă, vorbesc pe înțeles, se 
mai alintă, cochetează cu publicul şi cu ei înşişi, apelează la mici 

trucuri de meseriaşi hârşiți, colindă scena fără timorări speciale, 
gesticulează după tipic, îşi mai suprapun replicile (e omenesc!), mai 
bolborosesc vorbele (mai rar!), se înțeleg, se mai și dezaprobă din 
priviri, încearcă să coaguleze lichidul subțire al piesei. Dar gelatina 
lipseşte de pe piață! 

Constantin Petrican apără, în rol, demnitatea fiscului 
american. Cum? Simplu! Îmbrăcat festiv, rigid, dogmatic, aruncând 
ocheade cocoșeşti sexului slab şi frumos, care în piesă are 
întruchiparea doamnei Lily Popa-Alexiu (Jessica), „artistă”, 
cochetă, ființă frumoasă ca o zambilă, disponibilă și mobilă 
(dinamică). Ceea ce rezultă este aproape o izbândă. Elena Petrican 
(Domnişoara Addy) este aici o întruchipare hilară, jucând în stil 
umoristic-grotesc, cu un nestăvilit râs gâlgâitor de care eşti 
contaminat fără să vrei. Nici Marcel Anghel (Bill) nu trece 
neobservat în rolul ingrat al soțului contrariat de ciudatele obiceiuri 
ale nevestei, el făcând joncţiuni involuntare cu roluri anterioare, dar 
şi punctând inspirat ceea ce se cuvine. Virgil Leahu (Denny) s-a 
străduit mult, dar a izbutit sub orizontul de aşteptare al celor ce-i 
cunosc posibilitățile. E păcat că talentul actorilor se pliază pe 
partituri minuscule, cu piese de rețetar comercial, situate sub barem. 

1991 


„Anna Christie” de Eugene O'Neill 


Când însceneză bagatele, Teatrul „Victor Ion Popa” o face 
mai întotdeauna din rațiuni conjuncturale, motiv pentru care 
respectivele montări țin afişul puțin timp şi se înscriu rapid între 
efemeridele scenice. Dimpotrivă, când spectacolul este solid 
articulat şi reprezintă o opțiune repertorială importantă, lucrurile se 
schimbă simţitor, publicul devine interesat şi receptiv, critica însăşi 
nu rămâne indiferentă și-și întinde rapid antenele receptoare, 

evenimentele încep să se miște într-o direcţie pozitivă. Montând 
„Anna Christie” de O'Neill, scena bârlădeană dovedeşte că-și 
respectă condiţia artistică, aducând în prim-plan un mare dramaturg 
american, un tragedian de notorietate mondială, unul din acei 
monştri sacri ce au înrâurit în chip esenţial teatrul modem. Ar fi 
demn de reamintit faptul că teatrul bârlădean a mai montat un 
O'Neill cu mai mulți ani în urmă („Luna dezmoştenirilor”), iar 
spectacolul de atunci a rămas în memoria cunoscătorilor. Dialectica 
receptării ne învaţă să privim nuanţat fiecare montare, dat fiind că 
nici un spectacol nu seamănă cu altul, împrejurările se schimbă, 
oamenii de asemenea, publicul însuşi cunoaşte mutații în planul 
receptării şi sensibilităţii. Ajungem inevitabil la complexul de 
factori şi la determinismul obiectiv, iar aici lucrurile se complică 
firesc. Să spunem, aşadar, că opţiunea repertorială a fost mai întâi a 
regizorului-colaborator Dorin Mihăilescu şi că instituţia bârlădeană 
şi-a însuşit-o cu îndreptățire, cu legitimitate. Directorul de scenă 
este un cerebral capabil să-şi conceptualizeze viziunea. Altfel spus, 
Dorin Mihăilescu nu lucrează empiric şi cu spontaneități studiate, ci 
elaborat, riguros, pe baza unei documentări atente și a unei lecturi 
aplicate a textului. În clipa când s-a aşezat la masă ştie precis ce vrea 
şi ce să ceară actorilor; îi repugnă improvizația, dar nu exclude 
inspirația, ideea fertilă născută în timpul lucrului. De aceea nu îşi 
încorsetează actorii. Dimpotrivă, îi incită să gândească şi să creeze. 
Metafora mării ce se retrage în fața conştiinţei lucide (foliile aşezate 
pe scaune în debutul spectacolului) şi metafora oglinzii (panourile 
lucii) au forță sugestivă şi invită la meditație. Complementar, ceața, 
vuietul mării şi țipătul pescăruşilor creează atmosferă și potențează 
drama. Scenografic, spectacolul se susține cu deosebire în partea a 
doua (şlepul ca scenă a vieții); în prima parte, cadrul scenografic 
este previzibil, comun şi inert şi nu impune conotaţiile estetice 
necesare. Ni se pare - poate ne înşelăm — că scenografa Adriana 
Raicu-Petre a intrat într-un câmp al blazării, ca să nu spunem al 
plafonării artistice. Altfel nu se explică puţina cantitate de 

imaginaţie creatoare pusă în joc și impresia putemică de déjf vu. 

Regizorul a suplinit incongruențele scenografice şi a gândit 
riguros semnificațiile spațiului: „Uscatul (portul, cârciuma, ferma 
etc.) este spațiul instinctelor pulsionale primitive, al dorințelor 
refulate, spațiul decăderii. Aparent este stabil, conferă siguranță, 
aceasta pentru că instabilitatea psihică în această zonă se transformă 
în cădere stabilă. Șlepul este un spaţiu insular instabil, spațiul 
izolării utopice, al căutării Eului, al rațiunii, al mărturisirii. Într-un 
astfel de spaţiu, noi, oamenii aparent protejați de pericolul potențial, 
plutim către o lume ce nu ne oferă nici o garanție, nici o siguranţă, 
ci dimpotrivă, ne oferă „şansa” de a ne afunda într-un abis 
devorator” (Caietul-program). Judecăţile directorului de scenă sunt 
Judicioase şi dacă ar fi să corelăm datele teoretice cu realizările 
artistice efective, ar trebui să cităm încă o frază programatică din 
Caietul-program: „Spectacolul sc doreşte a fi o invitaţie la 
introspecție atât pentru public cât şi pentru interpreții personajelor 
create de O'Neill, pătrunzând în lumea imaginată de autor în 
tragedia „Anna Christie” Obiectiv ambițios, neîndoielnic, pe care 
trupa bârlădeană l-a şi atins într-o anumită măsură, și l-a lăsat în 
suspensie într-o anumită latură. 

Dezideratul esenţial rămâne acela al interiorizării dramei - 
or, din acest punct de vedere lucrurile sunt împlinite parțial. Lily 
Popa-Alexiu (protagonistă şi în „Luna dezmoşteniților”), interpreta 
Annei Christophersen, îşi probează calitățile actoricești nuanțând cu 
expresivitate o partitură dificilă, sugerând debusolarea existențială a 
eroinei, deruta, amărăciunea, blazarea (în prima parte), zbuciunul 
lăuntric, jocul orgoliului şi al demnităţii, înnegurarea şi iluminarea 
dragostei (în partea a doua). Sunt şi momente de fals, mici stridențe 
ori ecouri neconforme, pe întinderea unui rol acoperit, altminteri, cu 
profesionalism, distincție şi instinct artistic sigur. Marcel Anghel 
(Mat Burke) n-a părăsit stilul „strigat”, replica exterioară, agitația 
factice, dar în cele mai bune momente transmite fiorul unei 
frământări sincere şi credibile. Constantin Petrican (Chris 


190 
WWW.cimec.ro 


Clipa ca permanenţă 


Christophersen) compune un tată blând şi melancolic, mătăsos şi 
înţelegător, poate cam dulceag, dar în orice caz în conformitate cu 
datele personajului obsedat de furia mării și, paradoxal, fascinat de 
forța ei irepresibilă. Secvențele de durere patemă paroxistică 
(momentul mărturisirii fetei) sunt interpretate excelent, cu un foarte 
bun dozaj al efectelor dramatice, în tonalitate adecvată, cu reținere 
şi economicitate. Elena Petrican (Marthy Owen) compune un chip 
memorabil, al vampei tomnatice şi sentimentale, altemând inspirat 
momentele de euforie bahică dezlănțuită cu reculegerea subită, 
lucidă, emoţionantă. Personajul se ține minte, în pofida unor 
stridențe vocale și inadvertenţe gestuale. Susţin roluri episodice (şi 
la propriu şi la figurat) Virgi! Leahu (Larry), Florin Predună 
(Jonny), Vasile Mălinescu (Poştașul), Mihai Dumitrescu (Paul), 
Cornel Şoliuz (Doker Il), Petre lonescu (Doker I şi Johnson). 
Spectacol ambițios şi interesant, „Anna Christie” marchează un 
punct deasupra mediei artistice şi ne dă certitudinea că nu va trece 
neobservat. 

1994 


„Cele două privighetori” de Dumitru 
Solomon 


Este lesne de înțeles, pentru cititorul şi spectatorul prevenit, 
că avem în față o comedie parabolică, specie predilectă a 
dramaturgului Dumitru Solomon, a cărui creaţie destinată scenei are 
ambitus filosofic, elevaţie, subtilitate şi mizează pe un discret comic 
de limbaj. Caietul-program precizează, între altele, că autorul s-a 
inspirat, ca idee, dintr-un basm al lui Hans Christian Andersen. Câtă 
distanță este între basm şi piesa conaţionalului nostru nu se poate 
stabili cu precizie. Cert este că “autorul român construieşte o 
parabolă ce pomeşte de la deficiențele de comunicare generate de 

limbaj, ajungând la raporturile artist-putere, adevăr-minciună, 
competență-impostură” (Anca Rotescu). Regizorul spectacolului, 
infatigabilul Bogdan Ulmu, vede în piesă “o meditaţie ironică pe 
tema dictaturii, a adevărului, a libertății, a despărțirii artei autentice 
de cea falsă” Autorul însuşi simte nevoia unei explicații, pentru a 
încheia paradoxal: “Piesa mea încearcă să refacă, pe cât e posibil, 
vechile granițe, să despartă autenticul de fals. În definitiv, nu este 
decât un basm, aşa că până şi copiii, cu sufletele lor curate, vor 
sesiza diferența dintre Bine şi Rău, pe care, de mii de ani, morala 
biblică şi filosofia antică încearcă să le explice oamenilor. Dar un 
basm rămâne un basm şi nu are nevoie de explicaţii” 

Directorul de scenă, în acord cu scenograful Sandu Mafiei, 
a conceput un „eșafod” metaforic menit să plasticizeze ideile 
textului, să le dea corporalitate şi să transpună spectatorul în lumea 
basmului. Costumele interpreţilor, fanteziste şi suav-groteşti, 
potențează senzaţia de poveste din vremuri imemoriale. Întregul 
decor, cu valorizări cromatice inspirate, în genul feeriei, recuzita, 
costumele, eclerajul şi jocul actoricesc sunt orchestrate cu dibăcie şi 
transmit spectatorului o starce de visare senină, de beatitudine lucidă. 
Replicile sunt cel mai adesca mătăsoase şi doar rareori frizează 
intransigența. Bogdan Ulmu are o imaginaţie debordantă, luxuriantă 
şi generoasă. Finalul însuşi este rezolvat... poetic, în mişcare lentă, 
descompusă, chiar dacă, în esență, un dictator este îndepărtat de pe 
scena istorică pentru a-i lua locul Ceasormicarul, mesagerul timpului 
implacabil. 

Spectacolul este agreabil şi place, ca un moment suav şi 
metafizic. Cu un devotament exemplar, actorii au intrat în „jocul” 
regizorului, urmându-l credincios pe cărările basmului: Constantin 
Petrican (Abuliu), Marcel Anghel (Fenol), Dana Tomiţă (Steluţa), 
Virgil Leahu (Vay), Elena Petrican (Strungăreaţa), Eudoxia Volbea 
(Macsenia), Lily Popa-Alexiu (Privighetoarea), Sorin Gheorghe 
(Faptele bune), Gera Cacevschi (Faptele rele). Un spectacol pentru 
toate vârstele... tinere. 1996 

Dacă judecăm, la rigoare, spectacolele montate în ultimii 
ani de regizorul Dorin Mihăilescu pe scena teatrului bârlădean 
(„Scaunele” de Eugen Ionescu,” „Anna Christie” de Eugene O'Neill 
şi, recent, „Neînţelegerea” de Albert Camus), constatăm că nu avem 
de-a face cu bagatele, cu piesufe uşurele din categoria acelora ce 
umplu frenetic afişele unor teatre şi binedispun publicul fără a-l 
tulbura în vreun fel. Dimpotrivă, avem în față piese importante ale 
unor „monştri sacri” ai teatrului universal modem, autori de un 
prestigiu consolidat şi indubitabil.Constatarea noastră vine să 
reconfirme un adevăr intuit mai demult: regizorul şi-a asumat un 
program estetic şi ține să-l înfăptuiască, rezistând tentaţiilor — 
omeneşte de înțeles -de a pune în scenă comedioare frivole, cu 
succes garantat de casă şi de public. Dorin Mihăilescu n-a optat 
pentru această cale facilă, înțelegând să-și respecte opţiunile 
axiologice şi să-şi asume, implicit, riscurile inevitabile ce derivă de 
aici: impopularitate, sincope de comunicare interpersonală, posibile 
tensiuni şi  animozități  contraproductive. Spectacolul cu 
„Neînţelegerea” a avut o gestație dificilă, după mărturisirea 
(neoficială) a regizorului însuşi, prelungindu-se incredibil până la 
un an şi o lună (9 aprilie 1996 — 18 mai 1997), ceea ce reprezintă, 
desigur, o insolită longevitate a stagnării sau încremenirii în 
proiect, cum ar spune „reformiştii” de astăzi. Pentru criticul de 
teatru nu sunt deloc importante motivațiile unei întârzieri peste 
limitele normale (îmbolnăviri intempestive, hiatusuri nedorite în 
ritmul  repetiţiilor, vacanță estivală, discontinuități şi 
disfuncționalități mărunte şi diverse). Esenţial este produsul finit, 
spectacolul cristalizat din toate punctele de vedere, pe care publicul 
îl contemplă în consecință, ca pe o structură coerentă: textul literar- 
dramatic, socotit unanim componenta fundamentală a spectacolului, 
concepția regizorală, viziunea scenografică, decorurile, 

vestimentația, recuzita, jocul actoricesc, eclerajul, muzica etc. 

Optând pentru „Neînţelegerea”, Dorin Mihăilescu a avut în 
vedere valenţele existenţialiste ale teatrului camusian: tragismul 
vieţii, singurătatea, alienarea, angoasa, durerea paroxistică, revolta 
împotriva destinului. Omul față în față cu datul sorții (fatum) nu 
poate fi decât un învins (exact ca în teatrul antic), purificarea 
(celebrul catharsis elin) înfăptuindu-se prin raportare la valorile 
morale eteme şi sacrosancte ale umanului. Ceea ce este frapant de 
la începutul şi până la sfârşitul acestui spectacol atât de frumos şi de 
expresiv este axa sa religioasă: glisarea în mistic. Dorin Mihăilescu 
a împins lucrurile foarte departe pe acest făgaş, forțând sensurile 
fundamentale ale textului pentru a ne oferi un Camus mistic, 
surprinzător, şocant, derutant. După cum se ştie foarte bine, marele 
scriitor n-a fost un spirit mistic în sensul riguros al termenului, cum 
a fost, bunăoară, tot în spaţiul spiritual francez, Paul Claudel. 
Mărturisirea scriitorului — reluată în Caietul-program — nu poate şi 
nu trebuie înțeleasă ca o adeziune necondiționată şi trebuie privită 
cu relativism şi detaşare: „Legile naturii l-au silit pe Cristos să 
trăiască în mijlocul minciunii şi să moară pentru o minciună. În 
acest sens numai, Isus întruchipează întreaga dramă omenească. 
Este omul-perfect, fiindcă a realizat condiția cea mai absurdă. Nu-i 
Dumnezeul-om ci omul- Dumnezeu. Și ca el, fiecare dintre noi poate 
fi răstignit şi înşelat într-o anumită măsură” .Tot Camus a făcut o 
precizare la fel de importantă din perspectiva omului revoltat, pe 
care e bine să ne-o reamintim mereu: „,Neînţelegera încearcă să fie 
într-o transpunere contemporană vechea temă a fatalităţii. Publicul 
e cel care ne va spune dacă este reuşită. Dar după terminarea 
tragediei ar fi greşit să se considere că această piesă pledează 
pentru supunere în faţa Jatalităţii. Dimpotrivă, este o piesă de 
revoltă şi ar putea chiar cuprinde o morală a sincerităţii” (Caietul- 
program). Noi persistăm în ideea că a identifica fatalitatea cu 
Dumnezeu înseamnă a micşora statura morală a omului revoltat. Nu 
apreciem condiția omului ca jucărie în mâna destinului. 

Este cât se poate de limpede pentru spectatorul avizat că o 
atare concepție regizorală trebuia să se regăsească (şi chiar se 
regăseşte) în orizontul scenografic (semnatar al scenografiei: Sandu 
Maftei). Un Isus crucificat domină fundalul scenei; copilul Jan va fi 
crucificat la rându-i, sugerând un tâlc psihanalitic străveziu şi 
anticipând simbolic destinul maturului Jan; Mama va fi ea însăși 
aşezată pe cruce; apoi Martha se va aşeza pe cruce, într-un gest ce 
semnifică finalmente acceptarea destinului. Într-o secvență finală 
explicită, scena este inundată de cruci, peste care putem presupune 
că o omenire ce-și pierde tragic axa morală se va aşeza într-un ultim 
gest divinatoriu şi autoflagelant. Pe acest palier al înțelegerii lui 
Camus, cuvintele regizorului îşi găsesc o justificare. Altfel spus, 
coerenţa mistică a montării are la temelie concepția regizorală, care, 
discutabilă sau nu, există ca atare şi nu poate fi ignorată: ,„ Cu cât 
omul caută mai mult să se apropie de Lumină cu atât obstacolele 
sunt mai mari şi astfel poate greşi, păcatul este mai mare, iar lupta 
cu propria sa personalitate devine tot mai crâncenă şi nu de puţine 
ori omul nu rezistă. Salvarea, singurul mijloc de a putea răzbate 
este comunicarea cu Spiritul Sacru. Comunicarea omului cu 
Dumnezeu se poate realiza numai prin rugăciune. Numai astfel 
Dumnezeu ni se va revela. Pentru că, aşa cum spunea Petre Ţuţea, 
„Dumnezeu nu ţi se arată, fi se revelează” Revolta omului, în 
concepţia lui Camus, este dată de natura sa umană, împotriva unui 
univers ostil pe care nu-l cunoaşte, împotriva singurătăţii. Vinovat 
sau nevinovat, omul tot suferă. Moartea, paradoxal (ca să nu spun 
absurd), este finalitatea atât a bunului cât şi a răului. Revolta 
omului sfârşeşte prin a se transforma în supunere — faţă de 
Cuvântul Divin (Logos) şi în fața destinului (care este chiar 
cunoașterea — drumul spre Lumină). Moartea nu trebuie privită ca 
o pedeapsă ci ca protestul suprem împotriva unei lumi a crimei şi a 
sângelui. Oamenii trebuie să se solidarizeze împotriva acestei lumi 
a păcatului şi să limiteze catastrofa. Omul nu poate elimina pricina 
răului, care există tocmai pentru a revela binele, calea dreaptă care 

trebuie urmată. Solidaritatea incumbă comunicarea ce nu poate fi 
justă decât prin Cuvântul Sacru” (Caietul-program). 

Ştim bine că „Neînţelegerea” se poate juca şi într-un decor 
auster, fără nici un adjuvant scenic. Se poate juca însă şi în maniera 
Mihăilescu, pe care o legitimează tocmai montarea de față — probă 
vie a vocației creatoare a regizorului. Am spune că, dintr-un impuls 
irepresibil orientat spre vizualizarea şocantă cu orice preț, regizorul 
a aşezat în scenă fel de fel de obiecte-simbol, cu o mai mare sau mai 
mică forță de sugestie, într-o dispunere logică şi semnificativă. 
Remarcăm în sistemul de vizualizare propus de regizor şi de 
scenograful Sandu Maftei fuziunea fericită a componentelor 
spectaculare: jocul actoricesc (cu inegalităţile inerente), atmosfera 
tensionată, cadrul scenografic organizat esențialmente în tonalități 
tragice (crucile, toaca, muzica, eclerajul). Spectacolul are energie 
emoţională şi asigură impactul afectiv-participativ al sălii. 
Tablourile sunt caligrafiate expresiv, contând pe bune efecte 
vizuale, ce reverberează în spaţiile sufleteşti. 

În jocul actoricesc sunt de găsit câteva atribute 
caracterizante: expresivitate,  nuanțare, trăire sufletească 
răvăşitoare, nelinişte, teamă, premoniție, durere, speranță, revoltă, 
suferință atroce. În fond, ce poate fi mai trist și mai inhibant decât 
absurdul existenței? „Nu pot să trăiesc în deşertul ăsta!” — strigă 
deznădăjduită Maria şi înțelegem din țipătul ei disperat că pustiul 
lăuntric este acela care o macină după moartea bărbatului iubit. 

În pofida greutăților, incertitudinilor şi semnelor de 
întrebare ce au planat asupra acestei premiere, se poate observa că 
lucrurile s-au aşezat în cele din urmă în matca lor firească, trupa 
vădind încredere în forțele proprii și devotament artistic. Altfel n-ar 
fi fost posibilă reuşita interpretativă şi izbânda de ansamblu a 
spectacolului. Dibuirile sufleteşti ale mamei, interogaţiile ei 
tulburătoare, clamările dureroase, bănuielile, premoniţiile, 
disperarea mută, prăbuşirea finală au fost bine interpretate și 
sugerate de Elena Petrican (Mama), care are câteva momente de 

excelentă învolburare vocal-sufletească, un patos reținut şi o 
încrâncenare resemnată ce ne amintesc de tragedia antică. O mască 
memorabilă ne propune Constantin Petrican în rolul bătrânului 
servitor. Dacă am înțeles bine ambiguitatea voită şi studiată a 
personajului, acesta sugerează, pe de o parte, un Dumnezeu 
antropomorfizat, hieratic şi justițiar (are şi un bici în mână), pe de 
alta, o entitate... metafizică rău-prevestitoare (râs insinuant- 
ameninţător), un agent al Cenzurii transcendente, veghind, într-o 
solemnă abstragere, execuţia protagonistului precum și celelalte atât 
de fastuoase crucificări. Condiţia de simplu servitor şi-a depăşit-o 
categoric şi trebuie să admitem că figura sa persistă în memorie. Au 
contribuţii artistice demne de reținut Marcel Anghel (Jan) — aici 
blând-deferent şi mătăsos, comprehensiv-afectuos, mânat de destin 
spre un deznodământ implacabil, de care nu este în fiecare clipă 
conştient, Lily Popa-Alexiu (Martha) — cu reuşite incontestabile 
(secvenţa nebuniei finale ş.a.), dar şi cu două-trei rezolvări 
interpretative factice şi Dana Tomiţă (Maria), reţinută, sobră, 
eficientă, fără mari vibrații. Excelente costumele şi măştile celor doi 
cerberi, Simon Salcă-jr. şi Cătălin Gheorghe. 

S-a spus despre „Neînţelegerea”, încă de la avanpremieră, 
că este cel mai bun spectacol bârlădean din ultimii 20 de ani. Tot ce 
se poate. Cum în artă comparaţiile sunt greu de susținut cu 
argumente pe care să le admită toată lumea şi cum ierarhizările 
peste timp sunt cel mai adesea irelevante, să spunem deocamdată că 
am văzut un spectacol important, care vine la timp pe afişul 
bârlădean, după o perioadă de giumbușlucuri scenice fără ambitus 
estetic. 

1997 

Zgârcit până la avariţie cu premierele sale, devenite de la o 
vreme rara avis, Teatrul „Victor Ion Popa” din Bârlad acuză în plus 
şi servituţile tranziţiei, care tranziție- nu-i aşa? — dă un stres acut: 
publicul vine greu, dedat la viața sedentară graţie televizorului, 
biletele sunt ieftine, prea ieftine, cheltuielile de producţie — mari, 
regizorii — pretenţioşi şi pragmatici (unde este elanul stahanovist de 
altădată?), actorii plini de ifose şi de mofturi, actrițele — capricioase 
şi imprevizibile etc., etc. Ca și alte câteva scene din afara Capitalei, 
scena bârlădeană simte perfidia „cercului vicios”: încasările modice 
nu permit montări de mare calibru; lipsa montărilor de referință nu 
îngăduie încasări la nivelul aşteptărilor. Odată cercul închis, cum se 
poate ieşi din menghinea lui cinică? Aflat la Bârlad, ministrul 
culturii, dl. Ion Caramitru, actor reputat până în 1989, deci 
cunoscător din interior al treburilor teatrale, a decretat sentențios: 
"Privatizaţi-vă!” Poate că imperativul acesta a sunat mai suav decât 
bănuim în gura artistului-ministru, poate că exagerăm în tălmăcirea 
unor conotații altminteri transparente şi blând-patemaliste. Cert este 
că îndemnul, ferm sau mătăsos, insinuant sau ritos, pare menit să 
dea frisoane tuturor managerilor teatrali din România, cu 
reverberaţiile de rigoare până la coafeze şi garderobiere. Frumos 
spus, adânc rostit, demn de cota teatrală ridicată a domnului 
ministru, dar... brusc se nasc interogaţii fără răspuns: „Cine să 
cumpere teatrul? Odată cumpărat, vor pica din cer cu hârzobul 
actori, regizori, pictori-scenografi? ” Replica „de un patetism neo- 
shakespearian a domnului Caramitru răsună în pustiu. Dacă mâine, 
teatrul bârlădean ar pierde alocaţiile bugetare, e probabil că s-ar 
dizolva în maximum trei luni (ca să nu spunem instantaneu, căci ar 
fi păcat să rostim tocmai noi aserțiuni catastrofice!). În democrația 
românească atât de originală şi de păguboasă (până acum), contextul 
ne omoară! În contextul actual, teatrul nostru, al tuturor, singura 

instituție profesionistă de spectacole din județul Vaslui (şi din 
viitorul județ Tutova) are a se lupta, aidoma Cavalerului Tristei 
Figuri, cu morile de vânt ale trecerii impetuoase de la socialism la 
capitalism. Oropsit de dictatură, teatrul bârlădean se vede 
marginalizat şi în democraţie — ceea ce este, să recunoaştem, o mare 
nedreptate, o nedreptate srigătoare la cer. 

Pe acest fond, al unei drame... existenţialiste, salvatorul nu 
poate fi decât infatigabilul, infailibilul, omniscientul, omnipotentul, 
superman-ul directorilor de scenă din România — Bogdan Ulmu. Cel 
mai recent gest creator al său este mai mult decât genial, este super- 
genial, fiindcă mega-starul aflător (încă!) pe malurile Bahluiului 
(pentru puţină vreme, fiindcă Brodway-ul îl aşteaptă!) a montat la 
Bârlad o comedie destul de... senzațională, intitulată aerian-visător 
şi tautologic „Boeing — Boeing”, semnată de Marc Camoletti (cine 
n-a auzit de Marc Camoletti!?), tradusă de Traian Zecheru (cine n-a 
auzit de Traian Zecheru!?) şi adaptată de Bogdan Ulmu (vezi mai 
sus). Suntem în anul teatral 1997, adică 7505 de la facerea lumii 
(N.B. Dacă Bogdan Ulmu nu exista trebuia musai inventat!). 
Cuprinşi de extaz citim în Caietul-program câteva rânduri bine 
simţite, semnate de Marcel Achard (cine n-a auzit de Marcel 
Achard!?): „El (autorul, n.n., T.P.) ironizează lumea în care trăim, 
dar îi descoperă şi poezia. El acuză şi dezvăluie disproporția dintre 
gravitatea evenimentelor şi superficialitatea personajelor. Și fără să 
aibă aerul că îndreaptă cât de cât ceva, ne propune o meditaţie 
asupra vieţii, mai profundă decât s-ar părea la prima vedere. El ne 
face să râdem, el vrea mai presus de orice să ne facă să râdem. Dar 
dincolo de culorile vesele, autorul lui „Boeing — Boeing” ne lasă să 
întrevedem câteva pete sumbre. Sub nebunia intrigii, câte 
„adevăruri crude!” Combate bine stimabilul. Poţi să-l contrazici? 
Nicidecum! După cum nu-l putem contrazice nici pe impetuosul 
Bogdan Ulmu, care ne lămureșşte doctoral în eseul său destul de... 
abisal publicat vis-a-vis de exepeza achard-iană şi intitulat nici mai 
mult, nici mai puțin „Viața în aer”: „Nu pun prima oară o comedie. 

Nici o comedie neo-bulevardieră. După un bulevard clasic 
(Feydeau) şi unul... socialist (Valentin Munteanu), iată că pun 
acum, tot la Bârlad, o piesă contemporan-occidentală de M. 
Camoleiti — un notoriu meşteşugar al qui-pro-quo-ului. Piesa e un 
excelent pretext pentru destindere, într-o epocă de tranziţie 
stresantă. Râdeţi, deci, de Bemard (un Don Juan ratat), de Robert 
(un Don Juan de perspectivă), de Berta (menajera isterizată) şi de 
cele trei stewardese puse în dificultate de autor, de mine şi de riscul 
vieţii în aer liber. Voi, fideli spectatori, aveţi grijă să nu rămâneţi 
suspendaţi printre nori! Finalul spectacolului nostru vrea să vă 
readucă pe pământ: unde, oricât de austeră pare viața, e mai 
sigură... ” Ce ar mai fi de spus când toate ideile au fost rostite deja 
de doi monştri (fie şi sacri) ai teatrologiei contemporane? 
Cronicarul are a-şi face datoria până la capăt, pe ori sub scut. Să 
spunem, deci, că spectacolul ulmian există, el nu este o ficțiune 
dătătoare de vertijuri meta-fizice. Şi dacă există, poate fi ipso facto 
evaluat, sau, cum zice memorabil un clasic hâtru nevoie mare, 
drămăluit. Acolo, în textul naratorului clasic,era vorba de pupăză 
(cine umblă cu cioara vopsită se cheamă că tot pupăză are în traistă, 
fiindcă Dumnezeu dă, dar nu bagă şi-n traistă!), iar aici întâlnim trei 
pupeze, trei stewardese plutind prin aerul u/mian şi amante 
insaţiabile tot aici, pe pământ. 

Sigur că Bernard (Gruia Novac-junior) le planifică riguros, 
după orarul curselor aeriene, spre a nu se întâlni toate trei în casa 
pofticiosului „cocoşel”, consiliat şi sprijinit la nevoie de sfetnicul 
său de taină, amantul contaminat Robert (Marcel Anghel). Sigur că 
ireparabilul se produce, în virtutea logicii implacabile a întâmplării, 
pe care poporul nostru a sinteti- zat-o strălucit în maxima „De ce ţi-e 
frică de aia nu scapi!”, dar există un zeu protector al amorezilor fără 
frontiere, al Don Juan-ilor fără limite, care le aranjează pe toate. Şi 
de aici până la happy-end n-a mai fost decât un pas. Ca și de la 
sublim la ridicol (Napoleon dixit!). Dacă facem abstracţie 
(momentan) de stresata femeie în casă Berta (Eudoxia Volbea), 

rămân cele trei grații, mereu disponibile, mereu pofticioase, mereu 
revendicative şi achizitive (achiziția de bărbaţi este la modă), 
Jacqueline (Dana Tomiţă), Helga (Geta Cacevschi) şi Janet 
(Codruța Puşcaşu). Rostul lor nu este să fie toate o apă şi-un 
pământ şi chiar nu sunt: fiecare cu talentul propriu (despre anti- 
de expresie verbală, gestual-atitudinală şi afectivă (sufletul nu se 
mai poartă, fetelor!), mişcându-se cu aplomb pe scenă, care 
unduindu-şi şoldurile, care răcnind în inimitabilul stil... prusac, care 
graseind americăneşte — ceea ce ne-a amuzat peste poate. 

Tot spectacolul este de fapt nespus de comic, în toate 
sensurile, şi voluntar şi involuntar. Râzi ca prostul (scuzaţi vorba... 
proastă!) şi te convingi odată mai mult că regizorul Bogdan Ulmu 
are vocaţia râsului (pentru sine şi pentru alţii) şi că nu întâmplător 
este contemporanul nostru. A face lumea să râdă nu este o însuşire 
oarecare, de toată ziua, ci nici mai mult nici mai puţin decât rațiunea 
de a fi a regizorului, care, încheind pactul cu Satana (cu Teatrul), a 
păsit de cuviință să izbucnească într-un homeric hohot de râs. 
Ciudat, nu?! 

1997 


„Miss România” de Sică Alexandrescu, 
după Alfred Hannequin 


O comedie sprințară, comestibilă, pentru toate vârstele, 
luminoasă ca o zi de concediu estival, "Miss România” de Sică 
Alexandrescu, mai exact o „adaptare” liberă a reputatului regizor 
după obscurul dramaturg Alfred Hannequin, a stat la baza 
spectacolului inaugural al teatrului bârlădean în stagiunea 1997- 
1998. Dacă amnezia nu ne joacă feste, ne amintim bine că montarea 
actuală figura la un moment dat în programul ferm al stagiunii 

precedente, constatare ce ar putea trece în ochii unora drept o 
maliţie ieftină dacă n-ar fi şi adevărată. Ar fi însă o eroare 
impardonabilă din partea noastră să numărăm mereu, cu obstinație, 
premierele scenei bârlădene şi să le raportăm, pedant, la limitele 
impuse ale fiecărei stagiuni. Exerciţiul acesta aritmetic nu este lipsit 
de riscuri: ne amintim, din proprie experiență, că tentative 
anterioare de evidențiere riguroasă a realizărilor fiecărei stagiuni s- 
au soldat cu unele mici crispări orgolioase din partea gazdelor. 
Arborând adevărul axiomatic că şi soarele are pete, să notăm un 
detaliu de istorie a teatrului: spectacolul cu „Miss România” s-a 
jucat pentru prima dată în anul 1937 de către compania „Grigore 
Vasiliu-Birlic”, de unde probabil şi sintagma ce s-a impus printre 
oamenii de teatru, cum că am avea de-a face cu o „comedie 
birliciană” Într-adevăr, factura piesei ne aminteşte întrucâtva de 
verva spumoasă a foarte popularului actor, de însuflețirea sa 
extraordinară, ce friza câteodată delirul, iar altădată grotescul. Un 
lucru ni se pare de asemenea semnificativ: deschizând stagiunea cu 
asemenea înscenare, instituția bârlădeană a ţinut să descrețească 
frunțile spectatorilor săi fideli, care în viața de toate zilele sunt 
fatalmente încruntați, mohorâţi de spectrul şomajului, de scumpete, 
de nesiguranță şi alte pericole potenţiale ce pândesc biata noastră 
existență diumă şi noctumă. Să reținem, în context, un detaliu 
elocvent: având scena indisponibilă (în renovare), spectacolul 
respectiv, cotat oficial ca o avanpremieră (cu public, un public 
receptiv şi sobru), s-a jucat în incinta Casei de cultură a sindicatelor, 
într-o ambianță ce ni s-a părut propice actului teatral, senină și 
sărbătorească. Regia poartă semnătura unui veteran al Teatrului 
„Victor Ion Popa”, secretarul literar de o viaţă... şi ceva, Vasile 
Mălinescu, devenit demult director de scenă prin forța ineluctabilă 
a circumstanțelor, fiindcă în vremuri nestatomice (vorba 
cronicarului, când omul e sub vremi și nu invers), în criza prelungită 
de regizori pe care o cunoaşte scena locală, face teatru cine poate. 
lar Vasile Mălinescu poate, fiindcă a dobândit experiență prin 

decenii, este maleabil, adaptându-se clipei, ca trestia (gânditoare, 
Blaise Pascal!), găseşte întotdeauna punțile de comunicare cu 
un paradox, am putea spune că prietenul nostru, regizorul, este un 
artist de viitor, care-şi poate încerca puterile şi cu lucruri mai grele. 
Să admitem, sincer, că predilecția pentru comedia lesne digerabilă 
poate fi satisfăcută şi contrapunctic, în altemanţe benefice pentru 
teatru: un spectacol mai uşurel, deconectant şi cu priză la public, 
asociat cu altul în registru grav şi cu o greutate specifică mai mare. 

Ar mai fi de spus că armonizarea regizor-scenograf 
(semnatarul scenografiei este Sandu Mafiei) s-a înfăptuit fără 
stridenţe şi fără dificultăţi. Am simţit acest lucru privind decorul de 
o luminozitate... meridională, frizând kitsch-ul, pe ici, pe colo, prin 
părțile esenţiale, sugestiv neîndoielnic, aplicat şi funcţional, 
contând pe „suprafeţe” şi mai puţin pe „adâncimi” De fapt, dacă ne 
gândim bine, nici nu prea poate fi vorba de „adâncimi” întrucât 
povestea cusută subtil...cu aţă albă nu dă vertijuri, este agreabilă, 
savuroasă şi provoacă râsul lesne, ceea ce este suficient pentru o 
„comedie fără pretenţii” Altfel spus, obstinația marelui industriaș 
de la Fălticeni, Matache Gherasim, de a-și mărita fata, pe zglobia 
Nutzi, cu stângaciul, greoiul, temul asociat Gogu Năvârlie, se vede 
încununată de succes, după câteva peripeții cu suspens, foarte 
nostime şi întrucâtva previzibile, fiindcă este de bon-ton, nu-i aşa, 
ca un aranjament matrimonial să se vadă confruntat şi cu niscaiva 
obstacole. Altfel, cădem în monotonie şi declanşăm... somnolența 
publicului. 

În planul interpretării actoriceşti ar fi de semnalat — dincolo 
de crispările inerente unei avanpremiere — prestaţia de bun augur a 
lui Constantin Petrican (Matache Gherasim), Virgil Leahu (Gogu 
Năvârlie), Gruia Novac-jr. (nuanţare, expresivitate, finețe), precum 
şi contribuţiile relevabile ale celorlalți interpreți: Eudoxia Volbea 
(Ortansa), Codruța Puşcaşu (Nutzi), Geta Cacevschi (Agatha 
Vasiliu), Sorin Gheorghe (Roşoiu), Dana Tomiţă (Coca), Otilia 

Huzum (Zoica), Ruxandra Petru (Fira), Vasile Preda (Birjarul). 
Speranţa firească este aceea că spectacolul „se va mai așeza”, 
artisticeşte vorbind, şi va suscita interesul sporit al publicului. 
Optimişti din fire, considerăm că „Miss România” vine la timp pe 
afişul bârlădean, ca să ne bucure ochiul şi să ne veselească sufletul. 
Fără angoase, fără dureri de cap. 

1997 


„0O noapte furtunoasă” de I. L. Caragiale 


Evenimentul teatral al stagiunii bârlădene 1997-1998 poate 
fi socotit spectacolul cu O noapte furtunoasă de I. L. Caragiale, în 
regia lui Bogdan Ulmu şi scenografia lui Sandu Mafiei. Aserţiunea 
nu este deloc gratuită, susținându-se cu argumente aflate la 
îndemână, unele de ordinul evidenţei, altele din câmpul axiologic. 
Este o surpriză, bunăoară, să constatăm — consultând fişele noastre 
de istorie teatrală — că binecunoscuta comedie caragialiană nu s-a 
montat niciodată la Bârlad în 43 de ani de existenţă a instituției. 
Genialul comediograf a fost jucat cu O scrisoare pierdută în 
stagiunea 1958-1959 (O, tempora!) şi cu D'ale carnavalului în 
stagiunea 1978-1979. Un hâtru observa maliţios că, la Bârlad, Z. L. 
Caragiale este montat din 20 în 20 de ani — ceea ce este perfect 
adevărat dacă privim calendarul premierelor menționate mai sus. 
Împrejurarea are de ce să ne pună pe gânduri. Admiţând că ritmul 
acesta mai mult decât lent va fi păstrat, înseamnă ipso facto că abia 
în secolul prim al mileniului trei s-ar putea înfăptui în orașul 
rulmenţilor Integrala Caragiale (realizată deja, într-un interval 
temporal mult mai scurt, la Craiova). 

Opţiunea repertorială a regizorului Bogdan Ulmu trebuie, 
aşadar, salutată cu toată căldura, fiindcă aparține orizontului 
axiologic şi se alătură firesc şi benefic altor înscenări bârlădene 

importante din ultimii 7-8 ani. Aş enumera doar Rinocerii de Eugen 
Ionescu (regia Bogdan Ulmu) şi Neințelegerea de Albert Camus 
(regia Dorin Mihăilescu). 

Directorul de scenă — cunoscut şi ca un caragialeolog 
infatigabil şi fecund, un spirit sagace şi scormonitor, un intelectual 
mobil asociativ / disociativ, capabil să îmbine într-o structură 
complexă datele regizorului cu acelea ale literatului, eseistului, 
umoristului într-o simbioză ce exclude dizarmoniile şi discrepanțele 
— a abordat textul caragialian dintr-un unghi novator, evitând cu 
grijă extremele, care au — se ştie bine — o forță tiranică: pe de o 
parte, înscenarea obedient-tradiționalistă (piesa: text sacru, 
inalienabil etc.), pe de alta, montarea ostentativ şi țipător modemă, 
personalistă, egocentrică (textul ca... pretext). Bogdan Ulmu a optat 
pentru judicioasa şi echilibrata cale de mijloc, îmbinând tradiția cu 
inovaţia, admițând ritos-sceptic adevărul imposibil de clintit: cel 
mai greu în România este să montezi un Caragiale. Paradox 
strălucit ce nu suportă contrazicere. Mediana justă în cazul de față a 
implicat eludarea dibace a capcanelor... extremiste. Regizorul a 
valorificat eficace atât lecţia marelui Sică Alexandrescu precum şi 
pe aceea a marelui Liviu Ciulei, sugerând, implicit şi explicit, 
propria partitură regizorală (u/lmiană sau ulmistică, despre 
ulmologie urmând a se vorbi, probabil, ceva mai târziu). Aşadar, 
novatorul Bogdan Ulmu aduce în ecuația spectacolului bârlădean 
câteva elemente creatoare peste care nu se poate trece. Vom reliefa 
patru' dintre acestea, pe care le considerăm probante pentru 
demonstraţia estetică. A fost evident pentru toată lumea (avizată) că 
rostul, ponderea și contribuţia scenică şi artistică ale lui Spiridon au 
fost amplificate cu bună ştiinţă de regizor, iar actorul (Constantin 
Băcică, debut) a găsit resursele necesare pentru a răspunde 
comenzii regizorale. Pricăjitul, oropsitul şi insignifiantul Spiridon 
din vechile montări, pe care toți îl agresează verbal şi, prin tradiţie, 
primeşte mereu scatoalce de la jupân, are în spectacolul bârlădean o 
partitură interpretativă, gestual-atitudinală substanțial modificată. 

El comite ceea ce în limbaj juridic modem se cheamă hărțuire 
sexuală, pipăind-o agresiv şi pofticios pe Ziţa, căreia — nu-i greu să 
ne închipuim — i-a pus gând rău (sau bun, depinde de perspectivă). 
Este uşor de presupus că odată consumată explozia erotică 
preliminară şi conjugală cu un Rică Venturiano romanțios și 
declamativ, Ziţa va ajunge în brațele insistentului băiat de 
pricopseală şi bun la toate în casa lui Titircă. A doua noutate vizează 
pe Chiriac însuşi (Marcel Anghel). Actorul glisează convingător, în 
ordine artistică, între doi poli: înnegurat de gânduri sinucigaşe în 
prima parte, făcând chiar proba unui ştreang improvizat (glumă cam 
sinistră) şi autoritar, dominator în partea a doua, când ordonă pur şi 
simplu stăpânului, clamând înalt, să-şi facă rondul. Este o propunere 
actoricească interesantă şi cu pondere în spectacol, integrată 
judicios, după opinia noastră, sistemului de relaţii ce definesc şi 
leagă personajele comediei. Regula presupune să ştim clar cine pe 
cine domină și cine se supune definitiv ori numai conjunctural. În al 
treilea rând, s-ar cuveni să spunem că Bogdan Ulmu este până acum 
singurul regizor român care a avut curajul (în premieră mondială, 
după propria-i mărturisire) să integreze jocului scenic efectiv pe 
Ghiţă Țârcădău. Toţi teatrologii noştri importanți, în frunte cu 
maestrul Valentin Silvestru, l-au plasat pe Ţârcădău în categoria 
insolită şi inevitabilă a personajelor care nu apar. Fostul soț al 
Ziţei, „mitocanul”, confiscat definitiv de plăcerile bahice, este 
interpretat în tuşe expresive, cu o bună intuiție scenică, de; Gruia 
Novac-jr., care conturează inspirat aci fandările cocoșești 
împiedicate ale păgubosului personaj, aci abulia insinuată prin 
aburii alcoolului. 

În finalul spectacolului (a patra noutate pregnantă), 
întristatului Țârcădău, aflat în prim-planul scenei, evident, cu sticla 
în mână, i se alătură jupân Dumitrache (Virgil Leahu). Ei sunt Peste 
câtva timp, probabil, vor fi trei, cu Rică Venturiano, pe care — într-o 
ipoteză perfect plauzibilă îl va disloca impetuosul amorez în 
devenire Spiridon. Titircă Inimă-Rea a fost configurat scenic de 

Virgil Leahu, actorul având aici o prestație demnă de atenție (minus 
pierderile de altitudine), sugerând cu profesionalitate ambițul de 
familist al cherestegiului, vigilența sa fals-autoritară, poza marţială 
(vidată de substanță) a căpitanului de gardă civică, rictusul 
bănuielnic de o clipă, iluminarea senilă. Este cert o bună schiță de 
portret. Pitoresc şi nuanțat, Constantin Petrican (Nae Ipingescu) 
transmite excelent prețiozitatea tâmpă la lectura ziarului, este 
vivace, credibil, agitat cu folos şi doar uneori înregistrează căderi de 
tensiune artistică. Colţuros, dinamic şi tăios este Sorin Ghiorghe 
(Rică Venturiano), niţel factice în câteva momente, dar cu o bună 
intuiție a rolului. Lily Popa Alexiu (Veta) pendulează interpretativ 
adecvat între consoarta abulică, somnolentă, copleşită de migrene, 
dedată sedentarismului molatic şi felin şi femeia aprigă ce-şi susține 
patetic amantul, remontându-l atunci când acesta cade psihic. O 
Vidră ambițioasă in nuce. Doina Mantale (Ziţa) a portretizat scenic 
femeia aprigă-isterică, o mahalagioaică vitală, lipsită de inflexiuni 
sentimentale, care-şi cunoaște interesul şi negreşit acceptă 
conjunctural legătura cu Rică Venturiano pentru că e de bon-ton. 
Este de presupus că nu va refuza, în viitor, nici asiduităţile 
lascivului Spiridon. Această echipă actoricească a găsit cheia 
mișcării şi existenţei (fie ea şi furtunoase) în spațiul scenografic 
gândit şi realizat de Sandu Mafiei. Contemplăm o structură etajată, 
ca o secțiune transversală în casele jupânului, ceea ce facilitează 
simultaneități temporale hazoase: sus, Veta, dormitând, visătoare, 
absentă şi vag obosită, iar la acelaşi nivel, pe „tronsonul” vecin, 
Chiriac, mereu de veghe, mereu cu ochii în patru, putând trece lesne 
peste spaţiul gol ce-i desparte doar prin simpla culcare a unei 
scânduri late; dedesubt — acareturi şi spațiul de manevră pentru 
căpitan, pentru sergent și pentru ceilalți. Scheletul caselor în 
renovare nu blochează ci stimulează privirea şi curiozitatea 
spectatorului. Acest câmp scenografic este funcțional, permite 
mișcarea pe verticală şi pe orizontală şi înlesneşte deopotrivă 
expediția noctumă în căutarea bagabontului. (lar acesta va fi trădat 

cu cinism, pe față, de maleficul Spiridon). Focurile de armă au o 
bună rezonanță în acest spaţiu al dezagregării morale. 

Se pot reţine secvențe de efect precum scena în care 
cherestegiul şi ipistatul înfig stegulete în podea, simulând ridicol 
tactici cazone în fixarea unui câmp de luptă, ori aceea în care 
fiorosul Chiriac intră în scenă cu un cuțit şi ciopleşte nervos un lemn 
— gest rău-prevestitor. 

Demult sedus de gaguri, Bogdan Ulmu nu a ezitat să 
recurgă la câteva și în acest spectacol, iar publicul le socoteşte 
savuroase şi le gustă ca atare. 

Montarea cu O noapte furtunoasă reconfirmă vocaţia 
scenei bârlădene de a renaşte după câteva bagatele nostime şi poate 
necesare şi atestă profesionalismul riguros şi bine temperat al 
regizorului. 

1998 


„Acul cumetrei Gurton ” de William 
Stevenson 


Ultima premieră bârlădeană a stagiunii 1997-1998 a fost 
reprezentată la 7 iunie 1998, fiind vorba de „Acul cumetrei Gurton”, 
o farsă medievală atribuită de specialişti lui William Stevenson. Un 
eminent traducător al operei lui Shakespeare, Leon Levițchi, 
considerat pe bună dreptate un shakespearolog de referință în 
spațiul cultural românesc (tălmăcitor şi al lui Stevenson), precizează 
în „Istoria literaturii engleze & americane” (citată în Caietul- 
program): „Paternitatea farsei Acul cumetrei Gurton nu a fost încă 
stabilită, deşi i se atribuie de obicei lui W. Stevenson, membru al 
consiliului ştiinţific de la Cambridge între 1551-1554, când se crede 
că a fost scrisă” Acelaşi Caiet-program nuanțează informaţiile de 
istorie a dramaturgiei engleze: „Apărută în 1556, este considerată de 
unii ca lucrarea unui autor anonim, iar de alții atribuită lui William 

Stevenson sau lui John Still, ambii foşti elevi ai colegiilor, ulterior 
deveniți „magiştri în arte ai Universităţii” (titlu care ar echivala cu 
cel modem de „doctori în litere şi filosofie”). În ediția tipărită a 
textului, numele autorului este reprezentat numai de inițiala „S” 
Prima reprezentație a farsei a avut loc la Cambridge în 1566 
(Shakespeare avea pe atunci doi ani). 

Am recurs la aceste detalii docte pentru a demonstra 
perfecta şi sublima lor inutilitate din perspectiva epocii noastre. Nu 
încape îndoială că William Stevenson (sau oricare altul dintre 
prezumtivii autori ai farsei) premerg teatrul shakesperian în 
dimensiunea lui comică și ne edifică — încă o dată — asupra 
continuității estetice şi mai ales asupra organicităţii teatrului englez. 
Pierderea unui ac - detaliu benign şi rizibil dacă-l privim cu ochii 
unui cetățean al secolului al XX-lea — putea avea alt înțeles într-un 
sat englezesc din secolul al XVI-lea. Incidentul iniţial îşi pierde 
treptat semnificaţia, declanșând, în schimb, o sarabandă de situații 
hazlii, patimi, încăierări, farse care mai de care mai suculente şi mai 
neaşteptate — spre hazul şi satisfacția spectatorului senin. Se cuvine 
să dăm încă o dată dreptate lui Leon Leviţchi. Îi trebuie o mână de 
maestru pentru a scrie o piesă comică în cinci acte pomind de la 
pierderea, fie şi intempestivă, a unui banal ac de cusut. Și pe 
deasupra acţiunea să fie şi dinamică, antrenantă, fluentă şi 
captivantă. 

Regizorul Dorin Mihăilescu a mizat — perfect vizibil — pe 
comicul de situație, exploatând cu inteligență resursele farsei 
populare şi punând în ecuaţie soluţiile commediei dell'arte, 
reabilitând camavalescul spectacular, clovneria, gagul, poanta în 
cheie contemporană, adâncind ideea străzii ca scenă şi, implicit, a 
lumii ca teatru. Satul în cauză are valoare categorială pentru evul 
mediu englez. Este aici — după mărturisirea regizorului — „o lume 
întoarsă pe dos”, în oglinzile căreia directorul de scenă caută 
obstinat (în consonanță cu exegeza la temă) sensuri şi revelații, 
năzuind spre o decodare artistică ce împinge — după opinia noastră 

— lucrurile foarte departe. Altfel spus, regizorul admite că zglobia 
farsă cu paternitate incertă dezvăluie nici mai mult, nici mai puțin 
decât meschinăria relațiilor inter-umane într-o societate în care nu 
există comunicare reală, civilizată; este vizată, deopotrivă, viaţa 
dominată de impulsuri instinctuale, caracteristică prostiei omenești, 
o existență derizorie, absurdă, cu inşi anxioşi, angoasaţi, 
reacţionând animalic; în fine, autorul oferă imaginea unei lumi 
apăsate de convenienţe în care devine evidentă discrepanța dintre 
esenţă şi aparenţă (una din dimensiunile fundamentale ale teatrului 
genialului /.L.Caragiale, contemporanul nostru), o lume ce 
disimulează necontenit, făcând posibil ca nebunul să-şi etaleze 
„normalitatea” („el este singurul lucid, singurul care priveşte şi 
înțelege viața aşa cum este!” — glosează ritos directorul de scenă). 
Putem admite, la rigoare, aserţiunile regizorale sintetizate mai sus, 
interesante şi seducătoare ca premise teoretice şi convertite într-o 


1”? 


concluzie cu valențe aforistice: „Este o lume întoarsă pe dos, o lume 
a camavalescului în care valorile sunt anulate, iar ierarhiile ordinii 
sociale obişnuite sunt inversate” Interpretarea aparține neîndoielnic 
spiritului modem. Or, este puţin probabil ca Stevenson (ori alt 
contemporan al său) să fi văzut în nebunaticele zbenguieli, glume, 
pozne, scălămbăieli, giumbușlucuri etc. expresii sublimate ale 
angoasei, alienării, fiorului existențialist. Discuţia rămâne 
deschisă... 

Dorin Mihăilescu şi-a respectat intenţiile programatice 
(sugerate mai sus) și a realizat, prin aportul semnificativ al trupei 
bârlădene, un spectacol agreabil, dinamic, în care interpreţii se 
mişcă mult, se rostogolesc în cupluri mixte, se îmbrățişează, se 
resping, se zbenguiesc, gesticulează expresiv sau doar pitoresc, fac 
mai tot din ceea ce ni s-a transmis, peste secole, ca estetică 
inconfundabilă a commediei dell'arte. Nu lipsesc gagurile sau 
tentativele de gag, poantele şugubețe şi repede uitate, 
„contemporaneizările” glumețe: informaţia cu tentă jurnalistică 
despre lansarea bancnotei de 100.000, sau dotarea agricultorilor cu 

M.I.G.-uri. Impresia noastră este că şi soluţiile scenografice 
(promovate profesionist de Sandu Maftei) au facilitat un joc vioi, în 
registru comic, înlesnind intrările şi ieşirile repezi ale actorilor 
precum şi desfășurarea lor dezinvoltă, necomplexată. 

Dacă au fost şi crispări, şi unele imprecizii, şi una-două 
bâlbe, acestea ar putea fi puse — comprehensiv - pe seama căldurii 
ori brizei de vacanţă ce părea că adie peste capetele tuturor. Riguros 
vorbind, actorii bârlădeni au nevoie de mai multă disciplină 
artistică; aşteptăm de la ei efortul continuu de integrare armonioasă 
în sistemul conceptual-artistic al fiecărui spectacol, asumarea 
perfectă a fiecărei partituri (verbale, non-verbale, gestual- 
atitudinale), implicarea afectivă şi intelectuală, pentru a contracara 
impresia — născută câteodată — de joc exterior. Trebuie realizată 
diversitatea în unitate, după cum şi unitatea se cade să se exprime în 
diversitate. Coagularea componentelor esențiale, regie, scenografie, 
interpretare, la cotele adevăratei virtuozități, aptă să declanşeze 
entuziasmul publicului şi superlativele cronicarilor, rămâne încă un 
deziderat. 

Ar fi nedrept să evidențiem o interpretare individuală, 
decupând-o din context, în condiţiile unei montări ce a mizat pe 
jocul colectiv. lar acest joc s-a organizat în conformitate cu 
pretenţiile regizorale şi în buna tradiție a profesionalității trupei 
bârlădene. Au evoluat: (în ordinea indicată în Caietul-program) 
Dana Tomiţă (Cumătra Gurton), Geta Cacevschi (Doamna Chat), 
Ruxandra Petru (Tib), Marcel Anghel (Diccon), Sorin Ghiorghe 
(Hodge), Gruia Novac-jr. (Doctorul Rat), Simon Salcă-jr. (Cack), 
Constantin Petrican (Domnul Bayle). 

Nu ne îndoim că montarea cu Acul cumetrei Gurton va fi 
reluată în toamna acestui an, pentru o deplină cristalizare scenică, 
spre satisfacția publicului spectator. Dealtfel, în treacăt fie spus, 
Caietul-program vădeşte, pentru cei ce-l fac, un simţ de orientare şi 
de anticipație remarcabil, înscriind clar, pe prima pagină, Stagiunea 
1998-1999. Aş întreba candid: lansat acum, la potou, spectacolul de 

față de care stagiune va fi revendicat: 1997-1998 sau 1998-1999? 
Mister impenetrabil şi... limpede ca lumina zilei. De amândouă!... 
1998 


„Visul unei nopti de iarnă” de Tudor 
Muşatescu 


Teatrul „Victor lon Popa” din Bârlad a deschis stagiunea 
1998-1999 abia la 29 noiembrie (avanpremiera nu este momentul 
oficial de referință), întârziere motivată de unele probleme la 
mecanica de scenă, soluționate în cele din urmă, evident, în ritmul 
românesc binecunoscut. Premiera adusă în fața spectatorilor a fost 
edificată pomindu-se de la o piesă românească, Visul unei nopți de 
iarnă de Tudor Muşatescu, gest artistic ce răscumpără, oarecum, 
debutul tardiv al stagiunii. Vrem să spunem că — fiind în România — 
promovarea piesei româneşti nu este doar firească ci şi obligatorie. 
Din raţiuni uşor de înțeles. Vă puteți imagina deschiderea stagiunii 
unui teatru londonez cu o piesă românească?! 

Mai este actual popularul dramaturg Tudor Mușatescu, 
afirmat încă din perioada interbelică? Se admite îndeobşte că doar 
geniile sunt eternii noştri contemporani, iar autorii aşezaţi de timp 
şi de istoria literaturii în al doilea plan estetic au, în posteritate, un 
destin ingrat. Muşatescu este, desigur, excepția care confirmă 
regula. Spiritualul autor, recunoscut pentru verva, umorul, 
sprinteneala şi scânteierile replicii sale, este gustat şi astăzi şi — fapt 
poate surprinzător — este „prizat” inclusiv de spectatorii tineri şi 
foarte tineri, de adolescenţii imberbi veniți acum în număr 
important în sala teatrului. Din perspectiva sociologiei teatrale, 
acest detaliu are de ce să ne bucure: copiii de astăzi sunt spectatorii 

mileniului al treilea şi gustul lor se poate rafina odată cu trecerea 
anilor. Ei sunt virtualii spectatori ai secolului ce vine şi vor accepta 
mai uşor — contând pe un plus de receptivitate — toate inovațiile 
estetice ale viitorului. 

Regizorul artistic Vasile Mălinescu ne-a reamintit în 
Caietul-program câteva repere istorico-teatrale, strict necesare 
pentru spectatorul mai puțin dispus să-şi piardă vremea cercetând 
istoria teatrului. Tudor Muşatescu a fost reprezentat pe scena 
bârlădeană cu 33 de ani în urmă, chiar cu Visul unei nopți de iarnă 
(ne aflăm, aşadar, în faţa celei de-a doua versiuni scenice), jucându- 
i-se, deopotrivă, Titanic-vals,...escu şi Sosesc deseară. lată, aşadar, 
un autor care n-a fost neglijat, în pofida intervalelor mari de timp în 
care a reapărut pe afiş. Premiera absolută cu Visul unei nopți de 
iarnă a avut loc în 1937, la Teatrul Comedia din Bucureşti, în regia 
lui Sică Alexandrescu, avându-i ca protagonişti pe George Vraca şi 
Nelly Sterian. Au trecut de atunci 61 de ani. O, tempora!... 

„Povestea Mariei Panait (Doruleţ) şi a tomnatecului 
Alexandru Manea -— scrie regizorul Vasile Mălinescu — cu tot 
farmecul aparent desuet pe care-l conține, cu toată poezia naivă a 
unei nopți de iamă cu fulgi de nea şi clinchete de clopoței, ne 
emoționează şi azi deoarece ne aduce în suflete copilăria și 
adolescența, dublate de nostalgia visului de fericire pe care şi-l 
făurește fiecare în felul său. Dezbătând scenic tema evadării din 
monotonia vieţii zilnice a omului simplu şi cinstit spre dragoste și 
lumină, spre fericirea mult visată, am condus conflictul şi acțiunea 
scenică spre eliberarea sufletească a eroilor, solicitând actorilor o 
interpretare sinceră, convingătoare şi expresivă, un dialog clar, 
nuanțat, care să altemeze de la vivace şi nervos spre linişte şi calm, 
de la liric şi dramatic la poezie şi vis” 

Atari premise artistice, plus disponibilitățile afectiv- 
receptive ale spectatorilor bârlădeni au determinat indiscutabil un 
succes scenic. Totul depinde, în cristalizarea unei convingeri, de 
unghiul de percepţie şi de adecvarea la obiect. Despre spectacolul 

bârlădean se poate scrie într-un fel sau altul. Fiecare evaluare poate 
fi legitimată şi argumentată estetic. Să spunem, așadar, cu o 
comprehensiune simpatetică: am văzut un spectacol agreabil, 
deconectant, un produs scenic uşor de acceptat date fiind 
coordonatele semnificative în care s-a înălțat, validat prin aplauze, 
vibrație sufletească, simpatie, adeziune. Factura lui este una 
tradiționalistă, dacă nu cumva termenul este demonetizat prin 
excesivă folosire. În acest orizont prestabilit se mişcă actori 
talentați şi stimaţi, care n-au devenit încă obiect al unei adorații 
oarbe, interpreți îndrăgiți a căror prestație profesionistă place fără 
obiecţii, partitura lor fiind potențată, în cazul de față, de un text 
generos, cald, dulce-omenesc, de un umor suculent, câteodată, 
alteori înfiorat liric. 

Acelaşi produs scenic poate fi privit însă şi cu ochi răi: 
spectacol edulcorat, departe de spiritul muşcător contemporan, 
plutind în spaţiile cețoase ale nostalgiei fără frontiere, sirop de 
trandafiri cu parfum caduc, joc de siluete grațioase ori blând- 
respingătoare ieșite din timp, într-un cadru scenografic expozitiv 
(expune dar nu adânceşte) şi previzibil. 

Am făcut această lapidară demonstraţie: o dublă asumare 
estetică (discutabilă, desigur) pentru a proba o idee simplă: pomind 
din avanposturile aceluiaşi spectacol, putem ajunge la concluzii 
diferite. 

Aportul actoricesc nu este deloc neglijabil. În ordinea 
distribuției — Marcel Anghel (scriitorul Alexandru Manea): 
închegat, riguros, cu replică plină în cea mai mare parte a timpului; 
câteodată exterior şi factice; promovează convingător imaginea 
bărbatului matur, ocrotitor-patemalist, bonom şi generos; intuitii 
juste şi rezolvări menţionabile. Constantin Petrican (Gogu Panait): 
un tată pitoresc, apt să-și susțină partitura de filosof particular 
(sic!), partener direct, sincer, plasând cu precizie replica-poantă, 
izbutind a contura un băutor redutabil, cu vagi accese de autoritate, 
topite repede când evenimentele se aşază în matca lor firească. 

Excelentă Lily Popa Alexiu (Elvira) în rolul femeii de lume, frivole, 
sarcastice, colțoase, dominatoare, metresă de lux, cu legitime 
accente de demnitate în cinism. Petronela Ene-Dimofte (Maria 
Panait; Doruleţ) joacă în două ape: cu detaşare, căzând în fals şi cu 
implicare sufletească, probând autenticitatea. Vrem să fim bine 
înţeleși: interpreta are un culoar îngust de mişcare psihologică, din 
care nu trebuie să iasă pentru că aşa este eroina; când iese, cade în 
artificios; când revine, lucrurile reintră în normalul psihic al 
personajului. Florin Predună este conform rolului servitorului 
Manole, șarjând în scena bătăii, oricum, place şi convinge. 
Ruxandra Petru (Natalia Panait) apare destul de neguroasă în rolul 
unei mame uşor îngrijorate, preocupată mai ales să stăvilească 
avânturile bahice ale bărbatului. Cristi Costin (Milică Dumitrescu) 
exagerează gestual-atitudinal-vocal, mişcându-se după logica 
personajelor mecanomorfe urmuziene. Sugerează bine un tip fără 
scrupule Sorin Ghiorghe (Bebe Cristian) şi „femeia fatală” — 
Doiniţa Mantale (Fanta). 

Decorurile sunt semnate de Radu Mafiei, iar costumele de 
Iuliana Cahu — meritorii, fără virtuţi speciale. Ori ne înşelăm? 

Un spectacol profesionist, plăcut ochiului şi inimii, numai 
bun pentru o deschidere de stagiune teatrală. 

1998 


»Pelicanul” de August Strindberg 


Într-un gest de normalitate artistică, Teatrul „Victor Ion 
Popa” din Bârlad deschide stagiunea 2004 — 2005 cu o montare 
importantă, „Pelicanul” de August Strindberg, valorificând înainte 
de toate o oportunitate devenită reflex: premieră lansată la finele 
stagiunii precedente, „servită” publicului cu toate „ingredientele” la 
debutul stagiunii imediat următoare. Soluţia este curentă în lumea 

bună a teatrului, de ce n-ar fi şi la Bârlad, mai ales că scena locală 
are cota ei valorică semnificativă, iar publicul este oricând gata să 
înțeleagă subtilitățile „marketingului” artistic. Circumstanţele 
promoționale merită a fi consemnate, fie şi lapidar: au fost de față 
doi critici notorii, Florica Ichim (Bucureşti) şi Ștefan Oprea (laşi), 
fapt absolut remarcabil, ştiută fiind „vocaţia sedentarismului” la 
cronicari atunci când se pune problema deplasării în oraşele mai 
mici. Singurul critic infatigabil şi omniprezent era Valentin 
Silvestru. Dar Maestrul nu mai este... La premieră n-au lipsit trimişii 
mass-media şi — alt detaliu revelator — spectacolul s-a jucat în sala 
consacrată prin tradiție, renovată, împrospătată şi caldă la propriu şi 
la figurat. lată că se poate şi la noi! „Odiseea” lentă, aproape 
agonizantă, a reparaţiei capitale a clădirii ce adăposteşte teatrul şi 
Muzeul „Vasile Pârvan” tinde să se încheie, deşi suntem înclinați să 
contăm pe un optimism temperat. În fond, edificiul stă în provizorat 
de la cutremurul din 4 martie 1977, de 27 de ani investiția primeşte 
bani cu ţârâita; s-a lucrat în salturi „pompieristice”, cu întreruperi şi 
reluări fără o logică strictă, dar sunt speranțe şi promisiuni că... 
finalul va încununa opera. Vom trăi şi vom spera. Important este că 
nu vom mai vedea spectacolele puse în scenă la casa de cultură, 
pentru a suferi în surdină simțind imperfețiunile născute din 
inadecvare. 

Înclin să cred că regizoarea Irina Popescu Boieru a pus la 
punct o relație specială, de ordin artistic, cu scenografa Axenti 
Marja, bizuită pe camaraderie lucidă, încredere, afinități elective, 
solidaritate de generaţie. Parteneriatul funcționează fără rateuri, fără 
„Bripări” intempestive — cum se mai întâmplă la motoare. Proiectul 
regizoral-scenografic este valid estetic şi operațional, certificând 
siguranța profesionistă. Directorul de scenă a intuit din capul locului 
dificultăţile inerente, pe care le-a sintetizat cât se poate de persuasiv 
în câteva mărturisiri de creaţie cuprinse în Caietul-program. 
Spicuim laconic: „Nu e deloc simplu să dai formă teatrală unei 
piese foarte cunoscute, semnată de un dramaturg celebru, 


216 
WWW.cimec.ro 


Clipa ca permanenţă 


interpretând-o împotriva mesajului formulat de marele său autor 
(subl. n., T. P). La o primă lectură, Pelicanul poate părea o 
meschină tragedie domestică despre frigul din casă şi mâncarea 
insuficientă, responsabilă de această situaţie fiind Elise, adică 
mama. O analiză mai atentă poate revela faptul că lipsa de hrană 
şi căldură sunt pretextul sub care personajele îşi reproşează de fapt 
lipsa de dragoste, de tandreţe, că cea mai importantă foame e cea 
a inimii, principala învinuită şi în acest caz fiind tot Elise. 
spectacolul încearcă să restabilească adevărul. Pe fundalul unei 
continue decăderi materiale, relaţiile se deteriorează şi se modifică 
în continuare; golirea spațiului şi a sufletelor evoluează treptat ca o 
simfonie a pierderii şi a zădămiciei; o sfâşietoare înstrăinare a 
copiilor de mamă, o judecată severă şi în acelaşi timp îndurerată a 
Elisei de către fiul ei, un trist şi îndurerat reproş din partea fiicei, 
urmat de necruțătoare pedepse. Dincolo însă de toate aceste relații 
distorsionate, de pustiul unui univers familial decadent, spectacolul 
încearcă în ultima clipă o recuperare a mitului mamei. Păcătoasă şi 
plină de slăbiciuni, vinovată şi fragilă, Elise cea repudiată de soțul 
părăsit, renegată de copii, înfierată de slujnică şi trădată de amantul 
ginere, se va dovedi totuși Pelicanul” 

Acestea sunt datele problemei, din perspectiva regizoarei, 
care contează pe un punct de vedere creator şi pe o ipoteză de lucru 
seducătoare, deşi nu lipsită de riscuri. Proiectul teoretic suportă 
mutații în concretul scenic, nuanțări şi abateri de la vectorul asumat 
inițial. Este evident că trupa a mers pe linia indicată de regizoare, 
potențând sensul semnelor teatrale: mobilier vetust, de epocă, efecte 
de clar-obscur, muzică neliniştitor-prevestitoare, intrări şi ieşiri 
tensionate, pentru a reliefa, în fond, o dramă familială cu actanți 
hiper-sensibili, de o luciditate dureroasă. Sistemul de dependențe 
sufleteşti, ciocnirile orgolioase, suferințele surde, răbufnirile 
emoționale, relaționările complexe dintre personaje sunt destul de 
uşor înțelese de spectatori; puţine pasaje sunt mai puţin limpezi, fie 
că regizoarea le-a gândit aşa, fie că au ieşit astfel fără voința ei. 

Actorii joacă serios, spre a convinge şi emoţiona. Este însă greu să 
cântărim gradul de sinceritate în sens artistic şi forța autenticității 
trăirilor. Este însă clar că avem în față o montare ce-şi respectă 
condiția şi ambiționează să răscolească sufletele. Singura eroare 
majoră sesizabilă în construcția spectacolului este — după opinia 
noastră — îndelunga, fastidioasa şi redundanta „defilare” prin scenă 
a portăreilor-ciocli şi mesageri ai decăderii materiale şi ai pustiului. 
Ritualul funest în exces îşi pierde energia de emoţionare şi devine în 
cele din urmă un „clișeu” Regretul este cu atât mai mare cu cât 
spectacolul are valențe expresive, transmite un fior şi ne 
îngândurează. 

Prestaţia actorilor devine ea însăşi un argument al calităţii 
artistice, în grade inegale, dictate de personalitate, forța trăirilor, 
implicare şi motivaţie, stare de spirit. Opțiunile noastre — lesne de 
argumentat — merg către întruchiparea scenică realizată, pe de o 
parte, de actrița Lily Popa-Alexiu (Mama Elise), pe de alta, către 
aceea a lui Marcel Anghel (Axel, ginerele ei). În primul caz, am 
apreciat fineţea interpretării, sensibilitatea, capacitatea de a sugera o 
gamă largă de simțăminte, expresivitatea jocului, implicarea 
afectivă, verosimilitatea psihologică. Eroina devine credibilă în 
ordine morală şi persistă în memorie. În cel de al doilea — se cade să 
subliniem energia interpretului, dorința şi voința de a convinge, 
ușurința de a intra în relație rezonantă cu ceilalți. Experiența și 
instinctul scenic au fost atu-urile sale în finisarea unui personaj greu 
de conturat, schimbător în plan atitudinal şi câteodată imprevizibil. 
A schiţat portretul unei slujnice duplicitare, malefice, tenebroase 
Eudoxia Volbea (Margret). Cel puţin aşa s-a văzut din sală, nu doar 
ca intenționalitate ci și ca finalitate. Au contribuții meritorii, fără a 
fi tulburători ori adânci, George Sobolevschi (Fredrik, fiul Elisei) şi 
Oana Pavalache (Gerda, fiica Elisei). 

Evenimentul teatral comentat mai sus a avut loc la 16 
octombrie 2004, într-un Bârlad autumnal scăldat într-o lumină de 
miere. 2004 

Trebuie să admitem — în pofida rezervelor unora şi altora — că 
este remarcabilă şi pilduitoare forța auto-modelatoare a regizorului 
Dorin Mihăilescu. Decis târziu să urmeze traseul universitar (deși 
nu este niciodată târziu să învăţăm), a absolvit abia după Revoluția 
din decembrie facultatea de regie teatru (şi regie film), legându-şi 
destinul artistic (deocamdată) de scena bârlădeană. Motivat de 
tainice și benefice impulsuri lăuntrice, a citit multă literatură 
teatrologică şi, evident, dramaturgie națională şi universală, a 
adâncit lecţia marilor regizori, cristalizată în studii și cărți, s-a 
conectat simpatetic la noutăţile domeniului său predilect, a vizionat 
spectacole pe viu ori din spaţiul virtual oferit de televiziune, video, 
Intemet, a închegat caiete de regie personalizate şi a lucrat cu trupa 
bârlădeană mai multe montări, de carate estetice diferite, incitante 
ca provocări culturale, interesante ca premise teoretice, ipoteze şi 
vizualizări efective. Regizorul s-a lăsat confiscat într-atât de 
pasiunea sa încât orice dialog — formal ori informal — alunecă 
inevitabil spre teatru. Și cum finalul încununează opera, a găsit 
nimerit să devină doctorand în teatrologie, deschizându-și implicit o 
posibilă cale spre cariera universitară. Când în jurul nostru mişună 
atâtea spirite inerţiale de la adolescenții dezinhibați, 
inconformişti, copleșiți de o blazare timpurie şi până la intelectualii 
sterili şi plini de ifose balcanic-mioritice — exemplul regizorului 
devine un posibil reper. 

Suntem convinşi că Dorin Mihăilescu însuşi se va fi 
întrebat — ca mulți alții — câți dintre spectatorii potențiali ai 
spectacolului cu „Celestina? au auzit de Fernando de Rojas. 
Candoarea diletantă a publicului nu are de ce să descurajeze 
gesturile culturale ale regizorului, capabil în orice clipă — ca 

principiu ordonator — să-şi argumenteze opţiunea. Spaniolul a trăit 
demult (s-ar fi născut undeva pe intervalul 1473-1476 şi a murit în 
1541), iar piesa lui este inevitabil datată istoricește, oglindind un 
context socio-cultural, o anume filosofie de viață, mentalități 
specifice, anumite sisteme de valori şi dând seamă despre o anume 
pecete existenţială. Întrebarea De ce Rojas? naşte o falsă problemă 
şi instituie un dialog bizantin, întrucât putem lansa interogația în 
legătură cu oricare alt dramaturg al planetei, legitimând o discuţie a 
surzilor: De ce Shakespeare şi nu Pirandello?, De ce Ionesco şi nu 
Sorescu?, De ce Matei Vişniec şi nu D. R. Popescu? Devine 
semnificativ doar detaliul că regizorul bârlădean s-a oprit la Rojas 
pentru a se delimita (într-o anumită măsură) de Rojas, făcând ceea 
ce un regizor-creator este obligat să facă în virtutea 
comandamentelor profesionale: textul dramatic devine o 
componentă (esenţială) a montării, subsumată unui edificiu scenic 
articulat, coerent, expresiv. Argumentaţia capătă sensul deplin 
spunând că Dorin Mihăilescu a propus o adaptare după Rojas, 
scurtând substanțial partitura literară, modelând-o după un calapod 
personal şi încărcînd-o cu semnificaţii /a zi. Nici nu se putea altfel, 
căci nimeni în anul de graţie 2005 nu mai poate fi interesat de 
arheologie dramaturgică. Autorii antici, medievali, clasici, 
romantici, modemi sunt asimilați în raport cu valorile, temele, 
obsesiile contemporaneităţii. A face altfel este echivalent cu 
evaziunea dintr-un timp dat (timpul prezent) şi cantonarea în caduc 
şi anacronic. 

Fidel unor convingeri estetice bine cristalizate, Dorin 
Mihăilescu defineşte în Caietul-program_vectorii scenariului său şi 
ai montării, poate şi pentru a risipi posibilele ambiguități şi unele 
ipoteze nebuloase: , Binele, profitul şi plăcerea, acestea sunt 
„valorile” (sic!) supreme ale lumii Celestinei, ale lumii pe care se 
străduieşte prin toate mijloacele s-o modeleze conform filosofiei 
sale şi s-o conducă. Ea este regele care dictează legile acestei lumi, 
dar este un rege-bufon, un „rege răsturnat”, într-o lume a valorilor 

răsturnate, unde Celestina se joacă de-a viața şi cu viaţa celor din 
jur, apelând în primul rând la qui-pro-quo, la metonimie (înlocuind 
cauza cu efectul), răsturnând valorile, oferind iluzia, neadevărul 
drept adevăr, desfrâul, plăcerea erotică drept iubire, moartea drept 
viață, răul drept plăcut, vinovăția drept merit, ne-rațiunea drept 
rațiune. (..) Prin atingerea malefică de către Celestina (care-şi 
revendică originea diabolică a forței sale), totul devine imund, 
capătă valoare contrară, iar locuitorii acestei lumi işi caută cu o 
dăruire patologică, cu disperare, sfârşitul. (...) Însăşi Celestina 
cade victimă a Golemului instinctualității animalice pe care l-a 
edificat, dar, în mod firesc, l-a scăpat de sub control — şi rațiunea ei 
s-a întunecat şi a devenit ne-raţiune. Răul odată declanşat nu mai 
poate fi oprit. (...) Răsturnarea valorilor ne plasează într-o viaţă 
plină de surogate multicolore şi strălucitoare ce înlocuiesc ceea ce-i 
de bun gust, ne plasează în zona kitsch-ului. (...) Cred că unele 
victime ale dominoului malefic merită să fie mântuite, purificate 
datorită dozei lor de inocență, de nevinovăție cu care cad pradă 
ispitei, dar mai ales încrederii în semenii lor şi dăruirii lor duse 
până la sacrificiu. (...) Că „lumea Celestinei ” e lumea noastră de 
azi este un incontestabil truism” 

În spaţiul de joc sunt concentrate de către regizor câteva 
elemente cu valențe conotative ce dau scamă vizual şi sonor, cu 
privire la „lumea Celestinei”: metafora scenografică edificată din 
panouri mobile ce deschid ori închid secvențele teatrale, realizate 
cromatic pe sugestia kitsch-ului, chitaristul-raisonneur din prim- 
plan, urletul sinistru al lupilor prevestind mari nenorociri ș. a. 
Semnificatul (expresia scenică) anunță un semnificant (înțelesul 
final) tragic, deşi directorul de scenă menţine suspansul cam 80 la 
sută din reprezentație, păstrând spectacolul în cheie comică, ceea ce 
derutează într-o anume măsură publicul neprevenit. Este evident că 
regizorul a organizat montarea în jurul personajului-nucleu, 
Celestina, interpretat cu fervoare, aplomb şi patimă jucăuşă de 
Elena Petrican. Verbalul, nonverbalul şi paraverbalul (ca să vorbim 

în termenii comunicării) se îngemănează subtil în partitura actriței, 
familiarizată demult cu frenezia revuistică-estradistică (din zona 
comică) şi, deopotrivă, cu accentele melodramatice şi tragice. 
Trebuie să recunoaştem că este un tur de forță ce implică rezistență 
fizică şi psihică, o bună coordonare intelectuală în relația cu 
partenerii de joc şi, nu în ultimul rând, capacitatea de persuasiune. 
Nu ştim cât au înțeles spectatorii tineri şi adolescenţii prezenți în 
sală din semnele teatrale, unele destul de transparente, altele mai 
încifrate, dar un lucru este cert: au reperat-o pe Celestina drept 
personajul-cheie şi au primit-o la final cu aplauze intense pe 
venerabila actriță. Pudibonzii s-au grăbit să obiecteze la scenele de 
un erotism fără echivoc, invocând cu îndreptățire vârsta fragedă a 
celor mai mulți dintre spectatori. Am încercat eu însumi să înțeleg 
rostul îmbrățişării şi sărutului lesbian dintr-o secvență 
controversată, pe care — desigur — nu Rojas a propus-o. Lucrurile 
trebuie privite, cred eu, fără crispări ipocrit-puritane. Estetica 
teatrală (şi cinematografică) a tranşat demult problema: dacă 
scenele erotice au o finalitate artistică, satisfac un criteriu estetic, 
totul este în regulă. Dacă giumbuşlucurile erotice sunt propuse 
ostentativ şi funcționează în sine, atunci avem toate motivele să ne 
delimităm. Nu luăm în discuţie derapajele de sugestie sexuală, 
gesturile şi atitudinile exagerate, grobiene, directe, greţoase ce 
pervertesc şi devin altceva, fără nici o legătură cu arta. 

Distribuţia îi cuprinde (în ordinea indicată în Caietul- 
program) pe Simon Salcă (Calisto), Petronela Ene (Melibea), Gruia 
Novac-jr. (Pleberio), Dana Tomiţă (Alisa), Sorin Ghiorghe 
(Parmeno), Dan Narcis (Sempronio), Irina Vrânceanu (Lucretia), 
Cătălina Rusu (Elicia), Otilia Huzum (Areusa), Ionut Gânju 
(Centurio). O echipă tânără şi talentată şi-a mobilizat energiile 
pentru a potența sensurile montării şi pentru a intra în consonanță cu 
o colegă aflată în luminoasa senectute, Elena Petrican. Alte trei 
semnături completează tabloul: Sandu Mafiei (scenografia), Dana 
Coşeru (coregrafia) şi Bogdan Sever (ilustraţia muzicală). Premiera 

bârlădeană consfințeşte o opţiune validă şi ne convinge de adevărul 
că teatrul nu moare. 
2005 


„Fata Morgana” de Dumitru Solomon 


Renunţând la ideea de a cerceta fişele personale 
(comoditatea — mama inerției!), mă ghidez după Caietul-program al 
secretarului literar Lidia Aivănesei la spectacolul cu Fara Morgana 
de Dumitru Solomon şi constat că este a doua versiune scenică a 
piesei. Precedenta montare — o, tempora! — s-a „istoricizat”, datând 
din stagiunea 1972-1973. Revendicat de bârlădeni drept 
concitadinul lor (Dumitru Solomon a urmat la Bârlad cursurile 
primare, gimnaziale şi liceale pe segmentul temporal 1939-1951; v. 
Dicţionarul scriitorilor români de Mircea Zaciu, Aurel Sasu, 
Marian Papahagi, vol. 4, Editura Albatros, Bucureşti, 2002, p. 289- 
291), dramaturgul n-a lipsit de pe afişul local, dar nici nu se poate 
spune că a fost un răsfățat al destinului. I s-au jucat pe scena 
bârlădeană, într-un interval de fix 32 de ani, de două ori Fara 
Morgana (1973 şi 2005), Platon (în stagiunea 1975-1976), Iluzia 
optică (în stagiunea 1979-1980), Noţiunea de fericire (1985-1986) 
şi Cele două privighetori (în stagiunea 1996-1997). Aşadar, în 
medie la 5 ani şi câteva luni, fiul adoptiv al urbei (născut la Galaţi 
în 1932) intra în repertoriul activ al teatrului, ceea ce ar putea 
reprezenta mai degrabă un argument al normalităţii decât al 
excepţiei fericite. 

Fata Morgana este — după mărturia francă a autorului însuşi 
— o farsă pseudo-polițistă. Aplicându-i această etichetă, i-a scutit pe 
teatrologi de efortul poziționării ca specie dramatică şi le-a ușurat 
demersul analitic. Piesa s-a dorit, la vremea respectivă, o replică 
polemică la dramaturgia de tipar, cuminte, conformistă, pe linie, 

bine reprezentată cu trei decenii în urmă grație strădaniilor 
condeierilor oportunişti, dedați la mai toate compromisurile şi 
„machiaverlâcurile” pentru a ocoli furcile caudine ale cenzurii şi a 
fi jucaţi. Poate că se va scrie odată o istorie literară obiectivă cu 
privire la dramaturgia conformistă şi obedientă estetic din deceniile 
totalitarismului românesc. Scrutarea lucidă a lucrurilor, într-o 
oglindă morală, ar produce, probabil, multiple revelații și ar 
developa comico-tragic „năpârlirile” spectaculoase din anii post- 
decembrişti. 

Orgoliul novator al dramaturgului era cu siguranță justificat 
şi legitim cu 32 de ani în urmă. Într-o anumită măsură, cu o 
îndrăzneală controlată, Dumitru Solomon sfida poncifele, clişeele 
stilistice, truismele de construcție dramatică ale momentului, fără a 
comite — să recunoaştem — imprudențe periculoase pentru 
integritatea sa fizică şi intelectuală. Astăzi, curajoasa comedie 
problematică ne apare mai degrabă blândă, veselă, moderată, fără a 
stâmi nelinişti metafizice, spirituală în doze generoase dar nu într- 
atât încât să fie socotită bestia/-devastatoare, super-bazată, super- 
marfă — spre a aminti superlativele adolescentine din 2005, o lucrare 
jovial-deconectantă şi agreabilă, numai bună pentru a face săli 
pline. Textul îşi etalează discret „ridurile”, dar spectatorul 
dezinhibat, venit la teatru pentru /eacuri anti-stres, le va trece 
nonşalant cu vederea, fiindcă nu mai este de bon-ton să numeri 
nodurile din papură câtă vreme papura însăşi te desfată aproape 
gratis într-o senină seară de week-end. 

Senos până la gravitate, regizorul Dorin Mihăilescu ne 
vorbeşte doct despre vis şi realitate, joc şi realitate, despre o lume 
bolnavă ce-şi duce destinul într-o Danemarcă putredă, despre 
interese meschine, parvenitism, lene intelectuală, maladii morale 
pernicioase, posibile dileme hamletiene, gogoliene, ionesciene. 
Evident, discută toate acestea într-un discurs de tip teoretic ce vrea 
să fie persuasiv. De la teorie la practică distanţa este întotdeauna 
semnificativă. Misiunea asumată de regizor este aceea de a ne 

sensibiliza conştiinţa prin semnalul său de alarmă. Trebuie să 
înţelegem (într-un fel suntem somaţi) că jocul nu este de fapt un joc 
ci o aparență înșelătoare; la mijloc este de bănuit un demers 
purificator, prin efectul de ricoşeu şi chiar de bumerang. Lucrurile 
nu sunt ce par a fi; situaţia este gravă deşi pare veselă. 

Nu ştiu câţi dintre spectatorii prezenți la premieră au 
tălmăcit în acest sens strict mesajul spectacolului, admițând în final 
că gluma nu este glumă şi că dincolo de suprafețe trebuie să vedem 
neapărat adâncimi abisale, potențial terifiante. Înclin să cred că 
miza estetică a montării este ceva mai pământească: în cel mai bun 
caz trebuie să luăm spectacolul drept un avertisment bonom până la 
un punct; finalul năzuieşte să potențeze ideea onestității şi 
rectitudinii morale prin cuvintele clarificatoare ale profesorului, 
obligat fatalmente să trăiască într-o lume eminamente 
tranzacțională. Ideea că nimic nu l-ar putea atinge şi nu i-ar macula 
făptura rămâne una din utopiile inocente ale autorului și, 
deopotrivă, ale regizorului. Acesta din urmă n-a găsit o altă soluţie 
de final, ori n-a riscat să dinamiteze blânda morală a piesei. 

Farsa este — orice s-ar spune — farsă, iar agitația frenetică, 
având drept țintă trecerea buclucaşului bacalaureat de către câțiva 
troglodiți, nu face altceva decât să ne semnaleze derizoriul moral, 
caricaturalul pitoresc precum şi irepresibila tentație a 
compromisului mioritic. Nu cred că se cade să încărcăm spectacolul 
bârlădean cu o semantică savantă; riscăm să cădem într-o 
impardonabilă inadecvare. Regizorul însuşi a conceput montarea în 
cheie comică şi a realizat-o ca atare, chit că ne îndeamnă discret să 
ne încrețim frunțile a îngândurare filosofică și moralistă. 

Echipa a răspuns cu fidelitate comenzii sale şi a articulat un 
spectacol amuzant, alert, viu, spiritual, chiar spumos în câteva 
secvențe, de o savoare indiscutabilă, „contemporaneizat” prin 
ocheade complice aruncate publicului: S.M.S.—uri, „Surprize, 
surprize...”, gesticulaţie, vocalize şi replici marca „rap” etc. Oana 
Trifan (Teo) şi Dan Narcis (Fifi) joacă judicios partitura 

„procurorului”, respectiv, a „poliţistului”, mânați de impulsuri 
justițiare ce nu-i împiedică, din când în când, să se alinte şi să 
cultive giumbuşlucul languros. Este pitoresc şi dinamic în costum 
militar de camuflaj Sorin Ghiorghe (PSCPSC). loan Gânju 
(Directorul) schițează un tip lesne recognoscibil în lumea reală, o 
combinaţie înveselitoare de obediență conjuncturală şi interesată şi 
autoritarism patemnalist factice. Simon Salcă-jr. (Castor şi Polux) se 
achită dezinvolt de sarcina ingrată a rolului dublu, figurând doi 
adolescenți aiuriți, cu mutre, replici şi gesturi de retardați. Petronela 
Ene (Lucreția Borgia) aminteşte vag de Jojo de la Divertis, dar este 
mai energică în postura fetei fără complexe şi şarjează atât cât îi 
dictează intuiţia, rămânând totuşi în limitele decenţei artistice. 
Altfel spus, nu este vulgară. Intră în tiparul asumat Dumitru 
Ciubotaru (Sportivul), cu aerul lui de mardeiaş rap, ce încântă 
urechea şi ochiul adolescentin. Schiţează siluete plauzibile, deşi ar 
fi fost de dorit mai pregnante, artisticește vorbind, Gera Cacevschi 
(Soţia), Gruia Novac-jr. (Lombroso), Irina Vrâncianu (Diana), 
ultima — de o senzualitate redundantă în câteva scene mai fierbinți. 

Scenografia — de o simplitate senină - reconfirmă 
profesionalismul lui Sandu Mafiei, partener predilect al regizorului 
Dorin Mihăilescu. 

În anul fast al semicentenarului, teatrul bârlădean dăruiește 
publicului un spectacol voios, nici prea-prea, nici foarte-foarte, 
numai bun ca argument pre-estival şi necesar remember pentru 
regretatul Dumitru Solomon. 

2005 

În loc de epilog 


Încerc să judec rece-neutru zecile de cronici teatrale 
cuprinse în cartea de față. Ele sunt fatalmente datate, intrate parcă 
într-un tunel al timpului ce se îndepărtează vertiginos de mine. E ca 
într-un film science-fiction. În orice caz, textele nu-mi oferă nici pe 
departe bucuria sinceră şi curată pe care am trăit-o în momentul 
redactării. Ce se întâmplă? Au ruginit antenele receptoare? Îmi dau 
seama, cu o strângere de inimă, că nu mai sunt cel de altădată. Nici 
teatrul nu mai este cel de acum 20, 25 sau 30 de ani. S-au schimbat 
multe lucruri, unele în chip iremediabil. Nici oamenii nu mai sunt 
aceiaşi. Tânărul de odinioară şi-a pierdut multe din iluzii. A 
dobândit între timp altele, spulberate şi ele. 

A fost o vreme când participam frecvent, cu însufleţire şi 
încredere, la festivaluri, gale şi colocvii de teatru( Bucureşti, 
Brașov, Bacău, Focșani, Bârlad, Vaslui), notam cu febrilitate ceea ce 
vedeam şi auzeam. A fost o ucenicie extraordinară. Nu e puțin lucru 
să-i asculți pe Ion Zamfirescu, Liviu Ciulei, Valentin Silvestru, 
Marin Sorescu, Dina Cocea, lon Toboşaru, Mircea Radu lacoban, 
George Genoiu, Ovidiu Genaru, Stefan Oprea, Constantin Paiu, 
Natalia Stancu, Ileana Berlogea, Doina Modola, Ludmila 
Patlanjoglu, Marius Robescu, lon Cocora, Constantin Cubleşan, 
Mircea Ghiţulescu şi atâţia alții, cronicari, critici şi istorici ai 
teatrului, regizori, scenografi, secretari literari, actori. Nu puțini 
dintre ei au trecut la cele veşnice. A dispărut Valentin Silvestru, 
sublimul mentor, "ochiul de veghe” al criticilor români de teatru. 
După el parcă este mai multă dezordine, mai multă agitaţie factice; 
ierarhiile par bulversate şi valorile se amestecă inextricabil cu 
pseudo-valorile şi cu non-valorile. Lipseşte providențialul spiritus 
rector. 

Vremurile s-au schimbat şi oamenii odată cu ele. Teatrele 
noastre au pierdut ceva esenţial: aura mitică, acel farmec misterios 

şi subversiv, susținut nu doar de talentul regizorului, vocaţia 
interpreților, dibăcia directorului- constrâns adesea să facă slalom 
printre legi- ci şi de complicitatea specială a publicului, sensibil la 
glumele echivoce, la ambiguităţile savuroase, aluziile în doi peri, 
trimiterile subtextuale la realitățile clipei. Înainte de revoluția din 
Decembrie 1989, teatrale curajoase făceau săli pline. Autorul, 
regizorul, actorul erau vedete în cel mai strict sens al termenului. 
Astăzi, scene dintre cele mai importante se confruntă cu o penurie 
cronică de spectatori. Festivalurile- parcă mai rare ca ieri- nu mai 
pot aduna toată floarea dramaturgiei naționale, împuținată şi 
dezbinată. Câteodată, reuniunile conjuncturale numite festivaluri 
par conclavuri inchise, elitiste, destinate unui grup restrâns de 
inițiați. 

Teatrul în ansamblu se vede concurat de adversari 
redutabili, focalizaţi preponderent pe divertisment, joc, distracție- 
toate cât mai lejere, chiar frivole: televiziune, calculator, Internet, 
disco-bar, info-bar, discotecă, spectacole în aer liber etc. Sistemele 
de valori cunosc o spectaculoasă răstumare. Mitul teatrului tinde să 
se prăbușească, aidoma mitului cărții. Nu spun că nu vor mai exista; 
vor fi sub altă formă, cu alt înveliş şi poate chiar cu altă substanță. 

Cât mai poate interesa astăzi o carte de cronici teatrale? În 
fața întrebării sunt încercat de un scepticism bine temperat. În 
pofida îndoielilor, a contextelor socio-culturale nu foarte favorabile, 
a derapajelor de toate felurile, autorii de cărți trebuie să-și ducă până 
la capăt crucea. Scriu, deci există! Dulcea zăbavă a scrisului 
reprezintă unica lor rațiune de a fi. 

Autorul 

